
Capitolul I - Călătorii 


Cerul era acoperit de nori grei, ce se frământau 
mânați de acele rafale de vânt, caracteristice nopților de 
aprilie şi care, în fiecare an, aduc pe țărmurile noastre 
nenumărate nenorociri, producând o sumedenie de 
pagube. Luna, ivindu-se când şi când, avea strălucirea 
specifică nopţilor cu furtună. De fiecare dată când astrul 
răzbătea din vârtejul întunecat al norilor, oraşul Boulogne 
se lumină brusc, lăsând să se întrezărească celebra sa 
faleză pe care se află coloana lui Napoleon, precum şi 
portul, casele sale de închiriat şi drumul îndiguit ce-l 
apără împotriva valurilor. 

În port, pe care mareea îl umplea încetul cu încetul, 
se puteau vedea, în străfulgerările de lumină ale lunii, 
catargele firave, legănându-se în vânt, şi vergile şubrede 
ale navelor cu aburi. 

Mai era puţin până la miezul nopţii. În ciuda orei 
târzii, Boulogne nu dormea încă, deoarece gara era în 
aşteptarea unui tren de agrement, iar vaporul Leicester îşi 
încălzea cazanele pentru a putea pleca în clipa în care 
mareea va fi favorabilă. 

Din timp în timp, norii călători ce alergau pe 
firmament şi care lăsau să se întrevadă, printre fâşiile 
întunecate, licăririle stelelor, scuturau câteva picături de 
ploaie mari şi reci, amestecate cu grindină. Şi atunci, la 
geamurile tuturor caselor înşirate de-a lungul cheiului 
apăreau capete speriate sau curioase. 

În astfel de nopţi, cu marea plină de hulă, 
traversarea canalului este periculoasă; aşa că — deoarece 
Boulogne este un fel de mare han — toate acele chipuri ce 
se lipeau de geamuri şi spaima zugrăvită pe ele erau uşor 


de înțeles. 

Dinspre gară se porni brusc, spre miezul nopții, o 
mare zarvă. Era trenul de agrement care descărca, în 
oraşul-han, una sau două sute de parizieni exasperați şi 
zăpăciţi. Soseau frânţi de oboseală. Înăbuşiţi, zdrobiţi, 
furioşi unii împotriva altora, furioşi împotriva 
administratorilor căilor ferate,  furioşi împotriva 
guvernului care lasă să trăiască asemenea administratori, 
împotriva cerului care permite guvernului să dureze şi, 
mai ales, împotriva chiar a prostiei omului care tolerează 
existența cerului. 

Gara era plină de vociferări şi strigăte. Un oarecare 
domn de Blancanard, care tocmai se trezise din somn 
între doamna Dupoteau şi un cofetar localnic din 
Boulogne, care obişnuia să compună versuri pentru 
petrecerile populare, coborî pe trotuar. Îşi frecă urechile şi 
spuse: 

— Să fiu al dracului dacă n-o să fac să afle tot oraşul 
Mans ce-i aia un tren de agrement! 

Este cazul să spunem că era ajunul primei expoziții 
internaționale de la Londra! şi că toți acei oameni, ca şi 
mulți alții, se duceau în capitala Angliei spre a expune 
diverse produse sau pentru a se distra. 

— Celeste, i se adresă doamna Dupoteau soțului 
său, trebuie să mergem numaidecât să vedem coloana. 

Domnul Céleste Dupoteau, de la magazinul 
"Corbeille Nuptiale"2: de pe strada Provence din Paris, 
era departe de a avea elanul romanțţios al soției sale. El 
era de părere că mai întâi era necesar să se ocupe de o 
ladă de mărime potrivită, ce conținea eşantioane din acele 
jiletci-din-flanelă-Lucifer, care, de atunci încoace, au avut 
un efect atât de miraculos la toate expozițiile universale. 

Dar, dintre toate chinurile pe care le suferă nefericiții 
călători dintr-un tren de agrement, cel mai crud este, cu 
siguranță, descărcarea bagajelor. Lăzi, cufere, coşuri, 
valize, sunt înghesuite, Dumnezeu ştie cum şi ca vai de 
lume, în furgoane în care totul se striveşte şi se 


deteriorează. 

Ca o încununare a acestei opere, vama, al cărei ochi 
este deschis zi şi noapte, vine cu religiozitate să-şi vâre 
mâinile ei murdare, uneori chiar şi ghetele, în bunurile 
deja aproape distruse. 

Vameşii, treziți brusc din somn şi foarte prost 
dispuşi, se năpustiră ca un stol de păsări de pradă 
asupra sărmanelor bagaje; lada conţinând jiletcile de 
flanelă fu mai curând sfărâmată decât deschisă, sacul cu 
lucrurile de dormit ale domnului de Blancanard — deşi nu 
conţinea decât boarfele modeste ale unui cavaler din 
oraşul Mans — fu cercetat în amănunțime, şi istoria 
relatează că slujbaşii vamei au avut condamnabilul curaj 
de a desfăşura, pe toată întinderea sa, faimosul balon- 
monstru al domnului Batifol. 

Domnul Batifol a protestat cu toată energia unui om 
obişnuit a se pierde în nori, iar domnul de Blancanard, 
indignat de felul în care erau tratate bunurile sale, a 
amenințat că se va duce să povestească totul la şantanul 
din Mans. 

Un lucru poate fi afirmat cu certitudine: dintre cei 
două sute de călători pe care toate aceste sâcâieli îi 
înnebuneau, un singur bărbat îşi păstrase calmul. 
Acesta, slab şi înalt, îmbrăcat în întregime în negru, 
răspundea la originalul nume de A.-E.-I.-O. Uckrill, 
esquire;3). 

A.-E.-I.-O. Uckrill purta o pelerină cauciucată, o 
caschetă trasă pe urechi şi-şi ținea mâinile vârâte în 
buzunare. Era un personaj atât de închis în el, încât, în 
vagon, nici nu prea fusese înghesuit. În plus, era lipsit de 
orice fel de bagaje. 

Părea să nu dea nici o atenţie celor ce se petreceau 
în jurul său, şi chiar s-ar fi putut crede că doarme de-a- 
n-picioarelea, dacă, din timp în timp, ochii lui lipsiți de 
strălucire, luminându-se deodată în întuneric, n-ar fi 
străpuns obscuritatea, la fel cu fantasticul fulger scăpărat 
de pupila felinelor. 


— Dragul meu — repeta, între timp, doamna 
Dupoteau la urechea soțului său — dacă nu te grăbeşti, 
nu vom avea timp să mergem să vedem coloana! 

Expozantul, fabricant de jiletci de flanelă o dădu la o 
parte cu un brânci. Acum urmărea cu atenție cearta 
dintre aeronaut şi vameşi, şi se simțea cuprins de o 
mânie surdă, căci tocmai descoperise o mârşăvie care era 
cu adevărat de natură să-i provoace o apoplexie. 

Acel "domn" îşi botezase balonul chiar cu numele 
jiletcilor sale! Era balonul Lucifer. 

Dar nenorocirea nu se oprea aici. 

— By God!/4.... strigă o voce răguşită, foarte aproape 
de sărmanul inventator... Prene gâde, je prié vô!... La 
chival de sir Japhet vene de prendre les caux de Bareges! 
{5}... Dâcement! By God! Dâcement, jé prié v6l'; 

Şi atunci putu fi văzută, înaintând pe un dispozitiv, 
o ladă mare din lemn de brad, ţintuită în cuie, deasupra 
căreia răsărea un cap de cal înspăimântat. 

În urma lăzii mergeau trei gentlemeni ce păreau să 
formeze garda de onoare a patrupedului. 

Unul dintre vameşi rezemă o scară de laturile lăzii. 

Bărbatul care spusese "By God”, îl luă de braț pe 
slujbaş, adresându-i-se cu gravitate: 

— Je voole suvoer, grăi, folosind din nou acea limbă 
extravagantă pe care englezii o numesc franceză, si vô été 
married?!7, 

— Ce-ți pasă?... replică vameşul. 

Gentleman-ul nu dădu drumul brațului şi continuă: 

— Je voole savocer si vô ave bâcoup des petites 
bambines?/s; 

Funcţionarul încercă să se elibereze, dar gentleman- 
ul îşi încheie repede gândul: 

— Cete la chival al lui sir Japhet Holover do Over 
Peover, spuse cu emfază. Great consequence! C'été lé Koh- 
i-noor!... Lé Light-bearer... comme vô disé: Le Lioucifer!;9; 

Vameşul îl împinse cu brutalitate. Dar domnul 
Dupoteau, încremenit de uimire, crezu cu va legina. 


"Un cal, acum!" gândi. "Poftim că până şi Rosinanta 
asta îmi fură numele jiletcilor!" 

— Bioutor! strigă englezul, devenit stacojiu. Le 
Lioucifer ave le habitioude de casser le tete quand on 
regâadait dans son box... et se vô ave bocoup de petites 
bambines...!19 

Cavalerul de Blancanard se apropie repede spre a 
vedea cum este spart, capul unui vameş. 

În tot arest timp, personajul ciudat numit A.-E.-I.-O. 
Uckrill îşi încălzea degetele suflând asupra lor şi se 
întreba: "Unde dracu' or fi dispărut, toți patru?" 

Calul Lucifer fu despachetat şi porni, pe propriile-i 
picioare, pe drumul ce ducea spre Leicester-Ship, pe care 
urma să se îmbarce. Pentru un animal care tocmai se 
tratase cu apele din Pirinei, nu şchiopăta prea tare. 

La bord răsuna cu putere primul gong de plecare. 
Hotelurile care mărgineau cheiul pe toată lungimea 
oraşului îşi deschideau uşile, lăsând să iasă călători 
grăbiţi. 

Merita să auzi tonul cu care aristocrații care ieşeau 
din hanuri şi întâlneau turma dezordonată a parizienilor 
noştri rosteau aceste cuvinte zdrobitoare: 

— Sunt clienţii trenului de agrement! 

În clipa în care se pregătea să urce pe puntea 
vaporului, doamna Dupoteau făcu un ultim şi suprim 
efort, pentru a-l trage pe soțul său, expozantul, spre 
coloana imperială. Dar acesta fu de neclintit. 

Lada cu jiletci de flanelă Lucifer trecu peste bord 
aproape în acelaşi timp cu cufărul enorm al cărui pântece 
adăpostea balonul Lucifer ce-i aparținea domnului Batifol. 
În partea din spate a vaporului, un nechezat plângăreţ şi 
prelungit anunța şi încărcarea acelui sărman Lucifer 
(great consequence!) care avea obiceiul de a sparge capul 
oamenilor pe care curiozitatea îi împingea să privească în 
boxa sa. 

A.-E.-L.-O.  Ukrill rămăsese cel din urmă pe 
debarcader. Privirea sa mai adresă o ultimă întrebare 


nopții, în toate direcțiile. Apoi dădu să plece. 

— Hei! Cetățene! îi strigă mafiotul care ținea 
pasarela ce lega debarcaderul de navă, ce facem? Venim? 

Se pare că A.-E.-l.-O. Uckrill nu era deloc grăbit, căci 
rămase locului. 

Luna, ale cărei rare palide luminaseră până atunci 
debarcaderul, trecea în acea clipă în spatele unui nor 
gros. În întunericul devenit brusc de nepătruns, o barcă 
alunecă pe apa neagră şi clipocindă a portului. 

Deoarece toți erau ocupați cu propriile treburi, 
nimeni nu-i dădu atenție. 

Nimeni, cu excepţia totuşi a lui A.-E.-1.-O. Uckrill, a 
cărui privire se aprinse deodată şi care, din doi paşi mari, 
parcurse pasarela. 

— La sfârşit!... şopti, ca uşurat de o mare greutate. 

Barca acostă lângă vas, pe flancul opus cheiului, şi 
trei bărbaţi săriră uşor pe punte, fără a atrage atenția 
oamenilor ocupați la celălalt bord. Se priviră cu 
satisfacție, apoi fură străbătuți de un frison. 

A.-E -I-O. Uckrill îi numărase deja şi zâmbea 
încântat. 

— Mii de trăsnete! înjură încet unul din ei, cu un 
glăscior armonios. În timp ce cu ochii încerca să 
străpungă noaptea. Unde este Sauton?... El este cel care-l 
are pe Lucifer! 

Ceilalți doi, miraţi, rămaseră tăcuți. 

Acel cumsecade A.-E.-I.-O. Uckrill părea să jubileze 
şi-şi freca mâinile. 

— Bineînţeles că ne-am aranjat!... continuă cel care 
vorbise, bătând din picior. Ne-am pierdut timpul şi banii! 


— Dacă Day-Lily'!! vrea, interveni unul dintre cei doi 
tovarăşi ai săi, vom cobori pe uscat şi vom încerca să-l 
găsim pe Sauton? 

— Şi în locul lui Sauton, ripostă cu mânie glăsciorul 
armonios, ne vom ciocni de haita de poliţişti, pe care aş 
jura că ticălosul ăla nenorocit a şi alertat-o! 


Oare despre enigmaticul A.-E.-I.-O. Uckrill vorbea 
glăsciorul? S-ar fi putut crede, căci, zâmbind disprețuitor, 
gândi în sinea lui: "Scârţ!... Poliţia franceză!" 

Cel care fusese numit Day-Lily părea foarte necăjit. 

— Afurisit să fie! mormăi cu acel glas copilăresc, ce 
făcea ca mânia lui să pară oarecum caraghioasă. Afurisit 
să fie! Atâtea griji, atâta străduință! 

În timp ce vorbea, un fluierat strident spintecă aerul; 
loviturile de piston, mai întâi destul de rare, apoi tot mai 
dese,  zdruncinară coca vaporului. Parâmele fiind 
dezlegate, nava se desprinse încet de ehei, îndreptându-şi 
prova spre şenal. 

Expozantul Dupoteau se apropiase cu paşi de lup de 
cei trei necunoscuţi din barcă: nu auzise decât un singur 
cuvânt din conversaţia lor, dar acel cuvânt, dureros 
pentru interesele comerțului sau, reprezenta — după 
părerea lui — un noian de necazuri. Cei trei indivizi 
vorbiseră despre Lucifer şi, fără îndoială, aduceau în 
bagajele lor vreun produs nou botezat cu acel nume 
răsunător. Era o nouă concurenţă neloială făcută jiletcilor 
sale. 

Între timp, vaporul intrase între cele două braţe ale 
digului. În clipa în care manevra îl făcea să se deplaseze 
în lungul drumului îndiguit din dreapta, o siluetă îşi făcu 
apariția, aplecându-se peste balustradă. 

"Bun!" gândi A.-E.-I.-O. Uckrill — primul care o zări. 
"Trei şi cu unu fac patru... Dacă nu mă înşel, socoteala e 
bună." 

Cei trei indivizi din barcă schimbară o privire şi cei 
doi tovarăşi ai lui Day-Lily, dând la o parte mulțimea ce 
ieşea pe punte, îi croiră drum liber acestuia, care se 
năpusti, dintr-o săritură, spre omul de la timonă. 

— Ştii să citeşti?... îl întrebă cu glas scăzut. 

În acelaşi timp, scotea dintr-unul din buzunarele 
hainei sale un portofel şi, din acesta, o bancnotă pe care, 
la lumina lanternei, se putea desluşi imprimat; un 
cuvânt: Fifty (cincizeci). 


— Cincizeci de lire!... şopti admirativ timonierul 
uimit. 

"Cincizeci de lire repetă în minte A.-E.-I.-O. Uckrill. 
"Dacă bancnota este bună, înseamnă că ticăloşii au dat 
vreo lovitură grozavă!" 

— Ce-ar trebui să fac pentru a câştiga banii ăştia? 
întrebă matelotul, cu ochi strălucitori. 

— Să roteşti puțin cârma spre tribord, astfel încât să 
te apropii cât mai mult de dig, răspunse Day-Lily pe 
acelaşi ton abia auzit. 

După câte se pare, timonierul nu era cu totul străin 
de exerciții de acest fel, căci mai întrebă: 

— Este vorba de politică? 

— Da... încuviință Day-Lily, zâmbind față de această 
găselniță. 

— Cum o vrea Dumnezeu! trase marinarul concluzia. 
Am o nevastă bună şi nişte puşti... Nu cred că este o 
faptă prea rea, să salvezi un biet nenorocit. O să rotesc 
timona spre tribord, ca să-ţi fiu pe plac, amice! 

Bancnota trecu din mâinile englezului în cele ale 
timonierului şi cârma se roti repede în jurul axei sale. 
Vaporul ascultător, se îndreptă uşor în direcția vântului. 

În umbră, ochii lui A.-E.-I.-O. Uckrill străluceau ca 
nişte pietre prețioase roşiatice. 

— Cârma la babord! comandă căpitanul. 

Timonierul se conformă şi vaporul îşi reluă drumul 
normal. Dar renghiul fusese jucat: putuse fi auzit un 
zgomot, că cel al unui pachet căzând pe punte, apoi 
grupul celor trei necunoscuți ai noştri se pomenise brusc 
a fi alcătuit din patru bărbaţi, în loc de trei. 

A.-E.-1.-O. Uckrill îşi afundă capul colțuros între 
marginile înalte ale gulerului impermeabilului său şi, 
stând în spatele lor, îşi rezemă comod spinarea de 
bordura tamburilor. 

Noul-venit era un bărbat trecut de patruzeci de ani: 
avea un ten întunecat, păr negru şi lins; chipul lui foarte 
energic dar urâţțit de o expresie de şiretenie josnică şi 


crudă nu aparținea nici unuia din tipurile ce alcătuiesc 
declasații de specie engleză. Era înalt, subțire şi uşor 
adus de spate. 

În pofida unei înfățişări firave, saltul periculos pe 
care îl făcuse cu o remarcabilă iscusință dovedea cu 
prisosinţă forța lui fizică şi elasticitatea membrelor sale. 

De-abia pusese piciorul pe puntea lui Leicester-Ship, 
că se şi rezemă de balustradă, luând o poziţie plină de 
indolenţă. Cei trei tovarăşi ai săi îl înconjurară. 

— Pentru o clipă, ne-am gândit că încercai să scapi 
de noi, jupâne Sauton?... zise Day-Lily. 

— Oho! replică malițios Sauton, fiecare are micile lui 
treburi pe lumea asta, miss Sun-Ray!!2. Şi deoarece 
vaporul nu a plecat fără mine, cred că nu aveţi nimic de 
obiectat... De altminteri, faptul că am lipsit nu înseamnă 
că nu m-am ocupat puțin şi de treaba noastră comună. 

— Puţin?... îl întrerupse Day-Lily, căruia i se 
adresase numindu-l "miss Sun-Ray'. 

— Puțin, întări, alene, Sauton. Tânăra se află la 
bord... 

Day Lily interveni: 

— Vorbeşte limba indiană? 

— l-auzi vorbă! începu Sauton, cu o oarecare 
pedanterie: vorbeşte pakhrit-ul, limba poetică a femeilor; 
stăpâneşte hindi-ul modern, dialectul gurkha din Nepal, 
gujarati, din Bengal; gângureşte în armoniosul tamil din 
ținutul Dravira, marathi-ul şi gandara din peninsulă, 
pundjabi-ul din Lahore... 

— Mii de trăsnete, exclamă Day-Lily, când Sauton îşi 
întrerupse pompoasa enumerare, asta chiar că este o 
întâlnire! 

— Şi încă una grozavă! adăugă Sauton. 

— A căzut ceva aici, pe punte, spuse căpitanul, care 
tocmai îşi făcea rondul după ce părăsise cârma. 

— Ceva care a fost cât pe-aci să mă strivească, 
domnule, exclamă Sauton, prefăcându-se a fi mânios. De 
sus, de pe dig, cineva a aruncat un lemn lung şi greu — 


probabil vreo piesă de la catarge; a ricoşat pe bordura 
punţii, la cel mult două degete de capul meu, şi apoi a 
căzut în mare. 

— Aoh!... modulă vocea căpitanului — acea voce 
guturală şi discordantă care constituie una dintre cele 
mai mari glorii ale veselei Englitere. 

Se întoarse, țeapăn, pe călcâie, căci cei din țara sa 
nu se pricep să adreseze complimente şi nici nu admit 
scuzele. 

"Nu-i un tip tare!" aprecie în gând A.-E.-I.-O. Uckrill, 
care, neputând vedea nimic, urmărea cu auzul şi în chip 
amator toată această scenă. "Căpitanul acesta este o 
pasăre de un soi rar, iar supușii Indiei au cu adevărat 
noroc." 

În jurul grupului, călătorii protestau: 

— Dar ce-i în capul celor din guvern? Asta este 
concurența! 

Concurența, cea care, odinioară, otrăvea caii 
diligențelor! Concurența, care pune buşteni de-a 
curmezişul căilor ferate! Care aruncă moloane de pe 
parapete. În fine, acea concurenţă care îşi acordă timpul 
necesar pentru a se posta la marginea unui dig, 
aşteptând nava rivală cu scopul de a o scufunda, în 
trecere. 

Day-Lily sau miss Sun-Ray îi întinse lui Sauton o 
mânuțţă frumoasă, spunând cu glas mângâietor: 

— Mereu cu buzunarul plin de minciuni!... Bună 
explicație... 

— Sărmană frumoasă! murmură, la rândul său, A.- 
E.-I.-O. Uckrill. 

Atenţia generală se îndepărtase de la grupul celor 
patru. Se îndreptară către dunetă, în aparenţă tăcuți. 

A.-E.-1.-O. Uckrill începu să alunece încet în lungul 
bastingajului. Îi trebui aproape un sfert de oră pentru a 
parcurge o distanță cam de zece paşi. Când se opri, l-ai îi 
putut lua drept un hering sfrijit, de o mărime obişnuită, 
adormit într-o pelerină de cauciuc. 


Vaporul se apropia de capătul şenalului. În clipa în 
care etrava sa depăşea cele două brațe ale digului, valul îl 
săltă brusc, nava căpătând o mişcare de tangaj. 

Zece sau doisprezece parizieni — cei mai glumeți — 
simţiră că li se învârteşte capul. S-a întâmplat ca tocmai 
în clipa în care începea distracţia cu răul de mare, 
doamna Dupoteau s-o recunoască, printre călătoare, pe o 
cunoscută negustoreasă vecină cu magazinul "Darul da 
Nuntă" — brodeză de felul ei şi care răspundea la numele 
eufonic de Leocadie Turlupin. Când eşti departe de patrie, 
îți place să întâlneşti concetățeni, aşa că doamna 
Dupoteau se repezi asupra compatrioatei sale şi cele două 
comerciante căzură, emoționate, una în brațele celeilalte. 

Răul de mare le apucă simultan, în timp ce-şi 
şopteau la ureche îndrăgitele nume ale străzilor Chauchat 
şi Provence. De la un capăt la celălalt al lui Leicester-Ship, 
aceeaşi scenă se reînnoia la fiece pas. 

Nepăsător şi plin de importanţă, căpitanul englez îşi 
încălzea genunchii lipiți de soba din cabina sa, bând cu 
sorbituri mici o ulcică de pale-ale;:3;. 

Gentlemenii care alcătuiau garda de onoare a calului 
îmbarcat discutau despre turf şi probleme de steeple- 
chase/:+). Explicau genealogia lui Lucifer, născut din 
împreunarea lui "Richard, o! Regele meu" cu iapa "Cup". 
Afirmau că, la apropiatele curse de la Newmarket, s-ar 
putea paria pentru el cu trei la unu. 

Aceşti demni gentlemeni erau patru la număr. Unul, 
cel care vorbea "franceza" cu uşurinţa de care ne-am dat 
seama, era reprezentantul lui sir Japhet, tutorele lui 
Lucifer, cel de-al doilea era medicul lui Lucifer, al treilea — 
antrenorul acestui important animal; al patrulea, şi 
ultimul, era valetul care-l îngrijea. 

— Înainte de a ne întoarce la Londra, le spunea Day- 
Lily acoliților săi, tare aş fi vrut să ştiu totuşi dacă 
rezidentul se află în vila sa din Dover. 

— Oare alderman-ul!5: nu va aştepta deschiderea 
Expoziţiei pentru a începe toată "povestea"? întrebă 


Sauton. 

— Alderman-ul face ceea ce vreau eu, răspunse Day- 
Lily, cu o expresie plină de siguranță. De altminteri, nu 
putem aştepta deschiderea pentru a începe "povestea", 
căci "povestea" este deja pornită... Am stârnit-o pe 
Marchiză împotriva rezidentului şi, în clipa de față, aş da 
cu plăcere zece lire pentru a afla în ce stadiu se află 
vânătoarea. 

— Cine este "Marchiza" asta? întrebă din nou 
Sauton. 

Cei doi subalterni necunoscuți, care vorbeau cât mai 
puţin cu putinţă, începură să zâmbească. 

A.-E.-1.-O. Uckrill îşi întinse imperceptibil capul şi-şi 
încorda auzul. 

— Marchiza! rosti cu emfază Day-Lily, este Micul 
Lucifer din Grădinile Cremonei. 

Cu voluptate, ca un amator priceput, A.-E.-I.-O. 
Uckrill îşi linse buzele, spunând doar pentru el: 

— Ah! La dracu! Asta-i o creatură chiar drăguță! 
Drăguţă! Drăguţă! 

— După părerea tuturor, continuă Day-Lily, este o 
vrăjitoare înzestrată cu toate darurile zeiței Venus'1* care 
are talentul de a juca rolul marilor doamne, mai bine 
decât: ar putea-o face o împărăteasă. 

Cele două personaje taciturne aprobară cu o mişcare 
a capului. 

Jupânul Sauton ridică din umeri: 

— La noi, mormăi, afacerile se conduc în alt mod, cu 
ajutorul unui bun pumnal mahrati!7. 

Day-Lily se încruntă dar nu răspunse. 

Trebuie să mărturisim că expozantul Dupoteau 
vedea prea bine starea jalnică în care se afla soția sa, dar 
— cu logica lui plină de prudenţă — îşi spunea: 

"Dacă mă apropii de Câsarine' (era prenumele 
doamnei Dupoteau) "pentru a-i da ajutor, cu siguranță mi 
se va face şi mie rău. La drept vorbind, răul de mare nu 
este periculos; totuşi, într-o căsnicie, trebuie ca măcar 


unul dintre soți să fie în stare bună." 

Aşa încât cobori în cabină, lăsându-şi nefericita 
nevastă să se zvârcolească pe scândurile punţii. 

În cabină, lumina mişcătoare a felinarelor lăsa să se 
vadă o scenă cu mult mai realistă decât cea care se 
ascundea în semiintunericul de pe punte. 

Se aflau acolo mai multe femei decât bărbați. 
Aproape toate sufocate de căldură şi de mirosurile 
amestecate din atmosferă, zăceau pe jumătate moarte pe 
divan, ba chiar şi pe covor, în poziții destul de puţin 
corecte, ce denotau starea de inconştiență în care le 
aduseseră chinurile lor. 

În mijlocul acestui rău de mare general, trebuie să 
constatăm, totuşi, o fericită excepţie: cele şapte miss 
Elphinstone din Grosvenor-Square — nişte orfane palide 
ca nişte fantome, blonde ca nişte taiere de in fin şi mai 
romanțioase decât şapte volume de poezie germană, 
stăteau înşirate în linie pe divan, sub paza guvernantei 
lor. 

Nu este de presupus că într-una din zilele vieții 
dumneavoastră nu le-aţi întâlnit, pe undeva, pe cele şapte 
domnişoare Elphinstone. Cu siguranță, le-aţi întâlnit la 
Paris, la Viena, la Veneţia sau la Napoli: doar dacă nu se 
va fi întâmplat la Anvers sau la Genova. Ele merg — 
primele şase câte trei, cea de a şaptea la brațul 
guvernantei, care este mai lungă şi mai uscată docil o 
coadă de mătură. Se află peste tot, făcând baie în valurile 
tuturor plajelor, bând toate apele balneare precum şi 
toate vinurile, aglomerând toate nunele, toate muzeele, 
toate promenadele din Europa. 

Ele sunt în căutarea a şapte romane de viaţă, 
folosindu-se de ajutorul institutoarei celei cenuşii, care 
este un fel de ghicitoare şi care le-a promis şapte nababi 
indieni, şapte prinți ruşi, şapte generali prusaci sau şapte 
eliberatori ai Poloniei. 

Domnişoarele stau la pândă: nababii indieni îşi iau 
zborul; caută: prinții ruşi se ascund; aleargă: generalii 


prusaci dispar şi, cu toată lungimea picioarelor lor, în 
ciuda mărimii neobişnuite a paşilor, încă n-au reuşit să-l 
descopere nici pe cel mai mic erou polonez. 

Dar nu se descurajează niciodată şi, atâta vreme cât 
nu vor găsi ceea ce caută, toate capitalele din Europa le 
vor vedea trecând, în ordine şi în cadență, pe cele şapte 
orfane ale maiorului Elphinstone din Grosvenor-Square... 

Guvernanta (the governess) acestor foarte interesante 
miss împinsese până la ele una din mesele pe rotile şi pe 
şine aflate în cabină şi toate şapte, la unison, sfidau 
doliul general, înghițind, care mai de care, maldăre de 
şuncă şi de tartine cu unt, înecate în fluvii de ceai. 

Domnul Dupoteau, care era la prima lui călătorie, 
rămase uimit în fața acestui tablou. 

Cât despre domnul Palme de Blancanard, acesta nu 
simți decât admiraţie: 

— Priviţi numai!... îi spuse expozantului. La noi, în 
Mans, avem doamne care funcționează bine, din punct de 
vedere al cantității de mâncare pe care o înfulecă, dar n- 
ar putea rivaliza — o, deloc! — cu abisurile pântecelor 
acestor tuberculoase!! 

— Este totuşi o familie ciudată!... Dar, adevărul e că 
în timpul călătoriilor poţi vedea lucruri uimitoare... 

— Pe cinstea mea, chiar aşa e... întări cavalerul din 
Mans. Uite, poftim, un alt spectacol destul de neobişnuit. 

Degetul său întins arăta, la celălalt capăt al 
salonului, un grup alcătuit din trei femei. 

Expozantul deschise gura, uluit, lăsând să-i scape o 
exclamațţie de mirare. 

Două dintre acele femei erau negrese sau, pentru a 
ne exprima mai bine, femei de culoare, căci trăsăturile lor 
nu prezentau nici una dintre caracteristicile distinctive 
ale rasei negre. Stăteau în picioare lângă cea de a treia — 
o tânără cu chipul blând şi palid, dar uşor bronzat, ca cel 
al creolelor. 

Aceasta din urmă dormea, întinsă pe perne strânse 
grămadă. Cele două femei de culoare îi vegheau somnul 


şi, deoarece în acel spaţiu restrâns soba degaja emanații 
înăbuşitoare, ele agitau uşor, deasupra frumoasei frunți a 
tinerei adormite, evantaie mari din perne de strut. 


Capitolul II - A.E.I.O. Uckrill 


În clipa în care cavalerul din Mans şi patronul 
"Darului-de-Nuntă" contemplau, cu gurile căscate, acea 
fermecătoare privelişte, Day-Lily sau miss Sun-Ray, 
Sauton şi cei doi tovarăşi taciturni ai lor coborâră scara, 
ajungând în pragul salonului. 

În spatele lor, pe treapta cea mai de sus, s-ar fi 
putut zări în umbră, cascheta lui A.-E.-I.-O. Uckrill şi, 
sub acea caschetă, doi ochi pătrunzători. 

— Iat-o... zise Sauton. 

Degetul său întins o arăta pe tânăra fată adormită. 

— Perfect! Admirabil! exclamă Day-Lily. 

"Foarte drăguță, într-adevăr... Foarte drăgălaşă", 
afirmă la rândul său şi numai pentru sine A.-E.-l.-O. 
Uckrill. 

— Dar unde-ați găsit aşa ceva? întrebă Day-Lily. 

— La Paris, răspunse Sauton. 

— Ca să vezi... şi este o indiană? 

— Puteţi jura pentru asta, miss Sun-Ray... S-a 
născut în Nepal şi mama ei era o hindusă pur-sânge. 

— Dar tatăl? începu Day-Lily. 

— Tara tatălui său are prea puţină importanţă. Nu e 
important dacă te naşti într-un loc sau într-altul... Tatăl 
ei este în deplinătatea puterilor sale... Este francez în 
Franța, englez în Anglia. 

— Şi banian în preajma mării Indiei, nu-i aşa? 
încheie Day-Lily, privindu-l drept în ochi. Aşadar, poate 
că dumneata eşti acela? 

Zâmbetul lui Sauton deveni mai zeflemitor, în vreme 
ce răspundea: 


— Nu vi se pare că micuța îmi seamănă? 

"Pe cinstite, nu!", gândi naiv A.-E.-I.-O Uckrill. 

Fapt este că între chipul copilei şi mutră ticăloasă pe 
care Sauton-banianul o purta pe trupul său înalt şi 
costeliv exista un contrast absolut. 

— Adevărat, semănaţți ea două picături de apă! 
spuse Day-Lily râzând; dar, să mor eu, prietene Sauton, 
dacă pricep pentru ce faci mereu pe misteriosul... În loc 
să ne laşi să căutăm în lung şi-n lat ingenua trupei 
noastre, nu puteai spune imediat: "Am o fiică"? 

— Dac-aş fi putut, rosti destul de sec Sauton, se 
pare că nu voiam. Aveam motivele mele pentru asta... 
Acum, c-am privit-o îndeajuns, să ne urcăm iar pe punte 
şi să ne facem socotelile. 

La aceste cuvinte, A.-E.-1.-O. Uckrill. În capătul de 
sus al scării, dispăru ca prin farmec şi, când cei patru 
indivizi se întoarseră, între noaptea de afară şi intrarea în 
tambuchi nu se mai interpunea nimic neobişnuit. 

Între greementele velei-foc şi catarg se vedeau deja 
luminile de pe coasta Dover-ului. 

Sauton şi Day-Lily se duseseră să şadă lângă 
catargul artimonului, ceilalți doi rămânând în picioare. 

Bineînțeles că A.-E.-1.-O. Uckrill se afla în spatele 
catargului. 

Sauton tocmai spunea: 

— O vând scump. Sunt banian, şi un banian face cel 
puțin cât doi evrei... Miraida este o adevărată devadasi!'!9;; 
nu veți găsi o alta în toată Europa! 

— Cât despre asta, îți vom plăti pentru ea prețul 
necesar, zise Day-Lily. Cât îmi ceri? 

— O cotă-parte din beneficiul afacerii, replică 
Sauton. 

— O vei avea... alderman-ul preferă să achite aşa 
decât în bani peşin, în felul acesta asociații nu pot să se 
retragă. 

— Atunci, de vreme ce sunt asociat, poate că miss 
Sun-Ray ar vrea să-mi aducă la cunoştinţă activul 


nostru? 

— Nu folosi aici acest nume! îi interzise cu asprime 
Day-Lily. S-ar putea ca rezidentul să posede cinci sau 
şase milioane. 

— Doar atâta! exclamă banianul, neîncrezător. Fii 
atentă că-l cunosc pe rezident mai bine decât pe 
dumneavoastră... Acolo, la Sbolapur, se spunea că ar 
avea mai mult de douăzeci şi cinci de milioane de rupii20 


— Se înşelau cei de la Sholapur, ripostă cu duritate 
Day-Lily. Toate fondurile sunt depuse la alderman. 

— lar alderman-ul joacă încă teatru. 

— Cât despre sir Japhet Holover de Over Peover, 
continuă Day-Lily, făcând cea mai avantajoasă apreciere, 
nu cred să posede mai mult de două sute de mii de lire 
sterline. 

Se parcă că cei patru necunoscuţi ai noştri îl urau 
pe proprietarul lui Lucifer, calul cu great consequence. 

A.-E.-I-O. Uckrill zâmbi pe tăcute, constatând acest 
lucru. 

— Cinci milioane de franci! traduse Sauton. Speram 
ceva mai mult, dar şi aşa sunt destule parale. Doar că aş 
vrea să fiu sigur că toată comedia noastră se va desfăşura 
aşa cum trebuie. Eu, unul, nu prea am încredere în 
metodele astea ocolite, şi dacă milioanele lui sir Franck 
Zephyr nu s-ar afla în mâinile alderman-ului... 

— Ai acționa de unul singur, nu-i aşa? 

— Puteţi jura că aşa aş face, replică Sauton, folosind 
expresia lui preferată. 

— Dar te încurcă alderman-ul?... 

— Haida-de!... Marchiza dumneavoastră, diamantul 
dumneavoastră, toată intriga dumneavoastră încurcată 
şi, pe deasupra; şi fiica mea, nu valorează cât un bun 
cuțit mahrat, a cărui lamă a fost înmuiată în Kamul-ul 
Deccan-ului?!!. Cine ne garantează că sir Franck va 
arunca măcar o privire asupra acelei "Marchize"? 

Înainte ca Day-Lily să poată răspunde, un zgomot — 


desigur, neobişnuit la acea oră şi în asemenea loc — izbi 
urechile celor patru tovarăşi. 

Trecuseră deja zece minute de când A.-E.-l.-O. 
Uckrill, care era înzestrat cu un auz deosebit de bun, 
desluşise acel zgomot ciudat. 

Vaporul se afla la intrarea în micul golf Thanet, în 
dreapta gurilor Tamisei. Leichester-Ship spinteca o mare 
ca de ulei, pe care falezele înalte o apărau împotriva 
vântului. 

Zgomotul pe care-l desluşeau Day-Lily şi acoliții săi 
semăna cu una din acele plăcute serenade ce pot fi auzite 
adesea pe marea Adriatică, în preajma Veneţiei, dar pe 
care nu le prea auzi pe Canalul Mânecii, între Dover şi 
Calais. 

Mânuţa lui Day-Lily atinse umărul lui Sauton. 

— Nu ştiu de ce-mi vine să cred că asta are legătură 
cu noi, şopti. Sir Franck Zephyr era deja puţin nebun, 
chiar şi înainte de a-i fi trimisă Marchiza... şi Marchiza 
nu este deloc de natură să-l facă să devină înţelept. 
Căpitane, adăugă ridicând vocea, conacul acela, de pe 
creasta falezei, nu aparține cumva lui sir Franck Zephyr, 
fost rezident în Nepal? 

— Nici dracu n-ar putea auzi de aici muzica pe care 
o fac cei de la castelul lui sir Franck!... răspunse 
căpitanul. 

Day-Lily se întoarse către Sauton: 

— Este, într-adevăr, castelul lui, spuse cu glas 
scăzut. 

Căpitanul gândea: "— Pe mare se întâmplă tot felul 
de fenomene ciudate... dar, după câte ştiu, nu şi între 
Londra şi Boulogne!" 

Deodată, ca şi cum între concert şi auditorii săi s-ar 
fi sfâşiat o cortină, sunetul vocilor şi al instrumentelor 
răzbătu mai apropiat, în acorduri pline de strălucire. 

În acelaşi timp, capricioasa lună, scuturându-şi 
vălul de nori, inundă cu razele-i palide golful în care se 
zări, ieşind din beznă, umbra unui iaht elegant, plin de 


bărbați,şi femei şi pe care o stâncă a coastei îl ascunsese 
până atunci. 

Day-Lily îşi scoase din buzunar un binoclu micut, îl 
aținti o clipă asupra iahtului, apoi i-l dădu lui Sauton. 

La rândul său, acesta privi. 

— Văd un om şi o femeie stând sub baldachin, 
spuse. Cred că-l recunosc pe bărbat ca fiind sir Franck 
Zephyr... dar pe Marchiză n-am văzut-o niciodată şi nu 
ştiu dacă femeia este chiar ea. 

Iahtul, schimbând deodată murele, făcu încet volta 
şi-şi arătă partea din spate, puternic luminată. 

La bordul navei Leicester-Ship izbucniră urale. Toată 
lumea aplauda, cu excepţia nefericitului domn Dupoteau 
care întâlnise o nouă concurență a jiletcilor sale din 
flanelă. 

Era, cu adevărat, ca un făcut: iahtul purta pe 
coronamentul posterior, scrise cu litere de foc, ce-le două 
cuvinte magice şi misterioase: 


LE LUCIFER 


Day-Lily lăsă să-i scape un țipăt de triumf şi strânse 
cu putere brațul lui Sauton... Cel puţin crezu că strânge 
braţul slab şi aproape descărnat al banianului. 

— Uite!... spuse, parola noastră!... Franck Zephyr 
este gata vrăjit şi milioanele sale se află deja la jumătatea 
drumului spre buzunarele noastre! 

Lângă el se auziră trei exclamațţii înăbugşite. Erau 
Sauton şi cei doi necunoscuţi care, pentru acea 
împrejurare, îşi recăpătaseră brusc glasul. 

Day-Lily se întoarse şi văzu cu uimire că brațul slab 
şi descărnat, pe care-l crezuse a ţi cel al asociatului său, 
aparținea de fapt lui A.-E.-1.-O. Uckrill, a cărui privire 
sfredelitoare, rece şi sarcastică, era aţintită asupra sa. 

Day-Lily se dădu trei paşi înapoi, clătinându-se, în 
timp ce tovarăşii săi — palizi şi muţi — rămâneau locului 
că loviți de trăsnet. 


A.-E.-].-O. Uckrill începu să zâmbească, plin de 
amabilitate, şi-şi scoase politicos cascheta: 

— la te uită! Ia te uită! se prefăcu el că se 
minunează. lată-l pe Day-Lily, drăguțul dirijor... şi 
Sauton, banianul... şi pe profesorul de dans Johathan 
Girle... şi pe juristul Vaughant... Ia te uită! Ia te uită!! 

Zâmbetul îi deveni şi mai binevoitor, dacă este cu 
putinţă şi, întinzându-le pe rând mâna, adăugă: 

— Pe cuvântul meu, copii, vă credeam spânzurați pe 
toți patru! 


Capitolul III - Povestea vieţii lui sir Franck 


Adepții sofismului împart populația masculină a 
Insulelor Britanice în patru categorii principale: englezul 
vesel, sau englezul roşu; englezul trist, suferind de 
spleen?» şi slab; englezul sentimental (rara avis)23); şi 
excentricul sau lunatic man?® — englezul comic. 

"Englezul vesel" aparține, de obicei, clasei mijlocii şi 
se ocupă cu comerțul. Este denumit vesel pentru că are o 
fire sangvină, este lacom, parcă uns cu seu şi vorbeşte 
neîncetat, cu un accent deosebit de lugubru, despre 
"vesela Anglie." 

Alderman-ul Adrian Zephyr era un englez vesel: avea 
un pântece îndesat bine cu cartofi şi cu carne de vită, o 
față rotofeie, o scăfârlie pe jumătate cheală, înconjurată 
de păr cărunt; era un protestant plin de zel, cu convingeri 
liberale, şi găsea uneori, pe fundul unei sticle de vin de 
porto, curajul de a-şi exprima părerile moderne... Era 
cinstit, ca orice neguţător din oraş, adică nu făcea deloc 
falsuri în registrul său. 

Acesta era magistralul integru care făcea afaceri cu 
bumbac şi se bucura, pe bună dreptate, de respectul 
public, începând de la intrarea pe plajă şi până la cele 
mai îndepărtate colțuri ale docurilor. 


Alderman-ul Zephyr era holtei; îndeplinea rolul de 
tutore pentru nepotul său, Dick Crankle, şi pentru 
nepoata sa, Nancy Zephyr, rămaşi orfani de la o vârstă 
fragedă. Acest fapt îi atrăsese multă stimă. 

Deoarece principalele personaje ale istorisirii noastre 
fac parte, aproape toate, din această familie, nu ne putem 
abține de-a o prezenta în câteva cuvinte. 

Bătrânul Walter Zephyr murise având gradul de 
colonel în serviciul Companiei Indiilor. Un colonel în 
serviciul Companiei Indiilor murea sărac dacă ținea 
neapărat la asta; dar nu aşa se obişnuia, căci nu trebuia 
decât să te apleci pentru a aduna. 

Se pare că Walter Zephyr se aplecase, căci fiecare 
dintre cei doi copii ai săi a moştenit câte o avere destul de 
frumuşică. 

Deşi se trăgea dintr-o familie plebeiană, colonelul a 
instituit, prin testament, un fel de partaj de tip nobil. 

Alderman-ul Zephyr — pe care-l vom numi pe scurt 
Adrian — fiul cel mare al colonelului, a căpătat, el singur, 
jumătate din rupiile pe care tatăl său le adunase în 
India...  aplecându-se. A înființat în Poultry o 
întreprindere comercială şi a devenit veselul petrecăreț pe 
care l-am văzut. 

Rowland Zephyr, cel de al doilea fiu, a cumpărat un 
post, intrând în regimentul gărzilor călări. 

Domnişoara Nancy, cel de-al treilea copil, s-a 
căsătorit cu locotenentul Crankle din marina Majestății 
Sale. Nancy era frumoasă, ca toți membrii familiei 
Zephyr, dacă nu-l puneai la socoteală pe veselul Adrian, 
care semăna cu un dog bine dispus, îngrăşat cu grijă şi 
vopsit în roşu. Nancy a murit de tânără, ca şi soțul său, 
locotenentul Crankle, care era un adevărat gentleman. 

Rowland a fost ucis în duel — un duel care, aşa cum 
vedea mai departe, a fost un adevărat omor. Lăsa o 
orfană, numită Mary. 

La rândul lor, soții Crankle lăsau un fiu, pe nume 
Dick. 


Ne rămâne să mai vorbim despre cel de-al patrulea 
copil al lui Walter Zephyr, care, atunci când murise 
colonelul, se afla în India şi nu văzuse niciodată Europa. 

Acesta se numea Franck. 

Pe vremea când sora sa Nancy şi el erau încă la 
vârsta copilăriei, servitoarele indiene ale colonelului se 
distrau adesea schimbându-le, între ei, veşmintele; 
semănau unul cu altul în mod atât de uimitor, încât micii 
prieteni ai lui Franck alergau spre Nancy, în timp ce 
tovarăşele lui Nancy îl primeau pe Franck în jocurile lor. 

Cu vârsta, cel mai tânăr fiu al colonelului păstră pe 
chip acele trăsături de blândeţe şi de delicateţe care, 
odinioară, făcuseră să poată fi luat drept o fată, dar li se 
adăugă o mândrie masculină, iar strălucirea de 
inteligență ce-i sclipea în ochi făcea să dispară în umbră 
ceea ce era prea feminin sau prea frumos în ansamblul 
trăsăturilor sule. 

Englezii pretind că, la ei, nu se poate parveni cu 
ajutorul femeilor; această afirmaţie poate părea uimitoare 
într-o țară în care e posibil ca femeile să fie suverane sau 
Papă, într-o ţară care-l numără pe Walter Raleigh? 
printre personalitățile sale ilustre. Fapt este că Franck 
Zephyr, un desăvârşit cavaler, a avut extraordinar succes 
la femei, mai întâi la Calcutta, apoi la Bombay. 

De-abia intrat în serviciul Companiei Indiilor, urcă, 
oarecum dintr-un salt, primele trepte ierarhice şi ajunse, 
în câţiva ani, să ocupe princiarul post de rezident al 
Nepalului. 

Acel titlu modest de rezident ascundea o autoritate 
aproape regească. În formă, rezidentul era un simplu 
împuternicit cu afacerile, reprezentând Compania față de 
o putere aliată dar nesupusă. Dar fondul era ceva cu 
mult mai mult decât forma. 

Într-adevăr, acele popoare aliate nu mai păstrau 
decât o vagă urmă a naționalității lor. Din palatul său, 
rezidentul englez dicta hotărâri care erau legi... iar 
rajahul le executa. 


Sir Franck Zephyr a fost şi el un rezident ca oricare 
altul. A sporit influența pe care Anglia o avea asupra 
acelui ţinut bogat şi minunat al Nepalului care, în 
mijlocul ruinei generale a Indiei, şi-a păstrat opulența. A 
domnit în mod paşnic, şi nu vom relata decât o singură 
particularitate a misiunii sale. 

În timp ce se afla în Katmandu, capitala sa, a primit 
sarcina de a lua, la granița Pundjab-ului, acel soare 
strălucitor, talisman inviolabil al religiei Sikhs-ilor, acel 
minunat purtător de foc care, actualmente, este cea mai 
de neprețuit bijuterie a coroanei Angliei: Koh-i-noor-ul. 

În urma morţii lui Rundjet-Sing, ultimul rajah din 
Lahore, nu se ştie decât că un oarecare sergent englez s-a 
aplecat şi a luat Koh-i-noor-ul din tezaurul prințului 
defunct. Cel puţin, aceasta este una dintre versiuni, căci 
există multe altele. 

Potrivit uneia dintre aceste versiuni, mai puţin 
demnă de crezare decât prima, dar mult mai 
romanțioasă, se pare că un marinar englez ce făcea o 
excursie în Lahore, observând că ochiul drept al statuii 
zeului Shiva? strălucea într-un fel neobişnuit, s-a 
convertit la religia Sikhs-ilor, de dragul acelui ochi; mai 
târziu, devenit, preot al divinității, a fugit, într-o bună zi, 
luând în sacul său faimosul ochi, adică chiar Koh-i-noor- 
ul. 

Oricum ar fi fost luat acel diamant, este clar că a fost 
obținut cu o cheltuială mică... În India, vesela Anglie n-a 
cunoscut niciodată alte moduri de a strânge avuții. 

Koh-i-noor-ul sau Pundjab-ul, aşezat într-o cutie din 
lemn de santal, a fost predat în mâinile rezidentului 
Franck Zephyr. Acesta a străbătut Delhi, escortat de o 
armată de elefanți, şi a purtat prețioasa comoară până la 
malurile Gangelui. Acolo, delegații Companiei au deschis 
cutia de santal, au verificat identitatea diamantului — 
care, la acea vreme, era brut şi nu fusese încă tăiat. Apoi 
Franck, fiind descărcat de orice răspundere printr-o 
recipisă, se înapoie liniştit la reşedinţa sa. 


Dar, pe tot lungul drumului, o poveste ciudată îi 
însoțea trecerea şi, din gură în gură. îi ajunse până la 
urechi. 

Se spunea... — şi Franck nu se mai putea împiedica 
să n-audă — că acea cutie de santal, transportată cu 
atâta pompă de către el, nu conţinea în realitate decât 
una dintre acele pietricele din Brazilia, pe care călătorii 
portughezi încearcă să le vândă în India. Zeul religiei 
Sindhi, Lucifer, talismanul puternicei asociaţii a Sikhs- 
ilor, în fine adevăratul Pundjab, cu siguranță l-ar fi 
trăsnit pe loc pe ticălosul de englez care şi-ar fi permis să 
facă sacrilegiul de a pune mâna pe el. 

Adevărul este că strălucitorul Koh-i-noor, acel munte 
de lumini, avea să rămână ascuns pentru totdeauna în 
vreo peşteră, sub paza fachirului sanctificat prin optzeci 
de ani de penitenţă şi de macerări. 

Englezii — hoți prădați — nu luaseră din capitala 
provinciei Lahore decât o banală bucată de silex. 

În acea epocă, trecuseră deja zece ani de când sir 
Franck Zephyr îşi exercită autoritatea în Katmandu şi 
asupra întregului Nepal. 

În acele ţări, se trăieşte dublu, pentru a ajunge mai 
repede să dormi somnul sațietății... Sir Franck dormea 
deja... Pentru a-l scoale din apatie, i-ar fi trebuit ceva 
mult mai important decât acea poveste brodată pe 
interese. Delegații primiseră din mâinile sale cutia 
sigilată, ale căror peceţi le constataseră a fi intacte. 
Poseda o recipisă. Restul, puţin îl interesa. 

Acel zvon, fie că era sau nu fondat, n-ar fi lăsat 
desigur nici o urmă în mintea sa care evita cu bună 
ştiinţă orice efort, aşa amorțită cum era de soarele Indiei, 
dacă, la puţină vreme după aceea, curierul din Bombay 
nu i-ar fi adus vestea înlocuirii sale. 

Un astfel de mod de a acţiona nu făcea parte din 
obiceiurile Consiliului Superior al Companiei, care 
întotdeauna îşi trata funcționarii cu o consideraţie foarte 
asemănătoare cu respectul. 


Fără să vrea, sir Franck făcu o legătură între acea 
destituire, cu adevărat bruscă, şi zvonul ciudat care 
circula acum din Benaras până la izvoarele Gangelui. Nu 
protestă câtuşi de puţin; îşi strânse bagajele şi plecă la 
Calcutta. 

Sir Franck nici măcar nu se informă despre numele 
succesorului său, atât de rece îl lăsa dizgraţia de care 
avea parte. 

La Calcutta, chiar în seara sosirii sale, un membru 
al Consiliului Superior îi ceru o întrevedere. 

Nevăzând nici un obstacol la asta, sir Franck acordă 
întrevederea solicitată; dar membrul din Consiliul 
Superior nu veni singur: escortat de o sută de cypai!27. 

Sir Franck fu foarte nemulțumit. Întrevederea se 
preschimba în vizită la domiciliu. În timp ce cypaii îl 
păzeau pe fostul rezident, o hoardă de agenți ai 
Companiei spărgeau cuferele şi efectuau o cercetare 
amănunțită a bagajelor sale. 

Rezultatul acestor căutări a fost cu totul în favoarea 
lui Franck Zephyr. Rezidase doi ani în Nepal şi se întorcea 
de acolo doar cu douăsprezece milioane. De la cucerirea 
Indiei, nici un proconsul englez nu dăduse vreodată 
dovadă de atâta moderație. 

Membrul Consiliului Superior fu nevoit să-şi ceară 
scuze. Dar, după cum am spus, sir Franck era foarte 
nemulțumit. Îl provocă la duel pe reprezentantul 
Consiliului şi intentă un proces Companiei. 

Membrul Consiliului se alese cu fruntea găurită de 
un glonte, drept între sprâncene. 

Compania fu condamnată la plata unor despăgubiri 
care nu au fost mai mici de şase-şapte mii de rupii şi pe 
care Franck Zephyr le-a lăsat spitalelor din India şi 
servitorilor săi. 

Apoi, Franck s-a îmbarcat pentru Anglia. Prin 
aceasta a greşit. 

Duelul şi procesul său, din care ieşise la fel de 
victorios, făcuseră să se vorbească iar despre persoana 


lui. 

La Calcutta se vorbea foarte mult despre el şi se 
readuceau cu plăcere în actualitate isprăvile sale din 
tinerețe. 

Înainte de a deveni un bărbat important şi apatic, sir 
Franck avusese, într-adevăr, o carieră de aventurier 
teribilă. Vânătorile sale de tigri erau adevărate epopei... În 
cursul partidelor de vânătoare sau al călătoriilor de 
explorare, străbătuse ținuturile din nord, pe care Calcutta 
şi Bombay-ul nu le cunoştea decât din auzite. 

Nimeni n-ar fi putut povesti de la un capăt la altul 
romanul aventurilor sale, căci Franck Zephyr călătorise 
deseori singur, angajând şi eliberând servitori la 
întâmplare, din triburile indiene. 

Cei care pretindeau că sunt cel mai bine informați 
spuneau că, pe vremea când fusese numit rezident în 
Nepal, adusese la sediul Companiei, dintr-o călătorie pe 
care o făcuse, o fetiță de cinci ani, frumoasă ca lumina 
soarelui şi a cărei mamă nu era cunoscută de nimeni. 

Pe atunci, sir Franck era un tânăr focos... Avea un 
prea-plin de elan şi energia lui nebună nu se epuizase în 
viața de lupte titanice împotriva leilor şi tigrilor din 
junglă. 

Şi totuşi, cu începere din acea epocă, de numele lui 
Franck Zephyr, nu putu fi legată nici o poveste de 
dragoste. 

Aşa frumos cum era, precedat de reputaţia sa de 
cavaler rătăcitor şi ocupând, încă din tinerețe, un post de 
primă mână, sir Franck, asupra căruia se aţinteau o 
sumedenie de ochi frumoşi, rămânea în mod voit 
indiferent. 

Ca urmare, curiozitatea creată în jurul său deveni o 
adevărată febră; femeile, jignite, se transformau în ecoul 
unor nenumărate bârfe... Îi scotociră viața. 

Dar, în fața cuirasei de nepăsare, în spatele căreia se 
adăpostea sir Franck, tenacitatea femeilor, ca şi răbdarea 
bărbaților, slăbiră. 


Cu toate acestea, printre frumoasele doamne se 
născu şi căpătă crezare o poveste vagă: 

Într-un loc ce nu putea fi numit cu precizie, departe, 
foarte departe, dincolo de Kandahar şi de Kabul, către 
ultimele lanţuri ale munților Suleiman, se spunea că ar fi 
existat o familie de brahmani care trăia în cea mai 
deplină singurătate. 

Erau un întreg trib şi, deoarece membrii săi 
adoptaseră schisma Sikhs-ilor, ei exercitau, în acelaşi 
timp cu pontificatul, profesiunea armelor, în mod 
asemănător cu casta războinicilor Rajputi. 

Se mai spunea că sir Franck, pornit într-una din 
acele excursii ale sale, primise ospitalitatea şefului 
familiei. 


Acel patriarh avea mai multe fiice care — potrivit 
moravurilor uşoare ale ținutului — l-au înconjurat toate 
pe străin. 


Dar Nowla, cea mai mică fiică a brahmanului, a fost 
singura care a tras privirile lui Franck. Era una dintre 
acele strălucitoare fete din nordul Asiei, ale căror farmece 
nu pot fi redate nici prin vorbă, nici prin scris. 

Prin drept din născare, era preoteasă şi trăia în 
pagoda neagră consacrată cultului lui Shiva, zeul răului. 

Preotesele din India, pe care le cunoaştem sub 
denumirea de baiadere şi care, în realitate, poartă titlul 
de devadasi, nu sunt deloc nişte vestale, dimpotrivă. 
Pagoda este un lăcaş al plăcerilor. 

Dacă brahmanii nu cunosc deloc istoria grecilor, în 
schimb au inventat, ei singuri, Cytera28. 

Dar tinerele fete consacrate cultului se supun legii 
comune tuturor membrilor castei brahmane: ele trebuie 
să evite cu grijă apropierea oricărui membru al vreunei 
alte caste şi, cu atât mai mult, contactele cu un străin 
necredincios. 

Franck se îndrăgosti nebuneşte de Nowla şi, în 
curând, aceasta fu nevoită să se ascundă în munți spre a 
da naştere copilului său. 


Era chiar acea copilă, de o frumusețe atât de 
remarcabilă, pe care rezidentul o adusese cu el din 
Nepal... 

Ajunsă în acest punct, povestea se încurca şi dădea 
naştere mai multor versiuni, care mai de care mai 
minunate. Cea mai acreditată avea ca deznodământ un 
fel de luptă între giganți. 

Se întâmpla în mijlocul junglei, în chiar interiorul 
cumplitului cerc pe care vânătorii hinduşi îl trasează în 
jurul tigrului furios. 

Fiii patriarhului îl postaseră pe Franck între 
rândurile lor strânse şi familia numeroasă a tigrilor, care 
nu aveau unde se retrage, fiind opriți de un torent de 
netrecut. 

Franck îşi făcuse obiceiul de a merge mereu singur, 
la cincizeci de paşi înaintea grupului de vânători. Nu era 
el omul care să se sperie de o situație primejdioasă. Aşa 
încât atacă un tigru regal de mărime uriaşă, care făcea 
salturi în ierburile înalte, încercând zadarnic să găsească 
o ieşire. De obicei, când i se lăsa astfel cinstea de a porni 
lupta, tinerii brahmani alergau în ajutorul său şi, deseori, 
fusese nevoit să-i alunge prin gesturi şi prin vorbe pentru 
a rămâne — aşa cum dorea — singur în fața sălbaticului 
său adversar, în condiţiile eroice ale duelului început. 

Dar, de data aceasta nimeni din tribul hindus nu 
făcu vreo mişcare. Dublul şir de brahmani rămase 
nemişcat şi mut ca un zid. 

Şi totuşi, gheara tigrului sfâşiase adânc pulpa 
calului oaspetelui lor, Sărmanul animal se prăbuşise. 
Tigrul regal făcea acum salturi între adoratorii lui Shiva şi 
Franck, care căzuse la pământ. 

Ceilalți tigri, mai puţin întreprinzători, dar poate mai 
flămânzi, îşi părăseau locul în care se aciuiseră, mergând 
în zigzag, şerpuit, târându-se prin ierburile înalte către 
acea pradă atât de uşoară. 

În spatele rândurilor de vânători, Nowla şi tovarăşele 
sale stăteau culcate pe spinările unor elefanţi. Nowla o 


ținea în braţe pe fiica sa Miriam, pe care o prezenta ca pe 
o copilă de la pagodă. De sus, de pe elefanți, privirea 
femeilor îmbrățişa întreaga scenă. 

Nowla se ridică în picioare, cu brațele întinse, şi 
strigă: 

— Ajutor, frații mei, oaspetele nostru va muri! 

Cercul tinerilor brahmani rămase nemişcat şi tăcut. 

Patriarhul, stând pe cel mai mare elefant, îşi 
încrucişă brațele pe piept şi şuieră printre buze: 

— Câte nopți au trecut de când Shiva cere sângele 
unui om? 

Frumoasa Nowla se prăbugşi, palidă ca o moartă, pe 
pernele lecticei sale. Îşi strânse la piept copilul, în timp ce 
un torent de lacrimi arzătoare îi şiroia pe obraji. Faptul că 
secretul îi fusese ghicit, însemna condamnarea lui 
Franck. 

În acea clipă, tigrul regal, întorcându-se, făcu un 
salt formidabil, ajungând la tânăr. Brahmanii scoaseră 
un strigăt. 

Probabil că Franck îşi văzuse duşmanul venind; se 
ridicase în genunchi şi, în vreme ce fiara era încă în aer, 
un pocnet de carabină se pierdu în imensitatea junglei şi 
tigrul, ucis în timpul saltului, zgâria cu ghearele 
pământul, agonizând la nici doi metri de inamicul său. 

Dar acum se avânta întreaga trupă a felinelor, 
Franck îşi apucă sulița şi se retrase de-a-ndărătelea. 

— E rândul vostru, copii! strigă întorcându-se către 
fiii patriarhului; aceştia sunt tigri de duzină. 

Nu se auzi nici un răspuns. Decât că, în tăcerea 
adâncă, i se păru că aude un geamăt de femeie. 

Era glasul Nowlei. Cum ar fi putut să se înşele! 

Abia atunci observă — lucru ciudat — că tovarăşii săi 
de vânătoare îndreptau către el vârfurile sulițelor şi ale 
săgeților lor. 

— Slujnica zeilor care s-a murdărit prin atingerea cu 
un creştin — rosti glasul şuierător al bătrânului patriarh, 
care stătea în picioare pe elefantul său — să cadă în 


străfundurile castei blestemate: împreună cu ea, tatăl şi 
mama sa... şi, odată cu ea, fraţii şi surorile sale! 

Surorile Nowlei se îndepărtară de ea cu scârbă. 

Câteva săgeți străbătură, vibrând, aerul, şi eşarfa lui 
Franck deveni purpurie. 

Tigrii erau foarte aproape. 

Bătrânul brahman întinse mâinile deasupra 
capetelor copiilor săi şi vocea sa ascuțită mai grăi: 

— Cel care este muşcat de şarpele Nelye se vindecă 
zdrobind pe muşcătură capul reptilei... Copii, îndepliniți 
voia lui Shiva! 

Franck se afla în mijlocul norului de praf ridicat de 
alergarea dezordonată a fiarelor. Mai multe săgeți 
despicară aerul, în vreme ce câteva împuşcături răsunau 
surd în câmpia lipsită de ecou. 

Însuşi bătrânul patriarh, ducând la umăr carabina 
lui neîntinată, o descărcă strigând numele celor trei zei ai 
săi. 

Numai sângele creştinului, spălând murdăria, ar fi 
putut înapoia familiei de brahmani rangul pe care-l 
pierduse. 

Între cele două atacuri furioase — atacul tigrilor şi 
cel al brahmanilor — Franck Zephyr rămase timp de o 
clipă uimit. Dar nu avea răgazul de a se mira îndelung. 

Prin norul de praf, se auzi o şoaptă confuză, apoi 
nişte răgete sinistre. Mai apoi, după ce norul se 
întredeschise, trei tigri răniți şi înnebuniți se avântară 
către zidul uman care le închidea calea. 

În spatele lor, venea creştinul şiroind de sânge. 

Cei trei tigri făcură o breşă în cercul brahmanilor 
înspăimântați. 

De patru ori se ridică sulița lui Franck şi patru 
dintre fii patriarhului se prăbuşiră. 

Tribul era în derută, dar cei mai mulți dintre tigri 
înaintau repede, cu sărituri inegale. 

Nowla i-o întinse pe mica Miriam lui Franck, care o 
luă. 


— Jură-mi pe dumnezeul tău, îl imploră, că nu vei 
abandona copila care nu mai are mamă. 

Cuprins de panică generală, elefantul care o purta îşi 
ridică cu disperare trompa şi o luă la goană cu paşi mari. 

Câteva minute după aceea, tigrii dispăruseră, fugind 
prin breşa pe care o deschiseseră. 

Fiii patriarhului, revenindu-şi după primele clipe de 
groază, reînchideau cercul şi se apropiau de Franck. 
Calul acestuia murise, iar el nu mai avea decât un braț 
cu care se putea apăra, căci cu celălalt îşi ținea copila la 
piept. 

Tigrii nu mai erau: dar primejdia pentru Franck, 
departe de a se micşora, creştea cu fiecare minut ce 
trecea, deoarece brahmanii, în număr mare, strângeau 
cercul în jurul lui, împingându-l spre torentul pe care nici 
chiar fiarele nu-l putuseră străbate. Era acolo un hău 
lung, săpat vertical în stâncă şi pe fundul căruia o apă 
învolburată spumega cu zgomot... Cu siguranță, nu putea 
însemna decât moartea. 

Lumina zilei scădea. Franck Zephyr trebui să ţină 
piept duşmanilor săi până la căderea nopţii. Abia atunci 
căpătă un răgaz. Fiii patriarhului, neputând să-l 
urmărească în întuneric, îşi instalară o tabără în jurul 
lui, convinşi că în zori îl vor regăsi exact în acelaşi loc. 

În timpul nopţii, un puternic uragan a smuls 
corturile Sikhs-ilor implacabili şi, în vreme ce vântul se 
învârtejea urlând în văgăuna lui Shiva, cea săpată în 
piatră, torentele de apă îi acopereau pe asediatori. 

În cele din urmă se făcu ziuă. Franck nu mai era 
acolo! 

Fiii patriarhului se aplecară, nerăbdători, peste 
marginea abisului; era ultima lor speranţă. Dar abisul 
insondabil îşi păstră secretul: nu reuşiră să vadă decât o 
spumă albicioasă şi plină de vârtejuri. 

— Am strivit şarpele pe rană! afirmă bătrânul 
brahman. 

Cu toate acestea, fiindcă nu au fost în stare să arate 


cadavrul  creştinului, celelalte triburi montane se 
îndepărtară de ei, iar neamul lor constitui obiectul 
oprobriului general. 

În cursul luptei, Nowla dispăruse şi ea... Cel mai 
tânăr fiu al patriarhului îşi tăie barba şi părăsi muntele, 
jurând că, dacă creştinul era în viață, îi va aduce capul 
pentru a spăla ruşinea ce le acoperea numele... 


Capitolul IV - Alderman-ul Adrian 


Acesta era romanul inedit care, vreme îndelungată, 
fermecase trândăvia frumoaselor doamne din Bengal, din 
Golkonda şi din Mysore. 

Cât adevăr se afla la baza acestei poveşti? Nu ne vom 
hazarda să spunem nimic. 

Putem afirma doar că romanul a avut o urmare, a 
cărei primă parte s-a petrecut în văzul şi cu ştirea întregii 
populației a Nepalului şi al cărei deznodământ cumplit a 
avut darul de a captiva atenţia Londrei timp de o lună, iar 
pe cea a Europei, timp de câteva zile. 

Trecuse aproape un an de când sir Franck Zephyr 
ocupa palatul rezidenţial din Katmandu. 

Noi, cei din Europa, nici nu ne putem închipui ce 
magnific mod de viață aveau, în acele vremuri, în India, 
reprezentanții puterii engleze. Erau slujiți de armate de 
sclavi... Tot ce s-a povestit despre luxul vechilor suverani 
ai Franței, li se putea aplica şi lor. Ludovic al XIV-lea, cel 
mai fastuos dintre regii francezi, ar fi fost uimit de 
splendorile din palatele lor şi de pompa luxoasă ce se 
desfăşura în jurul lor. 

Într-o seară, armata aceea de sclavi, care vegheau în 
peristilul?” palatului, văzură apropiindu-se o femeie 
tânără, palidă şi slăbită, care se lăsă să cadă pe trepte, 
plângând. 

Încercă să vorbească, dar hohotele îi tăiau glasul. 


Pe terasă, sub un baldachin strălucitor de pietre 
scumpe, micuța Miriam dormea într-un leagăn de argint 
masiv şi, în picioare în jurul ei, un roi de femei stăteau în 
adorația somnului ei. 

— Miriam! Miriam! strigă femeia. 

Copilul se trezi şi şopti: 

— Aud în vis vocea mamei mele. 

— Miriam! Miriam! repetă sărmana femeie. 

Atunci copila sări jos din leagăn şi alergă până la 
balustradă, răspunzând: 

— Mamă!... O, mamă!... 

Uşile palatului se deschiseră pentru biata femeie pe 
care micuța Miriam o numea mamă. Căpătă un 
apartament somptuos, chiar în cadrul reşedinței. Sir 
Franck Zephyr pronunţă un cuvânt şi toți oamenii casei 
sale, ca şi mulțimea de sclavi se prosternară la picioarele 
străinei. 

De multă vreme nu mai fusese Franck văzut 
zâmbind; de mult nu fusese văzut vesel. Îşi regăsi 
zâmbetul şi fu fericit... timp de o săptămână întreagă. 

Nimeni nu ştia de unde venise acea femeie 
misterioasă... A doua zi după ce ea se prezentase la 
porțile palatului, în oraşul Katmandu a sosit unul din 
acei hinduşi declasațţi, care fac comerț în întreaga Asie şi 
care-şi dau numele de baniani. Individul părea a fi destul 
de sărac. 

Deşi pe chip îi erau întipărite semnele caracteristice 
rasei din nordul Indiei, el le răspundea curioşilor cum că 
era originar din Ceylon şi că în vene îi curgea sânge 
englezesc. Numele sub care se prezenta era Sauton. 

Timp de opt zile fu văzut ocupându-se, în aparenţă, 
cu tranzacții pe care punga sa uşoară le făcea dificile. 
Seara, cei cu care negociase îi pierdeau urma şi câteva 
bănuieli nu întârziară să-şi facă apariția. 

Se spunea că, odată cu lăsarea întunericului, 
Sauton se deda unui soi de treburi dubioase, al căror 
scop nu era comerțul... 


Se înconjura de toți băştinaşii decăzuți din 
Katmandu şi din împrejurimi... 

Poliția care avea în pază reşedinţa intră în alertă şi 
era pe cale să ia împotriva lui unele măsuri eficace, când, 
într-o noapte, palatul rezidentului a fost incendiat, 
arzând până la temelii. 

În timpul incendiului, mai multe focuri de armă au 
fost trase asupra lui sir Franck, dar fără a-l atinge. 

I s-a relatat rezidentului că tânăra femeie pe care 
Miriam o numea mamă fusese văzută, în timpul 
catastrofei, zăcând pe jos, cu fața pe dalele de marmură 
ce alcătuiau pardoseala unei curți interioare, şi că în 
spate avea înfipt un lung pumnal mahrat. 

Nici o altă informaţie nu a confirmat acest raport, 
căci corpul nefericitei nu a fost regăsit. 

Cât despre Miriam, aceasta dispăruse la rândul său. 

Puternic impresionat la aflarea dublei dispariții, sir 
Franck căzu pradă unei cumplite mânii. Nu vorbea de 
nimic mai puțin decât de a trece prin foc şi sabie întregul 
Nepal dacă nu erau arestați presupuşii asasini ai Nowlei 
şi răpitorii mamei şi fiicei. 

Dar, oricât a fost scotocit tot ţinutul, nu s-a 
descoperit nimic. 

În noaptea catastrofei, banianul Sauton îşi luase 
tălpăşița. 

Aceea a fost epoca începând cu care sir Franck 
Zephyr păru să-şi piardă vlaga tinereții. Se închise într-o 
singurătate completă. În acel refugiu solitar află, pe rând, 
moartea fratelui său Rowland, soldatul, şi pe cea a surorii 
sale, Nancy. 

Îşi iubise mult fratele; o iubise din toată inima pe 
frumoasa şi blânda Nancy, care-i semăna la chip şi la 
bunătate. 

Este drept că mai avea un frate, pe alderman-ul 
Adrian, dar pe acesta nu-l cunoştea, căci fusese despărțit 
de el încă din copilărie; şi apoi, veselul comerciant din 
City avea altceva de făcut decât să trimită veşti familiei 


sale. 

Acel demn neguţător nu uitase totuşi că avea un 
frate în India. Nu putea ignora situația deosebit de 
suspusă a lui Franck. Ba chiar se lăuda cu ea, în fața 
celor cu care întreținea legături. 

În ciuda celor cincizeci de ani ai săi, alderman-ul cel 
gras şi cumsecade nu voia să țină seama de ei şi era într- 
o condiție fizică minunată. 

Când se gândea la fratele său, rezidentul, gândurile 
îi căpătau o culoare trandafirie. Excelentul Adrian vedea 
în Franck ceea ce noi numim: "un unchi din America"! 

Alderman-ul Adrian Zephyr era bogat: nu poți fi 
magistrat în City-ul Londrei, decât cu această condiție. 
Era foarte bogat şi creditul său era atât de bun, încât 
putea sfida, cu solidaritate, zidurile catedralei Saint-Paul. 

Dar City-ul — centrul comercial şi de afaceri din 
Londra — vede adesea ruinându-se negustori de stridii 
sau de bumbac, ale căror încasări imense păreau să 
promită o durată egală cu cea a piramidelor egiptene. 
Parcă poți să ştii ce va aduce viitorul? 

Poale că alderman-ul Adrian se ruinase pentru 
nepotul şi pentru nepoata sa, bietul om. 

Exista în Lincoln's Inn Fields un avocat bătrân care 
afirma — limbă bârfitoare! — că alderman-ul Zephyr nu 
prezentase nici o situație financiară, nici tânărului Dick 
Crankle, nici drăguței domnişoare Mary. Şi se pare că 
ambii tineri ar fi avut de încasat sume destul de 
frumoase. 

Este adevărat că respectivul avocat bătrân făcea 
parte din partidul lui John Steeble, care pierduse în 
ultimele alegeri municipale, la care concurase împotriva 
lui Adrian. 

Într-o seară, demnul alderman primi o scrisoare 
timbrată din Calculta. O deschise şi iată ce citi: 


Dragul meu frate, 


Mă voi îmbarca mâine pe vasul "Creolian", al 
Companiei. Dacă eşti de acord, voi veni să stau la tine şi, 
dacă accepţi, voi depune în casa ta, spre păstrare, 
rezultatul economiilor mele. 

Mă simt tare bătrân, dragă frate, şi foarte trist şi 
slăbit. Mă rog lui Dumnezeu că sănătatea ta să fie mai 
bună. 

Te rog să le spui, lui Dick şi lui Mary, că le va sosi 
un tată. 

Cu drag, 


tău frate, 
Zephyr 


Era prima scrisoare pe care alderman-ul o primea de 
la "unchiul din America". Franck nu scria niciodată, doar 
cândva, maiorului Rowland său doamnei Nancy Crankle. 
De când aceştia muriseră, rezidentul nu scrisese decât o 
singură dată... o scrisoare colectivă adresată lui Dick şi 
lui Mary. 

Alderman-ul puse misiva lângă el, pe birou. 

— Un tată!... mormăi. Asta este foarte bine... Dar 
eu? 

Luă o scobitoare şi o răsuci între degete, cu o vădită 
enervare. Se pare că acea scrisoare nu-i plăcea chiar în 
întregime. 

— Vorbe şi iar vorbe!... îşi zise iar. Astea sunt doar 
vorbe şi fraze. Partea importantă sunt economiile. 

Aruncă scobitoarea şi luă din nou scrisoarea. 

— Bătrân? şopti. Trist?... Slăbit? Ce farsor!... Astea 
chiar că sunt vorbe goale!... Şi totuşi, cinstit vorbind, 
desigur că climatul Nepalului face că anii de viață să 
conteze dublu... Franck are treizeci şi şase de ani: asta 
revine la şaptezeci şi doi! 

Se ridică şi-şi dădu un pumn zdravăn în piept. Apoi 


răsuci greoi pe călcâie şi, apreciind că este suplu, se 
felicită singur: 

— Eu nu am decât cincizeci, exclamă voios, şi sunt 
la fel de verde ca un june prim! 

Trase de cordonul soneriei. 

— Te rog să-i spui nepotului meu Dick şi 
domnişoarei Mary, nepoata mea, să vină amândoi la 
mine, porunci valetului care se prezentase. 

Îşi cercetă cu privirea biroul, împături scrisoarea lui 
Franck şi o vâri grăbit în buzunar. 

Dick şi Mary sosiră deodată. 

— Aşa! se bucură alderman-ul, am primit o senare 
de la fratele meu, rezidentul... 

— De la iubitul nostru unchi Franck? întrebară, la 
unison, cei doi tineri. 

— Ha! Ha! râse forțat alderman-ul, ați ghicit bine!... 
Se pare că bietul băiat se află într-o stare destul de 
jalnică... Până acum, nu-mi dăduse nici un semn de 
viață... dar dacă are nevoie de îngrijirile mele, poate chiar 
de casa mea... ne cunoaştem îndatoririle, slavă 
Domnului!... 

Dick şi Mary se priviră, fără a-şi ascunde mirarea. 

— Un lucru destul de ciudat, continuă Adrian, pe un 
ton nepăsător, este că Franck nu-mi spune nimic în 
legătură cu voi. 

Îi cerceta cu coada ochiului, pe ascuns. 

Tinerii schimbară din nou o privire. 

"— Ce crezi despre asta?" părea să spună ochiul 
întrebător al lui Dick. 

"— Unchiul nostru Adrian nu ne spune totul, căci 
Franck ne iubeşte, sunt convinsă", răspunse ochiul 
limpede şi strălucitor al lui Mary. 

— Dar fiți liniştiţi, copii, adăugă repede alderman-ul, 
cu toată bonomia englezului vesel. Atâta vreme cât 
bătrânul Adrian Zephyr va fi aici — şi încă nu se gândeşte 
să se grăbească să-şi dea demisia —, jur că micul meu 
Dick şi micuța mea Mary nu vor avea nevoie de nimeni 


altul! 

Pronunțând cu căldură aceste ultime cuvinte, 
demnul bărbat avea în colțul pleoapei o lacrimă — perlă 
amară şi vicleană care de multă vreme aştepta în glandele 
sale lacrimale acest prilej. 


Capitolul V - Caseta din lemn de santal 


Nava Companiei Indiilor, numită Creolian, care-l 
purta la bord pe ex-rezidentul din Nepal, sir Franck 
Zephyr, transporta tocmai faimoasa casetă din lemn de 
santal ce conținea minunatul Pundjab. 

Compania Indiilor trimitea la Londra acel splendid 
diamant, spre a-l depune la picioarele reginei Victoria. 

Koh-i-noor-ul era evaluat de către Companie la 
meschina sumă de două milioane de lire sterline, adică 
cincizeci de milioane de franci. 

Dar, oricât de fabulos ar părea acest preț, el era mult 
inferior prețului pe care budiştii schismatici din 
comunitatea Sikhs-ilor îl atribuiau ochiului strălucitor al 
lui Shiva. Pentru ei, acel diamant era un zeu sau, mai 
bine spus, o emanațţie directă şi sfântă a zeilor. Era un 
talisman, un palladium!/30; 

Aplecându-se pentru a lua bijuteria venerată, 
sergentul cuceritor sau marinarul renegat adusese doliul 
în sufletul a şapte sau opt milioane de oameni. 

Vasul Creolian îşi întinse pânzele la istmul oriental 
care închide gurile de vărsare ale Gangelui. Când fu văzut 
despicând valurile azurii şi calme ale golfului Bengal, 
strigăte puternice izbucniră pe țărmuri. Se aflau acolo mii 
de hinduşi care, prosternațţi pe nisip, îşi izbeau fruntea de 
pământ, rugându-se, plângând, frângându-şi mâinile ca 
nişte blestemațţi şi cerându-le celor trei zei să dea un 
semn răsunător al mâniei lor. 

Puțin câte puţin, coca neagră a navei se pierdu din 


privirile indienilor înşiruiți pe coastă, apoi nu se mai 
văzură gabierele şi, în urmă, nici catargele pentru 
fanioane... arboretul rândunicii mai sclipi o clipă în soare 
asemeni aripilor albe ale unui pescăruş şi, în fine, ultimul 
punct care indica locul în care se afla corabia se topi între 
linia albastră a oceanului şi cea, tot albastră, a cerului. 

Pe marea de azur nu se mai zărea nimic. 

Atunci, în loc de a-şi acuza zeii şi de a huli, aşa cum 
cu siguranță ar fi făcut nişte creştini cu un prilej 
asemănător, toți indienii se ridicară într-un elan de 
bucurie general. 

Faptul că mânia cerească nu-l înghițise pe Creolian, 
însemna că nava Creolian nu lua cu sine, în pântecele 
său, acel tezaur de temut care i-ar fi adus pieirea. Nu se 
putea ca zeii să fi lăsat să plece semnul lor de glorie, în 
mâinile străinilor. Era clar, deci: Koh-i-noor-ul rămăsese 
pe ţărmul indian. 

Unde? Nimeni nu ştia, dar mulţi fură acei yogini 
care-şi luară un aer misterios pentru a da de înțeles că 
locul în care era ascuns talismanul sacru nu va rămâne 
pentru totdeauna necunoscut. 

Proba fusese hotărâtoare: palladium-ul le rămăsese 
indienilor. 

Această veste fericită parcurse cu iuțeala fulgerului 
imensul teritoriu asiatic, răspândindu-se din Birmania 
până în Kabul, din Tibet până la frontiera de la capul 
Comorin. 

Un fapt ciudat este că, atunci când Consiliul 
Superior al Companiei s-a întrunit câteva zile mai târziu 
la fortul William, puternicul strigăt de bucurie scos de 
hinduşi a avut un fel de ecou. 

Cum iau naştere astfel de gânduri? Nu se ştie. Fapt 
este că, la acea întrunire, după ce membrii Consiliului 
epuizaseră problemele curente, începură să discute 
despre tot felul de lucruri. Vorbiră mai întâi despre 
destituirea lui Franck Zephyr; de aici, ajunseră în mod 
firesc să-şi povestească despre vizită făcută la domiciliul 


ex-rezidentului, despre duelul acestuia, despre procesul 
său atât de păgubitor pentru Companie şi, în fine, despre 
plecarea a. Vorbiră despre zvonurile — de mult 
încetățenite în India septentrională —, şi îndoielile care 
existau deja în momentul vizitei la domiciliul lui sir 
Franck îşi găsiră o nouă întărire. 

S-a născut atunci un fel de primă bănuială, un fel de 
instinct, încă neclar, în legătură cu o farsă imensă, o 
înşelătorie extraordinară... 

Printr-o ciudată întâmplare, în aceeaşi zi şi la 
aceeaşi oră, la bordul navei Creolian se petrecea ceva 
asemănător. 

Când vasul ajunsese în ape adânci, membrul 
Consiliului Superior care primise sarcina de a însoți Koh- 
i-noor-ul denumit de acum înainte LUCIFER (purtătorul de 
lumină), crezu că poate îndrăzni să ceară lui sir Franck 
Zephyr o întrevedere. 

A fost, de altfel, unicul prilej cu care cei doi 
gentlemeni au luat contact în timpul călătoriei. 

Membrul Consiliului Superior îi ținu ex-rezidentului 
un discurs destul de lung, care ar putea fi rezumai astfel: 

«Furtul Koh-i-noor-ului ar fi un furt inutil, deoarece 
un asemenea diamant n-ar găsi cumpărător pe toată 
suprafața globului terestru.» 

Din acest discurs, căruia Franck Zephyr nu i-a 
acordat decât prea puţină atenţie, el trase — în mod firesc 
— concluzia că cineva furase Koh-i-noor-ul. 

— Senioria Voastră, răspunse sir Franck cu un 
minunat calm, îmi va permite, sper, să întreb ce se află în 
micuța casetă de santal? 

Consilierul, nehotărât, îl privi fix, apoi se bâlbâi: 

— Doamne!... Koh-i-noor-ul!... 

Expresia lui tulburată părea de fapt a spune: 

"Sir Franck, poate că sunteți în măsură să mă 
informați în această privință..." 

Dar îşi reaminti la timp de soarta nefericită a 
colegului său însărcinat cu vizita domiciliară de la 


Calcutta, aşa că nu-şi mai exprimă gândul. Şi bine a 
făcut. 

Dar sir Franck nu se gândea la nimic rău. 

— De vreme ce diamantul se află în casetă sa, 
continuă pe un ton plin de siguranţă, nu înțeleg deloc 
sensul cuvintelor dumneavoastră, milord. 

Şi, ridicându-se, adăugă, salutând cu răceală: 

— Dacă, dimpotrivă. HKoh-i-noor-ul nu se află în 
casetă, ce veți oferi Grațioasei noastre Suverane?... 

Apoi, în loc de a pleca după acest început de rămas 
bun pe care-l făcuse, se întoarse brusc în loc, încheind: 

— ...Dar chiar aşa! Aş fi destul de curios să ştiu? 

Complet zăpăcit, delegatul Consiliului Superior 
rămase fără glas. 

Sir Franck continuă, pe un ton tot mai superior: 

— Ca şi dumneavoastră astăzi, am fost şi eu, 
cândva, însărcinat să transport caseta din lemn de 
santal... dar eu posed o recipisă!... Vă urez, milord, să 
obţineţi două... 


Capitolul VI - Un frate iubitor 


La sosirea navei Creolian în apele Tamisei, Lucifer era 
deja cunoscut, chiar celebru. 

Desigur, fusese interesul Companiei Indiilor să facă 
zarvă mare în jurul darului destinat reginei. Se vorbea 
despre asta aproape la fel de mult în tavernele 
întunecoase din cartierul Turnului! şi din cartierul 
Saint-Giles, cât în strălucitoarele saloane din cartierele 
vestice. 

Un francez — un bijutier de mare clasă — fusese 
solicitat spre a tăia fațetele diamantului. 

De asemenea, un inginer priceput primise sarcina de 
a construi o maşinărie specială, destinată să apere acea 
imensă valoare împotriva unor lăcomii îndrăznețe. 


Rezultatul a fost un fel de febră nebună, pe lângă 
care golden fever (sau goana după aur) nu a fost decât o 
copilărie. La deschiderea expoziției — Universal Exhibition 
— Lucifer devenise un fel de far al Angliei... 

Existau restaurante Lucifer, hoteluri, trăsuri, 
prăjituri, bretele, corsete, mantouri, coafuri, tabachere şi 
lornioane Lucifer. 

Şi dacă marele telescop al observatorului din Londra 
ar fi descoperit, în acea epocă, vreo planetă nouă, în mod 
inevitabil ar fi fost botezată cu acelaşi nume. 

Dacă plecarea navei Creolian fusese salutată la gurile 
de vărsare ale Gangelui de către două sute de mii de 
hinduşi, două sute de mii de gură-cască englezi îi 
sărbătoriră sosirea. 

În vreme ce toți acei lightermen (docheri) şi 
cockneys/32, — gură cască se înghesuiau în port şi de-a 
lungul malurilor Tamisei, mateloții indieni de pe Creolian 
făceau debarcarea în Southwarck şi-şi beau primul pahar 
de bere, mulțumindu-le celor trei zei că scăpaseră din 
primejdiile acelei cumplite călătorii. 

Ca şi frații lor pe care-i lăsaseră pe țărmul golfului 
Bengal, erau pe deplin convinşi că talismanul credinţei 
hinduse nu trecuse peste balustrada Creolian-ului: nava 
nu se afla pe fundul mării; asta constituia pentru ei o 
dovadă de netăgăduit a fericirii lor. 

Declarară cu mândrie acest lucru, stârnind astfel o 
mulțime de  încăierări cu pumni în  spirit-shops 
(cârciumile) şi public-houses (bodegile) din Southwarck. 

Dar — după cum spun spiritele de elită — forța brută 
nu a putut niciodată să stăvilească progresul unei idei. 

Ceea ce mateloţii hinduşi puneau în circulaţie era o 
idee, iar loviturile de pumn nu o împiedicară câtuşi de 
puţin să-şi croiască drum. 

În acelaşi timp, într-o altă lume, o idee de acelaşi fel, 
dacă nu chiar asemănătoare, lua naştere şi căpăta 
amploare. 

Sir Franck Zephyr fusese însărcinat să transporte 


diamantul trecând prin Nepal şi Barhut şi, în urma 
acestei misiuni, sir Franck Zephyr fusese destituit... 

Ce se întâmplase cu "muntele de lumină" între 
frontierele provinciei Lahore şi Bengal? 

Fusese oare preschimbat zeul într-o doică? Şi acel 
misterios sir Franck — ducea el oare, într-un colț al 
cuferelor sale, palladium-ul Sikhs-ilor, ochiul zeului 
trăsnetelor, bijuteria fabuloasă care valora, ea singură, 
cât toate pietrele prețioase tezaurizate în Turn? 

Deoarece e lucru bine stabilit că Anglia este țara cea 
mai liberă din lume, nu vom folosi neplăcutul termen de 
"carantină" pentru a defini întârzierea pe care a suferit-o 
debarcarea lui sir Franck Zephyr. 

Într-adevăr, toți oamenii din echipajul navei Creolian 
au putut cobori pe pământ încă din prima zi, delegații 
Companiei au luat cu ei cutia din lemn de santal, dar ex- 
rezidentul — el singur — a fost rugat să aştepte câteva ore 
pentru îndeplinirea anumitor formalități nu prea clare. 

Îşi ţinea deja portofelul sub braţ. Îl puse din nou pe 
masa din cabina sa şi se aşeză iar, liniştit, pe scaun. 

Tot adunându-se, cele câteva ore cerute ajunseră să 
totalizeze două zile întregi. 

Dând dovadă de un dispreț superior, sir Franck nu 
rosti nici un cuvânt de protest, şi păru chiar că nu ia în 
seamă acea situație. 

Fu întrebat dacă dorea să primească vizita unor 
prieteni... Răspunse negativ. 

În vreme ce fostul rezident din Nepal era oarecum 
prizonier pe vas, se prezentă la bord un bărbat între două 
vârste, cu trupul deşirat şi fața slabă, cu o privire 
pătrunzătoare, dar plină de blândeţe. Pe chipul acelui om 
era o ciudată expresie de naivitate, care nu excludea 
deloc inteligența, ba chiar dimpotrivă. 

Mergea încolo şi-ncoace, prin toată nava, fără ca 
nimeni să aibă ceva de zis. 

Costumul său, în întregime negru, nu atrăgea deloc 
privirile şi era foarte simplu, dar de o curățenie 


exemplară. 

Când, în cele din urmă, i se permise lui sir Franck 
Zephyr să debarce, acel om cumsecade, atât de politicos 
şi atât de curat îmbrăcat, a părăsit imediat vasul. 

Sir Franck se lăsă condus în Poultry, la fratele său 
alderman-ul. 

Omul în negru se urcă într-o trăsură şi-i spuse 
coachman'3%-ului doar atât: 

— Poultry! 

Franck Zephyr intră în casa fratelui său. Bărbatul 
din trăsură cobori şi el la poartă şi se plimbă în lungul 
trotuarului. 

Casa alderman-ului "Adrian Zephyr and Co.' 
fapt o casă mare şi solidă. 

Când îi fu anunțată sosirea fratelui, alderman-ul se 
afla în biroul său. Se trezi cu o tresărire din puiul de 
somn pe care-l trăgea şi se ridică drept, pe picioarele lui 
grase. 

— Tocmai îl visam!... exclamă. 

Şi spunea adevărul, cinstitul Adrian: un vis frumos 
precedase realitatea. În acel vis, care-l lăsase zâmbitor, 
văzuse un soi de bolnav ce-şi târa picioarele sfrijite şi al 
cărui cap gălbejit era cocoțat deasupra unei spinări 
cumplit de încovoiate. Muribundul acela i se adresase 
tuşind şi-i spusese: "Sunt tare bătrân, foarte trist şi foarte 
slăbit!..." Exact ca în scrisoarea cu timbru de Calcutta. 

Şi bunul Adrian recunoscuse în sinea lui, în timp ce- 
l îmbrățişa frățeşte pe acel spectru: 

"Tată, într-adevăr, un voinic foarte avansat... ceţurile 
Londrei îi vor veni de hac în mai puţin de o lună." 

Încă foarte emoţionat de aceste gânduri plăcute, 
întinse braţele, pentru a veni în ajutor bolnavului. 

În fața lui se afla un bărbat — un bărbat înalt, a 
cărui ținută avea o eleganță foarte tinerească şi pe 
fruntea căruia se ondula un păr bogat. 

Noul venit, care-l întrecea cu un cap pe alderman, 
avea, de fapt, un chip foarte palid, dar paloarea era dintre 


era de 


cele virile, care nu exclud ideea de forță. 

"Nu-i ăsta fratele meu..." gândi sărmanul alderman. 
Şi, fiindcă celălalt înainta spre el, adăugă, în minte: 
"Nenorocitul ar râde zdravăn de cât de prosteşte m-am 
înşelat." 

— Te salut, frate, spuse în acea clipă necunoscutul. 

Adrian Zephyr vru să răspundă: limba i se împletici 
în gâtlej. Se făcuse stacojiu, ca şi cum două mâini 
nevăzute l-ar fi strâns de gât. 

Visul, cât şi calculele sale, îl păcăliseră cumplit. Nu 
numai că anii fratelui său nu contaseră cât dublul 
numărului lor, nu numai că climatul propice al Indiei nu- 
l făcuse septuagenar pe nababul de treizeci şi şase de ani, 
dar — culmea — acea țară atât de rău calomniată îi 
trimitea înapoi un om mai tânăr decât vârsta sa reală! 

Cel care sosise era un nepot din America... nu un 
unchi! 

Un moştenitor, în loc de o moştenire! 

Nu putem spune cu precizie ce s-a petrecut atunci în 
mintea cinstitului englez dezamăgit. Îşi construise un 
frumos castel în Spania şi, brusc, acesta îi fusese 
dărâmat. Mai mult ca sigur ea s-a gândit la răzbunare. 
Aşa încât, în loc să ia mâna pe care i-o întindea Franck, îi 
sări de gât şi-l strânse la piept: 

— lată-l, în sfârşit!... exclamă într-un elan de bucure 
foarte bine prefăcută. Pe toți sfinții! Dacă mi-am revăzut 
fratele mai mic sănătos, în casa mea, nu-mi rămâne 
nimic de dorit pe acest pământ! 

Era, poate, cam exagerat. Nu oricine este un bun 
actor. 

Rezidentul, obişnuit cu purtările din India, rămânea 
în aparenţă tot atât de rece pe cât de expansiv se arăta 
alderman-ul. Cu toate acestea îl îmbrăţțişă, la rândul său, 
cu oarecare emoție. Îl privi pe acel om gras şi 
congestionat, cu creştetul pleşuv, cu ţeasta lucioasă, cu 
zâmbet sincer şi cu vorbe calde şi prietenoase. 

Omul îi plăcu fu mulțumii că-i era frate. 


Cu adevărat, pentru prima lui experiență de a juca 
teatru, alderman-ul avusese un succes mai mare decât îşi 
închipuia. 

Sir Franck Zephyr credea despre sine că are privirea 
ageră şi că se pricepe să judece corect oamenii. De prima 
dată când vedea un om, acesta îi plăcea sau nu. Omului, 
care-i plăcuse îi acorda încrederea până la un anumit 
punct şi orice bârfe ce i-ar fi fost făcute despre el, cu greu 
ar fi putut obţine crezare. Cât despre cel care-i 
displăcuse, nici nu trebuia să-i mai vorbeşti. 

O! Tu, vesele alderman, de ce nu puteai citi în 
străfundurile inimii fratelui tău! 

Sir Franck îşi puse portofelul pe biroul 
comerciantului şi acesta făcu un efort eroic pentru a-şi 
împiedica ochii să alunece într-acolo. 

— Tu vei fi casierul meu, frate, spuse Franck. Iată 
cam tot ce posed... Este aici destul pentru mine, pentru 
Mary şi pentru Dick... 

Adrian remarcă, nu fără regret, cu nu era şi el inclus 
în împărțeală. 

— Sunt holtei ca şi tine, frate, spuse îndreptându-şi 
trupul bondoc. Ca şi tine, sunt bogat... Şi, cu voia 
Domnului, cei doi copii vor fi fericiți! 

Franck Zephyr îi strânse ambele mâini cu mai multă 
căldură decât manifestase față de oricine altcineva, de 
mulți ani. 

"Iată o inimă bună", îşi spuse. "Îmi pare rău că nu l- 
am cunoscut mai devreme." 

La rândul său, alderman-ul gândea cu amărăciune: 

"E destul pentru Mary, pentru Dick şi pentru el... 
Bun! Şi pentru mine?" 

Deodată, grăi cu voce tare: 

— Vei locui la mine? 

Sir Franck zâmbi: 

— Aş vrea, răspunse, dar casa ta nu este îndeajuns 
de mare pentru a-i găzdui pe toți oamenii cumsecade pe 
care i-am adus din India... Îmi vei cumpăra o vilă într-un 


cartier pe care-l vom alege împreună şi, dacă vrei să mă 
faci fericit, mă vei lăsa să-i iau cu mine, spre a mă 
consola — căci uneori sunt trist, Adrian, foarte trist — pe 
fiul surorii mele Nancy şi pe fiica fratelui meu Rowland. 

Alderman-ul se ridică pe vârful picioarelor şi-l bătu 
pe umăr: 

— Pe toți sfinţii! exclamă cu căldură, eu sunt cel 
care te va consola, Franck!... Nu ştii cum trăim noi la 
Londra, noi, englezii din bătrâna Anglie! Vei avea copiii, 
dacă aşa-ţi place, dar, crede-mă, într-o săptămână nici 
nu vei mai şti ce înseamnă plictiseală sau tristețea. 

Trase aer în piept cu putere şi continuă: 

— Hai să vedem — zise, exagerând cât putea acea 
vorbire deschisă, puţin brutală, pe care fiecare din noi am 
folosit-o, măcar o dată în viață, pentru a imita 
sinceritatea. Să vedem: fiecare are afacerile lui, Franck: 
noi nu ne câştigăm aici banii la fel de uşor ca rezidenții 
Companiei... Du-te şi te plimbă puţin, să vezi Londra — 
regina universului, ştii tu bine... În seara aceasta, în casa 
mea va fi sărbătoare, pentru a ne bucura de venirea ta cu 
bine: îi vei vedea pe sir Dick şi pe miss Mary, care per că 
te vor primi aşa cum se cuvine. 

Franck nu dădu atenţie ultimelor cuvinte; îi plăcuse 
încheierea prietenească a convorbirii, aşa că se ridică 
spunând: 

— Mă duc să-mi caut casa! 

De cum ieşise fratele său, alderman-ul se duse fuga 
la uşă să tragă zăvorul, apoi se înapoie la portofel pe care- 
1 deschise cu o reculegere plină de respect. 

Degetele sale făcură să foşnească îndelung, foarte 
îndelung, hârtiile pe care le conținea portofelul, în timp ce 
în minte calcula. 

Deodată, apucă o pană şi mâna sa febrilă alergă pe 
hârtie, înşirând unele sub altele munţi de cifre. 

— Trei sute cincizeci de mii de lire sterline!... rosti, 
în cele din urmă, cu remuşcare, rezemându-se de 
spătarul fotoliului. Poliţe care valorează cât nişte lingouri 


de aur!... Şi pentru a câştiga toată averea asta, nu trebuie 
decât să întinzi mâna! 

Îşi şterse tâmplele ude de transpiraţie. 

— Şi în plus, continuă, dacă povestea cu diamantul 
este adevărată, mai are în buzunar o pară destul de bună 
pentru a-i ţine de sete! 

Nu-şi putea lua ochii de la portofel, care exercita 
asupra lor un fel de fascinațţie. 

— Dac-aş avea jumătate din toate astea, şopti, aş 
putea să iau totul de la început, să-i alung pe cămătarii 
care prelungesc agonia creditului meu... să le prezint 
conturile lui Dick şi lui Mary care, peste două luni, vor 
spune că le-am mâncat averea... Şi uite, lucruri din astea 
pe care nici proştii nu le iartă... aş putea profita pe scară 
mare de scăderile la bursă, ce vor avea loc după 
Exhibition... şi aş pune un pariu serios că peste 
optsprezece luni aş fi Lord Primar. 

Puse portofelul deschis pe masă, şi capul său — 
îngreunat de sângele ce-l congestiona puternic — se 
aplecă spre mâna dreaptă. 

— Să neg că am primit ceva! gândi cu voce tare, în 
timp ce degetele mâinii stângi răsfoiau cu voluptate 
scrisorile de credit. Nimeni nu l-a văzut pe Franck 
încredințându-mi acest portofel, nimeni!... Nu are nici o 
recipisă, nici o scrisoare de recunoaştere, căci, haida-de, 
n-am fost atât de prost încât să-i ofer vreuna. Şi am 
remarcat că oamenii care nu recunosc o depunere au 
succes în fața justiției... Reuşesc întotdeauna!... 

Un zâmbet de mândrie plină de ironie îi flutură pe 
buze. Dar imediat clătină din cap şi adăugă: 

— Reuşesc întotdeauna, este adevărat... dar rămân 
însemnați pe spate ca un cal reformat... Este trist, dar 
trebuie să recunosc: chiar de-ar fi furat un milion de lire 
sterline, tot n-ar fi numiți vreodată Lorzi Primari. 

Respirația alderman-ului Adrian Zephyr era scurtă şi 
şuierătoare, o greutate mare îi apăsa pieptul. 

— Atâta rău! zise, după câteva clipe. În definitiv, 


trebuie să găsesc un sistem, o şmecherie!... Dacă 
povestea cu diamantul nu este inventată, lucrurile vor 
merge de la sine. Pe de altă parte, dacă e falsă... Pe toți 
sfinţii! Polițele se află aici, în mâinile mele, iată un fapt 
sigur, şi să fiu al dracului dacă... 

Cu o mişcare bruscă, închise portofelul. 

— Pe cuvântul meu! mormăi cu glas tare, răsucind 
butonul casei sale de bani cu încuietoare secretă, se pare 
că clima Indiei nu este chiar aşa de sănătoasă pe cât se 
spune... şi asta-i tot o reputaţie falsă... 

Un râs convulsiv îi întretăie fraza. Profită de 
întrerupere pentru a pune portofelul pe raftul cel mai de 
sus al dulapului metalic. 

— Pe cuvântul meu! Pe cuvântul meu! îşi reluă şirul 
vorbei. Chiar că m-am întors pe dos când l-am văzut... 
Stafia asta este mai solidă decât un jandarm călare!... Şi 
dacă-ar trebui să-i aştept succesiunea... 

Se întrerupse spre a râde şi mai tare. În acelaşi timp, 
uşa casei de bani se închise cu zgomot şi în interior se 
auzi, timp de un minut întreg, scrâşnetul unui sistem de 
angrenaj complicat. 

— Dar nici nu mă gândesc la aşa ceva... încheie 
cinstitul alderman. De altminteri, Dick şi Mary ar fi, ca şi 
mine, moştenitori... Ei, hai! Este multă vreme de când ca 
de bani a firmei "Adrian Zephyr and Co." nu a oferit 
adăpost unei societăți atât de plăcute. 


kkk 


Să revenim la fostul rezident din Nepal. 

Sir Franck ieşise în stradă. Tocmai când căuta cu 
privirea o trăsură cu care să se plimbe prin Londra, a 
zărit pentru prima dată figura cinstită şi naivă a acelui 
om cumsecade care, fără ştirea lui, îi fusese tovarăş de 
carantină la bordul navei Creolian. 

Sir Franck n-a avut timp să-i dea o prea mare 
atenție, căci aproape imediat a fost acostat, pe trotuar, de 


către un gentleman cu o înfăţişare foarte serioasă, care-şi 
scoase ceremonios pălăria. 

— lertaţi-mă, milord, i se adresă gentlemanul cu 
maniere perfecte, iertați-mă dacă îndrăznesc să vă 
abordez fără a fi avut în prealabil onoarea de a vă fi fost 
prezentat... dacă binevoiți să mă ascultați, aş avea să vă 
comunic ceva foarte important. 

— Nu cumva mă confundați? întrebă sir Franck, 
mirat. 

— Cred că am cinstea de a vorbi fostului rezident, 
din Nepal. 

Franck Zephyr îl privi mai bine, uimit că auzea 
rostindu-i-se titlul, într-un oraş în care avea motive să 
creadă că nu este cunoscut. 

— Am ocupat, într-adevăr, postul despre care vorbiti. 
Dacă doriți să vă explicați, sunt gata să vă ascult. 

Omul în negru de pe Creolian, care se părea că avea 
misiunea de a-l urmări ca o umbră pe ex-rezident, se afla 
la o depărtare de zece paşi şi nu-l scăpa din priviri; se 
prefăcea că studiază cu atenție vitrina unui magazin. 

La invitația lui sir Franck, gentlemanul cu ţinută 
gravă şi discretă îşi cobori mult glasul şi expresia lui 
deveni misterioasă. 

— Milord, spuse, guvernul se bazează pe 
imposibilitatea eventualului posesor al diamantului de a-l 
vinde la un preț apropiat de valoarea sa... Mă înțelegeți, 
cred? 

Sir Franck îi aruncă o privire uluită. 

— Am legături destul de speciale, continuă străinul, 
cu o anumită prințesă al cărei cuvânt este foarte puternic 
la curtea Rusiei... țarul nu este bogat... dar pentru a 
monta o astfel de bijuterie pe mânerul spadei sale, aşa 
cum montase Napoleon-Bonaparte diamantul numit 
"Regentul" pe sabia sa, am toate motivele să cred că el — 
țarul — le-ar da cu plăcere domnilor Rotschild un 
autograf cu augusta sa mână. 

Paloarea lui sir Franck se accentuă. Se încruntă 


uşor. 

— Dacă împăratul Rusiei nu vă surâde, se grăbi să 
continue gentlemanul cel grav, pot lesne să intru în 
legătură cu capete încoronate mai avute. 

— Asta-i bună! replică mânios sir Franck, 
încrucişându-şi brațele la piept — oare încercaţi să vă 
distrați pe seama mea, domnule? 

— Ascultaţi, continuă acesta pe tonul folosit spre a 
repara o greşeală prea evidentă, sper că nu v-aţi gândit 
să-l tăiați în bucăți mai mici?... Ar fi o crimă, milord!... N- 
ați obţine nici cincizeci de mii de lire sterline. 

Trebuie să ne gândim că sir Franck Zephyr se 
întorcea din India unde, pentru a zecea parte din 
obrăzniciile acestea, l-ar fi dat pe acel brav gentleman 
cypailor săi, adică dracului. Nu cunoştea deloc moravurile 
din patria mamă... Totuşi, forțat să-şi recunoască faptul 
că nu mai poseda nici elefanţi sacri, nici armate de cypai, 
se mărgini aşadar la a face un gest prin care să-l 
îndepărteze pe cel care-l persecuta. 

Am putea spune cu omul de pe Creolian, lipit de 
vitrina prăvăliei, râdea din toată inima în barbă, dacă 
bietul de el ar fi avut măcar un singur fir de păr pe 
bărbie; dar era una dintre acele bărbii englezeşti, golaşe şi 
rase, pe care oţelul din Birmingham le mângâie încă din 
copilărie. În plus, şi pentru a reteza scurt orice 
reclamaţie, vom mărturisi că acel om nu râdea niciodată 
decât în sinea lui. 

Ca urmare a mişcării făcute de sir Zephyr, 
gentlemanul cel grav îl apucă cu viclenie de un nasture al 
redingotei, insistând: 

— Milord, nu mă cunoaşteţi şi nu aveți încredere în 
mine; înțeleg asta... Există unele afaceri atât de 
delicate!... Dar, la urma urmei, de vreme ce ați considerat 
oportun să efectuaţi substituirea, ați făcut-o desigur 
pentru a obține un profit!... 

Chipul palid al lui sir Franck se coloră subit. 

— Să fiu al naibii! exclamă strângând pumnii, aş 


vrea să ştiu ce amendă se plăteşte aici pentru fapta de a 
stâlci în bătaie un ticălos de soiul dumitale? 

Vorbise tare, aproape strigând. 

Câţiva cockneys se apropiară, foarte curioşi. 

Omul de pe Creolian ridică din umeri cu dispreţ, 
murmurând: 

— Ce proşti pot să fie oamenii ăştia de la "serviciul 
afaceri curente"! 

Gentlemanul nici nu se clintise. Continua să-l țină 
de nasture pe Franck Zephyr. 

— Dac-aţi căuta o ocazie asemănătoare cu cea pe 
care v-o ofer, milord — se bâlbâi — n-o veți mai găsi... Cât 
despre a nega faptul în sine, fiți convins că este trudă 
zadarnică... Compania vă pândeşte. A pus o mulțime de 
copoi pe urmele dumneavoastră, şi cel mai bun sfat pe 
care vi l-ar putea da cel mai sincer prieten ar fi să scăpați 
cât mai repede de obiect... 

Trecuse multă vreme de când sir Franck Zephyr nu 
mai vânase tigri în jungle Bahaar-ului şi a Kabul-ului; de 
multă vreme moțăia în plăcuta inerție a palatului său din 
Katmandu. După atâta odihnă, poate că nici chiar el nu- 
şi mai amintea să fi fost cel mai îndemânatic şi cel mai 
robust aventurier din posesiunile indiene ale Angliei. 

Dacă uitase toate acestea, splendidul pumn pe care-l 
slobozi în pieptul gentlemanului cel grav fu, cel puţin, o 
aleasă aducere aminte. 

Văzând acea lovitură de pumn, care-l zvârlise pe om 
de-a curmezişul străzii, făcându-l să cadă, zdrobit, pe 
trotuarul opus, toți cockney-ii rămaseră cu gurile căscate. 

Se auzi un murmur general de admiraţie şi... imediat 
se formă în jurul celor doi campioni un cerc care 
interzicea orice fugă. Se spera că gentlemanul cel grav se 
va ridica şi va oferi o ripostă. 

Omul de pe Creolian îşi frecă uşurel mâinile şi veni 
în primul rând al spectatorilor. 

Franck Zephyr privea în jurul său, ruşinat pentru 
cele ce se petrecuseră şi neştiind cum să străpungă acea 


mulțime al cărei favorit era, deşi nu-şi dorise acest lucru. 
Nu era un englez din Londra... Dacă ar fi cunoscut 
frumoasa civilizație de pe malurile Tamisei, nu s-ar fi 
simţit prost pentru ceva atât de neînsemnat. 

Făcu un pas spre a se apropia de gentlemanul care 
se ridică greoi. 

Toţi privitorii strigară: 

— Aşteaptă!... Nu se loveşte un om căzut. 

— Voiam să-l ridic şi să-i ofer punga mea, şopti cu 
timiditate Franck. 

— Ei, na-ți-o! urlă un cockney. 

— Domnul îşi bate joc de noi, zise un altul. 

În timp ce gloata striga, nemulțumită, în jurul său, 
sir Franck Zephyr simţi că cineva îl trage de o pulpană a 
redingotei. Se întoarse şi văzu lângă el chipul paşnic şi 
ochii pătrunzători ai omului nostru de pe Creolian. 

— Nu merită, îi spuse acesta, gentlemanul este 
"numărul 20 de la curente". 

Dacă ar fi vorbit în limba greacă sau malgaşă. 
Franck l-ar fi înțeles tot atât de uşor. 

— Hei, domnule Braud, continuă omul, ridicând 
glasul. 

Un polițist care trecea pe la colțul străzii învecinate 
se apropie, cu mâinile la spate, şi gloata se împrăştie ca 
prin farmec. 

Înainte de a pleca, cei mai mulţi dintre acei gură- 
cască aruncau o privire plină de respect către omul 
cumsecade de pe Creolian, care-şi permitea să-i cheme pe 
poliţişti spunându-le pe nume. 

— Jim! mai chemă omul. 

De data aceasta se adresa vizitiului unei trăsuri ce 
tocmai trecea pe acolo. 

— la te uită!... la te uită!... zise domnul Braud, 
polițistul, văzându-l pe interlocutorul cel grav al lui sir 
Franck Zephyr, plin de noroi şi cu trupul încovrigat de 
durere. la te uită! la te uită... '28'-ul a primit ceval!... 
Pentru el aţi oprit trăsura, domnule Andrew? 


Omul nostru aruncă numărului 28 o privire 
disprețuitoare de nedescris. 

— Nici gând, răspunse. Nu mă ocup de cel de la 
"curente"... 

Apoi, adresându-i-se lui sir Franck şi ținând pentru 
el deschisă portiera trăsurii, îi spuse: 

— Urcaţi, milord. 

De când ieşise din casa firmei "Adrian Zephyr and 
Co.", Franck trecea, în mod clar, din surpriză în surpriză. 
Foarte intrigat, nemaiştiind ce să facă, primul lui imbold 
fu să-şi scoată punga. 

Cel care fusese numit domnul Andrew zâmbi cu 
demnitate. 

— Nu vă osteniți, milord — îi spuse lui sir Franck 
Zephyr, respingându-i cu blândeţțe mâna — nu-mi fac 
decât datoria, nimic mai mult. Dar, la urma urmei, am o 
familie şi, dacă credeți că îmi sunteți dator cu ceva, 
amintiți-vă de chipul şi de numele meu. 

Îi puse în mână o carte de vizită minusculă. 

— Şi nu mă tratați ca pe amărâtul acela, adăugă 
arătându-l pe nefericitul număr 28, care se îndepărta 
sprijinit de domnul Braud, dacă veți auzi pronunțându-se 
prea des numele meu şi dacă veți vedea prea des figura 
mea... Căci suntem sortiți să ne mai întâlnim, poate de 
multe ori, iar dumneavoastră aveți un pumn foarte greu, 
milord. 

Închise portiera trăsurii, salutând ca un gentleman. 

— Hai, Jim, mai spuse îndepărtându-se, ia-o prin 
Temple Bar, continuă pe Strand şi du-te să-i arăţi puţin 
milordului parcurile, căci nu cunoaşte oraşul... Plimbarea 
îi va face plăcere, ca şi ţie, de altfel: sunt sigur că vei 
căpăta un bacşiş bun. 

Sir Franck, închis în trăsura lui, îşi aruncă privirile 
asupra cartonaşului pe care-l ţinea în mână. Pe el se afla 
o cifră, scrisă cu cerneală roşie, iar dedesubt, o înşiruire 
de nume necunoscute: 


ANDREW — ELLICK — ISALIAH — OTTO UCKRILL 


Capitolul VII - Cum poți deveni un "număr" 


Mulțumită progreselor civilizaţiei, în Londra nu mai 
există decât optzeci de mii de hoţi, dintre care abia două 
sau trei mii duc o viață onorabilă. Ceilalţi nu sunt nişte 
gentlemeni! 

În acelaşi oraş, poliția judiciară numără printre 
membrii săi câţiva adevăraţi eroi, amabili, solizi ca nişte 
oameni de stat şi mai abili decât nişte diplomați. 

Era necesar să enunțăm aici aceste două adevăruri, 
deoarece, fără să ştie, cititorul a făcut deja cunoştinţă cu 
patru bandiți din City: Day-Lily, Sauton, Jonathan Girle 
şi Robert Vaughant, precum şi cu un polițist de mare 
clasă: numărul 3. 

După ce-i înmânase lui sir Franck Zephyr cartea sa 
de vizită, atunci când îi înlesnise să se urce în trăsură, 
Uckrill îl îndemnase pe Jim să meargă spre Temple-Bar, 
apoi ridicase capul pentru a privi ferestrele casei 
alderman-ului Adrian. Toate erau închise ermetic. 

În acel moment, Uckrill avea figura unui 
matematician cu gândire profundă, care caută soluția 
unei probleme. 

— Se trag nişte sfori drăceşti în spatele acestor 
ziduri, murmură. Este ca şi cum le-aş vedea; le miros de 
la o poştă Oh! Le voi descoperi eu! 

În vreme ce cugeta astfel, o trăsură deschisă — o 
"victoria" — elegantă, ce sosea în goana mare dinspre 
Saint-Paul, se opri în fața grilajului locuinţei lui Adrian. 

Un bărbat foarte tânăr şi deosebit de frumos, 
îmbrăcat după ultima modă, cobori pe trotuar, în vreme 
ce groom-ul său suna la poarta alderman-ului. 

Uckrill se lipi de vitrina pe care-o mai folosise în 
acelaşi scop. 


Tânărul dandy cercetă strada cu o privire rapidă, din 
care nu lipsea o oarecare nelinişte. Ochii i se opriră o 
clipă asupra lui Uckrill, din care nu vedea decât spinarea 
şi, imediat, se întoarse şi el cu spatele cu o asemenea 
grabă, încât mişcarea sa trăda teama evidentă de a nui 
se vedea chipul. 

— Ticălosul! bombăni. Cred că este la fel cu diavolul 
acela, care se numea Legion şi care avea o mie de trupuri, 
spre a se plimba simultan în toate colțurile pământului. 

Poarta alderman-ului se deschise şi da dandy-ul 
străbătu din câţiva paşi mari curtea din faţă. 

"De data asta, cel puţin” — îşi spuse în sinea lui — 
"caraghiosul s-a lăsat păcălit." 

Înainte de a intra în vestibul, îi făcuse un semn 
vizitiului său şi trăsura îşi reluase iute drumul, în direcția 
de unde venise... 

"Drăguţ echipaj!” îşi spunea între timp Uckrill, 
privind caleaşca ce se depărta. "Trăsurile sunt mai 
faimoase decât cele de luna trecută... Mai mult ca sigur 
că Day-Lily a dat o lovitură”. 

Apoi, scărpinându-şi o ureche şi continuându-şi 
gândul: 

"Day-Lily la alderman! Asta se poate explica în două 
feluri: sau "frumoasa" îl va jefui pe acest mare criminal, 
sau ea îl va ajuta să prade pe cineva. O soluție este 
probabilă, dar cealaltă e posibilă... Acest cetățean cinstit 
se cam lansează... se lansează! Crede, poate, că operațiile 
care o fac pe şmechera miss Sun-Ray să se plimbe cu 
trăsura pot fi de vreun folos pentru fanteziile din scriptele 
sale... Ei, bine! Felul în care coşurile acestei case reuşesc 
să tragă fumul mi se pare suspect, ca şi aerul ce se 
respiră în camere... Trebuie, aşadar, ca Pip să curețe 
hornurile... şi trebuie ca miss Mary să plece din peştera 
asta de bandiți. Este absolut necesar." 

Monologând astfel, nr. 3 se îndepărta spre o lane 
(mică alee) care tăia în unghi ascuțit strada principală şi 
spre care dădea spatele locuinţei lui Adrian Zephyr. 


În momentul în care ajunse la colţul acestei lane, un 
fluierat strident răsună deasupra capului său. 

Fluieratul îşi repetă de trei ori chemarea, apoi începu 
să fredoneze cântecul batjocoritor şi vesel al marinarilor 
din Dunkerque. 

Uckrill se uită repede în sus şi zări o siluetă neagră 
în vârful coşului principal de pe acoperişul locuinței 
alderman-ului. 

— Pip! şopti. 

Făcu un semn cu mâna şi silueta neagră se afundă 
din nou în coş. 

Chipul acelui cumsecade A.-E.-I.-O. Uckrill căpătă 
atunci expresia unei mândrii pline de voioşie. 

— Ce figură! rosti cu emoție. Când mă gândesc că l- 
am scos de pe căile pierzaniei! Aş vrea să ştiu, acum, 
unde s-ar mai putea găsi o asemenea bijuterie. 

Dar nu cercetarea coşurilor alderman-ului era 
scopul pentru care Andrew-Ellick-Isaiah-Otto  Uckrill 
adoptase această cale ocolită. 

În spatele casei vechi şi înnegrite a fratelui lui sir 
Franck se înălța un mic palat de construcție modernă, ale 
cărui ziduri noi, ascunse sub o bogăție de liane şi de flori, 
susțineau o terasă drăguță, cu două nivele. 

Fațada sa, străpunsă de două ferestre boltite şi 
închise prin geamuri cu ghilotină, făcea un unghi cu acea 
lane de care am vorbit. 

Nu era nimeni în fereastra cea mai apropiată de 
străduță, dar în spatele geamului se auzea un sunet 
armonios — cântecul unei fete tinere. 

Uckrill, care se afla pe lane, se opri şi ascultă. Un 
zâmbet mulțumit îi înflori pe buze, iar mâna sa — pe care 
strălucea, pe cinstea mea, un inel de aur cu un model 
foarte frumos — bătea măsura. 

Cântecul invizibilei fete nu era totuşi foarte vesel. El 
îngâna strofele, de o tristețe de moarte, ale unui tânăr 
poet francez care, câțiva ani mai târziu — după moartea 
sa — avea să devină la modă. 


Dar cuvintele nu contează pentru un adevărat 
"diletant". 

În loc să se îndepărteze, Uckrill merse în susul şi-n 
josul aleii, când bătând măsura — puțin cam în 
contratimp, trebuie să recunoaştem  —, când 
scărpinându-şi fruntea, ca un om a cărui minte lucrează 
intens. 

— Nu-l am în sarcină pe Dick, şopti. Tatăl lui, 
locotenentul, nu-mi era nimic, iar pe mama sa, frumoasa 
Nancy, abia dac-am întâlnit-o. Dacă mă interesează acest 
tânăr, motivul este că s-ar putea ca, într-o bună zi, să 
devină soțul lui Mary. Ah! Partea asta este foarte drăguță, 
continuă ciulind urechea. E vreun cântecel franțuzesc, 
dacă nu mă înşel. Francezii sunt, în materie de cântece, 
ca noi, englezii, în problema briciurilor. Cum mai cântă, 
copila asta! Cum cântă!... Este un tânăr frumos, domnul 
Dick ăsta... Dacă o va lua pe căi greşite, vina va fi a celor 
din jurul lui... Dar se spune că femeilor nu le displac cei 
care nu sunt chiar uşă de biserică... Oh! Dacă s-ar 
întâmpla ca, vreodată, îngeraşul ăsta drag să afle ce este 
nenorocirea! 

Pianul făcu să răsune un sunet mai puternic, 
acordul final vibră timp de o secundă, apoi nu se mai auzi 
nimic, dar un cap blond veni să se încadreze sub bolta de 
frunziş ce înconjura fereastra — un cap de fată foarte 
tânără, atât de pur şi de frumos, încât un poet ar fi crezut 
că este un vis. 

Era încă sub impresia cântecului său şi o nuanță 
trandafirie îi colora obrajii delicați. Ochii ei albaştri, pe 
jumătate închişi, priveau în gol şi un zâmbet de copil îl 
flutura pe buze. 

Minunata apariție nu dură decât o secundă. În aleea 
pustie se auzise un suspin — un suspin atât de vehement, 
încât fata, speriată, se grăbi să lase să cadă geamul- 
ghilotină. 

Acel suspin violent ieşise din pieptul sensibil al lui 
A.-E.-I.-O. Uckrill, nr. 3. 


Ei, da! Acel sărman Uckrill căzuse în extaz în fața 
vedeniei îngereşti... şi emoția sa se exprimase cu o vigoare 
cu atât mai mare cu cât el voise s-o rețină cât mai mult, 
apăsându-şi inima cu amândouă mâinile. 

După închiderea ferestrei, plecă încet, nu fără a privi 
în urmă de câteva ori... 

"Maiorul Rowland Zephyr" — gândea, îndepărtându- 
se astfel — "era cel mai frumos soldat al Maiestăţii Sale. Şi 
niciodată, în întregul Imperiu Britanic, n-a existat o 
femeie atât de sfântă şi de frumoasă ca soția lui... Nici nu 
se putea ca fiica lor să nu fie un înger!" 

Apoi continuă să-şi frământe creierii şi să se întrebe 
pentru ce surprinsese în zâmbetul lui Mary o nuanţă de 
melancolie. Şi-i venea în minte numele lui Dick. 

— Nu face nimic, suspină, în clipa când ajunse la 
stradă. Se spune că cei morți, acolo sus, ştiu tot ce se 
întâmplă pe pământ. Ei, bine, dacă este adevărat, maiorul 
Rowland Zephyr îl vede cu siguranță pe sărmanul său 
Andrew Uckrill trudind din greu pentru a-şi plăti datoria 
şi a-şi respecta jurământul pe care i l-a făcut! 

Se întrerupse spre a saluta respectuos un mic 
portret pe care şi-l scosese din haină şi care reprezenta 
trăsăturile unui frumos ofițer al reginei. 

— Vom reuşi, domnule maior, vom reuşi! continuă 
cu un entuziasm brusc. De-ar fi să mă taie în patru, nu 
mă voi retrage nici cu un pas... Şi dacă s-ar întâmpla ca, 
în luptă, să mor, acum n-aş mai avea regrete, căci mi se 
pare că astăzi am găsit un tată pentru micuța 
dumneavoastră Mary. 

Deoarece Uckrill nu întâlnise, toată ziua, decât un 
singur gentleman cu adevărat demn de acest nume, 
trebuie să credem că se referea la sir Franck Zephyr. 

Fără îndoială, cinstea fostului rezident îi sărise în 
ochi... înțelesese că acesta ar fi fost în stare, poate, să se 
opună planurilor ticăloase ale fratelui său Adrian, 
tutorele lui Dick şi al lui Mary. 

Dar de ce oare îşi petrecea Uckrill timpul, în afara 


serviciului său, venind să viseze într-o lane înfundată? De 
ce se interesa în aşa măsură de tinerii aflați în tutela 
veselului alderman, şi în special de miss Mary? 

Despre ce datorie, despre ce jurământ vorbea acel 
ciudat personaj ce purta numărul matricol "3" la birourile 
Scotland-Yard-ului? 

Pentru a explica toate acestea, trebuie să ne 
întoarcem în urmă cu câţiva ani şi să dăm câteva detalii 
necesare cu privire la viața lui. 

Cam prin 1840, când Rowland Zephyr căpătase 
gradul de maior în regimentul cavaleriei de gardă a 
Majestății Sale, într-o zi, când intră în cazarmă pentru a 
face inspecția, atenţia îi fu atrasă de un zgomot puternic 
ce se auzea dinspre corpul de gardă. 

— Sergeant;3+/! strigă, ce înseamnă hărmălaia asta? 

Cu toată prezenţa şefului lor, soldaților le fu foarte 
greu să-şi stăpânească veselia, în timp ce subofițerul 
interpelat se apropia, ţinând de braț pe un biet lungan, 
cu o înfăţişare flămândă şi jalnică, despre care, pe drept 
cuvânt, puteai spune că este "lung ca o zi de post" şi care 
răsucea între degete o şapcă a cărei stofă uzată lăsa să se 
vadă în mai multe locuri dublura. 

— Domnule maior, spuse sergentul, este cocknevy-ul 
acesta care vine să ne distreze. 

— Duceţi-l la police-house (secţia de poliţie), ordonă 
Rowland furios. Va învăța acolo că o cazarmă nu este un 
loc public. 

Dar mâniile lui Rowland erau de scurtă durată. 

În timp ce amantul de lungan, mult prea timid 
pentru a replica, se îndepărta, cu coada între picioare, 
condus de către sergent, maiorul îi opri. 

— la spune, băiete, ce veniseşi să cauţi aici? 
răspunde-mi cinstit! 

— Domnule ofițer, îi întrebam pe aceşti domni cum 
ar trebui să procedez pentru a mă înrola în regimentul 
gărzilor călări. 

— Şi asta vă face pe voi să râdeți! exclamă Rowland. 


Apoi, cercetându-l cu privirea pe noul-venit: 

— Care îţi este numele? 

— Andrew-Ellick-Isaiah-Otto Uckrill, răspunse 
nefericitul. 

— La naiba! zise maiorul, amuzat de acea înşiruire 
de nume spuse pe nerăsufiate, în felul acesta putem 
dubla efectivul regimentului!... Din păcate, cadrele 
noastre sunt complete... şi, de altfel, eşti mult prea înalt 
pentru a putea fi călăreț. 

— Prea înalt! repetă nenorocitul, pe chipul căruia se 
citea o durere sfâşietoare. 

— Ții chiar atât de mult să faci parte din regimentul 
de gardă? 

— Nu pentru mine, domnule ofițer; ci pentru a-l 
hrăni pe bătrânul meu tată, bolnav şi infirm! Până acum 
l-am ajutat, destul de modest, slujind drept copoi al 
agentului de informaţii April. Dar patronul meu a fost 
antrenat de Robert Vaughant şi Jonathan Girle — doi 
tineri nemernici — în nişte afaceri necinstite... A fost 
spânzurat ieri... Neavând nici un penny în buzunar, mi- 
am spus că singurul mijloc pentru a asigura ultimele zile 
ale bătrânului meu tată era de a mă înrola, spreanu mă 
lăsa pradă instinctelor mele... 

— Ce instincte? 

— Instinctelor mele de polițist! Nu ştiu să fac nimic, 
nu am nici o meserie... Dar se pare că sunt polițist!... La 
birourile Scotland-Yard-ului, unde sunt considerat foarte 
bun, m-ar angaja bucuroşi... Dar să fac o meserie ca 
asta!?... Aş prefera să mor decât să mă angajez la ei! 

Rowland era deosebit de bon şi, deşi se lăsa uşor 
înduioşat, avea o judecată corectă. Sinceritatea lui Uckrill 
îi plăcu. Sub crusta necioplită a bietului om, el ghici 
calități superioare şi o inteligenţă vie. 

Îl angajă în serviciul său personal. Cu începere de 
atunci, ultimele zile ale bătrânului tată fură ferite de 
lipsuri iar maiorul la fel de obişnuit să facă fapte bune, pe 
cât de obişnuit era fratele său Adrian cu meschinăriile îşi 


asigurase, prin această acțiune, devotamentul cel mai 
real şi cel mai puțin interesat cu putință. 

Au trecut doi ani şi recunoştinţa lui Uckrill nu 
făcuse decât să crească. 

În afara orelor consacrate serviciului său, Rowland 
ducea o viață calmă şi paşnică, între soţia şi fiica sa: o 
fetiță adorabilă, de zece ani, o soție frumoasă şi iubitoare, 
dar pe care o gravă boală de inimă o putea distruge la cel 
mai Mic şoc. 

Într-o seară, pe când se întorcea de la un dineu 
oficial, însoțit de câțiva camarazi, maiorul, preocupat de o 
recentă indispoziție a soției sale, nu luă deloc parte la 
conversaţie şi mergea, cu capul plecat. În timp ce traversa 
Saint-James-Street, se izbi, fără vrere, în mijlocul străzii, 
de o femeie care se oprise acolo. 

— Fii atent! îl apostrofă aceasta, pe un ton agresiv. 

Cei ce-l însoțeau pe Rowland se aflau deja pe 
trotuarul opus şi el, rămas singur datorită acestui 
incident, lipsit de importanță, bâlbâia o scuză şi se 
pregătea să-şi vadă de drum, când o trăsură, trasă de un 
cal înfuriat, sosi în goana mare, gata să dea peste ei. 

Pentru a o salva de la un accident cert, maiorul o 
prinse pe femeie de mijloc, trăgând-o spre el. 

Trăsura trecu ca un uragan... 

Dar, în loc să-i mulțumească salvatorului său, 
femeia strigă: 

— Impertinentule, m-ai sărutat! 

Se afla acum sub un felinar şi Rowland îi vedea 
chipul, tânăr şi frumos, aprins de mânie. 

Fată de această ciudată acuzație, râmase fără grai. 

— Eşti dispus să-ți repari greşeala? continuă femeia. 

Prietenii lui Rowland se apropiară şi câțiva trecători 
formau deja un cerc în jurul lor. 

— Ce greşeală? întrebară ofițerii, curioşi. 

— Domnul m-a sărutat pe negândite. 

— Nu este...! încercă să protesteze Rowland. 

— Ba dal... E adevărat! interveni o voce. 


Pudoarea britanică este lucru serios. Tribunalele nu 
glumesc cu ingredientul acesta, chiar şi când e vorba de 
atentate minore.  Sărutarea "pe  negândite' este 
considerată ca fiind unul dintre cele mai grave delicte. 

— Cine a vorbit? întrebă Rowland. 

— Eu! răspunse aceeaşi voce. 

Şi un om ieşi din gloata de curioşi, adăugând: 

— Eu, Robert Vaughant, am văzut şi sunt gata să-i 
servesc ca martor domnişoarei. 

— Vrei să repari greşeala? întrebă, încă o dată, 
tânăra femeie. 

— Stați puţin, domnişoară, fiți rațională, murmură 
maiorul. Nu puteți merge cu gluma mai departe... De 
altminteri, sunt căsătorit. 

— Aha! Eşti căsătorit! Este, deci, o dublă laşitate... 
Ei, bine! domnule, fratele meu va veni la dumneata să-ți 
ceară satisfacție. 

Această simplă frază îl înspăimântă pe maior. Într-o 
clipă o şi văzu pe soția sa, bolnavă, pusă la curent cu 
afacerea sa de onoare. Îşi imagină rezultatele pe care mai 
multe ore de îngrijorare le-ar putea produce asupra 
organismului ei fragil. Trebuia să evite cu orice preț o 
atare eventualitate. 

— Este imposibil să-l primesc pe fratele 
dumneavoastră sau pe martorii săi la mine, domnişoară, 
spuse cu hotărâre, în momentul în care ea îi întorcea 
spatele. Şi apoi, nu văd de ce ar trebui să amânăm pe 
mâine ceea ce se poate face imediat. Domnul Vaughant s- 
a oferit, îndatoritor, să vă servească drept martor; va 
putea îndeplini aceeaşi funcțiune şi în numele fratelui 
dumneavoastră. Vă rog să-l anunțați. 

— De acord! încuviință femeia. 

— Doi dintre domnii aceştia şi cu mine, adăugă 
Rowland arătându-i pe ofițeri, vom aştepta până la miezul 
nopţii la Coffee-House (cafeneaua) de la capătul străzii 
Saint-James. 

A doua zi dimineaţa nici nu se iviseră bine zorile, 


când o trăsură, ieşind din ceața care învăluie de obicei 
somnul zonei de jos a oraşului, urcă pantă care duce spre 
înălțimile colinei Primerose. 

În acea trăsură stăteau, în tăcere, trei bărbați. 
Vizitiul, dimpotrivă, deşi se afla singur pe capră, vorbea 
cu însuflețire, aprobând sau dezaprobând, după cum 
deducțiile la care ajungea i se păreau sau nu corecte. 

Acel vizitiu nu era altul decât lunganul de Uckrill. 

— Este o adevărată fatalitate, spunea. Mania mea 
polițistă atinge perioada ei acută. Şi totuşi, de data 
aceasta, nu prea am de ce mă plânge. S-a nimerit bine că 
m-am dus să dau târcoale pe la bodega din Saint-James 
Street şi că am luat locul lui Jacks, pe capra asta. Poate 
că voi reuşi să evit o nenorocire, aducându-i maiorului la 
cunoştinţă cine sunt tâlharii pe care vrea să-i onoreze 
dându-le satisfacție. Hai să recapitulăm puțin: cică 
maiorul ar fi sărutat-o cu forța, pe stradă, pe o oarecare 
miss Sun-Ray... Bizar nume pentru o fată tânără şi 
sperioasă: domnişoara Rază-de-Soare!... Fratele acestei 
miss Sun-Ray, gentlemanul Day-Lily, a cerut o reparare a 
culpei cu ajutorul armelor... Nu prea ştiu ce este 
domnişoara, dar, cu siguranță, tânărul nu face multe 
parale, dacă în chip de martori a găsit nişte nemernici de 
teapa lui Robert Vaughant şi a lui Jonathan Girle... Dar, 
în fine, maiorul a acceptat tot, şi mi-ar fi greu... 

Se întrerupse, oprind calul în fața intrării unui mare 
şantier de pietre de caldarâm, părăsit de cei care-l 
exploatau. Acesta era locul ales pentru întâlnire. 

Fratele lui miss Sun-Ray şi cei doi martori ai săi se 
plimbau deja pe acolo... 

Rowland, un căpitan şi un locotenent din regimentul 
gărzilor călări coborâră din trăsură şi începură pregătirile 
în vederea duelului. 

Arma aleasă era sabia, iar condiţiile stipulau că 
numai o rană gravă ar putea opri lupta. 

— Domnule, i se adresă maiorul fratelui lui miss 
Sun-Ray, permiteți-mi să insist, încă o dată, asupra 


neînțelegerii care a motivat această întâlnire. Mi-ar părea 
sincer rău dacă v-aş răni, nu sunteți decât un copil. 

— Domnule! strigă tânărul Day-Lily cu înflăcărare, 
insulta este cu atât mai gravă, cu cât se adresa unei 
femei care nu-l are decât pe fratele ei ca s-o apere. 

Rowland păli. 

— Un ultim cuvânt, mai obiectă, totuşi. Semănațţi 
uimitor de mult cu sora dumneavoastră. Sunteţi mai 
tânăr decât ea. 

— Şi ce importanţă are asta? Ce vă interesează? În 
gardă! 

— Domnule maior... interveni un glas în spatele lui 
Rowland. 

— Ia te uită, dumneata eşti, Uckrill? Pentru ce ai 
luat locul lui Jacks? 

— Pentru a vă spune următoarele, răspunse Uckrill. 
Nu vă puteți bate împotriva unui adversar ai căror 
martori sunt nişte tâlhari recidivişti. 

— Asta mai lipsea! exclamă Day-Lily, plin de 
sarcasm. Noi, adevărații gentlemani, suntem zgârciţi cu 
insultele în clipa confruntării; dar domnii ofițeri ai reginei 
nu sunt zgârciți decât cu sângele lor. 

Rowland deveni livid. 

— Aşadar, vreți să fiți ucis? exclamă. 

Day-Lily izbucni în râs. 

— La voia dumneavoastră milord... un duel pe viață 
şi pe moarte îmi place şi-l accept. 

Martorii dădură semnalul. 

Spadele se ciocniră. 

Zâmbitor, Day-Lily avea o gardă elegantă, dar laşă, 
care părea că-l lasă descoperit. Pornea atât de 
neexperimentat la jocul acesta, încât Andrew Uckrill s-a 
lăsat păcălit. 

"În locul maiorului”, gândea, "l-aş înfige în frigare ca 
pe o vrabie." 

Rowland  încetase să atace aşa cum trebuie, 
apărându-se cu o gardă strânsă, înțelegând din prima 


clipă că, în spatele tinereţii şi a aparentei slăbiciuni a 
adversarului său, se ascundea o ştiinţă pe care nu 
trebuia s-o desconsidere. 

După un minut de luptă. Day-Lily, care până atunci 
se mărginise la a para neglijent, fandă pe o lovitură 
directă şi ridică spadă. 

Cămaşa maiorului căpătă un mic semn roşu în 
partea stângă a pieptului: loc mortal. 

Cei doi martori ai săi scoaseră un strigăt. 

— Atâta rău! O simplă înțepătură de ac pentru 
prima poziţie, zise Day-Lily, ştergând vârful armei sale cu 
o batistă pe care i-o întinsese Jonathan Girle. 

Martorii maiorului se duseseră în grabă spre clientul 
lor, crezând că avea pieptul străpuns. Dar nu... aşa cum 
spunea Day-Lily, era doar o înțepătură. 

Furios că fusese menajat de către acel copilandru, 
Rowland îşi reluă poziția de gardă. 

— Apăraţi-vă! strigă. 

Day-Lily îi făcu față, cu acelaşi gest nepăsător... 

Era un omuleț al dracului, acel Day-Lily, cu fața lui 
imberbă, cu pielea albă, cu silueta lui grațioasă şi fragilă. 
Nu putea avea mai mult de şaisprezece ani. 

Martorii maiorului erau înspăimântați. 

Condiţiile duelului, stabilite de mai înainte, le 
interziceau să intervină, decât în cazul unei răni grave. 

Cât despre Andrew Uckrill, acesta — rezemat de un 
bolovan şi având pe față expresia celui mai desăvârşit 
calm — reprezenta cu demnitate flegma britanică. 

Şi totuşi, sub acel calm aparent, era şi el perplex: 

"Dacă Day-Lily era una şi aceeaşi persoană cu miss 
Sun-Ray?'" 

Buclele de aur ale surorii şi frizura neagră à la Titus, 
a fratelui nu constituiau o problemă nerezolvabilă. Dar, 
pe de altă parte, nu era oare absurd să crezi că Rowland 
Zephyr se lăsase dezarmat de către o femeie? 

În acea clipă, cele două tăişuri se ciocneau cu 
zgomot. Nu mai era timp să fii sentimental. Rowland 


înțelesese acest lucru. 

Lupta continuă de cel puțin patru minute — un 
secol, pe teren — când Day-Lily scoase un țipăt furios: 
obrazul drept îi sângera. Arma maiorului îi înțepase la o 
mică distanţă de ochi. 

— Opriţi! strigă Uckrill, alergând repede spre ei. 
Opriţi! Domnule maior, te lupți împotriva unei femei! 

— O femeie! exclamară martorii, uluiți. 

Dar, oricât de scurtă fusese prima lor uimire, când 
se gândiră să oprească duelul, nu mai era timp. 

Day-Lily, stacojiu de mânie, îl atacă din nou pe 
Rowland. 

— Apăraţi-vă!... Dar apărați-vă odată! strigă. Ah! mai 
aveam încă puțină milă!... Servitorul ăsta mi-a reamintit 
care îmi este datoria!... Răzbun totodată insulta 
stăpânului şi minciuna valetului! 

Fandă adânc, cu o degajare rapidă. 

Maiorul îşi agită mâinile în aer şi se prăbuşi ca un 
bloc. Nu avea nici o rană aparentă, dar spada lui Day-Lily 
se împlântase exact în locul de mai înainte. 

Şi, de data aceasta, batista lui Jonathan Girle trebui 
să şteargă un oțel însângerat lung de cinci degete. 

Uckrill şi martorii se grăbiseră să-l sprijine pe rănit. 

— Andrew, şopti cu greutate maiorul, soția şi fiica 
mea nu mă aveau decât pe mine... Nu am încredere în 
fratele meu. 

— Le voi sluji până la moarte! exclamă Uckrill. 

— Jură! 

— Pe viața mea viitoare! 

— Îţi mulțumesc! suspină maiorul. 

Apoi, o spumă roşcată i se prelinse pe buze. Murise. 

Când  Uckrill, cu ochii înlăcrimați, se ridică, 
Jonathan Girle, Robert Vaughant şi Day-Lily nu mai erau 
acolo. 

Ajutat de martori, transportă trupul maiorului până 
la trăsură şi vehiculul porni, coborând încet către oraş. 

Pe capră sa, bietul Uckrill plângea. 


"Cum să-i anunț aşa ceva doamnei Zephyr?", se 
întrebă el. "Nu va supraviețui soțului său, sărmana... Ah! 
Sunt sigur că aici se ascunde o maşinațţie ticăloasă!... 
Dacă s-ar mai întâmpla o nenorocire, cine ar profila de pe 
urma crimei? Alderman-ul Adrian, desigur... Din fericire, 
acel Day-Lily are obrazul însemnat... şi-l voi regăsi... Dar 
vai! Doamna şi micuţa!... Ah! O să înnebunesc!..." 

Maiorul Zephyr a fost înmormântat în aceeaşi zi cu 
soția sa. Toate menajamentele cu care a fost anunțată 
cumplita ştire nu  putuseră împiedica producerea 
anevrismului temut. 

Biata soție, ucisă de durere, îşi dăduse ultima 
suflare la câteva ore după soțul său. 

Grasul alderman Adrian a condus cortegiul mortuar 
plin de demnitate şi a pronunţat la mormântul fratelui 
său câteva cuvinte emoţionante. În cadrul asistenţei, era 
plâns în mod foarte sincer pentru pierderile crude şi 
succesive pe care le suferise — căci sora sa Nancy şi 
cumnatul său, locotenentul Crankle, din marina regală, 
muriseră recent şi ei. 

Era plâns, mai ales, pentru sarcinile care îi 
reveneau, pe neaşteptate, în ceea ce-i privea pe nepotul 
său Dick şi pe nepoata sa Mary — ambii încă nişte copii. 

Îi primise sub acoperişul său cu brațele deschise, 
dar refuzând energic oferta ce i se făcea, ca el să le 
administreze averea. 

Un singur om nu se lăsase înşelat de acel profund 
dezinteres şi se îndoia de generozitatea lui Adrian. 

Acel om era A.-E.-l.-O. Uckrill... îşi amintea de 
ultimele cuvinte ale maiorului: "Nu am încredere în fratele 
meu!..." 

Îşi aducea aminte şi de jurământul pe care-l făcuse 
binefăcătorului său, muribund. 

Nevăzând nici un alt mijloc prin care să-şi 
îndeplinească misiunea, Uckrill se înfățişă, în cele din 
urmă, la Lordul Chief Justicess,, din Londra şi, 
învingându-şi  repulsiile, se angajă în poliție, din 


devotament pentru memoria stăpânului său. 

Mary îl putea socoti acum un puternic protector al 
său, căci în scurt timp, sub numărul matricol "nr. 3", A.- 
E.-I.-O. Uckrill avea să devină unul dintre agenții cei mai 
bine văzuți ai birourilor Scotland-Yard-ului. 

Trecuseră totuşi zece ani de la tragica moarte a 
maiorului Rowland, fără ca el să fi avut prilejul de a 
interveni direct în afacerile alderman-ului şi de a dovedi, 
în mod concret, ataşamentul său față de fiica fostului său 
stăpân. 

Tot ceea ce putea face, făcuse, şi anume, îl studiase 
pe alderman, îl supraveghease, îi scotocise viața şi 
operațiunile comerciale. 

Datorită acestei supravegheri oculte, îşi confirmase 
anumite bănuieli ce i se treziseră în timpul duelului fatal 
al lui Rowland cu Day-Lily. 

Descoperise astfel: 

1. că miss Sun-Ray şi Day-Lily nu erau, în realitate, 
decât una şi aceeaşi persoană, care juca un dublu rol. 
Într-adevăr, când Day-Lily îşi relua veşmintele potrivite 
sexului său şi redevenea miss Sun-Ray, nu putea şterge 
cicatricea rănii pe care i-o făcuse spada maiorului; 

2. că între această misterioasă persoană şi alderman 
existau nişte relații; 

3. că în ajunul morţii maiorului, Adrian, ale cărui 
afaceri erau foarte încurcate, se afla în pragul 
falimentului; 

4. că, odată stăpân pe averea lui Mary, comerciantul 
se descurcase în afacerile sale şi-şi salvase creditul. 

După asemenea constatări, unui om deja prevenit, 
aşa cum era Uckrill, nu-i era greu să tragă concluzia că 
duelul fusese o capcană pregătită de către alderman 
împreună cu miss Sun-Ray, cu scopul de a face să treacă 
tutela în mâinile celui dintâi. 

Deoarece cursa fusese întinsă cu complicitatea unor 
ticăloşi de teapa lui Robert Vaughant şi Jonathan Girle, 
nu mai putea fi nici o îndoială în această privință. Cu 


siguranță, între toate aceste personaje exista o asociere 
dubioasă, care nu putea avea ca scop decât nişte 
mârşăvii. 


Capitolul VIII - Doi prieteni 


Putea să fie ora opt seara. Se făcuse noapte de-a 
binelea şi pretutindeni, în Londra cea frământată de 
afaceri, gazul felinarelor ardea cu zgârcenie pe străzi, dar 
interioarele magazinelor erau puternic luminate. 

Chiar în centru, lângă Scotland-Yard, într-o casă cu 
înfăţişare foarte modestă, o cămăruţă se lumină la flacăra 
unui chibrit chimic frecat pe perete, şi silueta unui 
bătrân înalt, slab ca un țâr, se desprinse pentru a se 
retopi imediat în umbră, în timp ce chibritul ezita să 
ardă. 

La atingerea chibritului, o lămpiță metalică sfârşi 
prin a lumina camera aproape goală şi pe uriaşul bătrân, 
al cărui trup era mai drept decât mânerul unei halebarde. 

Îşi rezemă într-un colț bastonul cu măciulie de 
aramă şi se duse să deschidă o ladă de dimensiuni nu 
prea mari, care părea să slujească drept bufet. Scoase din 
ea o sticlă cu îmbrăcăminte din împletitură de nuiele, un 
pahar încercuit cu roşu şi o mică măsură din tinichea. 

— Eel skin! Eel skin! (piele de anghilă! Piele de 
anghilă!) murmură. Mi-ar plăcea totuşi să-mi găsesc grog- 
ul gata preparat când mă întorc seara... Piele de anghilă! 
Măcar dacă m-aş pricepe să-l fac!... Dar micuța mea 
Nicely îl prepara atât de bine, încât, de-ar putrezi în... 

Se întrerupse brusc... Apoi, scoțându-şi pălăria 
jerpelită pentru a-şi şterge fruntea îngustă şi creştetul 
ascuțit, în jurul căruia se încurcau câteva şuvițe lungi de 
păr cărunt, continuă: 

— Să lăsăm prostiile; a venit totuşi vârsta să le 
punem capăt şi amintirea năzdrăvăniilor de odinioară 


trebuie să-mi fie de ajuns, după cum spune reverendul 
Barlow. 

Turnă apă curată în pahar, până la înălțimea 
cercului trasat cu ceară roşie, apoi, apucând sticla 
îmbrăcată în împletitură, vărsă ceva din conținutul 
acestuia în mica măsură. Un miros puternic de gin umplu 
încăperea. 

Bătrânul adulmecă cu nesaț acel miros din care nu 
voia să piardă nimic şi continuă, în vreme ce-şi amesteca 
băutura cu o linguriţă metalică: 

— Sunt unii care beau absint, alții care beau ginger- 
beer sau vin de scoarță de copac peruvian... Pe toate 
trăsnetele cerului!... 

Se întrerupse din non brusc şi stătu locului, ruşinat. 

— „.„.adică, "piele de anghflă! Piele de anghilă!..." 
urmă, cu tonul acela pe care-l foloseşti pentru a face 
uitată o exprimare prea dură. Care va să zică nu mă voi 
dezobişnui niciodată de asta... Uite încă un penny pe care 
va trebui să-l dau Societății împotriva înjurăturilor, a 
călugărilor albi (White Friars). Asta înseamnă o şesime 
dintr-un pahar de grog... şi, dacă voi continua, voi fi 
obligat să mă înscriu şi într-o societate de temperanţă. 

Îşi rezemă coatele ascuţite pe masă şi-şi prinse capul 
în mâini, spre a cugeta amar. 

Dar descurajarea pe care micile mizerii ale traiului o 
produce fiecăruia nu putea să-l atingă, căci — aşa cum 
vom vedea mai târziu — bătrânul acesta era un om 
hotărât, al cărui nume, cu câțiva ani în urmă, făcuse să 
tremure Londra. 

Cu o mişcare decisă, vâri mâna sub reverul hainei 
sale albastre şi scoase din buzunar un carnețel soios, pe 
care-l deschise. O pagină din acest carnet era neagră de 
cifre înşiruite pe coloane. Pagina conținea contul deschis 
de Societatea împotriva Înjurăturilor a călugărilor White- 
Friars, pentru prostul obicei al căpitanului Dady O'Crab. 

Timp de şaizeci de ani din viața sa, căpitanul fusese, 
cu siguranță, cel mai îndrăzneț blasfemator din Regatul 


Unit; adunase, în tavernele Londrei, pe navele Majestății 
Sale şi chiar în Botany-Bay/3s; — unde se spune că-l 
trimiseseră greşelile sale din tinerețe — un vocabular 
complet de înjurături energice. Nemulțumit doar cu atâta, 
inventase unele noi, şi toți cei care-l cunoşteau 
recunoşteau că înjurăturile inventate de el aveau un stil 
unic şi o savoare cu totul specială. 

La bătrâneţe voise — ca şi diavolul, tovarăşul său — 
să se îndrepte. Onorabila asociație White-Friars îl 
înscrisese în rândul celor mai valoroase cuceriri ale sale: 
jurase solemn, în fața preşedintelui Barlow — de religie 
presbiterian şi ca meserie fabricant de beţişoare pentru 
curățirea urechilor — să nu mai înjure niciodată. 

De acum înainte, fiecare înjurătură avea să-l coste 
un penny, pe care trebuia să-l plătească la casa societății. 

Ca o înlesnire specială, ținându-se seama de 
îndelungatul lui obicei, i se permisese ca atunci când îl 
apuca o poftă mult prea mare de a înjura, să spună: 
"Piele de anghilă! Piele de anghilă!'. Ceea ce nu este decât 
un simulacru de înjurătură şi care servea drept strigăt de 
război respectabilei societăți White-Friars. 

Dady O'Crab înscrise înjurătura de un penny în 
contul său. Ar fi putut-o foarte bine trece sub tăcere, căci 
nimeni nu era acolo ca să-l audă. Dar oamenii ca el nu se 
convertesc pe jumătate. 

În timp ce cu o mână ţinea carnetul deschis, iar cu 
cealaltă strângea între degete creionul, un cap de negru 
apăru în uşa întredeschisă. 

Era un chip şmecheros, care avea ceva de copil şi, 
totodată, de bătrân; un cap tânăr şi totuşi senil; o privire 
vioaie, veselă, sclipind de inteligență şi de malițiozitate: 
un chip obosit, purtând deja câteva riduri la tâmple şi 
părând palid, deşi era negru. 

Am greşit spunând: "un cap de negru". Privind mai 
de aproape, puteai observa, într-adevăr, că întreg acel cap 
de băiețel bătrân dispărea sub un apreciabil strat de 
funingine lipită pe piele. Capul firav preceda un trup 


extrem de mic îmbrăcat în costumul coşarilor din Londra. 

Noul-venit îi aruncă o privire malițioasă căpitanului, 
îşi şterse fruntea acoperită de sudoare şi înainta, pe 
vârful picioarelor, până la paharul de grog pregătit atât de 
metodic de către demnul şi iritabilul membru al Societăţii 
împotriva Înjurăturilor. 

Mirosi băutura, apoi o înghiți dintr-o sorbitură. 
După care scoase un oftat adânc de uşurare. 

— Bun! Iată-te aşadar, secătură, drăgălaşule! spuse 
căpitanul, punându-şi cu grijă carnetul la loc, în 
buzunar. Piele de anghilă! M-a costat opt pences7; astăzi 
şi să mă bată Dumnezeu... adică: Piele de anghilă! 

Evitând astfel cea de a noua amendă, întinse mâna 
fără a privi şi luă paharul pe care-l pusese lângă el. 

Tânărul coşar se depărtase prudent şi se spăla de 
zor în celălalt capăt al camerei. 

Când căpitanul îşi dădu seama că paharul este gol, 
culoarea galbenă şi pergamentoasă a chipului său se 
transformă subit într-un roşu violaceu, gura i se deschise 
şi buzele îi tremurară. 

— Treaba asta, fiu al Satanei, — spuse, încercând să- 
şi păstreze calmul — o să te coste, sunt convins, pierzania 
veşnică a sufletului... Nu numai că mi-ai băut rația de 
grog, ca un tâlhar infam ce eşti, dar mă şi obligi să am 
gânduri rele... Căci tocmai când înscriam pedeapsa mea, 
ca un creştin şi ca un om cinstit, cu o onestitate demnă 
de o soartă mai bună, tocmai atunci am suferit pierderea 
nedreaptă a grogului meu... Ceea ce dovedeşte că... 

Printr-un efort energic îşi înghiți înjurătura care-i 
venise deja pe limbă şi rosti de trei ori, în minte, 
inofensivele cuvinte "Piele de anghilă!" 

Apoi, sufocându-se, simțind că va avea un atac de 
apoplexie, sparse paharul, aruncându-l cu putere în 
geamul încăperii. 

Obrăznicătura se gândi că s-ar fi putut să-l 
nimerească pe el. 

— Pentru că în sticla mea nu mai e nici un strop de 


gin, afurisit Pip, strigă căpitanul, pe un ton totodată 
furios şi plângăreț. Pentru că lămâia mea nu mai are 
zeamă, nesătul împuţit! Piele de anghilă şi sirop de iad!... 
Pentru că mi-am spart paharul care fusese însemnat de 
Nicely, nevasta mea, şi de care mă slujeam de 
cincisprezece ani... Pentru că m-ai făcut să mă îndoiesc 
de dreptatea supremă, reptilă a Styx-ului! Vreau să înjur: 
Trăsnete ale cerului! Şi douăzeci şi cinci de milioane de 
coarne diavoleşti! 

— Asta face deja trei pence!... şopti Pip, al cărui chip 
viclean, bine spălat, devenise alb ca laptele... 

— Şi ce-ţi pasă, copil de lupoaică, muşteriu de 
spânzurătoare ce eşti?... Ce-ţi pasă ţie, sămânță 
nenorocită de tâlhar? Îl reneg pe Dumnezeu, uite! Şi cu 
asta face patru pence!... Zic: afurisite să fie blestematele 
de scrupule ale lui Barlow! Şi cu asta, am ajuns la cinci 
pence!... Şi mai spun: să mă ia toți dracii! Şi cu asta am o 
jumătate de shilling! 

Braţele lungi pe care le agita cu disperare semănau 
destul de bine cu vergile unei corăbii, legănate de un 
ruliu puternic. Înainta în zigzag spre bastonul său cu 
măciulie de aramă, cu o intenție care cu siguranță n-ar fi 
fost aprobată de jupi nul Pip. 

— Calmează-te, căpitane, îi spuse acesta. Îţi voi plăti 
un alt grog. 

Căpitanul Dady O'Crab ţinea în mână bastonul şi 
scrâşnea din gingii, pentru că dinţii săi absenţi refuzau să 
participe la acest exercițiu igienic. 

— Să mă calmez, broască răufăcătoare! continuă cu 
glas strangulat de mânie, să mă calmez! Să fiu spânzurat 
aici şi torturat pe lumea cealaltă, aşa cum vei fi tu, cu 
siguranță, cândva, dacă nu-ți rup coastele pentru 
cumplitul rău pe care i l-ai făcut conştiinţei mele... Să mă 
calmez!  Odraslă de limasă!... Şi ce-o să spună 
preşedintele Barlow?!... Coadă a Satanei! Cuptor al 
iadului! Burtă de drac! Afurisenie! Şi... Piele de anghilă! 

Se înăbuşea. 


Pip se retrăsese, prudent, în spatele uşii. 

— Ascultă, căpitane, zise, voiam să-ți propun să-ți 
plătesc amenzile, pentru că, într-adevăr, eu sunt de vină 
pentru toate astea. Aveam această intenție... dar dacă 
mai continui, o să mă coste foarte mult... şi nu sunt mai 
bogat decât dumneata. 

Dady se prăbuşise pe un scaun. Numai el ştia câte 
înjurături mai avea în gâtlej, gata să iasă. 

Pe scări se auziră nişte paşi. 

Pip intră iar repede în cameră şi se repezi spre Dady, 
ținând în mână câteva monede în chip de ramură de 
măslin. 

— Hai, tată, hai, zise. Am socotit: face exact doi 
shillingi... este scump. Dar să încetăm cu cheltuielile!... 
Uite că urcă domnul Andrew. 

Dady O'Crab acceptă banii, nu fără a-l ameninţa cu 
degetul pe ex-coşar. Scoase din buzunar o bucată enormă 
de mătase, care datora câteva găuri unei lungi folosințe, o 
strânse cocoloş şi şi-o înfundă în gură pentru a face față 
ineficienței, de acum recunoscută, a "pielii de anghilă'. 

Apoi se duse în cel mai întunecos colț al încăperii şi- 
şi scoase căluşul, pentru a-i spune de departe lui Pip: 

— O să socotesc şi eu, şarpe incorijibil, şi dacă este 
ceva în plus, îmi vei datora diferența, împreună cu prețul 
integral al grogului şi al paharului meu. 


kkk 


Uşa se deschise, lăsându-l să treacă pe A.-E.-I.-O. 
Uckrill. Omul acesta cumsecade avea o expresie foarte 
îngrijorată. La început nu-l văzu decât pe Pip, care nu 
avusese timp să-şi termine pe deplin toaleta. 

— Ce-ai aflat? îl întrebă, fără altă introducere. 

— Jupâne, răspunse ex-coşarul care, atunci când se 
înfățişa cu adevărata sa culoare, era un băiat destul de 
drăguţ, de douăzeci de ani, poate ceva mai uzat de viața 
prea precoce, obosit, am putea spune chiar veştejit, dar 


care recupera prin graţia vioaie a mişcărilor sale şi prin 
inteligența şmecheroasă ce-i sclipea pe chip. Jupâne, să 
fiți bine lămurit că nu poți intra aşa cum vrei în locuința 
unui alderman... Menajera, destul de bătrână, deşi 
păstrând încă destule vestigii, era cruntă ca un balaur şi 
pretindea că, nu mai departe de luna trecută, toate 
coşurile au fost curățate... 

— Te întreb ce-ai aflat? îl întrerupse Uckrill. După 
ce-mi răspunzi, vei avea tot timpul să te lauzi. S-a-nţeles? 
Pip făcu o strâmbătură plină de bună-dispoziție. 

— Bine, jupâne Andrew, dacă n-avem timp de 
sporovăit, scurtez... Numai şi numai ca să-mi facă 
plăcere, menajera mi-a îngăduit să curăț burlanele din 
camera ci... Dumnezeu mi-e martor că, după ce-am 
început acolo, am cam bâjbâit; dar, în cele din urmă, am 
ajuns la biroul alderman-ului, tocmai în clipa în care 
omul nostru îşi deschidea portofelul... 

— Şi diamantul insinuă Uckrill. 

— Lipsă totală!... Nu era nici un diamant, aşa cum 
nu este nici pe mâna mea. 

— Atunci, ce ştii? 

— Ştiu că alderman-ul este un ticălos înrăit, 
răspunse Pip, care, tot vorbind, îmbrăcase o redingotă şi 
aproape căpătase înfăţişarea unui mic gentleman. Şi în 
plus, mai ştiu că portofelul conţine trei sute cincizeci de 
mii de lire sterline, în polițe. 

— Atunci nu mai este vorba despre diamant! 
exclamă, aproape bucuros, Uckrill. 

— Nu, într-adevăr, jupâne Andrew; fie că diamantul 
se află aici, fie că este la antipod, nu mai e vorba de el, şi 
alderman-ul Adrian Zephyr — un adevărat coțcar — ia 
lucrurile ca atare... A pus cele trei sute de mii de lire 
sterline în casa lui de bani cu încuietoare secretă, ultima 
bijuterie confecționată de firma "Brackman Brothers and 
Sons”, şi a spus, înjurând ca un onorabil membru al 
societății "White-Friars", că voia să fie blestemat dacă 
respectiva avere va ieşi vreodată de acolo. 


Uckrill nu răspunse nimic, dar mintea îi lucra. 

Dady ajunsese să-şi spună că, la urma urmei, acea 
destrăbălare de înjurături îl uşurase considerabil — pe el, 
care de atâta amar de vreme se limitase la slabul regim de 
"Piele de anghilă". Regretă numai că nu apucase să dea 
drumul unei anume înjurături cu aspect original, care, 
odinioară, sporea valoarea vorbelor rostite de el. Dacă tot 
Pip era cel care plătea! 

— Asta-i tot? întrebă jupânul Andrew. 

— Nă, răspunse Pip. A venit Dav-Lily... 

— Ştiu, îl întrerupse Uckrill. 

Căpitanul ciuli urechea. 

— Nu zău? spuse printre gingiile sale lipsite de dinți. 
Frumoasa ticăloasă? 

— Cât despre ce-au putut să-şi Spună Day-Lily şi 
alderman-ul, continuă Pip, nu pot să vă redau prea 
multe... Au vorbit despre o afacere... De data asta, au 
pomenit, despre diamant... şi am auzit pronunțându-se 
numele Marchizei... Şi pe urmă, alderman-ul, căruia i se 
suise sângele la cap, după cum spunea, l-a dus pe Day- 
Lily în grădină... Eu, după o mulțime de trudă, am 
coborât prin coşul demnei, şi prea puţin proaspetei 
menajere, am sărutat-o drept mulțumire — şi iată-mă! 

Uckrill îşi sprijinea capul în mână şi părea să 
continue gândirea profundă pe care o începuse în spatele 
casei alderman-ului, pe Pretty-Lane. 

De multă vreme simţise că-i sporeşte îngrijorarea în 
legătură cu viitorul lui miss Mary, acea copilă pe care 
jurase s-o protejeze. Îndurerat de faptul că se ştia 
neputincios să-l împiedice pe grasul Adrian să delapideze 
averea protejatei sale, îşi spusese că sărmana era, poate, 
amenințată şi de alte primejdii. De ce n-ar fi în stare 
alderman-ul de care depindea fata? 

Şi de aceea, spre a interveni mai bine şi a acționa 
mai eficace, dacă ar fi cazul, alcătuise un soi de mică 
familie polițistă, apropiindu-şi asociați de felul lui Pip şi 
al lui Dady O'Crab. 


În această familie, gradele se numerotau invers în 
aport cu valoarea şi cu autoritatea: 

Uckrill, şeful, avea numărul 3. 

Căpitanul Dady — numărul 2. 

Iar gentlemanul Pip — numărul 1. 

Dacă l-am văzut pe Uckrill, visând, solitar, sub 
ferestrele lui miss Mary, devenită o tânără frumoasă, se 
datorează faptului că sentimentul de devotament al unui 
servitor curajos şi credincios față de copila fără apărare, 
pe care o ştia amenințată, îl împingea mereu şi mai mult 
ca niciodată să vegheze asupra ei. 

Sosirea la Londra a lui Sir Franck îi dăduse o 
speranță. Poate că acesta îi va fi un aliat. 

O clipă se temuse că şi acela să nu fie un ticălos, 
precum fratele său Adrian. Într-adevăr, umblau zvonuri 
puţin favorabile fostului rezident. Şi Uckrill fusese chiar 
însărcinat, de către Scotland-Yard, să-l "fileze" cu 
abilitate. Dar se pricepea la oameni. Dacă, după ce vreme 
de două zile, îl observase pe sir Franck pe Creolian şi 
după ce asistase la convorbirea sa cu numărul 23 de la 
serviciul "afaceri curente", îi mai rămăsese o îndoială cu 
privire la cinstea sa, aceea îndoială se spulberase după 
raportul pe care i-l făcuse Pip. 

Departe de a fi un om rău, sir Franck voise să-şi dea 
punga numărului 23 de la curente, care totuşi îl 
insultase. 

Şi departe de a fi un hoț, el, sir Franck, era cel pe 
care alderman-ul avea de gând să-l jefuiască. Acesta era 
încă un lucru pe care A.-E.-1.-O. Uckrill îşi promitea să-l 
împiedice. 

Acum, medita la ceea ce aflase de la Pip şi se 
gândea, nici cu glas tare, nici în minte: 

— Dacă Day-Lily este cel care pune la cale toată 
această afacere, vom avea de lucru cu grămada... Acea 
domnişoară Sun-Ray e o ticăloasă subtilă, care niciodată 
nu merge drept la ţintă şi care inventează tot timpul 
intrigi... În ce viespar nenorocit am nimerit! Dacă azi- 


dimineaţă l-aş fi întâlnit pe bătrânul Dady, aş fi putut să- 
l pun pe pistă, dar sunt sigur că a dormit toată ziua în 
vreun spirit-shop (bar) de pe strada Tamisei. 

Dady se ridică, parcă acționat de un resort, şi tuşi, 
cu putere. 

— Foarte mulțumesc, piele de anghilă! exclamă, 
fiindcă astă-seară am încasat destule, stimatul meu 
domn!... Aş fi tare curios să ştiu cum ați fi procedat 
pentru a mă pune pe urmele unui vânat care încă nu a 
fost stârnit?... Ştiaţi oare, azi-dimineață, că veți avea de-a 
face cu Day-Lily şi "şcoala" sa?... Dracul să...! Bine, bine, 
sunteți martor că nu poate fi vorba de amendă şi că n-am 
spus ce voiam de la dracul. 

Înaintă câţiva paşi, se trase de reverele hainei şi se 
înfipse în fața lui Uckrill, în poziția soldatului fără arme. 

— Dar există oameni care fac treabă fără să li se 
spună... continuă cu o mândrie plină de modestie. Este 
adevărat că nu mă pricep să mă cațăr pe coşuri ca 
tânărul gentleman Pip... pe care nu vreau să-l vorbesc de 
rău... Doar că, jupâne Andrew, fiți bun şi ascultați-mă o 
clipă, şi veți vedea ce este acela un raport făcut aşa cum 
trebuie. Deoarece am fost căpitan sau patron de negoț, ca 
regretatul meu văr Paddy O'Chrane — continuă, 
lungindu-şi cuvintele — şi majordom pe vremea când încă 
mai trăia mistress Nicely, soția mea necredincioasă şi 
iubită, care ţinea acea public-house (cârciuma) a 
cavalerilor lui Saint-George — pe cinstea mea, garantez — 
pe Upper Thames-Street; n-am crezut că trebuia să 
accept simplul titlu de sergent al poliției de cercetări, pe 
care mi-l oferea şeful birourilor Scotland-Yard-ului, sau, 
mai curând, guvernământul reginei... Am preferat să 
intru în familia dumneavoastră, jupâne Andrew, pentru 
că speram că voi fi tratat cu considerația şi respectul ce 
mi se datorează... Îl cunosc, încă de când era copil, pe 
tânărul Pip, aci de față, şi dacă nu-i istorisesc, acum, 
povestea vieţii, este nu fiindcă mă tem să nu-i sperii 
modestia, ci pentru că ea va constitui subiectul unei 


conferinţe ulterioare, mult mai extinse... 

— Şi asta este ceea ce numeşti un raport aşa cum 
trebuie, tată? întrebă Pip, rânjind. 

Printr-un gest, Uckrill îl obligă pe Pip să tacă. El 
însuşi se feri să-l întrerupă pe căpitan, care avea felul său 
de a povesti şi de la care nu se putea scoate nimic pe 
căile obişnuite. 

— Astfel încât, continuă Dady după câteva secunde 
de tăcere, azi-dimineaţță m-am dus la bordul navei 
Creolian spre a vă saluta pe domnia-voastră, aşa cum, 
după câte cred, era de datoria mea... Tânărul aici prezent 
şi pe care l-am văzut, odinioară, câştigându-şi bine traiul 
prin simpla imitare a  lătratului dogilor sau a 
schelălăitului javrelor din rasa King-Charles... şi, că veni 
vorba, imitaţiile lui erau mai bune decât cele reale — acest 
tânăr, aşadar, se afla împreună cu mine... Oamenii de pe 
navă ne-au spus că rezidentul din Nepal plecase şi că-l 
urmăriseți ca o umbră... Pip a zis imediat: "Este 
momentul să vedem dacă nu cumva coşurile alderman- 
ului au nevoie să fie curățate. L-am încurajat 
mângâindu-i bărbia, fiindcă întotdeauna trebuie să susții 
elanul tinerilor, şi i-am vorbit cam aşa: "Pip, prietene, 
tatăl tău a fost un cerşetor renegat de la White-Chapel, iar 
mama ta, o ticăloasă nenorocită, din acelaşi loc 
detestabil... Nici nu mai vorbesc despre sora ta, Swab, 
care continuă să ducă o viaţă jalnică, înghițind în pieptul 
ei slăbănog tot ginul din Londra... Dintr-un sac de 
cărbune nu vei reuşi niciodată să obţii făină albă... Dacă 
nu eşti ticălos decât pe jumătate, încă va trebui să ţi se 
țină cont şi pentru atâta." Nu ştiam, la acea vreme, cum 
îmi va răsplăti gentlemanul Pip, astă-seară, bunăvoința şi 
politețea mea. Dar să trecem peste asta, căci eu nu sunt 
dintre cei care spun puţin cu vorbe multe... Domnul Pip 
s-a dus să-şi pună funingine pe față, iar eu am traversat 
întregul City până la Poultry, unde credeam că vă voi 
întâlni. În clipa în care soseam, l-am văzul pe numărul 28 
de la afaceri curente primind un pumn zdravăn în piept şi 


rostogolindu-se pe trotuar... Deoarece oamenii de la acest 
serviciu sunt făcuți pentru astfel de treburi, nu era cazul 
că mă ocup de asta... Aproape imediat după aceea, Day- 
Lily, dirijorul, a sosit cu frumosul său echipaj... Aţi 
remarcat, jupâne Andrew, fața groom-ului lui Day-Lily şi 
pe cea a vizitiului său? 

— Nu, răspunse Uckrill, tocmai îl văzusem pe Day- 
Lily intrând la alderman şi eram preocupat. 

Dady clătină din cap, ca un om priceput. 

— Nu este cazul să dau sfaturi superiorilor mei, rosti 
sentenţios, dar mă adresez ţie, Pip, nepotul meu, ființă 
pricăjită care nu vei avea niciodată barbă... Nu trebuie să 
fii preocupat, mă înţelegi? Oamenii care sunt preocupați 
au ochi, dar nu văd nimic, că blestemațţii din biblie, care 
au urechi pentru a nu auzi, şi să mă ia dra... 

Pip, care-şi aranja nodul unei cravate de mătase, 
destul de cochetă, şi-şi potrivea gulerul pe o cămaşă de o 
albeață ireproşabilă, îi aruncă o privire batjocoritoare 
căpitanului şi-l întrebă: 

— Ei, bine! Tată, cine voiai să te ia?... Să ştii că dacă 
va fi o urmare la operația de adineauri, eu închid casa de 
bani. 

Dady O'Crab nu răspunse la această insinuare prea 
directă: de altminteri, se simțea vinovat. Continuă, 
adresându-se lui Uckrill: 

— Mărturisesc, jupâne Andrew, că aş lua cu plăcere 
masa peste o clipă, chiar dacă acest tânăr monden (îl 
arătă pe Pip, cu o mişcare a umerilor) mi-a furat paharul 
cu grog pe care-l beau zilnic spre a-mi deschide apetitul... 
Nu-mi rămâne să vă mai spun decât atât: groom-ul lui 
Day-Lily nu era altul decât profesorul de dans Jonathan 
Girle... 

A.-E.-1.-O. Uckrill tresări. 

— „iar vizitiul său — juristul Robert Vaughant! 
încheie Dady O'Crab, cu o expresie de triumf care părea 
că înalță şi mai mult, dacă era posibil, statura lui lungă şi 
slabă... 


— Eşti foarte sigur de asta? întrebă Uckrill. 

Căpitanul dădu din cap afirmativ. 

— Trei şefi de şcoală laolaltă!... şopti Uckrill. Cei mai 
îndemânatici tâlhari din Londra, reuniți într-o singură 
şcoală!... Şi, printre ei, acea femeie care — ea singură — 
valorează cât zece!... Încă de la călătoria mea în Franţa 
ştiam că sunt asociați... Dar aşa ceva nu s-a mai văzut 
niciodată, şi vă spun, copii, că vom avea bălaie de cap. 

— Cât despre a afirma că aşa ceva nu s-a mai văzut, 
jupâne Andrew — îl corectă Dady O'Crab folosind tonul lui 
cel mai dogmatic — vă înşelați sau greşiți, dacă-mi este 
permis să mă exprim astfel... Am trăit vremurile, şi Pip le- 
a trăit şi el, deşi nu este aşa de în vârstă, în care noi toți 
alcătuiam... adică în care hoţii din Londra alcătuiau o 
unică şi mare uniune care se numea o familie, ea şi 
onorabilă escadră din care fac parte actualmente... Dar 
marea familie a hoților englezi, în loc să fie alcătuită din 
trei membri, aşa că a noastră: dumneavoastră eu şi 
gentlemanul Pip, era formată, domnia voastră din 
aproape o sută de mii de adepți... Şi şefii noştri... vreau 
să spun şefii acelei adunături imorale, erau nişte lorzi, 
domnia voastră, adevărați lorzi! Ah! Ah! adăugă, cu un 
zâmbet înduioşat — ce de poveşti frumoase ştiu! Şi, în 
tovărăşia vărului meu Paddy O'Chrane, am trăit aventuri 
frumoase!... Oamenii din Marylebone nu îndrăzneau defel 
să se apropie de malurile Tamisei. În serile de iarnă, când 
se ridica ceața — şi se ridica des... Erau nişte afaceri 
grozave, domnia voastră... Când se vedeau strălucind în 
noapte lanterna verde de la Black-Friars şi lanterna 
galbenă de la Westminster, felele de la public-houses, în 
City, pregăteau valuri de grog!... Şi dacă elefantul 
Saunders n-ar fi astupat, cu trupul lui mare, subteranul 
pe care-l săpasem sub strada Prince, să mă bată 
Dumnezeu! Sau, mai curând, piele de anghilă! Ştiu 
perfect de bine ce s-ar fi întâmplat cu lingourile băncii 
Angliei! Ah! Marchizul de Rio-Santo'8 nu era un papă- 
lapte, să ard în infern dacă nu-i aşa! 


Bietul om se exaltase atât de tare tot vorbind, încât 
ultima înjurătură îi trecu printre buze fără a-i mai revolta 
susceptibilitatea. 

— Încă îi mai lasă gura apă, şopti Pip care se 
apropiase de jupânul Andrew. Dar raportul — pentru că 
chestia asta se cheamă un raport — nu se va termina nici 
până mâine dimineață... şi vă mărturisesc că acolo sus, 
înspre Portland-Place, există o doamnă din high-life care, 
aşteptându-mă, îşi muşcă cu nerăbdare unghiuţele 
trandafirii. 

— Te aud, rechin rău ce eşti! strigă căpitanul cu un 
glas tunător. Bănuieşti, cu siguranță, că am descoperit şi 
altceva, deşi eu trec prin uşi, nu prin hornuri... Cât 
despre doamna care te aşteaptă, dânsa nu locuieşte în 
Portland-Place, ci pe Ave-Maria-Lane, tocmai în partea 
cea mai de sus a unei case sortite să fie demolată, şi pe 
care, săptămâna trecută, am văzut-o sprijinită în nişte 
grinzi rebutate... Doamna aparţine, este adevărat, înaltei 
societăți, prin faptul că termină de tocit încălțămintea 
cameristelor unor Ladies... Se numeşte Suky şi seamănă 
ca două picături de apă cu sora ta, Swab... N-ai decât să 
ridici din umeri, gentlemanule, dar să nu mă contrazici... 
este mare păcat să minți. lată, aşadar, cum stăm — se 
întrerupse deodată, punându-şi degetul lung, păros şi 
osos pe un nasture al hainei lui A.-E.-I.-O. Uckrill. Day- 
Lily se află la alderman-ul Adrian, Robert Vaughant este 
pe capra trăsurii, Jonathan Girle stă în spate. Şi 
căpitanul Dady este înăuntru! 

— Cum, înăuntru?! se mirară simultan Andrew şi 
Pip. 

Dady O'Crab era prea dornic de succes ca să se mai 
supere şi de această întrerupere a lui Pip. Îi privi în tăcere 
pe cei doi interlocutori ai lui şi timp de o clipă se bucură 
de triumful său legitim. 

— Miss Sun-Ray este cu adevărat şefa, spuse în cele 
din urmă, dar nişte tipi ca Jonathan şi ca Robert, chiar 
dacă intră într-o şcoală, îşi păstrează liberul lor arbitru... 


Am şi eu o afacere cu Robert şi cu Jonathan... Ne-am 
înțeles, pur şi simplu, Jonathan, Robert şi cu mine, să-i 
adunăm pe cei optzeci de mii de băieți buni care-au 
rămas răspândiți prin Londra, ca să dăm o lovitură cel 
puţin la fel de frumoasă ca cea despre care vă vorbeam 
adineauri. Dar nu vom avea cu noi nici un elefant de felul 
lui Saunders, care doar prin moartea lui ne-a făcut să 
ratăm prima afacere. 

Uckrill şi Pip erau numai urechi. 

— Am avut ideea, încheie bunul căpitan, şi acei 
domni m-au aprobat în unanimitate, să dăm foc Palatului 
de Cristal şi, profitând de incendiu, să jefuim Marea 
Expoziție! 


Capitolul IX - În trăsură 


Uckrill îi spusese vizitiului Jim: 

— Urcă prin  Temple-Bar, mergi de-a lungul 
Strandului şi du-te să-i arăţi milordului parcurile... Vei 
căpăta un bacşiş bun. 

În mod flegmatic şi conştiincios, Jim urmărea 
itinerariul trasat. 

De altminteri, la început sir Franck nu se interesă 
deloc de ceea ce se întâmpla în jurul său. 

Aventura lui de mai adineauri îl indispusese. Venind 
la Londra, socotea că va fi un necunoscut şi că nu va mai 
fi nevoit să i se împuie urechile cu povestea aceea 
absurdă cu diamante, care începea să-l enerveze, în ciuda 
disprețului pe care îl avea pentru o calomnie care nu se 
baza pe nimic. 

Dar nu făcuse nici zece paşi în acest oraş şi un 
individ, care-i era total necunoscut. Îl interpelase 
spunându-i pe nume, îl apucase în mod familiar de 
nasturii  redingotei şi se agățase, literalmente, de 
persoana lui, pentru a-i debita, în cele din urmă, povestea 


aceea ridicolă. 

Nu înțelesese prea bine ce putea să însemne, ca 
poziție socială, titlul de "numărul 20 de la curente", dat 
acelui individ de către omul în negru a cărui intervenție 
îndatoritoare îl eliberase, în fine, de acel personaj 
plictisitor. 

Se întreba însă, nu fără o oarecare îngrijorare, dacă 
o asemenea scenă se va repeta adesea şi dacă acele 
"curente" aveau multe "numere" de felul celui care 
"sărise" asupra lui. 

Se gândea, cu un oftat de regret, la vastele întinderi 
albastre şi liniştite de "acolo", la capitală sa, la palatul 
său şi la acea minunată țară însorită unde, până mai ieri, 
era aproape rege. 

Sir Franck ajunsese aici cu gândurile sale, când 
trăsura lui se opri brusc. Această haltă îl scoase din 
visarea în care se cufundase. 

Fără ca el să-şi fi dat seama, trăsura mersese în 
lungul întregului Strand şi se afla acum în Piccadily, la 
intrarea în Green-Park. 

Locul în care afluența de echipaje şi de călăreți 
tocmai provocase oprirea momentană a trăsurii lui sir 
Franck este punctul în care începe eleganta promenadă a 
capitalei engleze. Acolo se desfăşoară defilarea zilnică a 
frumoaselor Ladies/+0; a blondelor Misses/:; a cochetelor 
atelaje care se duc spre sau revin din parcuri — ceva 
asemănător cu drumul de acces spre Blois de Boulogne, 
de la Paris. 

Se întâmplă ca o trăsură deschisă, o "victoria", cu un 
atelaj foarte bogat şi care venea din sens invers, să fie 
silită să se oprească şi ea, ba încă atât de aproape de 
trăsura ex-rezidentului, încât roţile celor două vehicule se 
atingeau. 

Pe pernele acelei căleşti, sub o blană mare din vulpi 
albastre, stătea rezemată, într-o poziție nonşalantă, o 
femeie. În această situație, stând faţă-n faţă cu sir 
Franck, ea se afla atât de aproape de fostul rezident încât 


i-ar fi fost imposibil să n-o privească şi, mai ales, să n-o 
admire. 

În clipa în care a zărit-o, ea îşi aplecă uşor capul în 
direcția opusă, astfel că el nu-i putea vedea decât profilul 
şi începutul unei splendide cefi deasupra căreia se 
ridicau, în ondulații moi şi minunate, nişte bucle blonde 
cu reflexe de aur roşcat, un păr de culoarea acelui blond 
arămiu pe care-l picta cu atâta dragoste Tiţian... Capul, 
prins pe gâtul de un alb lăptos, delicat şi flexibil, avea un 
contur superb iar urechea era micuță şi transparentă ca 
o mică scoică de sidef trandafiriu. 

Aproape imediat, necunoscută se întoarse spre fostul 
rezident, şi mişcarea cu care o făcu nu reuşi să spulbere 
vraja. Dimpotrivă sir Franck rămase uimit şi orbit. Nu era 
o femeie, ci o fată tânără, cu toată strălucirea şi 
prospețimea Florei — zeița primăverii, şi cu grația şi 
noblețea unei Diane. 

Fără îndoială, întorcându-se spre sir Franck, fata nu 
se aşteptase să se pomenească atât de aproape de un 
gentleman absorbit în contemplarea ei, sau poate că 
privirea fostului rezident trăda prea grăitor impresia de 
încântare a cărei cauză era ea însăşi... Roşi puțin, sub 
acea privire neaşteptată, şi totuşi nu-şi putu reține cu 
totul un uşor zâmbet ştrengăresc, ce-i întredeschise 
buzele. 

Toată această scenă nu durase decât un minut. 

Când circulația a putut fi reluată, "victoria" porni din 
nou la drum, urcând spre Strand, în timp ce trăsura îşi 
continua mersul spre Hyde-Park... 

Dar acea apariție fermecătoare şi neaşteptată 
produsese asupra lui Franck Zephyr efectul fericit de a-l 
scoate din proasta lui dispoziție şi de a colora puțin în roz 
cenuşiul gândurilor sale... 

Desigur, nu pentru că l-ar fi cuprins deja nişte 
dorințe de dragoste sau pentru că această simplă 
întâlnire cu o necunoscută ar fi fost de ajuns ca el să se 
simtă lovit în inimă de acel faimos "coup de foudre", acea 


dragoste la prima vedere de care abuzează atâta unii 
scriitori, ca să-şi închege combinaţiile lor romanțioase. 

Emoţia lui sir Franck (căci era cu adevărat 
emoționat) era mai curând un sentiment de surpriză şi de 
încântare, asemănător celui pe care l-ar încerca un om 
pierdut în umiditatea opacă a ceţii şi pe care l-ar scălda, 
pe neaşteptate, o binefăcătoare ploaie de raze ale unui 
soare primăvăratic, care ar ilumina brusc, în jurul său, 
tufişuri înverzite şi pajişti de curând înflorite... 

Acum trăsura ex-rezidentului înainta uşor pe nisipul 
aleii, în lungul râului şerpuitor, printre peluzele minunat 
întreținute ale acelor imense şi superbe grădini despre 
care se poate spune că sunt plămânii oraşului. 

Circulaţia trepidantă şi gălăgioasă de adineauri 
fusese înlocuită de preumblarea lentă şi odihnitoare a 
echipajelor de lux; aerul, foarte curat, era încărcat cu 
mirosuri fine: parfumuri feminine amestecate cu 
miresmele primelor flori ale anului. 

Sir Franck uitase, aşadar, aventura ridicolă pe care o 
avusese cu "numărul 28" şi se cufundase din nou în 
visare, dar o visare mai roz. 

Dar, aproape fără a-şi da seama, nişte gânduri 
ciudate luară naştere în mintea lui. Vederea frumoasei 
necunoscute trezise, mai vie că oricând în imaginaţia sa, 
amintirea chipului Nowlei. Nu pentru că i-ar fi semănat 
ca trăsături. Dar, desigur, frumusețea ei, abia întrezărită, 
o egala pe cea a hindusei, şi era prima dată când lui 
Franck i se întâmpla să facă o astfel de constatare. 

Da, era într-adevăr aceeaşi grație regească, aceeaşi 
puritate şi aceeaşi perfecțiune a liniilor şi a formelor, 
aceeaşi noblețe a mişcărilor şi a ţinutei şi, mai ales, 
aceeaşi fermecătoare tinerețe! 

Erau egale ca splendoare şi din fiecare emana 
aceeaşi strălucire de stea. Şi, prin aceasta, se asemănau! 

Acesta era motivul pentru care vederea uneia trezise 
în sir Franck amintirea celeilalte. 

Dar fostul rezident nu se gândea niciodată la Nowla 


fără a se gândi totodată şi la Miriam, sărmana fetiță 
născută din dragostea să cu fiica brahmanilor şi pe care 
nu reuşise s-o salveze, prima dată, de răzbunarea Sikhs- 
ilor, decât pentru a o vedea răpită, în împrejurările 
misterioase şi tragice pe care le-am descris. 

Şi acea dublă amintire era însoțită întotdeauna, în 
inima sa, de o profundă înduioşare. 

Miriam! 

Astăzi ar avea paisprezece ani! Ar fi deja o mică 
femeie, ca fetele precoce din rasa ei maternă! Şi ar fi 
frumoasă, frumoasă ca Nowla, poate chiar mai frumoasă, 
da, mai frumoasă decât strălucitoarea străină întrezărită 
adineauri, după care bărbaţii se întorceau, uimiți şi muţi 
de admiraţie. 

Oare de ce nu veghease mai bine asupra lor? În 
mijlocul capitalei sale, în palatul său, sub protecţia atâtor 
sclavi, le crezuse în siguranţă. Şi totuşi, ce se întâmplase 
cu ele, cu Miriam şi cu mama ei? 

Moarte! 

Putea oare să se mai îndoiască? Cunoştea prea bine 
fanatismul acelor triburi indiene care credeau că 
dragostea uneia dintre fiicele lor pentru un creştin le 
dezonorase în fața zeului lor... A trebuit ca mama şi fiica 
— era perfect convins de asta — să plătească cu viața lor 
sacrilegiul săvârşit. 

Nu o dată fusese pe punctul de a renunţa la postul 
său de rezident, spre a pleca, aşa ca altădată, de unul 
singur, într-una din acele expediţii în care săvârşise 
atâtea minuni, şi să le răzbune, la rândul lui, fără milă, 
prin exterminarea acelora pe care-i ştia bine că sunt cei 
care le răpiseră. Mai ales prin moartea acelui Sauton, pe 
care-l ghicise, dar prea târziu, a fi fratele Nowlei. 

Nu-şi pusese lotuşi în aplicare acel plan, fiind prea 
convins de soarta lor tristă şi preferind — deoarece nu mai 
putea fi vorba despre răzbunare — să păstreze încă acea 
putere aproape nemărginită care-i va permite poate, 
cândva, să le răzbune mai uşor şi mai cumplit. 


Prea generos pentru a trăi veşnic cu sentimentul urii 
şi timpul cicatrizându-i, încetul cu încetul, rănile, 
ajunsese să înțeleagă, în parte, superstițiile pe care 
oaspeţii săi au fost împinşi să le respecte. 

Aproape că se acuzase pe sine că, violând legile 
ospitalităţii lor încrezătoare, fusese autorul propriei sale 
nefericiri. 

Şi rămăsese doar cumplit de trist. 

Mai de curând, când primise sarcina de a merge ia 
Sikhs-i ca să ia Koh-i-noor-ul, profitase de acea misiune 
spre a începe o nouă anchetă, încercând să capele o 
dovadă materială a sorții celor pe care le plânsese atâta. 

În zadar. 

Întregul trib căruia îi aparținuse Nowla, fugind de 
oprobriul triburilor vecine, se exilase. 

Aflase doar ceva, şi anume că bătrânul patriarh 
murise şi că Sauton nu se mai întorsese niciodată. 

Trebuia, aşadar, să piardă speranța de a lămuri 
vreodată acel mister îngrozitor. 

Se gândise atunci să se apropie de familia lui. Îşi 
adusese aminte că avea la Londra un nepot şi o nepoată, 
ambii orfani. În copilărie o iubise mult pe sora lui, Nancy, 
cu care semăna extraordinar de mult, până într-atâta 
încât, dacă se deghiza cu veşmintele ei, abia dacă puteau 
fi deosebiți unul de celălalt. 

— Dacă nepotul meu Dick îi seamănă mamei sale, se 
gândise, trebuie să semene şi cu mine. Cât despre 
nepoata mea Mary, este ceva mai mare decât Miriam, dar 
probabil că nu pare mai în vârstă decât ar părea, astăzi, 
fiica mea. Ea va înlocui copila pe care am pierdut-o. 

Între timp, Jim — executând literă cu literă 
consemnul dat de Uckrill, când îl îndemnase să-l plimbe 
prin Londra pe fostul rezident — ieşise din Hyde-Park, 
îndreptându-se, prin  Constitution-Hill, spre palatul 
Buckingham, căruia sir Franck îi acordase, de altminteri, 
prea puțină atenţie. Intrase apoi în Mall, mergând în 
lungul lui Saint-James-Park, până la Admirality. Acum, 


îşi plimba clientul printr-un cartier pe jumătate înstărit, 
pe jumătate luxos, ale cărui locuințe — în majoritate vile 
înconjurate de boschete şi având o înfăţişare plăcută — 
alcătuiau un ansamblu numit, în acele timpuri 
"Grădinile" ("The Gardens"). 

Toate acele vile aparțineau unor nobili, unor 
financiari sau unor comercianți bogaţi din City, care le 
foloseau pentru legăturile lor amoroase de contrabandă. 

În mijlocul acestor "grădini" şerpuia un fel de 
străduță mizerabilă, ai cărei locuitori erau, în general, 
crema bandiților şi a zdrențăroşilor capitalei. 

Pegra Londrei se simțea foarte bine acolo, şi anume 
pentru un motiv excelent: deoarece partea din spate a 
caselor de pe acea străduță dădea spre grădinile unor 
oameni sus-puşi, era de ajuns să faci o săritură, bine 
calculată, în proprietatea vecină, pentru a opri pe loc 
urmărirea de către poliţiştii respectuoşi... Era ceva cam 
ca un adăpost. Foarte prețios pentru hoți. 

Ba chiar, se obişnuia — fără îndoială, ca o aluzie 
batjocoritoare — că străduța să fie denumită cu un nume 
cu totul edificator: grădinile Cremonei. 

Prin anul 1862, municipalitatea Londrei a demolat 
acest cartier şi pe fostul său amplasament se află astăzi 
Trafalgar-Square. 

Aceste detalii îşi au importanţa lor, aşa cum se va 
putea vedea, dar sir Franck Zephyr, care sosea din India, 
habar nu avea de ele. 

De altminteri, Jim avusese grijă să evite străduța şi 
clientul său nu văzuse, din tot cartierul, decât vilele 
cochete şi elegante, în spatele unor frunzişuri proaspete 
şi înconjurate de garduri verzi şi de boschete. 

Pe grilajul uneia dintre ele era prins afişul: "De 
vânzare". 

"la te uită", gândi Franck Zephyr, "aş prefera să 
locuiesc aici, decât într-unul din acele cartiere 
zgomotoase pe care le-am traversat adineauri." 

Şi i se adresă lui Jim: 


— Suntem departe aici de Poultry? 

— La aproximativ două mile, milord, răspunse Jim. 

"Aş fi deci, destul de aproape de bunul Adrian", se 
gândi imediat sir Franck. 

Îi porunci lui Jim să întoarcă şi să oprească în fața 
casei. 

Aceasta avea o înfăţişare foarte respectabilă, cu un 
stil elegant şi sobru, dar lăsând să se ghicească de la o 
poştă confortul pe care-l oferea, astfel încât un om cu 
gust, aşa cum era Franck, nu ar fi ales o alta dintr-o 
sută. 

"— Va trebui", îşi spuse, "să-l rog pe alderman să 
vină s-o vadă, împreună cu mine." 

Apoi, răzgândindu-se: 

"Pe cinstea mea, de ce n-aş vedea-o imediat... Ştiu 
mai bine decât Adrian ce-mi trebuie... Şi dacă această 
casă îmi convine, voi evita astfel să-l deranjez pe fratele 
meu care este un om foarte ocupat, după câte mi s-a 
părut." 

După ce raționase în acest mod, privi mai atent 
afişul şi află că, pentru toate informaţiile privitoare la 
casa de vânzare, trebuia să se adreseze juristului Robert 
Vaughant, care locuia pe Saint-Martin-Lane. 

Saint-Martin-Lane era foarte aproape, după cum îi 
explică Jim, aşa că Franck îi spuse să-l conducă imediat 
la adresa indicată şi, o jumătate de oră mai târziu, reveni 
să viziteze casa, însoțit fiind de un bărbat în jurul vârstei 
de treizeci şi cinci de ani, îmbrăcat foarte corect, în haine 
negre şi purtând nişte ochelari cu ramă de aur; întocmai 
înfăţişarea unui om de afaceri cinstit şi serios. 

În vreme ce Jim aştepta în fața grilajului, Robert 
Vaughant şi fostul rezident, primul conducându-l şi dând 
explicații celui de-al doilea, intrară în casă. 

Clădirea era bine împărțită, mare, de un lux solid şi 
confortabil, aşa cum promitea şi exteriorul. Dar, în 
curând, atenţia cu care o studia sir Franck fu distrasă... 

Deoarece  aruncase o privire, printr-una din 


ferestrele încăperilor pe care le traversa, spre vilă vecină, 
care nu era ascunsă de frunziş din partea aceasta, nu-şi 
putu reține o exclamațţie de surpriză. 

În balconul acelei vile, o femele — o femeie foarte 
tânără — cu tenul strălucitor, cu părul de un blond-roşcat 
aprins, stătea, cu ochii plecaţi, cu bărbia sprijinită în trei 
degete, în poziția unei gândiri adânci. 

Şi acea femeie tânără nu era alta decât frumoasa pe 
care sir Franck, în plimbarea sa, o întâlnise cu puţin timp 
înainte, în Piccadily. 

În mod clar, hazardului îi plăcea să-l aducă în 
prezența acelei drăguțe persoane. 

Hazardul? Era cu adevărat hazardul, care se distra 
jucându-se astfel? 

Dacă fostul rezident din Nepal, în loc s-o privească 
atât de îndelung pe frumoasa necunoscută din Piccadily, 
l-ar fi privit mai atent pe vizitiul ei, poate că acum ar fi 
găsit o oarecare asemănare cu acelaşi Robert Vaughant, 
jurist şi om serios care, în clipa de față, îl însoțea să 
viziteze vila din "The Gardens". 

Dar sir Franck, orbit de admiraţie, nu o văzuse decât 
pe cea care se plimba cu trăsura şi nu acordase nici o 
atenţie vizitiului. 

Între timp, omul de afaceri, în spatele ochelarilor săi 
de aur, nu-şi dezlipea privirile de pe... clientul său. 

Un zâmbet subțire îi încreți buza când văzu că 
uimirea lui sir Franck, la vederea neaşteptată a doamnei 
din balcon, nu era lipsită de o oarecare emoție. 

Şi deoarece sir Franck, din nou vrăjit, rămânea în 
fața ferestrei, într-o atitudine cu adevărat plină de 
admiraţie, zâmbetul maestrului Vaughant se accentua, 
ajungând să devină un rânjet mut. 

De altminteri, sir Franck, absorbit în contemplare, 
nici nu-şi dădu seama de asta. În mod clar, era intrigat. 

— Cine este această doamnă? întrebă, întorcându- 
se. 

— Este Marchiza, răspunse cu amabilitate asociatul 


lui Day-Lily. 

— Marchiza? mai întrebă fostul rezident. 

— O! Nu realmente o marchiză... deşi, prin ţinuta 
măreață şi prin frumuseţea ei, ar fi demnă să poarte cu 
adevărat acest titlu. Este numită astfel fiindcă bătrânul 
marchiz de Hackney este cel care i-a oferit acest mic palat 
drăguţ, echipajele şi bijuteriile sale. 

Sir Franck păru puțin dezamăgit. 

— Şi totuşi, continuă zâmbind omul de afaceri, ea 
nu e metresa bătrânului marchiz. Este o virtuoasă... 

— Cu toate acestea... 

— O virtuoasă sperioasă, milord, în ciuda aparenței. 
Şi treaba merită să fie povestită... Se spune că, dacă a 
receptat darurile marchizului, n-a făcut-o decât pentru că 
a fost silită şi obligată de către o persoană din familia ei, 
care o terorizează... Dar, în pofida acestei presiuni şi a 
generozității sale, bătrânul îndrăgostit nu este deloc mai 
avansat decât în prima zi... Tot ce a obținut, este să fie 
primit zilnic, câte o jumătate de oră, de către frumoasa 
copilă... primit de față cu martori... Şi întrevederea nu-i 
este acordată pentru a-i spune vorbe dulci, credeți-mă, 
milord... Căci tânăra rebelă nu i se adresează decât ca să- 
l respingă şi să-i ceară s-o lase în pace, sau chiar ca să-şi 
bată joc de el... Ceea ce nu-l împiedică, prostul bătrân, să 
revină a doua zi, cu noi daruri... Umblă zvonul că în felul 
acesta s-a ruinat, sau că se află foarte aproape de a 
ajunge la ruină... lată toată povestea Marchizei! 

Franck îl ascultase cu atenţie pe Vaughant, dar fără 
a scăpa din ochi pe tânăra femeie despre care vorbeau. 
Văzu deodată că ea îşi ridicase privirea şi că se uita la el. 

Ca şi în Piccadily, privirile li se întâlniră şi tânăra se 
îmbujoră. 

Din discreție, el se retrase de la fereastră şi, 
întorcându-se spre Robert Vaughant, îi declară: 

— Este în ordine, cumpăr casa... 

În vreme ce între sir Franck şi Robert Vaughant se 
schimbau acele cuvinte în legătură cu Marchiza, fostul 


rezident nu bănuia că în vila vecină se vorbea despre el. 

Acea convorbire al cărei subiect îl constituia el avea 
loc între Marchiza însăşi şi personajul pe care A.-E.-I.-O. 
Uckrill îl numea fie Day-Lily, fie miss Sun-Ray. 

Între cele două femei există o mare asemănare, dar 
miss Sun-Ray era o persoană de douăzeci şi opt-treizeci 
de ani, în timp ce sora ei nu număra decât şaptesprezece, 
optsprezece primăveri. 

Una era piersica gustoasă, iar cealaltă — ramura de 
piersic înflorită. 

Aşa cum spuneam, Marchiza se afla pe balcon. Miss 
Sun-Ray, — s-o numim astfel, deşi purta veşmintele 
elegantului gentleman pe care l-am văzut mai înainte 
intrând la alderman-ul Adrian — miss Sun-Ray, aşadar, 
intrase fără zgomot în camera a cărei uşă-geam era 
deschisă spre acel balcon şi se aşezase, fără un cuvânt, în 
spatele unei perdele. 

Din locul în care era instalată, îl vedea pe Franck 
Zephyr fără a fi văzută şi, la fel ca Robert Vaughant, 
fusese martoră emoţiei ce se zugrăvise pe chipul fostului 
rezident. 

— Ei, bine! Frumoasa mea Georgina, surioară — i se 
adresă pe neaşteptate — iată-te cufundată din nou în 
visările tale. La ce te gândeşti? 

Marchiza tresări, ca trezită brusc din somn. Se 
crezuse singură. 

— La ce mă gândesc, surioară? şopti cu un glas 
dulce şi cu un suspin adânc. Parcă eu ştiu? La nimic 
vesel, asta este sigur. 

— Eu, una, ştiu bine, i-o reteză cu acreală miss Sun- 
Ray, şi nu sunt mulțumită de tine. 

Georgina, care se întorsese către sora ei mai mare, 
îşi plecă ochii cu o expresie supusă, aproape tremurând. 

— Mereu ideile tale nebuneşti! continuă miss Sun- 
Ray. Eşti, nu-i aşa, o mică persoană foarte nefericită, cu 
toate că toți se străduiesc să-ți asigure fericirea... să te 
facă bogată şi cea mai invidiată dintre femei!... 


— Nu sunt deloc ambițioasă, nici orgolioasă — nu 
este vina mea, Jenny. 

Se pare că Day-Lily sau miss Sun-Ray purta şi 
numele de Jenny. 

— N-ai dreptate, strigă ea. Am hotărât să fac din tine 
o mare doamnă, chiar împotriva voinței tale... O 
nevinovată ca tine nu trebuie să discute voința unei 
surori cu mai multă experiență. 

— Îţi dau ascultare, soră, de vreme ce mă aflu aici... 
Şi totuşi, mi se pare că te înşeli, Jenny, da, aşa mi se 
pare... Nu pot înțelege cum tot aurul din lume ar putea 
face fericirea unei femei, dacă este nevoită s-o obțină cu 
prețul presiunilor pe care le suport... Bătrânul acela... 

— Ei, bine, Georgina, ce-i cu bătrânul acela? 

— Te asigur, Jenny, că vizitele lui sunt pentru mine 
o ruşine şi un supliciu de nesuportat. 

— Cu toate acestea, ce-ţi cere, şi ce-i acoi-zi tu? Prea 
puţin, recunoaşte... Dreptul de a te vedea zilnic timp de 
câteva minute, de a se convinge încă o dată, în fiecare zi, 
de disprețul tău... şi de a se ruina pentru tine... 

— Este prea mult, surioară, ţi-o jur... Este adevărat, 
nu-mi cere nimic, dar totuşi ştiu ce ascunde tăcerea lui 
şi, când îl văd, visez, o! Da, visez, poftim: visez să fiu 
săracă şi urâtă, şi departe de aici... Privirile lui care 
imploră îmi par a fi nişte insulte de nesuportat, iar 
zâmbetele sale, pe care le îngroaşă o poftă vicioasă, mă 
fac să mă înfior, ca nişte strâmbături hidoase... Mi-e 
scârbă de bogăţiile lui, de luxul acesta pe care mă obligi 
să-l accept din partea lui... Aşa că ştii bine cu ce grabei ţi 
le-aş lăsa ţie... Dar nu va fi în curând ruinat, aşa cum m- 
ai făcut să sper, spune-mi? 

Miss Sun-Ray ridică din umeri, a milă. Dar, în mod 
clar, planurile sale de astăzi prevedeau să se poarte blând 
cu sora mai mică, din partea căreia cerea, de obicei, o 
ascultare oarbă. 

— Haide, Georgina, reluă ca firul vorbei, văd bine că 
vei rămâne mereu aceeaşi. Nu poți fi schimbată, ființă 


romanțioasă ce eşti, şi nu vei înțelege niciodată 
necesitățile vieții... Toate aceste aversiuni puerile şi toate 
scrupulele tale meschine sunt totuşi foarte ciudate, la o 
fată de originea ta. Căci tu, ca şi mine, provii dintr-un 
mediu în care nu se obişnuieşte să ai astfel de 
prejudecăți. 

— Nu sunt deloc prejudecăţi, surioară, ci simțăminte 
fireşti împotriva cărora nu pot lupta. 

— Am înțeles... Aminteşte-ţi, totuşi, că fără mine, 
care am avut grijă de tine şi care am încercat, fără a 
reuşi, să-ți dau o educaţie practică, astăzi ai fi fost 
moartă de foame şi de sărăcie, sau ai fi una dintre acele 
fete cinstite, prost îmbrăcate, bolnăvicioase şi jalnice, 
ofilite din cauza lipsurilor de tot felul şi care, muncind zi 
şi noapte, în maghernițe abjecte, câştigă cu greu cele 
câteva pence trebuincioase pâinii zilnice... Doar dacă, 
curând descurajată, n-ai fi ajuns, în pofida frumoaselor 
tale instincte, în şanţ şi, devenind asemenea 
prostituatelor de la White-Chapel, tuberculoase şi 
alcoolice, care — pentru un pahar de gin — se dau unor 
marinari beți... 

Un val de sânge năvăli în obrajii fetei. 

— Surioară, ripostă cu vioiciune, cu glasul vibrând 
de indignare, surioară, ştii că mai bine aş fi murit de o 
mie de ori, decât să ajung la asta! 

— Atunci, mulțumeşte-mi, replică la rândul său 
miss Sun-Ray, că te-am scutit de un plonjon în apele 
murdare ale Tamisei şi că am făcut din tine strălucitoarea 
ființă care ai devenit... Uită-te la situația extremă la care 
ai fi putut ajunge şi compar-o cu cea pe care ţi-am 
procurat-o, pe baza unui aşa-zis sacrificiu al pudorii tale 
deplasate... Dar, la urma urmei, eşti sora mea, Georgina, 
şi vreau să mă iubeşti. Dacă acest sacrificiu, oricât de mic 
ar fi, pare să-ți fie prea greu, am hotărât să nu-ți mai 
forțez aversiunile. 

O rază veselă de speranță ilumină frumoşii ochi ai 
Georginei. 


— Adevărat, surioară? exclamă. Aşadar, nu va mai 
trebui să suport vizitele bătrânului Hackney? 

— Recunosc că bătrânul Hackney nu este un 
adorator cu o înfăţişare prea atrăgătoare, şi înțeleg că 
obsesiile, chiar şi discrete, ale acestui nobil ramolit nu 
pot să-ţi fie decât neplăcute. 

— Ceea ce înseamnă, nu-i aşa, exclamă iar 
Georgina, că-mi permiţi să nu-l mai primesc? 

Miss Sun-Ray nu răspunse direct la această 
întrebare plină de nelinişte. Arătând cu degetul fereastra 
casei de vis-ă-vis, la care, de o clipă, stătea sir Franck 
Zephyr, întrebă: 

— Spune-mi, micuța şi frumoasa mea Georgina, îl 
cunoşti pe atrăgătorul gentleman care, de cel puţin cinci 
minute, este cufundat, în fața ta, într-o fericită 
contemplare? Pe cuvântul meu de cinste, a căzut în extaz. 
Pariez că această admiraţie ţi-ar fi mai puţin odioasă 
decât cea a bătrânului tău adorator. 

Astfel interpelată, tânăra îşi ridică ochii şi-l văzu pe 
Franck, pe care nu-l zărise încă, de când se afla acolo, cu 
adevărat în extaz în fața ei. 

Acesta fusese momentul în care ex-rezidentul, 
văzând-o roşind şi nevoind s-o supere printr-o atenţie 
indiscretă, se retrăsese din postul său de observație. 

— Nu, Jenny, răspunse Georgina, nu-l cunosc pe 
acest gentleman. 

— Ei, bine! adăugă cu oarecare ironie miss Sun-Ray, 
este un bărbat pe care-ţi face plăcere să-l priveşti, cu un 
chip nobil şi cu maniere frumoase, căruia femeii îi 
zâmbesc cu drag... Şi adaug că mă înşeli, spunând că nu- 
l cunoşti. 

— Cum aşa? 

— Foarte bine. l-ai surâs foarte amabil, mai 
adineauri, când l-ai întâlnit în Piccadily. Şi acum, te-ai 
îmbujorat toată doar pentru că, timp de o clipă, ai fost 
privită de el. 

Georgina nu protestă. Se simțea, într-adevăr, foarte 


îmbujorată. 

Se întrebă, numai, cum de putea miss Sun-Ray să 
ştie atâtea lucruri. 

— Nu este doar un cavaler frumos, continuă Sun- 
Ray. Este şi un adevărat erou de roman. Şi se numeşte 
sir Franck Zephyr. 

— Fostul rezident din Nepal?! se miră Georgina, cu 
mult interes. 

— Chiar el, frumoasa mea... Cel ale cărui 
extraordinare isprăvi ți le-am povestit acum câtva timp... 
Văd că nu l-ai uitat. 

— Ei, bine! Jenny, spuse fata, după cele ce mi-ai 
povestit, chiar aşa mi-l închipuiam. 

Domnişoara Sun-Ray luă o expresie nepăsătoare. 

— Despre ce discutam adineauri? întrebă, ca şi cum 
ar fi vrut să schimbe vorba. Că ai fi foarte bucuroasă dacă 
n-ar trebui să-l mai primeşti pe bătrânul Hackney? 

— O, sora mea mai mare, dacă ai face asta!... 

— Ei, bine! Nu depinde decât de tine... 

— Ce trebuie să fac? 

— Să salvezi viața lui Sir Franck Zephyr. 

— Ce vrei să spui, surioară? 

— Este limpede. Viaţa fostului rezident din Nepal, 
care chiar acum un minut te privea cu atâta plăcere, 
repet, viața sa este în primejdie... Şi tu, Georgina, eşti cea 
care poţi să-i faci imensul serviciu de a i-o salva. 

Rostise aceste cuvinte cu răceală şi răspicat, ațintind 
în ochii surorii sale o privire ascuţită ca un stilet. 

Georgina cunoştea, fără îndoială, multe lucruri din 
trecutul lui miss Sun-Ray. Se înfioră din creştet până-n 
tălpi. 

— Ce vrei să spui? repetă încă o dată, cu o voce 
lipsită de timbru. 

— lată, o lămuri cu aceeaşi nepăsare miss Sun-Ray. 
Sir Franck Zephyr a primit sarcina de a se duce la Sikhs-i 
să ia faimosul diamant pe care Compania Indiilor l-a 
oferit de curând reginei. Dar este bănuit că ar fi înlocuit 


acel diamant cu o piatră fără valoare şi că şi l-ar fi 
însuşit... Or, diamantul valorează cincizeci de milioane de 
franci... Înţelegi? 

— Nu încă... 

— Atunci, ascultă... Acest diamant de cincizeci de 
milioane, fie că o fi ajuns la regină, fie că a rămas în 
mâinile lui sir Franck Zephyr, eu am hotărât să-l obţin... 

— Tu? 

— Chiar eu... Dar, înainte de a încerca treaba 
aceasta, există un punct asupra căruia trebuie să fiu 
lămurită... Şi, de data asta, mă vei înțelege pe deplin... 
Mă asculți? 

Palidă ca o moartă, Georgina încuviință printr-o 
aplecare a capului. 

— Dacă diamantul Koh-i-noor, Lucifer sau Muntele- 
de-Aur, oricum ţi-ar plăcea să-l numeşti — continuă miss 
Sun-Ray — dacă acest diamant este într-adevăr cel pe 
care regina urmează să-l expună, sub o vitrină blindată, 
cu prilejul manifestărilor de la Great-Exhibition, care se va 
deschide la Palatul de Cristal, aceasta este direcția în care 
îmi voi îndrepta atacul. În atare caz, îl voi lăsa în pace pe 
sir Franck Zephyr, care pare să te intereseze şi care, în 
mod sigur, te priveşte la rândul său cu interes, deoarece 
l-am surprins în extaz în faţa frumuseţii tale... În caz 
contrar... 

— În cazul contrar? întrebă tânăra fată, cu glas 
tremurător. 

— În caz contrar, este foarte simplu, surioară: voi 
încerca să-i iau lui sir Franck Zephyi comoara pe care pe 
nedrept şi-a însuşit-o... şi trebuie să recunoşti că aşa este 
şi just. Şi mă cunoşti, desigur, destul de bine pentru a şti 
că, dacă este necesar, viața unui om nu cântăreşte mult 
în mâinile mele şi ale prietenilor mei. 

Într-adevăr, Georgina trebuie să fi fost lămurită în 
această privință, căci se înfioră din nou. 

— Dar, încercă să obiecteze, te înşeli, mai mult ca 
sigur, Jenny. Fără a-l cunoaşte pe sir Franck Zephyr 


altminteri decât din cele ce chiar tu mi-ai spus şi din 
purtarea discretă pe care i-am văzut-o adineauri, îl cred 
incapabil să fi făcut substituirea de care-l bănuieşti. 
Acestea sunt, desigur, zvonuri false ce au fost răspândite 
referitor la el şi nu au nici o bază. 

— Văd că ai o părere bună despre el, râse 
batjocoritor miss Sun-Ray. Eşti o fată inocentă şi nu 
cunoşti bărbaţii... Îmi place să cred, până la dovada 
contrară, că ai dreptate, şi aş regreta să fiu nevoită să 
adopt nişte soluţii extreme față de un gentleman atât de 
drăguţ... Dar este vorba de o afacere mult prea 
importantă pentru mine, ca să mă angajez în ea cu 
uşurinţă... Pe de o parte, cincizeci de milioane, iar pe de 
alta, riscul ştreangului... Ţin să fiu bine informată şi să 
nu acționez decât în cunoştinţă de cauză... Aşa încât, 
copilă dragă, pe tine mă bizui pentru asta... 

— Pe mine! exclamă Georgina, înspăimântată şi 
trăgându-se brusc înapoi. 

O privi pe teribila miss Sun-Ray cu ochii măriți de 
groază. Aceasta izbucni în râs. 

— Eşti o fată virtuoasă, da, da, ştiu bine! — râse, 
puțin păsându-i de emoția pe care cuvintele sale o 
cauzaseră surorii sale. Şi nu te pot sfătui să devii amanta 
fostului rezident din Nepal... Dar numai cu condiția că 
mă vei ajuta te voi scăpa de insistențele atât de 
insuportabile ale marchizului de Hackney. 

Georgina începu să plângă în tăcere. Ştia că 
rugămințile şi obiecțiunile erau inutile. 

— Eşti frumoasă, extraordinar de frumoasă, 
irezistibil de frumoasă — continuă, neiertătoare, Sun-Ray, 
pe acelaşi ton de cumplită ironie. Fără a ceda în privința 
principiilor sale de virtute, o fată ca tine poate uşor să-l 
facă pe un bărbat, fie el chiar şi un Franck Zephyr, să-şi 
piardă mințile. Crede-mă, un zâmbet al tău, o privire vor 
fi de ajuns pentru a-l face să cadă la picioarele tale. Te va 
adora, dacă vrei. Vei putea foarte uşor să afli de la el tot 
ce vei vrea să ştii. Îşi va deschide în fața ta inima şi toate 


secretele sale... Cine ştie dacă, pentru favoarea unui 
sărut pe unghia trandafirie a degetului tău mic, nu le va 
implora să primeşti acel diamant, ca fiind singura femeie 
din lume demnă de a-l poseda? Vezi, Georgina: viața 
acestui bărbat atârnă de un fir, şi eu îți ofer prilejul 
salvării sale. 

Georgina nu răspunse nimic. Indignarea, groaza, 
ruşinea şi disperarea o făceau să-şi frângă mâinile. 

— La urma urmei — trase concluzia, în sfârşit, miss 
Sun-Ray, adoptând un ton nepăsător — poate că mă înşel 
şi, într-adevăr, nu există nici un motiv ca tu să te 
interesezi de acest gentleman, numai fiindcă ţi-a acordat 
o privire admirativă la care erai îndreptățită. Dacă 
propunerea mea nu-ţi surâde, să zicem că n-am spus 
nimic şi să-l lăsăm pe sir Franck Zephyr cu soarta sa şi 
cu primejdiile cărora le este expus. 

Nici acum Georgina nu răspunse. 

— Vreau totuşi să te previn în legătură cu un lucru, 
mai adăugă diabolicul ei tiran, şi anume că bătrânul 
Hackney, atât de discret şi de puţin supărător până 
astăzi, va veni peste puţin timp şi că acum manifestă 
nişte pretenţii de la care generozitatea lui nu-mi va 
permite să mă sustrag, dacă purtarea ta nu-mi dă o 
compensație în altă direcție! 

Amenințarea era directă. Nefericită tânăra căzu în 
genunchi. 

— Îndurare! se rugă, ridicând spre sora ei o faţă 
chinuită de spaimă. Ştii bine că aş prefera să mor. 

— Alege! răspunse miss Sun-Ray, impasibilă. 

În aceeaşi clipă se auzi soneria de la intrare. 

Fata simţi că tot sângele îi năvăleşte la inimă. Era pe 
punctul de a leşina. 

Uşa salonului în care avusese loc acea convorbire se 
deschise şi apăru capul lui Jonathan Girle (care până de 
curând stătuse, purtând o livrea de groom, în spatele 
trăsurii lui Day-Lily). 

— Marchizul! anunţă, adresându-i-se lui miss Sun- 


Ray. 

La auzul acestui nume, Georgina scosese un geamăt. 

— Jenny, surioară, ai milă de mine, o mai rugă. 

— Alege! 

Atunci, înfrântă, zdrobită, biata copilă suspină: 

— Voi face ceea ce-mi ceri... Voi încerca să fac. 

— Juri? 

— Jur. 

— Atunci să fie într-un ceas bun! zise miss Sun-Ray, 
ajutând-o să se ridice. Ştiam eu bine că vei fi o fată 
cuminte şi că vom sfârşi prin a ne înţelege... În seara asta 
vei veni cu mine la teatrul "Adelphi" şi fostul rezident din 
Nepal îţi va fi prezentat... Ai grijă să te faci frumoasă. ŞI, 
încă un sfat: încearcă să nu te îndrăgosteşti de acest 
Franck şi să nu ne trădezi. 

Cu aceste cuvinte, ieşi din cameră. 

Georgina rămase singură, scuturată de hohote de 
plâns. 


Cartea a doua — Frumoasa hindusă 


Capitolul I - La teatrul "Adelphi" 


Credem că am făcut intrarea în scenă a 
numeroaselor noastre personaje, a căror prezentare, în 
cursul acțiunii deja începute, ar fi putut dăuna vioiciunii 
şi interesului povestirii, căci ar fi necesitat digresiuni prea 
lungi şi prea dese. 

Înainte de a intra în mod definitiv în însăşi dramă pe 
care, în linii mari, am lăsat-o să se prevadă, ne mai 
rămâne să spunem cum se întâlnise Sauton, banianul, cu 
Day-Lily şi banda sa, cum se asociase cu aceşti hoți 
emeriți şi ce spera să obțină din această asociere. 

Era chiar seara zilei în care Franck Zephyr, 
debarcând de pe Creolian, se dusese la fratele său 
alderman-ul, iar apoi, după ce făcuse cunoştinţă cu 
Uckrill, fusese plimbat de către Jim prin parcuri şi, în 
cele din urmă, cumpărase în "grădinile Cremonei" o vilă 
învecinată cu cea a "Marchizei”. 

— În seara asta, îi spusese Adrian lui Franck, îi vei 
vedea pe Dick şi pe Mary. Va fi sărbătoare în casa mea 
pentru întoarcerea mult-iubitului meu frate. 

După ce-şi terminase plimbarea şi după ce fixase o 
întâlnire cu Robert Vaughant pentru a încheia cu el, a 
doua zi, cumpărarea casei, Franck, reamintindu-şi aceste 
cuvinte amabile ale fratelui său, se reîntorsese la 
alderman. 

Şi, într-adevăr, fusese sărbătoare în casa acestuia. 

Pentru a arăta mai bine imensă bucurie pe care o 
resimțea prin venirea fratelui său, alderman-ul invitase la 
o masă splendidă un număr de musafiri, nişte englezi 
veseli ca şi el, față de care se grăbea, fără îndoială, să se 
mândrească în legătură cu rudenia sa cu ex-vice-regele 


Nepalului. 

Acesta ar fi preferat, desigur, ca această primă 
reuniune să aibă un caracter mai intim şi mai familial. 
Presupuse,se că va putea sta de vorbă, pe îndelete, chiar 
în acea seară, cu nepoții săi, pe care era nerăbdător să-i 
cunoască. 

Primul contact cu ei îl satisfăcuse pe deplin, atunci 
tind veniseră să-l îmbrățişeze. 

Dick era un băiat frumos de douăzeci de ani şi 
semăna, într-adevăr, cu mama sa. Adică îi semăna, în 
aceeaşi măsură, unchiului său Franck. Fostul rezident 
putea să se revadă în el, aşa cum fusese la aceeaşi vârstă. 

Cât despre Mary, ochii ei mari, blânzi, mângâietori şi 
încrezători, zâmbetul ei drăguţ, dulceața chipului său, 
grația ei tinerească, îl încântaseră tot atât de mult pe 
Franck care, de altfel, era dispus de mai înainte să-i 
îndrăgească pe cei doi. 

Aşa că regretă de două ori mai mult că — din cauza 
numărului mare al invitaţilor, care nu permitea 
manifestări fățişe ale sentimentelor — nu putea să-i ia de 
o parte, pe unul cât şi pe celălalt. În acest fel, în cursul 
unei sporovăieli prieteneşti, ar fi putut fără întârziere să 
le aprecieze caracterele şi să constate dacă mintea şi 
inima lor corespundeau cu frumoasele promisiuni ale 
înfățişării. 

În loc de asta, fusese nevoit să ia parte la o 
conversație cam plictisitoare cu nişte necunoscuți care, la 
drept vorbind, îi erau indiferenți; să vorbească despre 
îndelungata sa şedere în India şi să facă un fel de relatare 
despre vânătorile şi călătoriile lui, spre marea admiraţie a 
vecinilor săi de masă, care căscau nişte ochi uimiți, în 
ciuda modestiei cu care istorisea. 

Era de față, printre alții, un gentleman tânăr şi 
foarte elegant — care nu era altul decât neruşinata de 
Sun-Ray sau impertinentul Day-Lily — pe care Adrian îl 
prezentase ca pe descendentul unei familii de neam mare, 
cu care era mândru că întreține nişte relații prietenești. 


Tânărul — cu monoclu la ochi şi cu o camelie albă în 
butonieră — împinsese indiscreția până la a cere, cu 
insistență, detalii în legătură cu şederea lui la Sikhs-i, 
referitor la odiseele al căror erou îl făcuseră cândva 
frumoasele doamne din posesiunile britanice, ba chiar şi 
despre ultima sa expediţie legată de transportul lui 
Lucifer şi despre procesul său cu Compania Indiilor, etc, 
etc. 

lar şi iar se repeta acea obsedantă poveste a 
diamantului! Sir Franck încercă totuşi să se împace cu 
situația. La urma urmei, nu putea să se supere pe Adrian 
pentru că avusese ideea de a împărtăşi cu câţiva prieteni 
bucuria sa fraternă. Aşa încât răspunsese cu o 
amabilitate calmă chiar şi la întrebările indiscrete ale 
tânărului gentleman cu monoclu. 

De altminteri, avea, în legătură cu acesta, o impresie 
bizară. I se părea că chipul acestui tânăr nu-i este 
necunoscut. Oare îl mai întâlnise? Şi când? Nu ştia. Poate 
că era o asemănare vagă cu o persoană pe care memoria 
lui nu era în stare să i-o reamintească în mod clar şi de la 
care totuşi nu-şi putea lua gândul. 

Pe scurt, acest tânăr şi ceilalți curioşi îl acaparaseră 
în asemenea măsură, încât fusese nevoit să renunţe cu 
totul să se ocupe în acea seară, în mod special, de Dick şi 
de Mary. 

Ar fi putut crede că totul fusese premeditat de către 
alderman, dacă Franck ar fi fost în state de o astfel de 
bănuială împotriva unei rude de-a lui, căreia, chiar în 
aceeaşi zi, îi înmânase, cu o încredere atât de rar întâlnită 
şi de totală, un portofel cu trei sute cincizeci de mii de lire 
sterline. 

La un moment dat, în timpul seratei, grasul Adrian 
se retrăsese în biroul său împreună cu Day-Lily. Acolo, 
între cei doi se desfăşurase, cu glas scăzut, următoarea 
conversație: 

— Ei, bine! Draga mea Sun-Ray, m-am gândit la ce 
mi-ai spus azi după-amiază. 


— Aha! Şi care este rezultatul acestei laborioase 
cugetări? 

— Fratele meu Franck mi-a încredințat averea lui, 
iar eu sunt hotărât, mai mult ca niciodată, să păzesc cu 
fidelitate această depunere. 

Încântat de glumă, alderman-ul rostise aceste vorbe 
cu un hohot de râs. 

— N-am putut să-ți ascund asta, continuă, deoarece, 
după cum prea bine ştii, nu sunt în stare să-ți ascund 
nimic, frumoasa mea Sun-Ray. 

— Termină cu trăncăneala! îl întrerupse scurt Day- 
Lily. Ţi-am spus că interesul dumitale, ca şi al meu, este 
să ştim cine — rezidentul, sau regina — posedă adevăratul 
Ochi al lui Shiva. 

— Aşa este, frumoaso, şi adorato, aşa mi-ai spus. 

— Voiai să te mulțumeşti cu câteva sute de mii, fără 
să te întrebi dacă o asemenea operațiune nu ţi-ar 
compromite securitatea şi dacă ne putea mulțumi pe 
mine şi pe prietenii noştri. 

Adrian îşi plecă, vinovat, capul. 

— Ți-am explicat, continuă Day-Lily, că pentru 
dumneata, cât şi pentru mine, ar exista o afacere mult 
mai importantă, pe care am putea s-o încercăm cu 
rezidentul... Dacă vrei să păstrezi averea pe care ţi-a 
încredințat-o, fără riscul de a-l vedea că ţi-o cere înapoi, 
va fi de ajuns, crede-mă, să dovedeşti că el a substituit 
Koh-i-noor-ul... Odată învinovăţit de această substituire, 
dacă mai îndrăzneşte să deschidă gura spre a-ţi cere să-i 
înapoiezi fie şi un penny, pe cinstea mea, nu ne va fi greu 
să i-o închidem... 

— Ai dreptate. 

— Şi, mă rog frumos, care este cel mai bun mijloc 
pentru a ajunge la acest rezultat? Cel mai bun mijloc din 
toate punctele de vedere, decât de a-i lua diamantul. 

— Într-adevăr, cel mai bun, confirmă alderman-ul. 

— Eşti de acord? Cu atât mai bine... Dar ţi-am mai 
spus ceva... Nu este suficient să ai un plan: trebuie şi să-l 


realizezi. Nu eşti de aceeaşi părere? 

— E şi părerea mea, adevărat. 

— Şi acesta este lucrul cel mai dificil... Îmi asum eu 
această sarcină, dacă vrei să înţelegi că, pentru a reuşi, 
va trebui să sacrifici o parte din averea ce ţi-a fost 
încredințată spre păstrare. 

Alderman-ul scoase un suspin adânc şi jalnic. 

Calm, Day-Lily continuă: 

— Banii constituie motorul războiului. Rezidentul a 
pus chiar el, în mâinile dumitale, armele ce vor fi folosite 
spre a-l combate. Acest sacrificiu va fi necesar. Mi-ai 
cerut răgaz să te hotărăşti. Aşadar, te-ai decis? 

Alderman-ul scoase un oftat şi mai jalnic decât 
primul. 

— Nu am decât o singură obiecțiune să-ţi fac, Sun- 
Ray, răspunse, o singură obiecțiune serioasă. 

— Spune. 

— Dacă Franck nu are diamantul, ăştia vor fi nişte 
bani cheltuiţi degeaba. 

— Te înşeli. În cazul acesta vom şti unde se află 
"Lucifer", şi, pe cuvânt, dacă este la regină, ne vom duce 
să i-l luăm. De altminteri, înțelege bine, sunt hotărâtă să 
fac încercarea cu orice preţ — ho-tă-râ-tă — cu sau fără 
dumneata... Şi dacă va fi fără dumneata... 

Day-Lily nu-şi încheie fraza. Dar acest quos ego'2 fu 
subliniat de o privire ațintită în ochii alderman-ului. Şi 
acea privire îl făcu pe grăsan să pălească. 

— E-n ordine, se grăbi să spună, consimt, consimt. 
Sunt aliatul dumitale, aliatul dumitale de neclintit, 
dulcea mea Sun-Ray. 

— Afacerea este de pe acum începută, continuă Day- 
Lily. 

— Eşti iute la treabă. 

— E necesar. Am dăscălit-o pe Marchiză, care s-a 
întâlnit cu fratele dumitale şi a cărei frumusețe şi-a făcut 
obişnuitul efect. 

— Îţi seamănă, Sun-Ray. 


— Rezidentul va deveni vecinul ei. 

— Cum aşa? 

— A cumpărat adineauri, în "The Gardens”, vila 
vecină cu cea pe care bătrânul Hackney a oferit-o 
Georginei. 

— A cumpărat! 

— Da. Şi s-ar putea că ochii frumoşi ai Georginei să 
nu fie străini de rapiditatea cu care s-a hotărât să 
cumpere... Robert Vaughant este cel însărcinat cu 
vânzarea. 

— Dar cu ce va plăti Franck, de vreme ce banii lui 
sunt la mine? 

— Vei plăti pentru el. 

— Vai! gemu Adrian, e scumpă tare, casa aia? 

— Treizeci de mii de lire. 

Suspinul care scutură imediat enormul abdomen al 
nefericitului alderman, avu o oarecare similitudine cu 
plânsetul unui hipopotam căruia îi este dor de copilul 
său. 

— Vei plăti! insistă Day-Lily, fără a ţine seama de 
această disperare. 

— Trebuie, se smiorcăi Adrian, trebuie neapărat, 
Sun-Ray, dacă dumneata vrei aşa, dacă aşa ceri... 

Apoi făcu un gest de resemnare şi rămase mut, în 
atitudinea unui martir. 

— Pentru astă seară — spuse Day-Lily, după o scurtă 
tăcere — nu ne mai rămâne decât să mergem la teatrul 
"Adelphi", unde ne aşteaptă Marchiza. Trebuie ca, chiar 
diseară, rezidentul să-i fie prezentat... Dar ce ai, dragul 
meu? 

Această întrebare se datora unei noi schimbări în 
fizionomia alderman-ului. Din alb ca un nap, cum se 
făcuse mai înainte sub privirea lui Day-Lily, devenise 
acum de un roşu stacojiu. Fălcile lui grase şi atârnânde 
se umflau. Respirația îi era scurtă. 

— Sun-Ray, dulcea şi adorabila mea Sun-Ray — o 
luă el cu binişorul — uite ce cuminte sunt, gata să te 


ascult în toate, supus ca un sclav... Şi de multă vreme 
stau aşa, la picioarele dumitale... Dar când oare o 
supunere atât de perfectă va primi o răsplată? 

— Te voi face bogat ca un nabab. Ce vrei mai mult? 

— Ah! Sun-Ray! 

— Dacă mă asculți, o faci pentru interesul 
dumitale... Şi mărturiseşte că ţi-am făcut, deja, câteva 
servicii? 

— Sun-Ray, nu doar pentru asta îți fac toate voile! 
Sunt doisprezece ani, ştii bine, de când te iubesc... şi de 
când aştept... Astăzi, sacrificiul acesta nou, imens, pe 
care mi-l ceri... 

În timpul acelui dineu, jupânul Adrian închinase 
cam de multe ori paharul... Cu o îndrăzneală pe care, cu 
siguranță, n-ar fi avut-o în starea normală, grăsanul — 
care, la început, vorbise împreunându-şi mâinile 
asemănătoare cu nişte bulgări de seu — îşi împingea 
acum cutezanța până la a se apropia de dragă lui Sun- 
Ray cu un gest încă rugător, dar devenit deja familiar. 

Dar Day-Lily nu avea chef de un asemenea joc. Fără 
vreun efort aparent, luă într-o mânuţă a sa una din labele 
informe ale acestui ridicol adorator şi o strânse în aşa 
hal, încât îl făcu să se dea înapoi cu un țipăt de durere. 

— Dragul meu, îi spuse tăios. uiţi cum trebuie să te 
porți... Şi, o dată pentru totdeauna, fiindcă îmi dai 
prilejul să ţi-o repet, încetează să mi te adresezi, chiar şi 
când suntem între noi, cu numele de Sun-Ray, cu care 
vei sfârşi prin a mă trăda față de martori, într-unul din 
momentele dumitale de entuziasm. Sun-Ray nu mai 
există şi nu trebuie să mai vezi în mine decât pe prietenul 
şi aliatul dumitale Day-Lily, până în ziua în care succesul 
va încununa acțiunea noastră şi când vom fi îndeajuns de 
bogați şi de puternici, şi unul şi altul, pentru a nu ne mai 
teme de trecut! Te voi iubi numai când vei fi Lord Primar. 

Ruşinat şi frecându-şi mâna zdrobită, englezul vesel, 
Adrian Zephyr, nu îndrăzni să riposteze. 

— Haide, spuse Day-Lily, ca o concluzie, este timpul 


să mergem să-l prezentăm pe rezident Marchizei. 

Se întoarseră amândoi în salon, unde Franck 
continua să fie asediat de prietenii alderman-ului cu 
întrebări cărora le răspundea, începând să ocărască în 
sinea lui. 

— Frate, i se adresă Adrian, s-a vorbit destul despre 
India, despre tigri şi brahmani. i-am promis mai înainte 
că-ți voi arăta cum se distrează lumea la Londra şi cum 
înțelegem noi viața — noi, englezii din Anglia liberă. Dacă 
eşti de acord, vom merge să încheiem seara într-unul din 
teatrele noastre de varietăți, unde dansatoarele noastre, 
clovnii şi cântăreții noştri comici îţi vor oferi un spectacol 
cu care ochii tăi nu sunt obişnuiţi şi de care, aici, noi nu 
ne plictisim niciodată... 

Pentru Franck, propunerea era o eliberare. Se ridică 
în grabă, dând ascultare invitației fratelui său. 

Înainte de a ieşi, îi căută din priviri pe Dick şi pe 
Mary. Dar amândoi tinerii se retrăseseră... "englezeşte", 
fără îndoială la ordinul lui Adrian. 

Teatrul "Adelphi", situat pe Strand, este una dintre 
acele săli în care — aşa cum spusese alderman-ul — se 
asistă la un gen de spectacole fără piesă, din care englezii 
au făcut un soi de specialitate naţională şi ale căror 
distracții comice şi de circ sunt oferite de clovni, acrobati, 
dansatori, dansatoare, cântăreți şi cântărețe, comici de 
tot felul, în cadrul unor numere de circ, de balet, feerii, 
pantomime, parodii, glume şi farse cu un humor special: 
plăcerea favorită a supuşilor Majestății Sale. 

Ni se va oferi de mai multe ori prilejul de a-i conduce 
pe cititorii noştri în vreunul din aceste localuri originale, 
şi nu vom prelungi, acum, o descriere a multiplelor 
"atracții" la care Franck Zephyr a avut ocazia să asiste, în 
compania grasului Adrian, a modernului Day- Lily şi a 
invitaţilor alderman-ului care îi însoțiseră în acea seară... 

Dacă sir Franck — suntem datori s-o spunem — n-a 
văzut nimic din spectacol şi n-a acordat decât o slăbi 
atenție actorilor, faptul se datora întâmplării că loja în 


care stătea, reținută din timp prin grija lui Day-Lily, se 
afla în imediata vecinătate a celei ocupate de Marchiză, şi 
că irezistibila frumuseţe a Georgianei, tenul ei strălucitor 
sub luminile teatrului şi, mai ales, mângâierea privirii 
sale adânci produseseră, din nou, asupra rezidentului 
acelaşi efect de vrajă nelămurită şi de atracție 
tulburătoare pe care îl simţise deja, de două ori în aceeaşi 
zi, la vederea sa. 

De altminteri, nu exista oare, în această serie de 
întâlniri, al căror calcul nu putea fi ghicit de către 
Franck, o ciudată încăpățânare a întâmplării, care-l 
aducea mereu în prezența acestei splendide femei tinere, 
şi ciudățenia acestui fapt nu era oare de natură de a-i 
atrage, fără voie, atenţia asupra ei? 

Poate şi cele pe care juristul Robert Vaughant i le 
spusese despre ca — povestea aceea cu persecuția infamă 
a cărei victimă era sărmana micuță —, atitudinea 
melancolică în care o surprinsese stând, rezemată la 
balcon, toate acestea, adăugându-se farmecului 
uimitoarei sale frumuseți, nu erau oare sortite să adauge 
acestei atenții un adevărat interes? 

Nu, în mod sigur, în ciuda originei poreclei aceleia de 
"Marchiză" cu care era denumită, această creatură 
adorabilă nu avea nimic dintr-o curtezană. Era mai 
curând o copilă, incapabilă de vicleniile şi viciile celor cu 
care era asemuită! 

Cine ştie dacă nu cumva Franck Zephyr, bărbatul 
acesta curtenitor, nu se indigna deja din cauza 
sacrilegiului unei asemenea asemuiri; dacă în el nu se 
trezeau deja instinctele sale de cavaler rătăcitor: dacă nu 
visa deja, vag, s-o smulgă din mâinile celor ce-o 
persecutau pe acea fermecătoare necunoscută care-i 
fusese descrisă drept o înduioşătoare victimă? 

Ar fi avut prilejul să combată nişte monştri! 

De altfel, Marchiza nu era singura persoană pe care 
o mai văzuse în cursul zilei şi pe care o întâlnea din nou. 
La un moment dat, Franck fu foarte mirat, zărindu-l în 


sală pe acelaşi Robert Vaughant care-i vânduse o casă, 
chiar în aceeaşi după-amiază, şi care-i dăduse asupra 
Georginei informațiile pe care le ştim deja. 

Ba mai mult: acest Robert Vaughant îl cunoştea pe 
fratele lui, ca şi pe tânărul gentleman cu monoclu a cărui 
indiscreție îi plictisise atât de mult în timpul serii. El veni, 
într-adevăr, să le strângă mâna, dându-i în felul acesta 
fostului rezident prilejul de a-i aduce la cunoştinţă 
fratelui său achiziția pe care o făcuse şi rugându-l 
totodată să  binevoiască să se ocupe de rezolvarea 
pecuniară a respectivei afaceri. 

Rugămintea a fost aprobată de către alderman, cu o 
încercare de zâmbet care semăna, mai curând, cu o 
strâmbătură de durere: zâmbetul pacientului care vrea să 
se arate curajos în fața dentistului care urmează să-l 
opereze. 

Dar Franck nu văzu acea schimonoseală căci, printr- 
o a treia coincidență, tocmai recunoscuse, în ciuda 
întunecimii colțului în care se ascundea, silueta lungă a 
îndatoritorului A.-E.-I.-O. Uckrill, nr. 3. 

Nu era ceva uimitor că într-un oraş imens, aşa cum 
este Londra, privirea lui să întâlnească, într-o singură zi, 
atâtea chipuri cunoscute? 

Ochii lui A.-E.-1.-O. Uckrill îi părură totuşi mult mai 
strălucitori decât aşa cum îi văzuse de dimineaţă, în 
momentul în care acel personaj misterios venise să-l 
scape de nu mai puțin enigmaticul "număr 28 de la 
curente". 

Şi, în mod mecanic, privirea sa cercetă mulțimea 
spectatorilor... Dar, fără îndoială, "numărul 28" era 
ocupat, în seara aceasta, să-şi fricționeze coastele 
îndurerate de pumnul magistral cu care-l onorase 
rezidentul... Franck nu-l zări. 

În schimb, îl recunoscu foarte bine, stând pe o 
banchetă, pe lunganul care se afla în primul rând al 
bandei de cockneys ce-l înconjurase în timpul ciudatei 
sale lupte. 


Lunganul acela era un francez, numit Jehan 
Marasquin. 

Acest Marasquin se afla acolo în compania unui 
omuleț cu chip zeflemitor şi bătrânicios, pe care Franck 
nu-l cunoştea şi care nu era altul decât gentlemanul Pip. 

De altfel, Pip nu se afla acolo decât în calitate de 
amator, căci Uckrill îi dăduse liber în această seară. O 
adusese acolo pe sora sa Swab şi pe bună lui prietenă 
Suky şi, pentru a petrece în mod plăcut seara, le servea 
cu generozitate pahare de grog însoţțitoarelor şi 
însoțitorului său, fără a se uita şi pe el însuşi. 

Cât despre căpitanul Dady O'Crab, desigur că la 
această oră târzie dormea somnul drepţilor, evitând astfel 
conştiinţei sale noi infracțiuni față de recomandările 
reverendului Barlow şi scutindu-şi punga de o reducere a 
numărului de pence, proporțională cu creşterea contului 
curent al înjurăturilor sale. 

Se mai afla în sală un personaj a cărui vedere cu 
siguranţă l-ar fi făcut pe sir Franck să tresară. Nu pentru 
că l-ar fi întâlnit şi pe el în cursul zilei, ci fiindcă s-ar fi 
mirat să-l revadă acolo şi pe el. 

Trecuseră ani întregi, mulți ani, de când fostul 
rezident din Nepal nu se aflase în prezenţa lui, şi asta nu 
se datorase faptului că nu l-ar fi căutat. 

Era un bărbat cu fața bronzată, cu o înfăţişare firavă 
şi a cărui expresie vicleană şi totodată energică, sub o 
mască de nepăsare, i-ar fi dat de gândit unui observator. 

Purta îmbrăcăminte europeană, dar, studiindu-l, ar 
fi fost uşor — după culoarea tenului său şi după 
trăsăturile chipului — să-i descoperi o înrudire de rasă cu 
unii mateloți exotici, ce sunt deseori văzuți debarcând la 
Londra de pe navele ce sosesc din India. 

Stând în picioare în spatele unuia din stâlpii sălii, 
lângă uşa de ieşire, nemişcat ca o statuie, părea 
hipnotizat şi-şi ţinea privirea aţintită în direcția lojei 
ocupate de alderman şi de fratele său. 

Dar pe acesta Franck nu-l văzuse. 


Şi, totuşi, cineva îl observa. 

Din fundul colțului întunecat în care şedea, Uckrill 
se întreba care era motivul pentru care acel bărbat îl fixa 
pe sir Franck cu atâta insistență şi în mod atât de ciudat. 
Căci Uckrill era un vânător şi privirea lui cerceta totul, iar 
flerul său de copoi bun îi arăta acolo un mister... 

Şi Uckrill avea acum motivele sale pentru a se ocupa 
de tot ce, mai de aproape sau mai de departe, părea şi 
aibă legătură cu rezidentul din Nepal. 


Capitolul II - Sauton-Banianul 


La sfârşitul spectacolului, spectatorii se îngrămădiră 
spre ieşire, iar bunul Andrew, strecurându-se prin 
mulțime, reuşi să se apropie de acel personaj ciudat pe 
care ținea să-l vadă mai de aproape. 

Bărbatul, care se află totuşi aproape de uşă, nu 
ieşise. Părea să aştepte pe cineva. 

Şi acel cineva era Franck. 

În plus, omul părea să vrea să-şi ascundă faţa, spre 
a nu fi văzut de rezident. Căci, în momentul în care 
acesta, uimind deplasarea generală, trecea prin dreptul 
lui, necunoscutul se întoarse cu spatele. 

Rezidentul ieşi. Bărbatul îl urmă, ieşind imediat 
după el. Uckrill porni pe urmele lor. 

"Nu mă înşelasem'”, gândea. "Individul ăsta are ceva 
împotriva unchiului lui miss Mary." 

În acea clipă, lângă uşă se produse o învălmăşeală... 
Era agitatul şi nerăbdătorul Marasquin care, considerând 
probabil că englezii nu merg îndeajuns de repede, voia să- 
şi croiască drum cu forța spre ieşire. 

Pentru a nu-l pierde din ochi pe rezident, omul pe 
care-l urmărea Uckrill făcu un salt ce spori dezordinea. 

La rândul său. Uckrill se avânta, spre a nu fi 
despărțit de personajul pe care, acum, ținea şi mai mult 


să-l supravegheze. Consecința tuturor acestor mişcări şi 
frământări care, datorită lor, se produseră în mulțime, fu 
că sir Franck se pomeni despărțit, brusc şi fără să ştie 
cum, de fratele său Adrian şi de Day-Lily. 

Chiar în acea clipă, se auzi un țipăt de femeie 
înspăimântată... Ţipătul fusese scos de Georgina. 

Împinsă înainte de presiunea brutală a gloatei, 
tânăra femeie, înghiontită, strivită, asfixiată, cuprinsă de 
frică, simțise că leşină. 

Din fericire, două braţe o susținură la timp. Erau 
brațele lui sir Franck care, văzând suferința ei, se 
repezise să-şi ofere ajutorul... 

— Faceţi loc, vă rog! strigă. 

Şi, însoţindu-şi vorba de gest, în timp ce cu o mână 
sprijinea mijlocul Georginei, cu cealaltă dădea cu putere 
la o parte pe nesimțţiții gură-cască. 

Îşi croi astfel un culoar de trecere. De acest lucru 
profitară, strecurându-se în spatele lui, omul cu chip 
bronzat, iar în spatele acestuia, încăpățânatul A.-E.-I.-O. 
Uckrill. 

Marchiza nici nu avea putere să-i mulțumească lui 
Franck. Aproape-şi pierduse cunoştinţa... 

leşind pe Strand, fostul rezident căută cu privirea o 
trăsură. 

— Iată trăsura acestei doamne, grăi o voce, lângă el. 

Dacă n-ar fi fost preocupat doar de starea în care se 
afla Georgina, ar fi recunoscut glasul omului îmbrăcat în 
negru şi îndatoritor, care îi făcuse deja un serviciu în 
acea dimineaţă. Dar, în acele clipe, nu dădea atenţie 
decât prețioasei sale poveri şi, în grabă, o conduse pe 
Marchiză, aproape purtând-o, până la "victoria" sa care, 
într-adevăr, staționa la câțiva paşi de uşa teatrului. 

Aerul de afară o făcuse pe Georgina să-şi revină 
puţin. 

— Mulţumesc, reuşi să şoptească. Fără 
dumneavoastră aş fi fost strivită. 

Îi întindea, cu voioşie, mâna. 


— Vă simțiți mai bine? o întrebă Franck. 

— Mi-a fost mai mult frică, decât rău, dar ați venit în 
ajutorul meu şi mi-a trecut. 

— Dacă nu m-aş teme că sunt indiscret, v-aş cere 
doamnă, permisiunea de a vă însoți până la uşa 
dumneavoastră. În felul acesta nu v-aş părăsi decât pe 
deplin liniştit cu privire la soarta dumneavoastră. 

— Nu numai că nu sunteți indiscret, replică 
Georgina, dar sunteți un om curtenitor şi v-aş fi 
recunoscătoare, domnule salvator. 

Vorbind astfel, se retrăgea spre a-i face loc lângă ea, 
în trăsură. 

După ce sir Franck se instală, trăsura porni în trap 
rapid... 

Nu era singura care se grăbea. 

La o oarecare distanță în urma ei, bărbatul cu față 
bronzată, ale cărui manevre îl intrigaseră atâta pe Uckrill, 
pornise în goană şi, cu coatele lipite de trup, folosindu-şi 
picioarele, alerga, atent să n-o piardă din vedere... 

După cum ne putem închipui, Andrew-Ellick-Isaiah- 
Otto Uckrill făcea şi el acelaşi lucru... 

Şi mai era cineva care pornise în urmărirea acestei 
neobişnuite întreceri de alergare... 

Era Day-Lily. 

Despărțit de sir Franck, în momentul în care se 
produsese busculada la uşa teatrului, Day-Lily nu 
asistase decât de departe la scena pe care am relatat-o. 

— la te uită, ia te uită, îi spusese în şoaptă lui 
Adrian, văzându-l pe rezident urcând în trăsura 
Marchizei, ia te uită la fratele dumitale! Ne merg bine 
afacerile, zău aşa, şi chiar mai repede decât mi-aş fi 
închipuit... Este o figură, rezidentul acesta! Se pare că în 
Italia nu se obişnuieşte să lungeşti treburile de amor... Va 
trebui, pe cuvânt, să aflu până unde va merge aventura 
în seara asta; şi pe turturelele acestea vreau neapărat să 
le studiez. 

Spunând aceste cuvinte, făcuse semn vizitiului unei 


trăsuri şi, sărind cu uşurinţă în vehicul, ordonase: 

— La "The Gardens"! Repede! 

Vizitiul trăsurii pornise caii în galop, cu o asemenea 
viteză, încât nu numai că, pe drum, îi depăşise pe cei doi 
oameni care urmăreau pe jos trăsura Marchizei, dar 
sosise chiar înaintea acesteia la grilajul vilei Georginei. 

Acolo, Day-Lily coborâse şi dăduse drumul trăsurii 
Apoi, spre a putea observa pe îndelete ceea ce avea să se 
petreacă între sir Franck şi fată, se ascunsese la câțiva 
paşi mai încolo, în umbra pe care o proiectau, de cealaltă 
parte a străzii, zidul unei grădini şi arborii unui boschet. 

Aproape imediat, "victoria" care-l aducea pe sir 
Franck Zephyr şi pe tânăra fată pe care o însoțea se opri, 
la rândul său, în fața grilajului, iar sir Franck cobori. 

Dacă Day-Lily se aşteptase să-l vadă pe fostul 
rezident intrând, chiar în acea seară, la Marchiză, 
speranțele aveau să-i fie dezamăgite. 

Crâmpeiul de conversație pe care urechea lui atentă 
reuşi să-l prindă, nu avea de altfel, nici el, să-l 
lămurească mai bine asupra progreselor mai mari sau 
mai mici ale intimității ce-ar fi putut să se înfiripe între 
cei pe care-i spiona... 

— Încă o dată, mulțumesc, spuse, cu simplitate, 
glasul plăcut al Georginei. 

— Îmi permiteţi — întrebă, la rândul său, rezidentul 
— să vin mâine să mă interesez de sănătatea 
dumneavoastră? 

— Aş fi fericită, domnule. 

Şi asta fu tot. 

Din ungherul umbrit în care se afla, Day-Lily îl văzu 
totuşi, cu o oarecare plăcere, pe sir Franck aplecându-se 
asupra mâinii micuțe pe care i-o întindea Marchiza şi 
punând pe ea un sărut, îndeajuns de lung pentru a se 
putea trage concluzia că nu-i era deloc neplăcut să 
întârzie asupra acestui act de curtenie... 

Apoi, sir Franck salută respectuos şi se îndepărtă, în 
vreme ce grilajul se deschidea pentru a permite accesul 


"victoriei". 

"— Pe toți sfinţii,” gândi Day-Lily, "chiar că merita să 
mă deranjez... Ah! Englezul ăsta din India este mai puțin 
întreprinzător decât sperasem cu o clipă mai devreme..." 

"— Dar ce-i asta?" — se întrerupse brusc. "Dacă nu 
visez şi dacă imaginația mea nu-mi arată fantome... Ei! 
Zău aşa, nu, nu visez! Nu eram singurul care-l spiona pe 
rezident. Ceea ce văd acolo este cu adevărat o umbră, dar 
umbra unui om la pândă!... Hei! Amice... Asta-i al meu, 
n-am de gând să las să-mi fie asasinat!... Nu i-a sunat 
încă ceasul!" 

Monologând astfel în sinea sa, Day-Lily ieşi din 
colțul întunecat în care stătuse ascuns, dar, continuând 
să se ferească şi mergând fără zgomot în lungul zidurilor, 
înaintă spre umbra care (imaginaţia lui nu era deloc de 
vină, într-adevăr) nu era alta decât cea a unui bărbat 
stând la pândă şi pe lângă care, nu mai târziu decât peste 
o jumătate de minut, sir Franck Zehpyr, mergând fără a 
bănui nimic, avea să treacă în mod obligatoriu... 

În timp ce înainta astfel, Day-Lily îşi scosese din 
buzunar un pistol şi-i trăsese piedica! 

Omul care-l pândea pe fostul rezident, ghemuit şi 
gata să sară, era prea atent la sir Franck pentru a-şi fi 
dat seama de apropierea unui alt personaj. Planul său nu 
era de a-l ataca din față, ci de-l lăsa mai întâi să treacă şi 
de a-l lovi apoi pe la spate. 

Day-Lily se grăbi. Era şi timpul... 

Sir Franck tocmai trecuse prin fața locului de pânda 
atingându-şi uşor, fără a-l vedea, duşmanul ascuns. 

Imediat, în spatele lui, acesta ridică brațul. Tăişul 
unui pumnal luci în noapte. 

Dar braţul ridicat nu se abătu şi omul, care îşi luase 
deja avânt, rămase locului. 

Tot aşa cum el se pregătea să sară în spatele 
rezidentului, Day-Lily făcuse un salt în spatele său şi, cu 
o mişcare mai rapidă decât a lui, îi apucase, cu forța unei 
menghine, încheietura mâinii, obligându-l să rămână 


nemişcat. 

Sir Franck nu auzise nimic. Era deja departe. 

Bărbatul se întoarse brusc, deschizând gura spre a 
scoate un strigăt de uimire şi de furie şi făcând eforturi 
pentru a se elibera. 

Dar Day-Lily îl ţinea zdravăn. 

— Tăcere, îi porunci cu glas scăzut. 

Întărea acest ordin cu o nouă apăsare a degetelor 
sale de oţel pe încheietura mâinii individului, precum şi 
cu amenințarea pistolului pe care mâna sa liberă i-l 
apăsa pe piept. 

Timp de încă o clipă, omul încercă să lupte, ațintind 
asupra adversarului neaşteptat o privire de furie şi de ură 
feroce şi scrâşnind din dinți. 

În curând, degetele lui crispate fură obligate să se 
deschidă. Lăsă să cadă pe pământ pumnalul. 

Între timp, sir Franck continua să se îndepărteze. 

După ce silueta calmă a rezidentului se topise în 
noapte, Day-Lily îl trase sub lumina unui felinar pe 
individul pe care-l ținea încă prizonier şi-l cercetă cu 
privirea. 

Era bărbatul bronzat de la teatrul "Adelphi", cel pe 
care l-am văzut, la ieşirea spectacolului, pornind în goană 
în urma trăsurii care-i ducea pe Marchiză şi pe sir 
Franck. 

— Cine eşti? întrebă Day-Lily, şi pentru ce doreşti 
moartea acestui om? 

— Uitaţi-vă bine la mine, răspunse celălalt, cu o voce 
înăbuşită şi guturală. în care încă se simțea revolta, deşi 
se silea să adopte un ton supus. Semăn eu oare cu 
oamenii din țara dumneavoastră?... Nu fac parte din rasa 
voastră... 

— Acesta nu-i un răspuns la întrebarea mea. 

— Mă veți înțelege. Sunteţi cel mai puternic, viața 
mea este în mâinile dumneavoastră; porunciți şi eu vă 
ascult... De altminteri, nu vreau să fiu luat drept un hoț 
ordinar. Sunt hindus şi fiu de brahmani. 


"Aha!" — gândi Day-Lily, "iată că lucrurile devin 
interesante!" 

— Bărbatul pe care-am vrut să-l ucid adineauri a 
adus o insultă de moarte tribului meu... Mi-a murdărit 
familia şi rasa, a abuzat de ospitalitate pentru a seduce o 
fiică a patriarhului, tatăl meu... O devadasi a fost 
pângărită prin atingerea impură a acestui străin. Shiva 
vrea sângele lui!... Numai moartea acestui om poate spăla 
pata infectă cu care casta noastră a fost mânjită de crima 
lui, săvârşită cu complicitatea unei preotese... Acesta este 
dreptul şi datoria mea... 

Day-Lily îl lăsase să vorbească fără a-l întrerupe. 

"Drace! Drace!" — îşi spunea, văzând expresia de 
fanatism şi de încăpățânare sălbatică, de viclenie şi de 
ferocitate glacială pe care o căpătase chipul indianului. 
"Drace! Drace! lată un individ care vine să se pună de-a 
curmezişul treburilor mele şi care, la un moment, dat, ar 
putea să mă încurce foarte tare... Trebuie ori să scap de 
el, ori să mi-l fac aliat." 

Apoi, după ce cugetase o clipă: 

"— Un aliat? De ce nu? Nu am nimic împotrivă să-l 
ucidă pe rezident, şi chiar mi-ar face un serviciu 
apreciabil... cu condiția să nu-l omoare înainte ca eu să 
aflu ceea ce doresc să ştiu... În plus, l-a cunoscut pe sir 
Franck în India. Cu siguranţă ştie multe în legătură cu el, 
multe lucruri pe care nu mi-ar părea rău să le aflu..." 

— Care ţi-e numele, prietene? i se adresă fiului 
brahmanilor. Nu te teme să vorbeşti... Nu-ţi vreau deloc 
răul. Şi întâlnirea noastră ar putea, dimpotrivă, să-ţi fie 
de folos. 

Spunând acestea, dădu drumul încheieturii mâinii 
indianului care, fără îndoială recunoscător de această 
dovadă de încredere, şi poate şi intrigat de ultimele 
cuvinte, nu făcu nici o încercare de fugă. 

— Numele meu, răspunse, este Sauton banianul. 

— Ei, bine! Prietene Sauton, îți fac o propunere. 

— Ce anume? 


— În noaptea asta te-am împiedicat să-ţi faci 
dreptate omorându-l pe sir Franck Zephyr, fostul rezident 
din Nepal. 

— Aşadar, îl cunoaşteţi? 

— Îl cunosc atât de bine, încât te voi ajuta să-l 
regăseşti şi să te răzbuni, dacă vrei să înţelegi ce aştept 
de la dumneata. 

— Atunci, pentru ce mi-ați reținut brațul, adineauri? 

— Aha! Pentru un motiv serios, pe care-l vei înțelege 
mai bine decât oricine, deoarece eşti un hindus. 

— Vorbiti! 

— Mi-ai spus secretul dumitale, pot şi eu să ţi-l 
dezvălui pe al meu. Dacă te-am împiedicat să-l ucizi pe 
sir Franck Zephyr, am făcut-o pentru că s-ar putea ca el 
să fie adevăratul proprietar al faimosului diamant care, 
după câte se spune, servea drept ochi, în țara voastră, ai 
acelei divinități al cărei adorator credincios şi înflăcărat 
văd că eşti. 

— Ochiul lui Shiva! şopti Sauton, în a cărui privire 
lucea o flacără întunecată. Adevărat, trebuie să pedepsesc 
şi acel sacrilegiu... 

— Vei vedea că putem să ne înțelegem... Avem 
amândoi de-a face cu acelaşi om... Eu, pentru diamantul 
pe care vreau să pun mâna, dumneata — pentru 
răzbunarea dumitale... Numai că pe mine mă interesează 
ea acest om să trăiască — cel puțin deocamdată — iar 
dumneata nu visezi decât la moartea lui... Să ne ajutăm 
unul pe celălalt: lasă-l în viață atât cât voi avea eu nevoie. 
Apoi, ţi-l voi lăsa în seamă şi, la nevoie, ţi-l voi da pe 
mână... Dar asta nu-i tot... 

— Ce mai e? 

— Sir Franck este bogat... Ca preț al alianței 
dumitale, vei căpăta o parte din averea lui... Diamantul 
valorează o sumă enormă... Îți va reveni o parte din 
această sumă... 

Urmară câteva clipe de tăcere. 

— Ei, bine! răspunse, în cele din urmă, Sauton, nu 


refuz ceea ce-mi propuneţi, căci mi-aţi dovedit deja că 
sunteți puternic, în ciuda aparențelor. De altminteri, pot 
să vă fiu mai folositor decât vă-nchipuiți. 

Se întrerupse şi se aplecă, în atitudinea omului care- 
şi încordează auzul. 

— Ce este?... întrebă Day-Lily. 

— N-aţi auzit nimic? 

— Nu. 

— Totuşi, mi s-a părut că acolo, pe acea lane îngustă 
şi întunecată care desparte două grădini, a mişcat ceva. 

Day-Lily alergă spre respectiva lane, care se afla doar 
la câțiva paşi de locul în care discutase cu Sauton. 

Deşi nici hindusul, nici el nu vorbiseră tare, un 
curios la pândă ar fi putut — în liniştea acelei singurătăți 
nocturne — să audă foarte clar cele ce se spuseseră. 

Dar Sauton se înşelase, fără îndoială, sau poate că 
ceea ce auzise fusese vreo pisică, plimbându-se, sau cine 
ştie ce mişcare a păsărilor, în ramurile vreunui boschet 
din apropiere: căci Day-Lily merse până la capătul aleii şi 
nu văzu nimic suspect. 

— Oricum, zise Sauton, nu-mi place să vorbesc pe 
stradă despre asemenea lucruri. 

— Ai dreptate, replică Day-Lily, şi eşti un om 
prudent. Aşa că vino cu mine... 

— Unde? 

— Într-un loc în care vom putea vorbi în siguranţă. 

Banianul făcu o plecăciune, în semn de încuviințare. 

De altminteri, Day-Lily nu-l ducea departe. 
Traversând strada, se îndreptă spre vilă Marchizei. Odată 
trecut grilajul, o poartă permitea accesul în grădina acelei 
vile. Avea cheia porții, aşa că o deschise şi o reînchise, 
după ce intrase urmat de însoțitorul său. 

În momentul în care pătrundeau în vilă, un al treilea 
personaj se cățăra încet, folosindu-şi puterea brațelor, pe 
creasta zidului din lungul uneia dintre laturile acelei lane 
de unde Sauton crezuse mai adineauri că aude un 
zgomot. 


Chiar în aceeaşi seară, Uckrill închirie, pe străduța 
despre care am vorbit, una dintre acele căsuțe — mai 
curând coşmelii sau maghernițe, decât nişte locuinţe 
omeneşti — ale căror calcane din spate dădeau spre "The 
Gardens." 

Cea pe care o închiriase Uckrill avea spatele tocmai 
spre grădina noii proprietăți a lui Sir Franck Zephyr. 

În acea magherniță, Uckrill îl instală — cu un 
mobilier dintre cele mai sumare — pe căpitanul Dady 
O'Crab, care se acomoda, de altfel, foarte bine, fiind, prin 
fire, destul de indiferent la somptuozităţi şi un înțelept 
obişnuit să nu pretindă prea mult de la viaţă. 

Dady O'Crab urma să aibă acolo, spre a-i ţine 
tovărăşie — şi asta-i plăcea tare mult acestui păcătos 
convertit — sticla lui de gin şi un pahar marcat cu un 
polizor mecanic, pe care gentlemanul Pip i-l dăruise spre 
a-l înlocui pe cel pe care-l spărsese. 

Se scurseră câteva zile fără nici un incident demn de 
remarcat. 

Căpitanul, care datora vieţii sale aventuroase nişte 
relaţii foarte frumoase, nici nu se gândise să şi le 
neglijeze, de când cu convertirea sa, cu toată această 
convertire şi, poate, tocmai din cauza ei. 

Ştim deja că, printre vechile sale cunoştinţe, el avea 
un interes deosebit față de Robert Vaughant şi de 
Jonathan Girle. 

Deşi reținut, con mai mare parte din timp, la postul 
său de observaţie de pe străduța din Grădinile Cremonei, 
el nu-i pierdea totuşi din vedere pe aceşti doi buni 
prieteni cărora — după cum ştim — le comunicase deja 
ideea ce-i venise: cea a unui furt care, după părerea sa, 
era pe cât de genial, pe atât de uriaş. 

Când Dady O'Crab ieşea pentru a se întâlni cu unul 
sau cu altul dintre aceste amabile personaje, era înlocuit, 
la postul său de observație, de către gentlemanul Pip. 

Prin intermediul acestuia află  Uckrill, într-o 
dimineață despre călătoria lor în Franta. Robert şi 


Jonathan plecaseră la Paris, însoțiți de un indian, numit 
Sauton. 

Pentru ce? Dady O'Crab habar n-avea. Dar ştia că 
Day-Lily avea să-i urmeze peste o săptămână. 

Şi în felul acesta, prevenit la timp, Uckrill ajunsese 
să facă, urmărindu-l pe Day-Lily, o excursie pe continent, 
şi aşa se explică faptul că l-am întâlnit, la întoarcerea din 
acea călătorie, pe Leicester-Ship, împreună cu miss Sun- 
Ray, Sauton. Miraida, cele şapte misses Elphinstone, 
cavalerul de Blancanard, calul Lucifer, balonul Lucifer şi 
soții Dupoteau, inventatorii jiletcilor de flanelă Lucifer, 
aşa cum s-a spus la începutul acestei povestiri. 

Asemeni rândunicii din fabulă, Uckrill aflase multă 
timpul acelei călătorii. Era un om atât de puţin vorbăreţ, 
încât nu spusese nimănui ce anume. 

Ştim totuşi că descoperise o nouă conspirație a lui 
Day-Lily şi a bandei sale împotriva lui sir Juphet Holover 
de Over Peover, proprietarul calului Lucifer. 

Cu toate acestea, se izbise de o enigmă pe care nu o 
putea dezlega. 

Ceea ce-l intriga foarte tare era prezența acelei 
frumoase fete din India, pe care Sauton o aducea de 
acolo, prezentându-se drept tatăl ei, minciună evidentă... 

Mai era şi rolul pe care Sauton i-l hotărâse acelei 
ființe gingaşe, în cadrul maşinaţiilor sale împotriva 
fostului rezident din Nepal. 

Dacă cititorul binevoieşte să-şi amintească, Uckrill, 
tot plimbându-se pe puntea lui Leicester-Ship, fusese 
întrerupt în cugetările adânci pe care i le inspiră acest 
mister de către apariția iahtului de plăcere cu care sir 
Franck o plimba pe Marchiză şi care, spre marea 
disperare a domnului Céleste Dupoteau, purta la pupa, 
scris cu litere de foc, acel nume ce putea fi întâlnit, în 
acele zile, pe toate buzele: Lucifer! 

Ce se întâmplase oare la Londra, în timpul absenței 
sale şi a personajelor pe care le urmărise? 

Purtarea fostului rezident din Nepal era oare un 


rămăşag, o bravare a bârfelor care circulaseră pe seama 
lui? Sau, aşa cum îl auzise Uckrill pe Day-Lily spunând, 
sir Franck se lăsase, într-adevăr, vrăjit de Marchiză, după 
ce Georgina acceptase în mod definitiv să devină 
complicea lui miss Sun-Ray? Şi era acesta, cu adevărat, 
un semnal că ea îi descoperise secretul? 

Timp de o clipă, înspăimântat, Uckrill îşi puse aceste 
întrebări. 


Capitolul III - Marea Expoziție Universală 


Londra este un oraş foarte mare... Dar e un oraş 
mohorât şi trist: îi lipseşte soarele. 

Cartierul bogat este West-End, sau Cartierul Vestic. 
El este alcătuit din Leicester-Square, între Strand şi 
Regent-Street, din Hyde-Park, Saint-James-Park, 
Piccadily şi Trafalgar-Square, ultimul aflându-se pe 
amplasamentul pe care, în epoca despre care vorbim, se 
aflau Grădinile Cremonei. 

City-ul — în care se află Saint-Paul, aşa cum la Paris, 
în La Cite, se înalță Notre-Dame, este cartierul rezervat în 
mod special magistraţilor, comerțului şi afacerilor. 
Situată între Strand şi Fleet-Street, această zonă începe 
de la Temple-Bar, pentru a se întinde până la Oldgate. 

Crystal-Palace, din care cea mai mare parte se află 
astăzi pe colina Sydenham, la patruzeci şi cinci de minute 
distanță față de podul Londrei, mergând pe linia ferată 
spre Brighton şi South-Coast, era considerat, la vremea 
primei expoziţii, drept o minune a metalurgiei. 

Construit în întregime din sticlă şi fier, după 
planurile arhitectului Joseph Paxton, palatul avea un 
naos central, lung de patru sute nouăzeci de metri, care 
se învecina cu Hyde-Park, vis-à-vis de vechiul palat 
Kensington, de cealaltă parte a apei numite Serpentine- 
River. 


Acest corp central era flancat de două naosuri 
laterale, două aripi şi trei transepturi. 

În plus, avea la extremităţi două turnuri înalte de 
optzeci şi şase de metri. 

Acoperişul se ridica deasupra solului la o înălțime de 
cincizeci şi trei de metri. 

În 1851, intrarea principală se deschidea spre 
Upper-Grosvenor-Strect, iar vizitatorul se  pomenea 
imediat în fața unei maşini ciudate, capodoperă a unui 
inginer francez, destinată să dejoace pofta celor mai 
celebri hoți din lume, pe care simplul nume de Lucifer îi 
atrăsese în capitala Insulelor Britanice. 

Construcţia era o vitrină blindată, în care, în spatele 
unui cristal incasabil, Majestatea Sa Regina Victoria 
socotise prudent să adăpostească cel mai recent cadou al 
Companiilor Indiilor, acel minunat diamant pe care 
Sikhs-ii îl numea Muntele-de-Lumină şi care servise 
cândva drept ochi zeului Shiva. 

Păstrată actualmente în turnul rotund al reşedinței 
regale de la Windsor, acea vitrină ocupa pe atunci, 
mijlocul transeptului central. 

Având o formă conică, asemănătoare reflectorului 
unui far maritim, ea era alcătuită din douăsprezece lentile 
mari din sticlă colorată, tăiată în fațete, totul prins în 
puternice armături din oțel aurit. 

În fiecare seară, la închiderea expoziţiei, acea casetă 
de un soi special se afunda încet în pivniță, iar deasupra 
ei se închideau trei uşi de fier. 

Dar în timpul zilei caseta era expusă, cu mândrie, 
sub cupolă, şi mulțimea se înghesuia în jurul duble, 
balustrade ce o înconjura, pentru a vedea, prin acele 
lentile mari, în mijlocul soclului îmbrăcat în satin alb pe 
care se odihnea şi care, datorită unui mecanism, avea o 
mişcare giratorie, pe Lucifer, care arunca văpăi ce aveau 
toate culorile curcubeului. 

La 1 mai 1851, o mulțime compactă venise, dis-de- 
dimineață, de prin împrejurimile Londrei, şi din toate 


suburbiile dintre Kilburn şi Greenwich, Battersea şi 
Hodford, şi mişuna în jurul grilajelor de la Hyde-Park. 

Comercianţii din City, din Pimlico şi Chelsea îşi 
dăduseră şi ei întâlnire pe Strand, rivalizând ca 
îmbrăcăminte cu soțiile lor. 

Din sfert în sfert de oră, îmbulzeala creştea. Toată 
noaptea, trenurile se succedaseră pe marile linii dinspre 
North-Western, Hampstead, Midland şi Colchester-Line, 
vărsând valuri de călători în cele cincisprezece gări 
principale ale oraşului. 

Acum, după ce-şi terminaseră treaba, lucrătorii din 
docuri veneau şi ei, escortându-i pe ultimii sosiți de pe 
continent: pe călătorii de curând debarcați de pe 
Leichester-Ship. 

Spre amiază, în toată acea mulțime se stârni o 
mişcare ca de hulă. Circula un nume: 'Lordul-Primar! 
Lordul-Primar!" 

Conversaţiile încetară, rândurile se strânseră şi mai 
mult spre a lăsa un drum de trecere principalului 
magistrat al oraşului care, însoțit de un gentilom 
aparținând casei regale, venea să facă deschiderea oficială 
a expoziției. 

Escorta Lordului-Primar, alcătuită din purtătorul de 
sceptru, din doi şerifi în funcție, din aldermani din ofițeri 
ai Primăriei, intră în grădină. 

După ce formalitatea a fost îndeplinită cu un fast 
întrucâtva teatral, crainicul municipalităţii, asistat de un 
trompet, invită publicul să intre, anunțând totodată, 
pentru aceeaşi după-amiază, vizita Majestății Sale. 

În mulțimea aceea, nerăbdătoare să asiste la 
dezambalarea  lăzilor, se aflau mai multe dintre 
cunoştinţele noastre. 

Cei doi expozanţi francezi, acronautul Batifol şi 
domnul Céleste Dupoteau (de la "Darul-de-Nuntă") erau de 
față, ultimul însoțit de Cesarine, soția sa. 

Deoarece debarcaseră chiar în acea dimineaţa şi 
erau în prea mare întârziere pentru a profita de 


imunitatea rezervată expozanțţilor, ei fuseseră primii care 
să se înghesuie lângă grilajul Hyde-Park-ului. 

Mistress Bridgeth şi misses Elphinstone reuşiseră 
să-şi facă timp să petreacă o oră întreagă în Old-Cock- 
Tavern, spre a repara, pe cât cu putință, urmările a ceea 
ce ele numeau "foarte îndelungatul lor post"... 

În vreme ce domnul şi doamna Dupoteau intrau prin 
uşile turnante, care funcționau atunci pentru întâia oară 
şi unde shilling-ii cădeau cu dărnicie, între funcţionarul 
însărcinat cu încasarea taxei şi un bătrân înalt, înarmat 
cu un baston cu măciulie de aramă, se porni o discuţie. 

— Pardon, spunea cel din urmă, eu nu plătesc. Eu 
sunt Jocasta Dawson, expozant... Jocasta Dawson, de pe 
Ave-Maria-Lane, posesor al brevetului pentru cleştişorul de 
retezat trabuce, al Înălțimii Sale prinţului Albert, ca şi al 
brevetului pentru luneta Lucifer, a Majestății Sale Regina! 

Faţă de asemenea titluri, enumerate atât de pompos, 
funcţionarul se înclină. 

Dar domnul Dupoteau, care trecuse deja de uşă, 
auzind fraza inventatorului englez, se opri brusc şi se 
întoarse spre el, foarte palid. 

O descurajare imensă începea să-l copleşească la 
gândul pierderii considerabile pe care jiletcile sale de 
flanelă o vor suferi că urmare a acestui furt continuu al 
numelui pe care li-l dăduse şi care, pentru el, reprezenta 
atâtea speranţe. 

Cuprins de o dreaptă indignare, întoarse capul 
pentru a nu trebui să-l salute pe expozantul Batifol, 
proprietarul balonului Lucifer. Această mişcare îl făcu să-l 
întâlnească pe domnul de Blancanard, care sosea şi el. 
Cel puţin Blancanard nu-i luase nimic. Aşa că domnul 
Dupoteau consideră că acestui compatriot i se poate 
adresa. 

— Ah! Stimate domn, începu, bine am făcut că nu 
am dezamblat nimic astăzi! Aş fi fost singurul. Priviţi: 
toate mărfurile se află încă în lăzi. Aş fi vrut totuşi să vă 
arăt jiletca mea şi forma ingenioasă pe care i-am dat-o. 


Este exact aceea a unui patrafir bisericesc, o pulpană în 
față, o pulpană în spate... Este ceea ce o deosebeşte... 

— Cunosc asta, pe cinstea mea! îl întrerupse de 
Blancanard, care nu voia să pară un om care se miră cu 
uşurinţă. Cunosc! Am văzut lucruri şi mai bune la noi, în 
Mans! 

O dată mai mult, domnului Dupoteau i se sui 
sângele la cap. 

— Pentru Dumnezeu, nu este posibil! şopti cu glas 
stins. 

— Pe cinstea mea! Pe cinstea mea! exclamă 
cavalerul, voi ăştia, parizienii, vă închipuiți că ați inventat 
seul candelelor, pe portarul obeliscului şi ciorapii 
ruseşti... Noi avem totul, în Mans, s-o ştiţi de la mine... 

— Şi totuşi, obiectă cu timiditate Dupoteau, aceste 
jiletci de flanelă care, după cum spuneți, există în 
departamentul Sarthe... au şi ele formă de patrafir? 

— Sunt ca o capă! Ca o etolă! Ca o hlamidă! ripostă 
Blancanard, dând un bobârnac în propria-i pălărie, cu o 
expresie de mare încredere în priceperea sa. 

Dupoteau respiră adânc. 1 se luase o greutate de pe 
piept. 

"Asta nu-i acelaşi lucru", se gândi, în nevinovăția lui. 
"Dar cred că trebuie să-mi iau cât mai curând brevetul... 
Locuitorii ăştia din Mans îmi par a fi al dracului de 
întreprinzători!" 

Tot discutând, mergeau în lungul aleii Rottenrow din 
Hyde-Park, mărginită pe stânga şi pe dreapta de 
construcții exotice, în care tinere englezoaice, machiate 
oribil încercau să reprezinte diferite regiuni ale globului. 

În spatele lor, Cesarine, ţinându-se de una din 
pulpanele redingotei soțului său, căsca nişte ochi mari în 
fața acestei expoziții extraordinare a raselor de culoare, 
mirându-se, mai ales, că le vedea pe acele sălbatice 
simțindu-se atât de în largul lor. 

— Ar fi indiscret, domnule şi stimate compatriot — 
continuă Dupoteau pe un ton insistent — ar fi indiscret să 


vă întreb dacă jiletcile de flanelă au vreo legătură cu vizita 
dumneavoastră la expoziție? 

Jignit, domnul Blancanard se opri, uitându-se 
chiondorâş la comerciant. 

În acea clipă, opt umbre, lungi şi slabe, le trecură pe 
dinaintea ochilor, pe nisipul aleii. Cele opt umbre aparțin 
au celor şapte misses Elphinstone şi guvernantei lor. În 
mod automat, auzind răspunsul cavalerului, se opriră. 

— Pe toți sfinţii! înjura printre dinți acesta. Am eu 
mutra unui vânzător de stambă, musiu? 

— O! Sigur că nu! replică iute Dupoteau, uimit. 

— Chiar că nu, într-adevăr! întări cu mândrie 
cavalerul. Poţi să pui epolețţi jiletcilor dumitale de flanelă, 
poţi să le împodobeşti cu galoane, poţi şi să le decorezi!... 
Eu sunt proprietar, musiu, şi nu mă ocup decât de 
afaceri mari. 

Ca urmare a tonului plin de mândrie cu care fusese 
formulată această declaraţie, cele şapte domnişoare 
Elphinstone se uitară la gentilomul din Mans cu o aceeaşi 
privire respectuoasă, ba chiar, după ce-şi reluară mersul, 
se întoarseră spre el de mai multe ori, cu acelaşi 
sincronism. 

Dupoteau tăcu. 

După o clipă, de Blancanard căscă. Puțin îi păsa să 
audă ce-l interesa pe însoțţitorul său, dar avea mare poftă 
să-l informeze pe acest parizian despre propriile sale 
afaceri. 

Văzându-le pe cele şapte misses şi pe guvernanta lor 
tot întorcându-se spre el, se hotări să le uluiască prin 
inteligența lui, tot aşa cum le impresionase deja prin 
fizicul său. 

— Aţi auzit vorbindu-se, îl întrebă pe Dupoteau, 
despre un hotel imens, inimaginabil, magnific, 
nemaipomenit, care s-a deschis de curând în Pall-Mall şi 
de la care se contează să se obțină dividende de trei sute 
la sută pentru acționari? 

— Eu m-am adresat la "Hotelul Universului şi al 


n" 


Calului Péchard", răspunse cu naivitate soțul Cesarinei. 
Să fie oare acesta? 

De Blancanard îi aruncă interlocutorului său o 
scurtă privire plină de milă. 

— Of! Parizienii ăştia! zise, ridicând din umeri. 

— Ei, bine? îl întrebă inventatorul flanelelor-patrafir, 
cum se numeşte hotelul dumneavoastră? 

— Are un nume strălucitor, un nume tot atât de 
minunat ca şi gândirea care a condus la întemeierea lui! 
răspunse cavalerul, exaltat. Se numeşte Lucifer-Hotel! 

La aceasta ultimă lovitură, Céleste Dupoteau lăsă 
să-i scape un geamăt surd şi-şi apucă fruntea cu 
mâinile... Începea să se lase pradă mâniei persecuției. 

Încântat de rezultatul fulgerător al cuvintelor sale. 
Blancanard îşi luă o poziție de orator, continuând: 

— Lucifer-Hotel, Domnule, este o piesă unică în 
lume, ca şi bijuteria regală ce-i poartă numele şi cu care- 
şi împarte, deja, legitima celebritate. Nu vă pot explica în 
întregime şi detaliat minunatul mecanism care constituie 
fundamentul întreprinderii: de altminteri, n-aş avea 
timpul necesar. Să vă fie de ajuns atâta: acest hotel poate 
găzdui trei sute de familii sus-puse, cu lachei, groom-i, 
subrete şi administratori cu tot. Iar serviciul este asigurat 
şi ziua şi noaptea de către doi copii mai mici de 
cincisprezece ani; spun "doi", mă auziți bine? Numai 
doi!... Şi care nu costă mai mult de o litră pe săptămână! 

Domnul Dupoteau îşi luă expresia neîncrezătoare şi 
batjocoritoare a oricărui director de magazin parizian, 
căruia i se vorbeşte despre un lucru pe care nu-l 
cunoaşte. 

— Drace! zise, foarte interesant lucru. 

— Mecanică, domnule, mecanica! exclamă domnul 
de Blancanard. Vezi dumneata, englezii ăştia au nişte idei 
extraordinare... Am venit la Londra anume spre a vedea, 
în amănunt, felul în care funcționează acest hotel 
nemaipomenit!... Şi, cine ştie? Poate că mă gândesc deja 
să instalez unul asemănător în Mans, lângă şantanul 


Petite-Pologne,43;, la care sunt, oarecum, acţionar... 

După această glumă de un gust îndoielnic, îşi lăți 
gura într-un zâmbet de don Juan ce izbi în plin grupul 
celor opt englezoaice care se opriseră brusc şi se 
întorseseră cu gura căscată, când auziseră cuvântul 
"Pologne". 

În depărtare, înspre partea ce lega Green-Park de 
grădina expoziției, se auzea un zgomot de fanfară. 
Mulțimea vizitatorilor, care se dusese mai întâi către 
marele naos al clădirii Crystal-Palace-ului se împrăştia 
acum prin parc. Pe aleea care ceva mai înainte fusese 
aproape pustie, se pornea acum un mare şuvoi de bărbați 
şi de fentei. 

Regina urma să treacă pe acolo, spre a merge către 
centrul palatului, unde era expus faimosul Munte-de- 
Lumină, strălucitorul ochi al zeului Shiva. 

— Regina! Va trece regina! exclamă doamna 
Dupoteau, trăgând nervoasă de pulpana redingotei 
soțului ei Repede, Celeste, să ne grăbim! 

Celeste dădu s-o urmeze. 

Dar, punându-i mâna pe umăr, cavalerul îl opri. Îşi 
dăduse prea bine scama de emoția domnişoarelor 
Elphinstone şi a guvernantei lor. Foarte măgulit, i le arătă 
compatriotului său: 

— Priveşte, îi spuse, la urma urmei, aceste diafane 
persoane nu arată chiar atât de rău, dacă le consideri pe 
fiecare în parte. 

— Céleste, interveni Cesarine, domnul este holtei şi 
liber pe faptele sale... Dar ţie îți interzic să priveşti. 

Dar ceea ce domnul Blancanard nu bănuia, era ce se 
vorbea despre el în grupul englezoaicelor. 

Neauzind decât frânturi din conversaţia lui cu 
domnul Dupoteau, ele fuseseră izbite de cuvântul 
"Pologne" pe care-l pronunțase şi de gestul de îngâmfare 
cu care-şi însoțise fraza. Şi le venise, fără îndoială, ideea 
că-l aveau în fața lor pe unul dintre cei şapte eliberatori ai 
regatului polonez, atât de căutați, aşa că aţinteau asupra 


lui şapte priviri înflăcărate care aproape că-l făcură să-şi 
piardă cumpătul. 

Cât trăiseră, solii Elphinstone fuseseră bătaia de joc 
a ştrengarilor din Grosvenor-Square, datorită proporțiilor 
nefericite ale fizicului lor dizgrațios. 

Înalt, de credeai că nu se mai sfârşeşte, uscat şi 
tăbăcit ca un peşte afumat: cam aşa fusese maiorul... 
Jumulit de la frunte până la occipital, craniul său îşi 
păstrase doar câteva oaze de şuvițe cărunte şi lungi, ce-i 
cădeau uneori până peste fața ca de fildeş vechi... În fond 
un om cumsecade şi bun soldat, visase întotdeauna să 
dea țării sale o puternică generaţie masculină şi se 
căsătorise în acest scop. 

Când se căsătoriseră, doamna Elphinstone, cu trei 
ani mai tânără decât tovarăşul ei de viață, era tot atât de 
enormă pe cât el de sfrijit. Persoana sa corpolentă era 
alcătuită din trei revărsări treptate şi masive: prima 
consta din două bărbii ce depăşeau închipuirea şi se 
lăbărțau peste cea de a doua; aceasta constă dintr-un 
piept fenomenal, din care o jumătate de duzină de doici 
normande şi-ar fi putut croi, pentru nevoile lor, câte o 
bucată planturoasă; în fine, cea de a treia, şi de departe 
cea mai voluminoasă, era o rotunjime generală care nu 
permitea nici o altă rivalitate, ca amploare, între partea- 
față şi partea-spate. 

Visul maiorului nu se împlinise niciodată. 

Cei doi soți muriseră, lăsând şapte fiice în paza lui 
mistress Bridgeth, care avea sarcina de a le completa 
educația, sub înalta supraveghere a lui sir Japhet Holover 
de Over Peover, baronet milionar, văr cu tatăl lor şi 
tutorele lor legal. 

Dacă treceai cu vederea silueta înaltă şi slăbiciunea 
tatălui, pe care-l moşteniseră, fetele erau foarte drăguțe. 
Lăsate de către o mamă nepăsătoare să crească de capul 
lor, puse apoi sub supravegherea unei guvernante, care-şi 
împărțea timpul, în mod sistematic, între masticarea unor 
alimente copioase şi somn, ele se dezvoltaseră ca nişte 


ciuperci. 

La moartea mamei lor, sir Japhet exclamase: 

— Să mă ia dracu' dacă mă aşteptam să moştenesc 
această crescătorie de iepe! 

Şi deoarece sir Japhet avea de îngrijit şi alți cai, 
voind să se încurce cu acest trib de verişoare, le sfătuise 
să călătorească. 

Începând din acea zi, cele şapte misses parcurseseră 
Europa fără pic de răgaz, în căutarea celor şapte prinți 
sau a celor şapte nababi sau, în fine, a celor şapte eroi 
oarecare, lângă care sperau ca legăturile căsătoriei să 
reuşească, în cele din urmă, să le oprească nestăpânita 
alergare. 

Şi anii treceau! 

Appolonia, cea mai mare, se apropia de douăzeci şi 
opt de ani. 

Alba, mezină, vedea depărtându-se cele douăzeci 
una de primăveri ale sale. 

Celelalte — Arabella, America, Austria, Africa şi 
Achaia, se înscriau între limitele acestor vârste. 

Partea cea mai ciudată a poveştii este că mistress 
Bridgeth, deşi nu avea nici un interes personal în acea 
vânătoare, părea cea mai înverşunată dintre toate. 

Actualmente, se întorceau din cel de-al cincilea 
sezon pe care-l petrecuse la Nisa şi, ca o excepţie, în anul 
acesta, în loc să se ducă în localitățile balneare de pe 
continent, crezuseră că trebuie să se întoarcă la Londra, 
unde puteau spera să întâlnească, în sfârşit, o "partidă", 
în mijlocul mulțimii cosmopolite venite să viziteze 
Expoziţia. 

Manierele pline de îngâmfare ale domnului de 
Blancanard, precum şi atât cât putuseră prinde din 
conversaţia sa cu Dupoteau, tocmai li-l arătaseră că fiind 
cel care reprezenta obiectul ideal al suspinelor lor. 

Şi, o! Fericire! Cavalerul părea să asculte de acea 
predestinare, căci, răspunzând cu un zâmbet celor şapte 
surâsuri, schiță o mişcare pentru a se apropia de ele. 


Dar primul pas pe care-l făcu înainte îl aduse pe 
piciorul plat al unei domnişoare excentrice din Cornhill, 
care-l îmbrânci, tratându-l de "stupid man". 

Beware of pickpockets, gentleman!;4+; şopti în aceeaşi 
clipă o voce, lângă urechea lui. 

Deoarece văzuse deja această frază, pictată pe multe 
afişe, de Blancanard vru să-şi scoată dicționarul pentru 
a-i căuta traducerea. 

Dar, uimire! 

Pătrunzând în buzunar, mâna să o întâlni pe cea a 
domnişoarei, care-şi făcea loc să iasă. 

Mai înainte chiar de a-şi reveni din emoție, 
excentrica fată din Cornhill se şi pierduse în mulțime. 

— Spuneam la dumneavoastră: 'Prene gâde aux 
pickpockets!"/45; continuă cu blândeţe aceeaşi voce. 

Cavalerul se întoarse în loc. 

— Pe toți sfinții! omule, exclamă indignat, mult ţi-a 
trebuit ca să-ți traduci jargonul! Eşti, cu siguranţă, un 
complice al ticăloasei care mi-a subtilizat portmoneul. 

Vorbind astfel şi înălțându-se pe vârful picioarelor, îl 
apucase de guler pe bătrânul deşirat, cel cu brevetul 
pentru cleştişorul de tăiat trabuce, al cărui sfat fusese 
insuficient pentru a-i păzi punga. 

Făcuse asta, adevărat! Dar nu rămase decât o 
secundă în această poziție provocatoare, căci chipul 
englezului căpătă o asemenea expresie de furie, încât, cu 
toată îndrăzneala sa din născare, domnul de Blancanard 
socoti mai prudent să-i dea drumul. 

— Mii de coarne ale infernului! zise bătrânul, cu un 
glas tunător, în timp ce ochii-i aruncau scântei. Ai mințit 
destul, burtă a Satanei! 

Timp de o clipă, păru să ezite, apoi continuă mai 
încet, vorbind pentru sine: 

— Uite încă două pence pentru reverendul Barlow de 
la White Friars, mii de trăsnete!... Adică trei pence... să 
mă ia dra... Piele de anghilă! Piele de anghilă! 

— Aşa cum spuneam, domnule, greşiți — adăugă, cu 


glas mai tare. 

În jurul celor doi interlocutori începuse să se strângă 
lume. Prudentă, Cesarine îl trăsese mai înapoi pe domnul 
Dupoteau care, trebuie să recunoaştem, nu insistase să 
meargă mai în față. 

— Cel puţin, o cunoaşteţi pe hoața mea? se răsti 
cavalerul. 

— Da, răspunse Dady, este netrebnica aia de Swab, 
draga de ea... sora avortonului ăla ticălos, gentlemanul 
Pip, iubitul meu prieten. 

În momentul în care domnul de Blancanard se 
pregătea să ceară explicații mai limpezi, de pe o alee 
laterală se auzi un fluierat. 

Căpitanul ciuli urechea şi, fără a se mai sinchisi de 
cavaler, porni înainte, spre mulțimea de curioşi, cu gând 
să-şi croiască un drum. 

Tocmai atunci, coatele colțuroase ale domnişoarelor 
Elphinstone şi ale guvernantei Bridgeth reuşiseră să 
înfrângă gloata. Înarmate cu umbrelele lor mari, alergau 
în ajutorul cavalerului! 

Dar în gloată se produse deodată o rumoare cauzată 
de un singur cuvânt, repetat de toate gurile: 

— Regina! Regina! 

Caleaşca tinerei Majestăţi, escortată de un escadron 
de horse-guards;+s; înainta la pas, trasă de cei opt cai albi 
ai săi. 

Un al doilea şuierat domină zgomotul uralelor. 

Dady O'Crab se aplecă şi se năpusti drept înaintea 
lui, fără a-i păsa de insultele şi blestemele pe care le 
stârnea în trecere: acest şuierat era un semnal. 


Capitolul IV - Alarmă nocturnă 


Aşa cum în mod înțelept îi spusese cavalerul de 
Blancanard compatriotului său Dupoteau, pe lângă Koh-i- 


noor şi Palatul de Cristal, în Londra se afla atunci şi o a 
treia minune. 

Prin proporțiile sale armonioase, prin 
amplasamentul său deosebit, prin bogăţia şi confortul 
compartimentărilor sale, prin prețurile sale incredibil de 
modeste şi prin regularitatea matematică a serviciilor pe 
care le oferea, Lucifer-Hotel era, față de celelalte hoteluri 
din oraş, ceea ce Buckingham-Palace ar reprezenta în 
comparaţie cu mizerabila locuinţă a irlandezului de la 
Saint-Giles. 

Cu o lungime de o sută cincizeci de metri, ca un 
vapor de pasageri de prim rang, acest hotel mare era 
împărțit în trei sectoare egale: două — aripile sale — erau 
rezervate găzduirii: una — centrală — era alcătuită dintr- 
un hol mare, dominat de o cupolă de sticlă, destinată a 
servi drept sală de festivități pentru petrecerile nocturne 
cosmopolite. 

În subsoluri, o maşină cu aburi cu o putere deo 
sută cincizeci de cai acționa instalațiile de încălzire de la 
toate etajele şi menținea peste tot o temperatură 
constantă. 

Pentru a încheia descrierea acestei ciudate lodging- 
house/7, ale cărei instalații mecanice îi asigurau o 
funcționare perfectă, să adăugăm că la Lucifer-Hotel nu 
existau nici administratori, nici majordomi, nici subrete, 
nici valeți. Doar doi groom-i de culoare aveau sarcina de a 
fi la ordinele celor şase sute de călători pe care-i putea 
adăposti clădirea. Şi reuşeau să facă față acestei enorme 
sarcini, datorită multiplelor combinaţii mecanice atât de 
lăudate de către domnul cavaler de Blancanard. 

Încă din prima zi de deschidere a expoziţiei, Lucifer- 
Hotel era plin de lume. 

Acest succes imens nu era nemeritat şi directorul 
anonim făcuse totul pentru a-l obține, răspândind o 
mulțime de afişe şi de prospecte pe navele diverselor 
companii de transport, precum şi în compartimentele 
trenurilor din Marea Britanie şi de pe continent. 


În fine, deoarece, printr-o împrejurare fericită, 
serviciile bazate pe mecanică ale hotelului îşi atrăseseră 
admirația domnului de  Blancanard, acesta se 
transformase, în timpul primei zile, în reprezentantul 
dezinteresat al hotelului, şi sfaturile sale, date la 
momentul prielnic, contribuiseră din plin la popularizarea 
şi sporirea aprecierii multiplelor sale avantaje. 

Mulțumită lui, nu numai cele şapte domnişoare 
Elphinstone şi guvernanta lor Bridgeth, care erau acum 
în cele mai bune relaţii cu el, dar şi soţii Dupoteau şi un 
mare număr de pasageri de pe Leicester Ship veniseră să- 
şi instaleze acolo penații'* lor. 

Imediat, văzându-l că aduce cu sine o familie atât de 
numeroasă, Will — unul dintre micii groom-i negri — simți 
o mare considerație fată de cavaler. Şi când acesta, după 
ce obținuse cazarea întregului grup, îşi luă rămas bun, în 
mod respectuos, de la cele şapte misses — care ceruseră 
un  salon-dormitor comun, cu o cămăruță pentru 
guvernantă, negrişorul, făcându-i o reverență, îi întrebă: 

— Oare Milord ar avea ceva Împotriva 
apartamentului Maria-Stuart? 

— Absolut nimic, declară cavalerul, dacă nu este la 
un etaj prea sus. 

— Nu avem scări, Milord: ascensoarele deservesc 
fiecare uşă. 

Şi spunând acestea, Will apăsă pe o manetă. 

— Ascensorul numărul 4! strigă. Bagajele îl urmează 
pe Milord!... Ah! Uitam să-l previn pe Milord că patul său 
este un Lucifer bed/+9, o ultimă inovaţie... Dacă lui Milord 
nu-i va plăcea, l-am putea schimba. 

— Inutil, replică Blancanard, dispărând în cuşca 
ascensorului. 

Căci ştia prea bine că în timpul călătoriilor eşti 
jupuit cu atât mai mult cu cât ceri servicii speciale. Dar 
nu putea să-şi rețină un zâmbet la gândul furiei care-l va 
cuprinde din nou pe Dupoteau, dacă va fi obligat să se 
întindă, cu Cesarine, pe un pat care "şterpelise" şi el 


numele jiletcilor de flanelă. 

În timp ce se deplasa în lungul coridoarelor largi — 
şezând pe pernele ascensorului, din care o parte se 
desprinsese pentru a alcătui un fel de vagonet-scaun, ce 
alunecă acum pe nişte şine de cauciuc — domnul de 
Blancanard nu se putea împiedica să nu admire ciudatul 
mod în care funcționa acest sistem. 

Nu mică-i fu mirarea văzând că pe uşi se aflau deja 
scrise numele domnişoarelor Elphinstone şi ale celorlalți 
tovarăşi ai săi de călătorie. 

Dar, destul de curând, îşi dădu seama că literele 
fiecărui nume făceau parte din nişte seturi de litere ale 
alfabetului, montate pe pivoti, în lemnărie. 

— Foarte ingenios, exclamă, tot privind în față şi în 
jurul său, cu o expresie încântată. 

Deodată, vagonetul-scaun se opri şi cavalerul se 
pomeni aproape forțat să coboare, într-atât se apleca într- 
o parte vehiculul, în fața uşii deschise, care era cea a 
apartamentului său. 

În clipa în care-i trecu pragul, un panou de lambriu 
se ridică în stânga uşii şi prin acea deschidere îi apăru 
propriul bagaj. 

— Mii de trăsnete! înjură domnul de Blancanard 
uluit. Numai englezii sunt în stare să aibă asemenea 
idei!... 

După ce se înfruptă copios din nişte mâncăruri 
servite acelaşi mod ca şi cufărul său, cavalerul îşi aprinse 
o țigară. 

— Oricum — se gândea cu glas tare, răsturnându-se 
în fotoliu — mi-am făcut bine treabă astăzi şi, fără să mă 
laud, am avut succes... He! He! S-au aprins ca iasca, 
fuioarele acelea de in!... Ca să vezi! Cine-ar fi crezut? În 
chip de debut, este foarte promițător!... Am crezut, o 
clipă, că o să mă facă bucăţi, ca să şi le împartă între 
ele!... Ah! Domnule de Blancanard, eşti în mod clar un 
seducător emerit. Şapte cuceriri fulgerătoare deodată! 
Nici una mai puțin! Şi încă, din modestie, nu o socotesc 


pe cea a guvernantei!... De fapt, una dintre ele nu mi-am 
displace, pentru un timp mi-a spus că prenumele ei 
începe cu un A... Poate Appoline sau Arthurine? la stai, 
am cărțile lor de vizită: una câte una, în secret, fiecare 
mi-a strecurat-o pe-a sa! la să vedem pe cea al cărui 
prenume începe cu A. 

Îşi luă portofelul şi scoase din el şapte cărți de vizită 
mici, de dimensiuni egale. 

— lată! lată!... zise, aruncându-şi privirile asupra 
celei dinţii. Prenumele începe într-adevăr cu A. 

Dar când se uită apoi la cea de a doua, sprâncenele i 
se încruntară. 

La cea de-a treia îşi holbă ochii. 

Fu cuprins de un fel de amețeală la cea de-a patra. 

Când ajunse la ultima, avea înfăţişarea unui om 
abrutizat de şocul unei descoperiri de neînțeles. 

Avea şi de ce! Cele şapte cărți de vizită purtau toate 
următoarea inscripție, cu un text identic: 


MISS A. ELPHINSTONE 
Grosvenor Square 


— Nobleţe de contrabandă — reuşi să pronunțe, în 
cele din urmă, cavalerul. Cuvântul acesta — "square" — 
este franțuzesc... L-am auzit deja rostit în Mans. 

Câtăva vreme îşi frământă mintea. Apoi, considerând 
că acea problemă de multiplicare a literei "A" era 
insolvabilă, se apropie de patul Lucifer. 

Studiindu-l mai de aproape, cavalerul descoperi pe 
partea de jos, sub perna de căpătâi, un mic inel din bronz 
care avea desigur un rost, cu atât mai mult cu cât, nu 
departe de acel inel, se afla o şină cu cremalieră, din 
acelaşi metal. 

Domnul de Blancanard numără dinţii cremalierei, 
unul câte unul. Erau doisprezece. 

"— Trebuie să fie soneria", se gândi. "Născocirea este 
destul de bună, căci în felul acesta poți chema, fără a le 


deranja." 

Pentru a se lămuri, trase uşor de inel. Nu se auzi 
nici o sonerie. Şi nimic nu se clinti în hotel. 

"— Probabil că trebuie să pui inelul pe unul dintre 
dinții aceştia", se mai gândi cavalerul. 

Îşi repetă experienţa, pe primul, apoi pe al doilea, pe 
al treilea — în fine, pe toți dinții cremalierei. Nici una 
dintre aceste operaţii nu avu vreun rezultat. 

— Pe toți sfinții! exclamă în cele din urmă, enervat 
de acest insucces, noi avem instalații mai bune în Mans! 
În definitiv, amărâtul acela de negrişor trebuie să aibă 
foarte multe de făcut, în afară de a se ocupa de mine, şi 
nici nu am nevoie de el în seara asta. Mâine voi cere să 
mi se explice mecanismul. Până una alta, să dormim! Ah! 
Va trebui şi să întreb dacă suntem tare departe de 
Poultry, unde locuieşte acel domn Adrian Zephyr — un 
alderman, mă rog frumos! — pentru care am o scrisoare 
de recomandare... Nu vreau să ratez vizita pe care trebuie 
să i-o fac mâine, căci se pare că are o nepoată 
încântătoare, he! He! 

Se culcă, suflă în lumânări şi nu întârzie să le vadă, 
în vis, pe cântărețele de la cafeneaua "Mica Polonie" 
prinse într-o încăierare cu cele şapte domnişoare 
Elphinstone, pentru a-şi disputa care dintre ele să-l 
posede. 

Ce încrezut, şi Blancanard ăsta! 

Lua de la capăt pentru a treia oară acel vis plăcut, în 
timp ce sforăia ca nişte tuburi de orgă, când deodată fu 
trezit brusc de un țârâit de sonerie prelung, ce părea să 
iasă chiar din somieră. 

Mai întâi se încredință că revolverul se afla la 
îndemână, pe noptieră. Apoi, revenindu-şi din prima 
uimire: 

"— Pe toți sfinții!”, îşi spuse, "mi s-a dat un pat cu 
muzică! Înţeleg acum la ce servesc inelul şi cremaliera... 
Probabil am deranjat sistemul." 

Liniştindu-se în acest fel, se culcă la loc şi-şi reluă 


somnul întrerupt. 

Dar, de data aceasta, odihna nu-i fu de lungă 
durată. 

Sforăia abia de zece minute când o altă sonerie, mai 
gălăgioasă şi mai înfuriată decât prima, se auzi în liniştea 
nopții. 

Cavalerul făcu un gest de supărare. 

"— Asta este ceea ce ei numesc un pat după ultima 
inovație”, gândi, întorcându-se pe partea cealaltă. "Sunt 
proşti, englezii ăştia!... Lucifer-bed!... Prefer jiletcile de 
flanelă ale parizianului... Măcar acelea sunt inofensive." 

După ce se  restabilise liniştea, domnul de 
Blancanard încercă din nou să adoarmă. 

Dar, în curând, o bruscă senzaţie de frig îl făcu să 
întindă instinctiv mâna pentru a-şi trage peste trup 
cuvertura. Căci, într-adevăr, cuvertura şi cearşaful de 
deasupra o luaseră la drum. 

La lumina îndoielnică a lunii, ale cărei raze se 
strecurau până la el, văzu atunci un spectacol 
neobişnuit: cuverturile şi cearşaful, în pofida oricărui 
efori pe care-l făcea, se înfăşurau către partea de la 
picioare a paiului, ca un stor oare se rulează. 

Înspăimântat şi mirat, cavalerul se ridică în şezut, 
întrebându-se cine era glumețul care-i făcea această farsă 
nesărată. 

Nu văzu nimic, deşi deschidea nişte ochi foarte mari. 
Dimpotrivă, simți în spatele său un fel de trosnet! Şi 
deodată, perna lui, ca fermecată, începu să se agite 
pocnindu-i spinarea cu lovituri furioase. 

Această ultimă agresiune îl aduse pe domnul de 
Blancanard în culmea uluielii. 

Dar nu ajunsese la capătul suferințelor sale: se simți 
zvârlit jos din pat, cu o forță inevitabilă. 

Înnebunit, crezând că este un cutremur de pământ, 
înverşunându-se să reziste, încercă să se țină zdravăn de 
ceva, în stânga şi-n dreapta. 

În cele din urmă, la capătul puterilor, se lăsă la voia 


întâmplării, deschizând larg braţele pentru a slăbi şocul 
unei căzături devenite inevitabilă. 

Prin acea mişcare instinctivă, se agăță cu o mână de 
noptieră şi, sub greutatea lui, aceasta se răsturnă 
rostogolindu-se, împreună cu el, în mijlocul camerei: totul 
însoțit de un zgomot de porțelan spart, pe care-l domină 
detunătura unei împuşcături... 

Detonaţia provenea de la revolverul domnului de 
Blancanard. 

În tulburarea sa, nu-şi dădu seama de asta. 
Niciodată, cu adevărat niciodată, nu trăise o asemenea 
aventură în Mans. 

Pierzându-şi capul, tocmai era să strige că este 
atacat de nişte asasini şi să cheme în ajutor, când, 
întorcându-şi privirile spre uşă, glasul i se înecă în gâtlej: 

Uşa se întredeschisese încetişor şi în prag apăruse 
un trup fără cap! 

Văzând această fantastică apariție, domnul de 
Blancanard, copleşit de atâtea emoţii succesive, fu 
cuprins de o amețeală şi leşină, întocmai ca o femeie. 

Între timp, Will — căci trupul fără cap nu era altul 
decât cel al negrişorului, al cărui costum alb era singurul 
care se vedea în semiobscuritate — aşadar, Will, care 
alergase auzind vacarmul, rămăsese consternat în fața 
acelui trup lipsit de viață şi, aplecat asupra lui, regăsea, 
din cauza emoţiei, limbajul din ţara sa, pentru a se 
pâlbâi: 

— De ce ucis la dumneavoastră, Milord? Asta nu 
bine! 

În acelaşi timp, din toate părțile hotelului veneau în 
fugă călători, treziți de împuşcătură şi înspăimântați. 

Pe toate coridoarele, în lungul cuştilor tuturor 
ascensoarelor, alergau şiruri de bărbați mai mult sau mai 
puţin îmbrăcați şi femei care nu erau cu mult mai bine 
acoperite. 

— Ce se întâmplă? întrebară în cor treizeci de 
privilegiați, care reuşiseră să se strecoare până lângă 


nefericitul cavaler, încă leşinat. 

Will îşi recăpătă, în fine, puțin din calmul său. 

— Este Milord — declară — care şi-a zburat creier de 
la el. 

— O sinucidere! strigă domnul  Dupoteau, 
apropiindu-se cu sfeşnicul său în mână. Este domnul de 
Blancanard! Dar nu văd nici o rană. 

Tribul domnişoarelor Elphinstone fusese printre cei 
dintâi care-şi părăsiseră dormitoarele. Se aflau acolo, în 
primul rând. Auzind cele două cuvinte: sinucidere şi 
Blancanard, scoseseră şapte suspine tragice. Dar, la 
ultima constatare făcută de domnul Dupoteau, cele şapte 
inimi zdrobite simțiră că speranța renaşte. 

S-ar fi repezit fără nici o ezitare asupra trupului 
falsului sinucigaş, dacă acesta ar fi purtat măcar un 
inexprimabil. Dar vai! Ținuta actuală a cavalerului leşinat 
ar fi putut permite ca un astfel de gest să fie calificat 
drept "shocking". Ele fură silite, dimpotrivă, să-şi întoarcă 
privirile, cu pudicitate. 

Cuvintele cele mai înțelepte fură pronunţate de 
mistress Bridgeth, care sosea şi ea, după ce întârziase 
atât cât să-şi îmbrace nişte pantaloni. 

— Aôh! spuse, întinzându-i domnului Dupoteau o 
sticluță de săruri. C'était ioune formality indispensabili 
pour lé constetecheune!5o;. 

Directorul "Darului de Nuntă" apucă sticluța şi o 
plimbă de mai multe ori pe sub nările cavalerului. Acesta 
îşi reveni în simțiri, strănutând cu putere. 

Mirat de a se pomeni astfel, culcat pe parchet şi 
înconjurat de toată lumea, şopti imediat: 

— Ce? Ce este? Ce s-a-ntâmplat? 

Apoi, izbindu-se peste frunte: 

— Ah! Da! Îmi amintesc! Cutremurul! Zguduirile 
terestre!... S-a terminat? 

— Cutremurul! Zguduiturile!? 

Cei treizeci de privilegiați se priveau cu gura căscată, 
când Will, uitându-se spre patul cavalerului, izbucni într- 


un hohot de râs nestăvilit. 

— Ha! Ha! Ha! Înţeleg! Înţeleg! exclamă. Milord a fost 
trezit de către patul său. 

— Chiar aşa, fu nevoit să recunoască bietul cavaler, 
în ciuda necazului pe care-l simțea. 

— Lucifer-bed! adăugă groom-ul. Este un Lucifer-bed. 
Avusesem totuşi grijă să-l previn pe Milord. 

Auzind încă o dată acel nume, mereu acelaşi, pe care 
regreta acum că-l dăduse jiletcilor sale, domnul Dupoteau 
tresări. 

— Credeam că Milord este la curent cu posibilitățile 
patului, mai zise micul negru. 

— La curent!... Nici acum nu sunt. 

— Şi totuşi, este foarte simplu... Aici, nimeni nu are 
timp de pierdut. Deoarece toată lumea doreşte să se 
scoale devreme şi fiindcă hotelul, dotat cu instalații 
mecanice, nu are personal de ajuns pentru a-i trezi pe 
numeroşii oaspeți, paturile sunt prevăzute cu maşinării 
speciale. La ora şase pentru domni şi la ora opt pentru 
doamne, se aude o sonerie discretă... După un sfert de 
oră, un clopoțel mai puternic... Peste încă un sfert de oră, 
aşternuturile sunt trase de pe cel care doarme. Dacă nu 
se ridică numaidecât soneria îl basculează şi-l trimite în 
mijlocul camerei. 

— Dar asta este o invenţie idioată! 

— Nu, milord, este comod. 

— Să admitem c-ar fi comod, dimineața, admise 
cavalerul. Dar în miezul nopții! 

Probabil că milord deranjat butonul de bronz, 
deplasându-l pe dinţii cremalierei care fixează ora. 

— Aoleu! Dinţii aceia stabileau ora la care vrei să fii 
trezit! Pe toți sfinții, băiete, dacă mi-ai fi spus toate 
acestea aseară, nu i-aş fi deranjat nici pe aceşti domni, 
nici pe aceste doamne, care vor binevoi să mă ierte că-i 
primesc într-o ținută atât de neglijentă! 

Acum că se liniştise, domnul de Blancanard îşi 
recăpăta însuşirile strălucitoare... Această ultimă glumă, 


cam picantă, era un mod spiritual de a încheia 
incidentul. 

Englezii — fără a-i gusta humorul, căci rămaseră reci 
— înțeleseră: se retraseră cu demnitate. 

Şi astfel se sfârşi în mod hazliu o scenă care, la 
începuturile sale, părea să capete proporțiile unei drame. 

Cât despre nefericitul Céleste: 

— Doamnă Dupoteau — i se adresă jumătăţii sale, 
reîntorcându-se în apartamentul lor — reia-ţi locul în pat, 
dacă pofteşti!... Eu, unul, voi dormi de acum înainte pe 
canapea! 

— Şi de ce aşa, domnule Dupoteau? întrebă 
Cesarine. 

— Pentru, că n-aş putea găsi odihna care-mi este 
necesară pe o invenție dăunătoare al cărei nume 
dezonorează  jiletcile mele!  De-aia!... răspunse cu 
amărăciune comerciantul. 

Faţă de un atare argument. Cesarine nu îndrăzni să 
obiecteze. 

Câteva minute mai târziu,  Lucifer-Hotel îşi 
recăpătase liniştea, iar oaspeţii săi — somnul, întrerupt în 
mod atât de nefericit de zgomotul luptei cavalerului don 
Quijote din Mans împotriva ultimei invenţii, Lucifer-bed. 


Capitolul V - Dady O'Crab lucrează cu urechile şi înjură 
fără a păcătui 


Când spuneam că toată lumea dormea în Lucifer- 
Hotel. 

Într-o cameră de la al doilea etaj, patru persoane 
stăteau de veghe, în ciuda orei târzii, şi ţineau un fel de 
sfat misterios: 

1. — Day-Lily, 

2. — Robert Vaughant, 

3. — Jonathan Girle, 


4. — Căpitanul Dady O'Crab. 

lar subiectul conversației lor era, fireşte, marea 
afacere a furtului Koh-i-noor-ului. 

Pentru cei care s-ar mira văzându-l pe onorabilul 
membru al Societăţii împotriva Înjurăturilor admis în 
intimitatea lui miss Sun-Ray şi a asociaților săi, ba chiar 
participând la una dintre afacerile lor, ne va fi de ajuns să 
spunem următoarele: 

Dady O'Crab nu destăinuise niciodată, nimănui, 
convertirea sa, iar trecutul acestui bătrân era de aşa 
natură încât îl făcea să merite pe deplin încrederea şi 
respectul pe care acei trei hoţi de mare clasă le dovedeau 
față de el. 

Treizeci de ani din viaţă şi-i petrecuse pe corăbii care 
se ocupau în principal cu contrabanda, şi — putem să 
mărturisim — toată pegra capitalei avusese mai mult sau 
mai puțin de a face cu el. 

Dibăcia de netăgăduit cu care ieşea din încurcături, 
anumite combinații geniale duse la capăt în mod artistic, 
îndrăzneala lui imperturbabilă, frumoasele înjurături cu 
care glasul său de stentor îi presăra discursurile, îl 
făcuseră pe vremuri să merite titlul de şef al Gentilomilor 
Nopţii, acei îndrăzneți pirați ai Tamisei. 

Cu vremea, când navigația l-a obosit, a condus-o pe 
mistress Nicely în fața preotului, devenind astfel patron 
de public-house. 

Această căsătorie nu fusese nici profitabilă, nici 
fericită... Nici cel mai solid local n-ar fi putut rezista la doi 
băutori de gin de calibrul celor doi soți. Pivniţele se 
goliseră, consumatorii fugiseră şi Nicely murise epuizată 
în urma bătăilor cu care-şi fericise soțul. 

Şi aşa s-a întâmplat că demnul bărbat, ajuns pe 
drojdie şi prea bătrân pentru a-şi relua vechea viață 
agitată — a cărei imoralitate, la drept vorbind, nici nu-i 
mai surâdea — avusese norocul să-l întâlnească pe A.-E.- 
I.-O. Uckrill, care tocmai se ocupa cu refacerea educației 
jupânului Pip, fostul mus al căpitanului. 


Uckrill îl primise cu bucurie în echipa lui secretă. Şi 
Andrew reuşise să facă pentru "mica lui familie" ceea ce 
le-ar fi fost imposibil, tuturor detectivilor din birourile 
Scotland-Yard-ului... 

Ultima personificare a lui Dady rămăsese secretă, 
astfel încât putea să se prezinte în fața tuturor foştilor săi 
tovarăşi sau prieteni, fără a trezi nici cea mai mică 
bănuială. 

În împrejurarea de care ne ocupăm, miss Sun-Ray, 
în ciuda vicleniei şi istețimii sale, se lăsase înşelată. 

Hotărâtă să utilizeze toate mijloacele pentru a reuşi 
să pună mâna pe Lucifer, când fusese informată de către 
Robert Vaughant şi Jonathan Gixie că bătrânul Dady 
alerga după acelaşi iepure ca şi ea, nu ezitase să-l accepte 
ca aliat, decât să-l vadă acţionând fără ea şi, poate, 
luându-i-o înainte. 

De altminteri, planul lui Dady O'Crab îi surâsese. 
Căpitanul propunea să işte o răscoală a tuturor bandiţilor 
din Londra şi să pună mâna, cu forța, pe diamantul 
reginei. Era, fără îndoială, omul în stare să facă asta. 

Combinaţiile ei erau mai machiavelice... Dar, din 
păcate, oricât de mare i-ar fi fost abilitatea, planurile ei 
puteau să dea greş. Şi, tocmai pentru cazul în care s-ar 
produce acest eşec posibil, intenționa să recurgă la 
mijlocul propus de Dady. 

Şi pentru a-i explica propriul său plan — unei 
confidente merita să i se răspundă cu o altă confidență — 
îi dăduse întâlnire, în acea noapte în Lucifer-Hotel. 

De altminteri, Day-Lily şi căpitanul erau singurii 
care vorbeau. Jonathan Girle şi Robert Vaughant se 
mulțumeau să asculte şi să învețe din lecţiile pe care le 
ofereau cei doi virtuozi ai unei arte în domeniul căreia 
ocupau un loc onorabil, dar nu la fel de important. 

— Da, da, căpitane, confirma Day-Lily zâmbind, vom 
lucra împreună şi vom avea destule corzi la arcurile 
noastre. 

— Şi văd, piele de anghilă! Că nu vom duce lipsă de 


treabă, răspundea Dady O'Crab, cu o satisfacţie la fel de 
vădită. Virtute a Satanei şi crimă de sfânt! Este multă 
vreme de când mă odihnesc. Trebuie să-ți mărturisesc, 
miss Sun-Ray, frumoasă creatură şi adorabilă fiică a 
infernului, că nu-mi pare rău să-mi scutur puţin rugina, 
mai ales în tovărăşia dumitale. 

Într-adevăr, căpitanul era foarte bucuros. 

Deoarece necesitățile situaţiei îl obligau să-şi 
ascundă, de Day-Lily şi asociaţii săi, convertirea, îi era 
permis să înjure şi să profereze blasfemii după pofta 
inimii, fără a fi nevoit să-i plătească vreo amendă 
reverendului Barlow. 

Vădit flatat de un asemenea compliment, ieşind 
dintr-o atare gură, Day-Lily făcu o plecăciune. 

— Aşadar, reiau pe scurt, căpitane: Avem acum trei 
mijloace prin care putem obține Koh-i-noor-ul. Dacă cel 
care posedă diamantul este sir Franck Zephyr, îl vom lua 
de la el. Dacă, dimpotrivă, regina este cea care deţine 
ochiul lui Shiva, i-l vom lua prin şiretlicuri, cu toate 
precauțţiile pe care şi le-ar fi putut lua Maiestatea Sa 
pentru a-l apăra. Şi dacă şiretenia nu reuşeşte, vom 
recurge la planul dumitale. 

— Bine ai vorbit, Sun-Ray! Şi să-l ia dracu pe 
reverendul Barlow, dacă nu eşti o ticăloasă demnă de 
toată admirația mea... Triplă coadă de drac şi piele de 
anghilă!... De vreme ce trebuie să încercăm la început 
afurisitul dumitale de plan, spune-mi cum gândeşti să 
procedezi? 

— Ai auzit, fără îndoială, căpitane, vorbindu-se 
despre baronetul milionar, Sir Japhet Holover de Over 
Peover. 

— Dacă-l cunosc pe sir Japhet?!... Proprietarul 
calului Lucifer, cel care trebuie să alerge la cursele de la 
Newmarket!... Da, pe buricul lui Pluton! Da, îl cunosc! 
Ba, chiar mă bizui că voi face o afacere bună pariind pe 
animalul lui! 

— Fereşte-te ca de foc, căpitane, fereşte-te bine! Şi, 


dacă-mi este permis să-ți dau un sfat, vei paria împotriva 
calului lui sir Japhet. 

— Şi de ce, mă rog, dulce şi infernală prietenă? 

— Fiindcă acel cal al lui sir Japhet va fi înfrânt în 
mod ruşinos. 

— Imposibil! 

— Mai bine ascultă-mă! Poate nu ştii că sir Japhet a 
pariat deja pe calul lui mai mult de două sute de mii de 
lire sterline, întreaga lui avere, ceea ce constituit o 
imprudență de care numai un englez lunatic şi un 
excentric, aşa ca baronetul, este în stare! 

— Ştiu asta, pe coarnele diavolului! Ştiu. Dar a 
făcut-o pentru că este sigur că va câştiga. 

— Dar ştii şi că sir Japhet este unul dintre gentilomii 
casei regale şi că e posibil ca, într-una din zile, să i se 
încredințeze paza uneia dintre cele trei uşi ale pivniţei în 
care, în fiecare noapte, este închis diamantul? 

Ochii lui Dady O'Crab se holbară. 

— Pe cinstea mea, este adevărat, zise, uitând să mai 
înjure... şi mi se pare că încep să te înțeleg, Sun-Ray, 
scelerată minunată ce eşti!... Vrei să-l corupi pe baronet. 

— Chiar aşa, căpitane, chiar aşa... Şi, văzându-ți 
perspicacitatea, îmi dau seama că nu ţi-ai furat reputaţia. 

Fu rândul bătrânului Dady să se încline în fata 
elogiului. 

— Da, da — zise, nedorind să rămână dator cu 
politeţea. Da, da, ticăloaso, te-am ghicit... Şi apuca-l-ar 
colicele pe Iehova timp de opt zile, dacă nu te-ai gândit 
bine!... Pentru a-l corupe pe sir Japhet, trebuie ca acesta 
să fie ruinat... Şi pentru a fi ruinat, trebuie să-şi piardă 
pariurile! 

— Le va pierde. 

— Sunt convins, Sun-Ray, pentru că mi-o afirmă o 
drăguță scelerată ca tine... Dar, ia mai spune-mi... 

— Ce anume? 

— Admițând că sir Japhet şi-ar pierde pariurile, aşa 
cum afirmi, şi că ar fi ruinat — aşa cum speri pentru 


dumneata şi pentru mine — şi că acest gentleman ar avea 
o conştiinţă pe care să ţi-o vândă — aşa cum se întâmplă 
adesea — ce-ar putea face el pentru dumneata, 
fermecătoare canalie şi iubita mea prietenă? Dacă sir 
Japhet ar lua, sau ar lăsa să fie luat din vitrină Lucifer-ul 
a cărui răspundere o are, dispariția acestuia ar fi 
observată imediat... 

Day-Lily zâmbi. 

— Nimeni, afirmă, nu-şi va dă scama de această 
dispariție. Lucifer nu va mai fi în vitrină... dar cu toate 
acestea, se va afla acolo... 

— Ah! De data asta, să mă trăsnească cerul, nu mai 
înțeleg nimic! Ai vrea să-mi explici? 

— Mii de tunete! izbucni Day-Lily, pierzându-şi 
răbdarea şi nerăspunzând întrebării lui Dady O'Crab... 
Mii de tunete! Uite că iar ne lasă Sauton să aşteptăm! 
Trebuia să fie aici de cel puţin o oră... Îmi e mereu teamă 
că ura acestui banian împotriva lui sir Franck să nu-l 
împingă la vreo prostie. Ar face să rateze afacerea 
noastră. 

Nu-şi termină bine cuvintele, când uşa se deschise şi 
cel despre care se vorbea apăru în prag. 

Sauton era înfăşurat, din cap până în picioare, într-o 
pelerină mare, de culoare închisă. Gâfâia, ca şi cum ar fi 
alergat în pas forțat. 

— Nu fiți atât de nerăbdătoare, miss Sun-Ray, 
rosti... Vă promisesem că vin... lată-mă... 

— Tot e bine! răspunse sec Day-Lily. Să nu ne mai 
pierdem vremea cu discuții. Ai adus ceea ce ne 
înțelesesem? 

— lată! zise Sauton. 

Şi, scoțându-şi o mână de sub culele pelerinei, îi 
înmâna lui Day-Lily un obiect a cărui vedere îl sili pe 
Dady O'Crab să facă, orbit, un salt de uimire şi un gest 
de uluire. 

Şi căpitanul nu era totuşi uşor de uimit... 

Obiectul pe care Day-Lily, recăpătându-şi zâmbetul, 


i-l punea sub nas, prezentându-i-l cu mânuța lui albă, 
era "Lucifer"! Diamantul monstru! În mâinile lui Day-Lily! 

Aşadar, tot acel plan frumos despre care i se vorbise, 
toate dovezile de încredere, toate semnele de prietenie cu 
care era înconjurat de o oră încoace, toate acestea nu 
erau decât o comedie a ticăloasei acesteia de Sun-Ray! 
Diamantul se afla deja în posesia ei. Şi, desigur, ghicind 
rolul pe care-l juca pe lângă ea, mirosind noua lui calitate 
de polițist, că se amuzase înşelându-l la rândul său, 
bătându-şi joc de el! Miss Sun-Ray îl păcălise pe bătrânul 
Dady O'Crab, pe şiretul şireților, pe fostul şef al 
Gentilomilor Nopţii! 

Dady O'Crab era aşa de uimit, încât nici nu înjură. 
De la diamant, ochii săi rătăciți se întoarseră spre Day- 
Lily. Văzu sau i se păru că-l vede zâmbind ironic. 

În mod hotărât, asta nu era o femeie obişnuită! 

— Ei bine! bătrâne Dady, zise Day-Lily, ce zici de 
asta? 

Şi mânuţța sa albă continua să țină diamantul care 
arunca flăcări sub nasul stacojiu al bătrânului 
încremenit! 

Dady O'Crab întinse mâna să apuce minunata 
piatră. Se aştepta ca Day-Lily să şi-o retragă pe a sa. Dar 
uimirea i se dublă, căci nu se întâmplă astfel. 

Dimpotrivă, Day-Lily îl lăsă liniştit să-l ia pe Lucifer! 
Câtă încredere! 

Deodată, căpitanul înțelese sau crezu că înțelege. 
Deoarece miss Sun-Ray avea diamantul reginei şi-i era, 
aşadar, superioară ca dibăcie; fiindcă nu se temuse să-i 
aducă la cunoştinţă adevărul şi chiar să-i pună în mână 
diamantul, nu se mai putea îndoi că i se hotărâse 
moartea. 

Avea de a face cu nişte nemernici care, cu siguranță, 
nu-l vor lăsa să iasă viu din acea încăpere în care tocmai 
îi dezvăluiseră secretul furtului lor. 

Ah! Dar el nu era dintre cei a căror piele se poate 
căpăta ieftin. Tot prefăcându-se că admiră şi că roteşte 


piatra, spre a face să strălucească văpăile Ochiului lui 
Shiva, pe care-l ținea în mâna stângă, îşi strecură uşurel 
dreapta într-unul din buzunarele redingotei sale. Mâna 
întâlni două pistoale. Din acea clipă, îşi recăpătă sângele 
rece. Un gând plăcut îi trecuse prin minte. 

"Aha! Voinicilor! Şi mai ales tu, frumoasa mea 
tovarăşă Sun-Ray, ați pus mâna pe diamantul reginei şi 
n-aţi putut rezista plăcerii de a-i arăta bătrânului Dady 
că sunteți autorii acestei lovituri drăgălaşe! Pe Satana, 
amicul meu! M-aţi atras într-o cursă şi, pentru că sunteți 
patru împotriva vărului meu, credeți că l-aţi prins şi că 
puteți să vă bateți joc de el, după plac, pentru ca mai apoi 
să-l lichidați?... Ha! Ha! O să râdem, pe Belzebut! Şi în loc 
să-l păcăliți pe căpitanul Dady O'Crab, îi veți oferi un bun 
prilej de a se distinge şi de a-i face o plăcere; jupânului 
Uckrill!... Greşiţi, credeți-mă, punându-mi-l pe Lucifer în 
mână, care acum ave mai multe şanse să se întoarcă pe 
perna de mătase albă din vitrină." 

Astfel monologa, în sinea lui, căpitanul, aşteptând 
momentul favorabil pentru a-şi scoate din buzunar 
pistoalele şi pentru a trage mai întâi asupra lui Day-Lily, 
apoi asupra lui Sauton. 

— Ei, bine! Bătrâne Dady, repetă Day-Lily, ce zici de 
asta?... Aşa-i că este bine imitat? întrebai, mai înainte, 
cum, datorită cumpărării conştiinţei lui sir Japhet, ar 
putea Lucifer să fie încă în vitrină şi în acelaşi timp să nu 
se mai afle acolo? Iată răspunsul: nimeni nu-şi va da 
seama de dispariția adevăratului diamant pentru că 
diamantul fals — acesta — îl va înlocui în aşa fel, încât să 
înşele ochiul cel mai experimentat, trebuie să recunoşti!... 

— Pe coarnele, coada şi buricul Satanei, dacă are 
vreunul! înjură Dady O'Crab, ce tot spui, Sun-Ray, ce tot 
spui, ticăloasă adorabilă? Ochii nu-mi pot crede 
urechilor! Burtă de cerb! Zici că ăsta este un fals Lucifer?! 

Lăsase din mână paturile pistoalelor. Era complet 
uluit, în timp ce era zguduit de această nouă surpriză, 
căci explicaţia lui Day-Lily îi retezase scurt intențiile 


belicoase, nu putea să reziste unui sentiment de 
supărare. Crezuse deja că are prilejul de a se distinge şi 
de a repara printr-o faptă de răsunet toate deteriorările pe 
care conştiinţa să le suferise în decursul unei cariere, ale 
cărei acțiuni nu puteau fi purificate, la urma urmei, de 
către reverendul Barlow, decât prea puţin, către sfârşit, 
fără a compensa păcatele începuturilor. 

Acel prilej îi scăpa! 

— Da, răspunse Day-Lily. Este o imitație atât de 
bună încât am căpăta pe ea, uşor, cincizeci de mii de lire. 
Ca să-şi spun drept, Dady, Lucifer se afla încă în India, 
când mi-a venit ideea să-l fur. 

— Da, desigur! Ei bine! Piele de anghilă! Întocmai ca 
mine, micuța mea. Minţile mari se aseamănă. Numai că 
eu, trebuie să mărturisesc spre marea mea ruşine, nu mă 
gândisem la o şmecherie ca asta! 

— Nici eu, spuse cu modestie Day-Lily, nici eu nu m- 
aş fi gândit, dacă nu l-aş fi întâlnit pe prietenul nostru 
Sauton, căci mulțumită lui ne aflăm astăzi în posesia 
acestei frumoase imitații a lui Lucifer. Robert şi Jonathan 
s-au dus în Franța cu scopul de a fura desenele 
specialistului pe care l-a angajat regina să taie Koh-i-noor- 
ul. Când au intrat în posesia lor, am plecat şi eu la ei, pe 
continent unde l-am pus pe un prieten al meu, şlefuitor 
de pietre scumpe, să taie bucata asta de cuarț exact după 
modelul diamantului reginei. Dar, cu tot talentul 
artistului, la ora actuală n-am ţine în mâini decât o 
banală bucată de cuarț, dacă Sauton nu şi-ar fi luat 
asupră-şi dea chiar strălucirea adevăratului ochi ai lui 
Shiva, cu ajutorul unui preparat chimic al cărui secret l-a 
adus de la Sikhsi... Şi priveşte! Pare cu adevărat carbon 
pur... 

— Carbon pur, nemernică drăgălaşă, micuța mea, 
aprobă bătrânul Dady, şi toate felicitările mele lui Sauton, 
pentru treaba asta minunată căreia noi, toți cei de față, îi 
vom datora averea noastră; dacă n-o fi aşa, vreau să-l 
caute arhanghelul Mihail pe ex-confratele lui mai 


înnegrit, pe primul Lucifer, şi să-l aducă înapoi în 
paradis! Dar, ia mai spune-mi, Sun-Ray... 

— Ce mai este, căpitane? 

— N-aş vrea să vinci blana ursului din pădure 
înainte de a-l fi ucis... Când veți fi pus acest diamant fals 
în locul celui adevărat, ceea ce cred că veți reuşi, ce veți 
face cu Koh-i-noor-ul? Nu vă pot ascunde că ceea ce mă 
interesează cel mai mult la nestemata asta, este nu atât 
strălucirea sa orbitoare, cât valoarea comercială. Şi sunt 
tare curios, afurisite fie virtuțile! Cum vă gândiţi s-o 
realizați... 

— Foarte simplu, Dady, şi lot prietenul Sauton este 
cel care ne va ajuta. 

Dady O'Crab se răsuci către banian care, stând în 
picioare, rezemat de perete şi înfăşurat în pelerina sa, 
rămase impasibil. 

— Toţi rajahii şi toți brahmanii din India vor cotiza 
pentru a răscumpăra de la noi ochiul divinității lor... Şi 
Sauton ne va servi drept intermediar. 

— Perfect, piele de anghilă, perfect!... Este un om 
prețios Sauton acesta, deşi are o limbă leneşă... 

— Trebuie să ne mai facă şi un alt serviciu, nu-i aşa, 
Sauton? Vrând să ştiu, înainte de a ataca vitrina reginei, 
dacă sir Franck n-ar fi, în realitate, aşa cum este acuzat, 
deținătorul adevăratului Lucifer, am lansat-o împotriva 
fostului rezident pe sora mea Georgina, mai cunoscută 
sub numele de Marchiza. Frumuseţea ei irezistibilă este, 
cu siguranță, în stare să-i sucească mințile şi să-i smulgă 
secretele şi celui mai prudent bărbat. În ciuda 
aşteptărilor mele, Marchiza nu ştie mai mult decât în 
prima zi. Dar o avem pe Miraida. 

— Cine este Miraida? 

— O fată pe care Sauton, venit din Franța împreună 
cu mine, a adus-o în mod special pentru sir Franck... 
Prietenul nostru banianul a creat o mulțime de mistere în 
jurul acestei tinere persoane şi al rolului pe care vrea să 
i-l atribuie în cadrul afacerii noastre... Până acum s-a 


limitat la a-mi afirma că dacă Marchiza n-ar avea succes, 
simpla vedere a Miraidei ar dezlega limba fostului 
rezident. 

— Pe toate scrupulele lui Barlovv, asta este ceva tare 
ciudat! îşi dădu părerea căpitanul Dady O'Crab, pe care 
aceste explicații păreau să-l intereseze în cel mai înalt 
grad. 

— De altminteri, continuă Day-Lily, Sauton mi-a 
promis că în noaptea asta ne va dezvălui o parte din acest 
mister. Haide. Sauton, a venit clipa să vorbeşti. Te 
ascultăm. 

Astfel interpelat, indianul — mereu posomorât — lăsă 
să cadă cutele pelerinei sale şi, făcând trei paşi, veni în 
mijlocul cercului format de Dady O'Crab, Day-Lily, Robert 
Vaughant şi Jonathan Girle. Aici, stând cu braţele 
încrucişate la piept, începu: 

— Miraida — grăi cu o voce cadenţată şi lungind 
cuvintele, ca şi cum ar fi cântat o melopoe sălbatică — 
Miraida este nepoata patriarhului, tatăl meu... Este fiica 
surorii mele Nowla şi a lui sir Franck Zephyr, de la care 
am furat-o pentru a pune la cale răzbunarea tribului 
meu... Adevăratul ei nume este Miriam... Rezidentul le 
crede moarte, pe Nowla şi pe ea... Sunt amândouă în 
viață... Prin ele voi reda onoarea rasei mele, aşa cum am 
jurat... 

Rostind aceste cuvinte cu adevărat lămuritoare, dar 
care mai lăsau în negură încă o bună parte a enigmei, 
vocea banianului devenise încet-încet tot mai puternică, 
până ce căpătă un ton neîmblânzit şi solemn. 

— Lua-mi-ar infernul cu asalt buzunarul! murmură 
Dady O'Crab, în timp ce indianul se întorcea, liniştit, se 
rezeme de perete. lată un personaj care, chiar dacă 
vorbeşte puţin, vorbeşte bine şi care pare hotărât să 
acționeze. 

— În orice caz, reluă vorba Day-Lily, fie că sir Franck 
Zephyr are diamantul, fie că nu-l are, după ce ne vom 
lămuri în această privință, omul îi va aparţine lui Sauton 


şi, dacă va fi nevoie, noi vom fi cei care să i-l dăm pe 
mână... În felul acesta, bunul nostru prieten, alderman-ul 
Adrian, nu va trebui să se mai teamă de nici o reclamaţie 
din partea fratelui său, iar amicul nostru banianul va fi 
răsplătit pentru serviciile pe care ni le va fi făcut... 

Un dublu fulger ţâşni din ochii negri ai indianului. 

— Numai sângele trădătorului poate spăla sacrilegiul 
cu care a plătit ospitalitatea brahmanilor... Preoteasa 
pângărită va spăla ea însăşi pata, sacrificând lui Shiva, ca 
ofrandă, membrele spurcatului, căci atingând o devadasi 
ne-a dezonorat... 

Rostind aceste cuvinte, întinsese mâna ca pentru un 
jurământ. 

Dady O'Crab trebui să-şi muşte buzele până la sânge 
pentru a-şi reține o exclamație, sub forma unei noi 
înjurături pe care vederea acelei mâini întinse fusese cât 
pe-aci să i-o smulgă. 

Într-adevăr, mâna lui Sauton era roşie, plină de 
sânge până la încheietură. 

Căpitanul venise acolo pentru a observa şi a afla 
nişte secrete. Se sili să nu lase să i se vadă emoția şi se 
prefăcu a nici nu fi remarcat acea ciudățenie. 

— Dar unde se află această Miraida? întrebă pentru 
a-i înşela pe ceilalți şi spre a câştiga timp să-şi revină. 

Ca pentru a răspunde întrebării puse de căpitanul 
Dady O'Crab. Day-Lily se îndreptă către o perdea mare, 
care, căzând de la plafon până la pardoseală, împărțea în 
două încăperea în care avuseseră loc aceste discuții. 

Făcu să alunece, avea draperie pe bara ce o susținea 
şi, pe pernele unui divan la picioarele căruia stăteau 
ghemuite două femei Malabar, cu pielea ca de abanos, 
bătrânul Dady, uluit, văzu stând culcată o femeie, o fată 
foarte tânără, de o minunată frumusețe şi înveşmântată 
după obiceiurile indiene. 

Se lăsă o clipă de tăcere printre personajele acestei 
scene. 

— Ce ființă frumoasă! exclamă căpitanul, după 


prima clipă de uimire cauzată de acest spectacol puțin 
obişnuit şi neaşteptat. 

Între timp, ca urmare a mişcării perdelei, tânăra fată 
coborâse de pe divanul pe care se odihnea. Părea sub 
imperiul unei emoții extraordinare. 

Părul ei negru, despletit, i se revărsa pe umeri şi, cu 
ochii înlăcrimați, cu mâinile împreunate, frângându-şi-le 
cu gesturi de disperare şi de implorare, veni să arunce la 
picioarele lui Sauton. 

Aici, izbindu-şi fruntea de pardoseală, încercând să 
se agațe de pelerina banianului, îi vorbi cu o voce 
întretăiată de hohote de plâns, într-o limbă pe care Dady 
O'Crab nu o înțelegea... Ceea ce, cu siguranţă, îl făcu pe 
căpitan să regrete că nu studiase limbile orientale. 

De altfel această nouă scenă nu dură mult, căci 
indianul, surd la orice rugăminți şi nepăsător la 
spectacolul acelei dureri, o îmbrânci cu brutalitate pe 
biata copilă pe care cele două femei negre veniră s-o 
ridice şi să o ducă înapoi la divan unde, cu fața ascunsă 
în perne, continuă să plângă în hohote. 

Sauton trase iute la loc draperia şi, când făcu acea 
mişcare, căpitanul văzu din nou mâna lui roşie, 
însângerată. 

Câteva minute mai târziu, pe când Dady OCrab, 
după ce-şi luase rămas bun de la Day-Lily şi de la ceilalți 
asociați ai săi, se întorcea la postul său din căsuţa din 
grădinile Cremonei, se izbi de silueta lungă şi neagră a lui 
A.-E.-L.-O. Uckrill. 

Contrar obiceiului său, bunul Andrew, mereu atât de 
calm şi de flegmatic, părea agitat, ca ars de febră, şi 
emoția lui era vizibilă. 

— Hai repede, bătrâne Dady, spuse apucând brațul 
drept al căpitanului. Repede, s-au întâmplat lucruri noi... 
A trecut mai mult de o jumătate de oră de când te aştept, 
ştiind că vei trece pe-aici şi nevrând să mă apropii prea 
mult de Lucifer-Hotel, pentru a nu trezi bănuielile 
ticăloasei de Sun-Ray, căci dacă ne-ar vedea împreună 


totul ar fi pierdut. 

— Pe măruntaiele Majestății Sale Regina! blasfemă 
căpitanul, ce se întâmplă? 

— Spune-mi, mai întâi: Sauton a venit la întâlnirea 
din noaptea asta? 

— Era acolo. Dar aibă Satana parte de flăcările 
iadului în chip de baie de lapte îndulcit, dacă nu a venit 
cu o întârziere de mai bine de o oră... şi abia mai suflând, 
ticălosul! 

— Aha! făcu  Uckrill. A întârziat! Sunt foarte 
mulțumit de asta, Dady, foarte mulțumit... Şi gâfâind, 
nu-i aşa?... Ca un om care a alergat mult? 

— Da, care-a alergat mult, chiar aşa, jupâne 
Andrew. 

— E perfect, îți spun că e perfect, O'Crabl!... 

Tot vorbind, îl adusese pe căpitan spre o trăsură 
închisă, care staționa la câțiva paşi de locul în care îl 
întâlnise. 

— Urcă, îl îndemnă. 

Înainte de a-i da ascultare, Dady O'Crab avu timp să 
arunce o privire vizitiului. 

— Ia te uită, zise, gentlemanul Pip, care s-a îmbrăcat 
ca un vizitiu. Va să zică avem încurcături? 

Uckrill îl împinse în trăsură. 

— N-avem timp de pierdut, spuse, urcându-se lângă 
căpitan. 

Apoi, adresându-i-se lui Pip: 

— Pe Commercial! în galop! îi porunci. 

Nici nu închisese bine portiera, că trăsura şi pornise 
ca o săgeată. 

— Acum, Dady, reluă vorba Andrew, în timp ce se 
îndreptau spre Commercial, ţi-am spus că sunt noutăţi. 

— Vă ascult, domnule. 

— Doctorul Tom şi-a făcut iar de cap! Încă o fată 
tânără! lar şi iar, acelaşi mod de a proceda... Şi nimeni 
nu ştie nimic... N-aude-n-a-vede... Este chiar felul în care 
lucrează doctorul. Lordul Chief-Justice;s2, este furios... 


întregul Scotland-Yard şi-a pierdut capul. 

Numele doctorului Tom era de natură să-l 
impresioneze pe un polițist, căci Dady O'Crab îşi izbi cu 
putere pumnul de pulpele lui slabe şi slobozi o 
înjurătură. 

Dar după aceea, făcu imediat o mutră ruşinată şi 
speriată. 

"Canalii din paradis!" îşi spuse în minte, "uite că 
datorez un shilling dintr-o singură dată! Dacă o să 
continui tot aşa, ajung la ruină!" 

Într-adevăr, îşi amintise că nu mai era în prezenţa 
lui Day-Lily şi nici a unui alt nemernic pe care-ar fi 
trebuit să-l înşele şi că, în consecință, dispensa de care se 
bucurase şi de care uzase atât de copios în acea noapte 
era, din păcate, perimată! 

Doctorul Tom despre care tocmai vorbise Uckrill era 
numele dat de imaginaţia populară unui asasin care, de 
câteva luni, punea la mare încercare întreaga poliție din 
capitala engleză. Acel personaj insesizabil şi chiar de 
nebănuit, nu atacă decât tinere fete fecioare. Ucidea mai 
întâi fără a se lăsa prins şi, în al doilea rând, chiar fără a 
se putea ghici mobilul asasinatelor sale, al căror număr 
ajunsese deja la cifre fantastice. 

Era oare un nebun, un sadic, unul dintre acei 
savanți fanatici care, cuprinşi de febră cercetărilor lor, nu 
se dau înapoi de la o crimă, dacă o cred necesară pentru 
soluționarea cine ştie cărei probleme ştiinţifice? 

Răspunsul le putea cuprinde pe toate acestea... sau 
încă ceva... Nu se ştia. 

Nu-şi făcea fărădelegile decât într-o anumită zonă, 
între Whit-Chapel şi Limehouse, trecând prin strada 
Commercial şi prin Cornhill. 

Rapiditatea cu care acționa era fulgerătoare, 
îndrăzneala lui — fără pereche. Două minute, în plină 
stradă, îi erau de ajuns. Era apoi găsită o fată tânără 
moartă, la colțul vreunei străzi, pe un trotuar, sau în 
coridorul unei case. Nimeni nu văzuse nimic. Dar copila 


era acolo, moartă, însângerată, mutilată... 

Şi lumea spunea: 

— Pe aici a trecut doctorul Tom. 

Nimeni nu era, nu putea fi bănuit. 

O dată sau de două ori, după nişte aparențe, se 
crezuse că asasinul a fost prins. Fuseseră arestați câțiva 
bandiți, duşi la închisoare, cercetaţi prin interogatorii 
insistente. 

Dar nu! În timp ce ei erau la răcoare, doctorul Tom 
făcea noi victime. 

Şi blândele copile blonde nu mai îndrăzneau să iasă 
din casă. Taţii şi mamele tremurau. 

O ciudată mânie a doctorului Tom era aceea de a-şi 
mutila victimele, întotdeauna în acelaşi fel: le scotea 
ochiul drept şi le sfârteca sânii, apoi le tăia membrele. 
Oare de ce făcea asta? 

Evident, în acțiunile sale intervenea vrăjitoria. 

În acea noapte, doctorul Tom trecuse pe strada 
Commercial. O fată de şaptesprezece ani, o biată fiică a 
unor muncitori cinstiți, ieşise să cumpere pâine şi nu se 
mai întorsese. 

Câteva ore mai târziu, fusese găsită pe o lane, cu 
rochia ridicată până peste față şi mutilată ca şi celelalte. 

lată ce-i explica Andrew-Ellick-Isaiah-Otto Uckrill lui 
Dady O'Crab, în trăsură. 

— Mereu acelaşi lucru, spunea Andrew. Sărmana 
micuță a fost mai întâi strangulată... apoi, mutilată. 

Deodată, căpitanul Dady O'Crab îşi puse mâinile lui 
mari pe umărul superiorului său: 

— Piele de anghilă! Jupâne Andrew, iertați-mi 
această familiaritate! strigă. Dar ce-ați zice dacă l-am 
prinde pe doctorul Tom? 

Uckrill îi privi pe căpitan în albul, ochilor: 

— Mă gândeam şi eu la asta, spuse, şi am o idee... 

— Ei bine! Şi cu la fel! exclamă Dady O'Crab. 

Şi dădu drumul unei înjurături şi mai cumplite 
decât cea de adineauri, dar nici nu se gândi cât va trebui 


să plătească Societăţii împotriva Înjurăturilor. 

Îşi amintise, brusc, de mâna însângerată a lui 
Sauton... acea mână pe care, de două ori în timpul nopții, 
o văzuse roşie toată, înroşită de sânge proaspăt... 

— Da, da, repetă el satisfăcut, de câteva ori. Am cu o 
idee. 

— Ia spune, căpitane. Îl îndemnă Uckrill, să vedem 
dacă ideea dumitale este aceeaşi cu a mea. 

— Piele de anghilă! Ar însemna că avem o şansă 
dublă de a fi pe pista cea bună! 

— Spune-mi ideea dumitale. 

Dady O'Crab nu se lăsă rugat, în câteva cuvinte, îi 
relată şefului său convorbirea lui cu Day-Lily, sosirea lui 
Sauton cu falsul Lucifer, apoi groaza lui când văzuse 
mâna banianului. 

— Ei, bine! Bătrâne Dady, zise Uckrill, bănuielile 
dumitale le confirmă pe ale mele, şi acum cred că ştiu 
bine pentru ce doctorul Tom execută cu atâta 
încăpățânare ablațiunea ochilor victimelor sale... Trebuie 
cu orice preț, înțelege-mă bine, cu orice preț, să aflăm 
unde locuieşte Sauton. 

— Trebuie, întări căpitanul, dar v-am mai spus. 
lucrul nu este uşor... Gentlemanul Pip şi cu mine, devotat 
îi dumneavoastră slujitori, l-am urmărit nu de puţine ori, 
pe străzi, pe nemernicul ăsta viclean, şi deseori ne-am 
plimbat de strada Commercial... Dar s-ar putea spune că 
acest fiu al Satanei are, ca şi vulpea, însuşirea de a scăpa 
şi de a-ți dispărea de sub nas, chiar în clipa în câte te 
aştepţi mai puţin şi fără să poți spune, deşi ai fost cu 
ochii larg deschişi, încotro s-a dus. 

— Ştiu, zise Uckrill. Ştiu bine ce vrei să zici şi m-am 
lăsat şi eu păcălit, căpitane. Aşa încât, dac-ar îi fost vorba 
despre o misiune uşoară, nu m-aş fi adresat dumitale. 

Dacă în trăsură n-ar fi fost atât de întuneric, Uckrill 
ar fi putut vedea umplându-se de mândrie chipul 
însoțitorului său. Nimic nu putea gâdila mai plăcut 
vanitatea bătrânului Dady, decât acest elogiu al şefului 


său. 

— Piele de anghilă! strigă, dacă hindusul este o 
vulpe, Dady O'Crab, vărul vărului meu, este o vulpe 
bătrână! Şi vom vedea care dintre noi doi îi va veni de hac 
celuilalt! 

Dacă noaptea care era pe sfârşite fusese bogată în 
informații pentru Dady O'Crab şi pentru Uckrill, 
căpitanul pierduse totuşi un bun prilej de a afla lucruri 
noi... 

Pentru aceasta, ar fi trebuit să-l urmărească pe Day- 
Lily la ieşirea sa din Lucifer-Hotel. 

Dar, din păcate, căpitanul nu avea darul de 
ubicuitate şi era nevoit, acum, să-l însoțească pe Uckrill 
pe strada Commercial, unde îi chema nouă crimă a 
doctorului Tom. 

Ar mai fi trebuit şi s-o ghicească pe vicleana miss 
Sun-Ray, sub înfăţişarea unei doamne bătrâne care a 
ieşit din hotel la câteva minute după încheierea întâlnirii 
în cursul căreia aflase atâtea lucruri. 

Să mărturisim că, desigur, n-ar fi recunoscut-o sub 
această nouă deghizare, pentru motivul foarte bine 
întemeiat că era şi de nerecunoscut şi că i-ar fi fost greu 
s-o  bănuiască, într-atât de rapidă fusese acea 
transformare... 

Ar mai fi fost necesar, de asemenea, să poată 
pătrunde, pe urmele ei, într-o casă din Pimlico, unde se 
duse ea şi unde uşa i se deschise, ca şi cum ar fi fost 
aşteptată. 

Dar, fără îndoială, nu i s-ar fi permis să intre la fel 
de lesne în acea casă, şi n-ar fi putut, aşadar, să 
surprindă secretul acestui nou demers al misterioasei 
persoane. 

Ceea ce era mare păcat, căci căpitanul ar fi asistat la 
un spectacol destul de neaşteptat. 

Ajungând la etajul întâi al casei, miss Sun-Ray care, 
pe stradă, avea înfăţişarea perfectă a unei bătrâne 
doamne respectabile, îşi ridicase peste pălărie voalul de 


culoare închisă şi lăsase să cadă şalul în carouri care-i 
ascundea mijlocul subțire... Spinarea ei încovoiată se 
îndreptase şi redevenise tânăra şi frumoasă... 

Pătrunsese nestingherită în apartament şi, după ce 
traversase mai multe încăperi slab luminate de nişte 
lămpi chioare, ciocănise la o uşă, cu trei bătăi discrete. 

Nu se auzi nici un răspuns. Ciocăni astfel de mai 
multe ori şi, contrar obiceiului său, nu dădu nici un 
semn de nerăbdare. 

— Intră! răspunse, în cele din urmă, un glas. 

— În fine! exclamă vizitatoarea, al cărei piept se 
zbătea sub imperiul unei ciudate emoții. 

Deschise uşa şi se pomeni într-o încăpere cu pereți 
albi, fără covoare, mobilată foarte rudimentar cu câteva 
scaune cu fundul din împletitură de pai şi cu o masă 
mare de lucru, pe care erau puse două sfeşnice cu toate 
lumânările aprinse. 

În fața acestei mese, aplecat peste nişte hârtii pline 
de cifre şi de alte însemnări, cu fruntea sprijinită pe o 
mână foarte albă şi deosebit de fină, şedea un bărbat cu 
părul alb ca neaua şi îmbrăcat într-un halat de catifea 
neagră. La intrarea tinerei femei, nici nu ridică privirea, 
nici nu se întoarse. 

Părea absorbit într-o cugetare adâncă. 

Până acum, am văzut în miss Sun-Ray o persoană 
de o rar-întâlnită hotărâre, cu vorba scurtă, cu glasul 
tăios, obişnuită să poruncească, nesuportând să fie 
contrazisă. 

Lucru ciudat: acea ființă insolentă şi teribilă nu 
adusese aici, cu sine, nici îngâmfarea, nici impertinenta, 
nici obişnuita ei dezinvoltură. 

Era, cu adevărat, o altă persoană. 

Departe de a se indigna de primirea atât de puţin 
ceremonioasă a bărbatului cu păr alb, care nici măcar nu 
păruse să-şi dea seama de prezența ei, rămase în prag, 
într-o atitudine aproape umilă şi respectuoasă. 

Nu mai exista nici un fulger sarcastic în ochii ei, ci 


mai curând o tandreţe caldă în privirea cu care îl învăluia 
pe stăpânul locului, şi un fel de expresie timidă de reproş, 
ca cea a unei amante disprețuite dar supuse, aproape o 
implorare. 

Se scurseră astfel două minute lungi şi tăcute. 

— Mario, spuse în cele din urmă cu un suspin, 
Mario, am venit. 

Rostise aceste cuvinte cu o voce foarte blândă, 
tremurătoare şi plină de mângâieri. 

Ca şi cum vorbele ei l-ar fi trezit brusc din mijlocul 
unui vis, bărbatul cu halat de catifea neagră tresări. Se 
întoarse şi lumina căzu din plin pe chipul său, dând la 
iveală o față oribil de plină de cicatrici, de riduri adânci, 
roasă, deformată de stigmatele vreunei boli cumplite, sau 
mal curând de nişte muşcături, adânci ca urmele unei 
substanţe corosive. 

Accident, sau atentat? 

Poate, chiar, o desfigurare voluntară! 

Desigur că această ultimă ipoteză ar fi venit în minte 
unui observator, căci întreaga mască fusese atinsă şi 
"distrusă" de acidul arzător, dar ochii rămăseseră totuşi 
intacți. 

Aşa cum se înfățişa, omul era hidos, groaznic la 
vedere, aproape respingător la primul contact. 

— Ah! zise, tu eşti, Jenny! Ce noutăţi? 

— Iată, Mario, aduc cincizeci de mii de lire. 

Miss Sun-Ray puse pe masă un coş, care-i servise pe 
stradă spre a-şi da o înfăţişare de femeie cumsecade, şi 
scoase din el un teanc de bancnote şi de polițe pe care le 
răsfiră sub lumina sfeşnicelor. 

— Bine, încuviință calm omul cu chipul desfigurat. 
Mai ai să-mi spui şi altceva? 

— Da, Mario. 

— Vorbeşte. 

— Cred că pot să afirm, Înălțimea Voastră, că, în mai 
puţin de cincisprezece zile, averea lui sir Franck Zephyr 
va fi în mâinile domniei voastre... 


— Cât? 

— În jur de trei sute de mii de lire. 

— Şi diamantul? 

— Vă voi înmâna diamantul în acelaşi timp cu cele 
trei sute de mii de lire... 

— E-n ordine, Jenny... Dacă aşa spui, înseamnă că 
aşa va fi... Ştiu că mă pot bizui pe tine... 

Până atunci, rămăsese impasibil, cu privirea în jos şi 
vorbind cu un glas mort, lipsit de timbru, ca şi cum n-ar 
fi fost atent la convorbire din cauza unui gând lăuntric, 
un gând atât de greu încât îl făcea să-şi aplece fruntea. 

Cu o mişcare bruscă, se îndreptă deodată şi-şi înălță 
capul. Şi, ca printr-o magică lovitură de teatru, în el se 
produse o ciudată transformare. 

În paloarea de spectru a cărnii moarte a chipului 
său, ochii îi străluceau ca o flacără uimitor de intensă, o 
flacără vie, de o minunată tinerețe — flacăra voinţei 
irezistibile şi a beției triumfurilor... 

Bărbatul acela, până adineauri frânt, încovoiat, 
aproape culcat pe masa lui şi semănând — în catifeaua 
neagră a îmbrăcămințţii sale şi sub zăpada părului — cu 
un alchimist din evul mediu, bătrân de o sută de ani şi 
pierdut în descifrarea pergamentelor, în căutarea vreunei 
formule de vrăjitorie, bărbatul acela nu mai era bătrân... 

În mişcările sale şi în felul în care îşi îndreptase 
trupul, în vioiciunea elanului care-l ridicase în picioare, 
se ghicea o vigoare neobişnuită. 

Pe fruntea lui mare, înaltă, puternică, cununa de păr 
alb părea o aureolă în strălucirea căreia dispăruseră 
ridurile, cicatricele, brazdele şi urmele rănilor. 

Tot acel chip cumplit de brăzdat fremăta şi strălucea 
în asemenea măsură, încât urâțenia fugea şi el devenea 
frumos, de o frumusețe teribilă, de înger răzbunător sau 
de demon, cu o privire de om în extaz sau de vizionar. 

— O, vis al meu! şopti — aşadar te vei îndeplini, vis 
al meu! 

Şi acest simplu murmur al vocii sale, cu timbru grav 


şi blând, armonioasă şi pătrunzătoare, o făcu să se 
înfioare pe femeia care-l asculta şi care-l contempla, în 
extaz şi ea! 

Urmă o tăcere, timp în care ea rămase locului, 
gâfâind, cu ochii țintuiți pe acel cap de leu alb. 

— Mario! îndrăzni în cele din urmă, cu timiditate. 

— Este adevărat, răspunse bărbatul, readus la 
realitate. Eşti încă aici, Jenny... Uitasem... Ei, bine! Sunt 
mulțumit de tine. 

O bucurie plină de mândrie se citi în ochii lui miss 
Sun-Ray. Îndreptă spre cel pe care-l numea Mario o 
privire de sclavă pasionată... 

— Nu-mi mulțumiți, răspunse. Eu sunt cea care 
sunt fericită pentru puținul pe care-l pot face pentru 
Înălțimea Voastră... Nu ştiu cine sunteţi, nici de unde 
veniți, nici încotro vă duceți... Dar ştiu că sunteți mare şi 
puternic, şi inima mea întreagă vă aparţine... Înălțimea 
Voastră porunceşte, iar eu ascult... Sunteţi geniul, eu 
sunt dragostea... Fericirea mea este să vă slujesc. Vă 
iubesc, vă iubesc, Mario! 

Spunând acestea, se lăsă să cadă în genunchi, 
lovindu-şi fruntea de masă, pe care-şi odihni timp de o 
clipă fața inundată de lacrimi. Bărbatul îşi încruntă 
sprâncenele şi făcu un gest de nerăbdare plină de dispreț. 

Când Sun-Ray îşi ridică privirile, rămăsese singură 
în încăpere. 


Capitolul VI - Sacrificiul uman 


Între Limehouse şi Cornhill, exact în locul în care 
începe Charles-Street, pe Commercial-Road-East, exista 
pe vremuri o aglomerare destul de urâtă de cocioabe şi de 
construcții vechi, care alcătuiau un ansamblu cunoscut 
sub numele de Whimsical City sau Cetatea Stranie. 

În acel cartier, care totuşi nu străluceşte prin 


eleganta sa şi a cărui sărăcie este legendară, Cetatea 
Stranie — ale cărei locuinţe erau ocupate, în parte, de 
către marinarii din port sau de muncitorii de la docuri — 
constituia, dacă este posibil, un fel de pată şi mai 
mizerabilă. 

Pe de altă parte, în afara câtorva certuri între 
mateloți şi muncitori, moralitatea din Whimsical City se 
bucura de o apreciere destul de bună la Scotland-Yard, 
unde era considerai chiar cu plăcere gândul că, dacă ar fi 
nevoie, marinarii ar şti să-şi asigure propria lor poliție. 

Aşa încât supravegherea în acea zonă fusese 
abandonată puţin câte puțin, şi numai o dată sau de 
două ori pe lună, câte unul sau două "numere de la 
curente" se duceau să se piardă prin labirintul încurcat 
de pasaje boltite sau neacoperite care ar fi putut face din 
Whimsical-City un refugiu foarte sigur pentru bandiți. 

Singurul drum circulabil care deservea interiorul 
Cetăţii Stranii avea forma unei cruci romane şi se 
desfăcea spre patru străzi foarte depărtate unele de 
celelalte: Jubilee, Clarck şi Bedford. 

Printr-un eufemism, acel drum mizerabil şi lipsit de 
orice întreținere fusese denumit "Pretty-Lane" (Aleea 
Drăguţă). 

Să mai adăugăm, în fine, că la aproximativ treizeci 
de metri de Bedford-Street, terenul "Aleii Drăguţe' 
prezenta o depresiune bruscă, pe jumătate din lățimea sa. 

Acolo, în vreme ce partea plană ajungea la stradă, 
cealaltă se afunda în pământ, printr-o pantă destul de 
abruptă, sfârşind în nişte mari galerii subterane, a căror 
lungime era — se pare — extraordinară, deoarece se 
deschideau în Southwarck, trecând pe sub patul Tamisei. 

Astăzi, Whimsical-City nu mai există, căci edilii 
Londrei au ras toate cocioabele, din motive de salubritate 
publică, iar pe amplasamentul său a fost clădit vastul 
oraş Bromehead. 

În 1851, Cetatea Stranie, beneficiind, ca şi toate 
celelalte cartiere ale oraşului, de afluxul de viață pe care-l 


aducea mulțimea cosmopolită venită să viziteze Expoziţia 
sau de a câştiga de pe urma ei, nu avea nici o clădire 
nelocuită. 

Cea mai importantă casă din cartier era un fel de 
construcție mare, al cărei al treilea şi totodată ultim etaj 
era ocupat în întregime de un atelier cu pereți fără 
ferestre, care-şi primea lumina printr-un plafon de sticlă, 
şi în interiorul căruia nu putea pătrunde nici o privire, 
deoarece maghernițele învecinate erau mult mai joase. 

Acolo îl vom face pe cititorul nostru să intre, la 
sfârşitul acelei nopţi, care fusese atât de fertilă în emoţii 
pentru călătorii găzduiți la Lucifer-Hotel, ca urmare a 
luptei epice a cavalerului de Blancanard împotriva 
patului său, Lucifer-bed. 

Datorită felului exotic în care era mobilat, te-ai fi 
putut crede departe de Londra, când pătrundeai în acel 
atelier în care, întâi de toate, simțeai un parfum ciudat, 
pătrunzător şi dulce totodată. 

Printre draperii şi mobile bizare, cu o extraordinară 
lucrătură a lemnului, totul prezentându-se în penumbra 
pe care flacăra leneşă a unei lămpi primitive nici nu 
încerca s-o împrăştie, într-o tăcere de sanctuar, o femeie, 
înveşmântată în stofe cu culori strălucitoare, stătea într-o 
atitudine de rugăciune. 

Avea, poate, treizeci de ani... 

Cu mâinile împreunate, întinse către cel mai 
întunecat colț al acelui misterios refugiu, recita încet o 
invocațţie, cu o modulație stranie a glasului: 

— Mahadeva, tu, mare zeu al splendorii, lumină a 
inteligențelor, oare mânia ta nu se va sfârşi? Nu vei avea, 
în sfârşit, o privire de îndurare şi de milă pentru 
servitoarea ta, ale cărei lacrimi curg de atâta amar de 
ani? Nu vei face să înceteze spaimele mele?... Tu, a cărei 
bunătate face să reînvie dragostea, nu-mi vei reda fiica, 
pe sărmană mea micuță. Miriam?... 

În vreme ce se ruga astfel, o uşă se deschise fără 
zgomot, lăsând să intre un nou personaj. 


Noul-venit, îmbrăcat europeneşte, ca un om din 
popor, purta un pachet destul de voluminos, înfăşurat în 
pânză cerată. 

Se opri o clipă în prag şi o privi, cu un rânjet mut şi 
plin de cruzime sălbatică, pe preoteasa prosternată. 

Dar în momentul în care, neştiind ce se întâmpla în 
spatele ei, se pregătea să-şi reia ruga, bărbatul vorbi tare, 
rostind următoarele cuvinte necruțătoare: 

— Shiva cel Cumplit nu poate avea slăbiciunea de a 
îndeplini ruga unei preotese sperjure, ale cărei fapte 
nelegiuite i-au profanat templul şi a cărei crimă a făcut ca 
fiii celui mai mândru trib al Sikhs-ilor să decadă mai jos 
decât cei mai nemernici paria. 

Auzind glasul, femeia cea tristă se întoarse. 

— Fratele meu! şopti cu o expresie de groază. 

— Ora se apropie! continuă celălalt, exaltându-se. Se 
apropie ora când se va face dreptate! În curând, tribul 
reabilitat va putea intra din nou în pagoda sacră, iar 
Shiva îşi va regăsi ochiul scânteietor care, odinioară, a 
transformat dragostea în scrum! Pregăteşte-te, sora mea; 
iată, se va face ziuă şi vreau ca, prin tine, să aduc cea 
mai frumoasă ofrandă zeului răzbunării, a cărui 
amenințare se îndeplineşte întotdeauna. 

Cea căreia i se vorbea astfel se ridică, înfiorându-se. 
Merse încet către fundul încăperii şi ridică faldurile grele 
ale unei draperii, cu o vădită teamă, dar totodată cu 
respect. 

Destul de repede, trei focuri ce abia pâlpâiau în nişte 
vase de bronz aflate acolo se întețiră ca urmare a efortului 
ei de a sufla asupră-le şi, la lumina lor, nişte forme 
fantastice deveniră vizibile, detaşându-se în negru pe 
zidurile văruite ale acelui fund de atelier. 

Felul în care era mobilată această a doua parte a 
atelierului era cu mult mai neobişnuit decât cel din prima 
şi, lăsând la o parte proporțiile, reprezenta interiorul unei 
pagode consacrate cultului celei mai înspăimântătoare 
divinități indiene. 


Pe un fel de altar improvizat şi împodobit cu un mare 
număr de flori de lotus, se afla o statuie înaltă din bronz 
negru. Era statuia lui Shiva, reprezentându-l dansând în 
mijlocul unui cerc de flăcări şi zdrobind cu piciorul drept 
trupul unui om căzut la pământ. 

Părul zeului, în formă de limbi de foc, era tot atât de 
negru cât cele patru brațe ale sale, în care ţinea: unul — 
soarele; celălalt — un sceptru; cel de-al treilea — o tobă; 
iar ultimul — un şarpe. 

În jurul Stăpânului Distrugerii se aflau, pe trepte 
mai puțin înalte, divinitățile superioare: 

Laksmi, zeița frumuseţii, a dragostei şi a norocului; 

Parvati sau Prithivi, zeița pământului; 

Kali, cea cu zece braţe, zeița războiului; 

Ganeca, divinitate cu cap de elefant, zeul ştiinţei; 

Skanda, zeul măcelului, născut din ochiul lui Shiva. 

Apoi, şi mai jos, divinitățile inferioare, geniile şi 
demonii. 

Acum cele trei focuri sacre luminau din plin acest 
înspăimântător conclav de zei şi de zeițe cu brațe 
multiple. 

Femeia cea triată privea îndelung, tremurând, chipul 
statuii celei mari. Ochiul său unic, ochiul dreptăţii şi al 
fulgerului, ochi de foc, care ar fi trebuit să arunce flăcări 
roşii, întunecate şi totodată arzătoare, nu se înfățişa 
decât ca o gaură neagră, cavitatea orbitei fiind goală. 

Femeia rămăsese în picioare, între cele trei vetre, 
aşteptând venirea fratelui său care, în cealaltă parte a 
atelierului, se ocupa cu libațiunile rituale ce trebuie să 
preceadă sacrificiul. Era o preoteasă a acelui zeu Sindhai, 
transplantată în mod atât de ciudat într-un cartier din 
Londra; o baiaderă din munţii Suleiman; o devadasi din 
tribul brahmanilor războinici, aşa cum o arăta costumul 
său şi după cum o dovedeau funcțiunile ei de vestală. 

După câteva minute, draperia se ridică din nou şi cel 
pe care-l numea frate apăru, extraordinar de 
metamorfozat. 


Capul în întregime ras, cu excepţia unei şuvițe de 
păr împletit în vârful creştetului; trunchiul gol, braţele 
nervoase, fruntea golaşă, pielea bronzată pe care ieşeau 
în evidență nişte stigmate albicioase ce brăzdau cu câte 
trei dungi muşchii pectorali, încheietura cotului şi 
fruntea, deasupra sprâncenelor, îi dădeau înfăţişarea 
unui ascet care s-a chinuit prin macerări. 

Drept orice îmbrăcăminte, nu purta decât un fel de 
eşarfă roşie pe umeri, iar în jurul şalelor un languti5* 
scurt, stacojiu şi cu bordură galbenă. 

Nişte încălțări din lemn, montate pe patine, îi erau 
prinse de picioare doar printr-un buton strâns între 
degetul mare şi cel alăturat. 

În sfârşit, singura sa podoabă consta dintr-un colier 
făcut din capete de mort mici, de care atârna un clopot. 

Era un brahman shivait, în costum de mare 
ceremonie. 

Intră şi, fără a spune un cuvânt merse spre altarul 
lângă care depuse pachetul înfăşurat în pânză cerată, cu 
care venise. 

Începură pregătirile în vederea sacrificiului anunţat. 

Brahmanul aşeză cu grijă obiectele necesare, 
punând pe o scândură, la picioarele statuii principale, 
aşa numitul "lângă" — simbolul divinității procreatoare, 
care reprezintă falusul. Aprinzând lampa în formă de 
tron, puse în stânga sa clopoțelul împodobit cu un cap de 
taur Naudi, iar în dreapta vasul şi ligheanul pentru 
anticele libațiuni, lingura cu care să toarne untul şi 
arzătorul de parfum ce avea forma unui boboc de floare 
de lotus. 

— Glorie ţie, Shiva! strigă brahmanul. 

— Glorie ţie, Shiva! repetă ca un ecou brahmana 
care veni să-şi pună mâna dreaptă pe brațul drept al 
preotului, ca semn de perfectă unire în gânduri. 

Începând incantațiile obişnuite, brahmanul 
continuă: 

— Fie ca spiritele rele care colcăie pe pământ să fugă 


în fața privirii lui Shiva şi că prin această privire acei 
demoni impuri să fie distruşi! 

Baiadera îi repeta vorbele, cuvânt cu cuvânt, şi 
amândoi îşi însoțeau rugăciunea cu semne mitice, făcute 
cu degetele. 

— Mă prosternez în fața lui Shiva, marele stăpân 
strălucitor ca un munte de argint, având luna ca podoaba 
pe cap şi soarele drept păr. Mă plec în fața ființei cumplite 
şi puternice, veşnic adorată de trupele nemuritorilor 
Gana; cel mai de temut dintre stăpânii universului, 
justițiarul infailibil care, transformat în cenuşă de către 
cei răi, devorând cu o singură privire ochiul său de 
înțelepciune... 

Aici, cei doi oficianți se opriră, dând toate semnele 
unei imense consternări. 

Până atunci nu făcuseră altceva decât să respecte 
invocațţiile consacrate. Dar, de cinci acel ochi de 
înțelepciune despre care vorbeau îi fusese furat zeului de 
către un profanator străin, ultima frază a ritualului putea 
fi luată drept o batjocură insultătoare, căci statuia era 
oarbă. Atunci când le pronunțau, sau când le auzeau 
pronunțându-se, Sikhsii trebuiau să se aplece, în 
atitudinea implorării şi a spaimei. 

Muţi şi tremurând de o groază superstițioasă, 
rămaseră, aşadar, în aşteptarea cumplitelor efecte ale 
mâniei divine. 

Şi, deoarece trăsnetul nu se abătea asupra lor, 
brahmanul îşi îndreptă trupul cu ochii lucind de bucurie. 

— Mahadeva! Mahadeva! strigă. Ai citit, deci, în 
sufletul servitorului tău!... Da, ultimul dintre fiii tribului 
blestemat a jurat să-l reabiliteze în fața ta! Şi-şi va 
respecta jurământul! Sarcina este grea; pentru a izbândi, 
am fost nevoit să accept alianța cu nişte străini impuri... 
Dar tot ceea ce fac este numai pentru gloria ta, o, 
Shiva!... Ajută-mă, prin urmare, să ţin şarpele 
împrumutat de pe altarul tău de pe coasta muntelui 
Suleiman. Voi zdrobi capul şarpelui Nelye pe rana rasei 


mele, şi familia patriarhului va putea din nou să intre cu 
fruntea sus în pagoda ta. Ajută-mă, Shiva, şi eu îţi voi 
înapoia ochiul tău de flăcări... Până atunci, o! Mahadeva! 
Pentru a-ți atrage privirile binevoitoare asupra celor ce 
întreprind, îți aduc sângele unei femei neîntinate... 

Vorbind astfel, se prosternă de trei ori, în vreme ce 
preoteasa lovea un gong, iar el recită cu glas scăzut 
frazele ritualului. 

Sosise momentul ofrandelor şi al purificării. 

În mod obişnuit, oficiantul shivait stropeşte efigiile 
zeilor săi cu lapte, cu unt şi cu apă parfumată cu santal. 
Dar acestea sunt nişte practici pentru ceremonii 
obişnuite, iar brahmanul avea de făcut, astăzi, un 
sacrificiu de sânge. 

Ridicându-se, desfăcu pachetul înfăşurat în pânză 
cerată, pe care-l pusese la picioarele altarului. Un 
spectacol oribil se înfățişă ochilor baiaderei, care privea 
palidă şi tremurând. 

Se aflau acolo o inimă de om, un ochi şi doi sâni de 
femeie, totul năclăit în sânge pe jumătate închegat. 

Ceea ce urmă, fu îngrozitor: 

Înălţându-se pe încălțările lui de lemn, brahmanul, 
ținând în fiecare mână câte unul din sâni, pe care-i 
apucase de sfârcuri, îi lipi de pieptul statuii celei mari, cu 
o asemenea forță, încât carnea moartă rămase fixată pe 
bronz, care acum era stropit de sânge. 

Ochiul şi inima fură puse de el pe vetre şi sanctuarul 
se umplu de un fum greu mirositor. 

Şi toate aceste acte barbare erau însoțite de cuvinte 
fanatice, ce explicau că acele ofrande însângerate erau 
făcute într-un spirit de purificare simbolică. 

O fiică de brahmani păcătuise cu inima, primind 
mângâierile unui străin impur. Păcătuise şi prin sânii săi, 
alăptând copilul născut din acea dragoste profanatoare. 
Spre a-l pregăti pe Shiva pentru îndurare, sacrificatorul îi 
aducea inima şi sânii unei fete din rasa străinului. 

Ofranda ochiului drept al unei victime sacrificate 


pentru zeu trebuia, de asemenea, să fie considerată de 
către Shiva ca o reparaţie simbolică şi ca o materializare a 
jurământului rostit de preot. 

Ceremonia se încheie prin alergarea obligatorie, de 
trei ori, în jurul conclavului de zei. 

După care, preotul şi preoteasa părăsiră sanctuarul, 
retrăgându-se în prima porțiune a atelierului. 

Femeia era la capătul puterilor. Căzu în genunchi în 
fața sinistrului hindus şi, cu glasul plin de lacrimi, îi 
imploră: 

— Frate, frate, este multă vreme de când te slujesc 
ca o sclavă. Dacă am păcătuit, am şi suferit, şi am plâns 
mult. Oare nu a venit ceasul iertării şi încă nu vrei să-mi 
redai fiica?... Miriam, redă-mi-o pe Miriam, o! Fratele 
meu!... Şi cele mai aspre porunci ale tale le voi îndeplini 
cu plăcere. 

Astfel se ruga sărmana Nowla, sechestrată de luni de 
zile în acea casă ciudată din Cetatea Stranie, ca urmare a 
fanatismului feroce al lui Sauton, banianul. 

Necruţător, acesta o întrerupse. 

— N-a sosit ceasul, sora mea... Când v-am răpit, pe 
tine şi pe fiica la, din palatul din Katmandu — căci nu 
puteam să-l ucid pe rezident în mijlocul cypai-lor săi — 
am făcut-o cu intenţia ca, într-o zi, s-o folosesc pe Miriam 
ca momeală pentru a-l atrage pe tatăl ei în capcana în 
care, ținându-l în fine, mă voi răzbuna pe el pentru 
dezonoarea adusă rasei mele. Străinul este puternic, dar 
noi, hinduşii, avem viclenia tigrului şi prudența 
şarpelui... Au trecut ani mulți, dar răzbunarea se apropie 
şi Shiva mă apără!... Dacă te-am despărțit de Miriam, 
motivul este că m-am temut de slăbiciunea ta şi nu am 
vrut să înveţe de la tine să iubească numele tatălui său... 
Răbdare, aşadar! Îţi vei revedea curând fiica... Dar asta va 
însemna că, atunci, tribul nostru îşi va putea ridica din 
nou fruntea şi că crima ta va fi fost iertată!... 

Din ochii banianului țâşnea un fulger de triumf atât 
de feroce, încât Nowla simți un junghi în inimă. Cu ce 


condiție va putea s-o revadă pe Miriam? 

Cu glas abia inteligibil, într-atât spaima îi contracta 
gâtlejul, întrebă: 

— Aşadar, sir Franck se află la Londra? 

Sauton îşi muşcă buzele. 

— Nu, răspunse, dar poate va veni. 

Nowla se lăsă moale să cadă, cu un geamăt jalnic. 

Între timp, brahmanul îşi scosese costumul 
sacerdotal şi îmbrăcase din nou hainele sale europene. 

O perucă, pusă artistic pe cap, ascundea tonsura 
sacră. 

— Răbdare, Nowla, repetă înainte să plece. Şi nu 
uita că salvarea lui Miriam depinde de supunerea ta. O 
revoltă sau o indiscreţie din partea ta o va face să-l 
cunoască pe acela pe care câinii de englezi îl numesc 
"doctorul Tom"! 

Uşa se închise în urma lui. 

Nefericita Nowla, încă îngenunchiată, ţintuită la 
pământ de aceste cuvinte sinistre, rămase acolo, cu 
chipul schimonosit de spaimă. 

Deodată, prin minte îi trecu un alt gând înfricoşător. 
Scoase un țipăt răguşit, se ridică dintr-o săritură şi alergă 
spre colțul atelierului în care se află sanctuarul. Fără a 
îndrăzni să intre acolo, ridică draperia. 

Şi ochii ei se aţintiră, ca hipnotizaţi, pe cei doi sâni 
albi, lipiți pe pieptul negru al groaznicului zeu de bronz. 
O bănuială cumplită sfâşie şi mai adânc sufletul şi trupul 
Nowlei: "Dacă Sauton a înşelat-o? Dacă era ea, Miriam, 
cea al cărui sărman trup fusese oferit că ofrandă lui 
Shiva, de către fanaticul brahman?" Oare nu se putea 
aştepta la orice cruzime din partea acelui nebun? 

Sângele înfierbântat i se zbătea în tâmple; gâfâia, şi 
se simțea copleşită de o groază de nedescris; nebunia îi 
cuprindea creierul. Brusc scoase un țipăt sfâşietor: 

— Miriam! Miriam! 

Şi, cu brațele întinse spre cei doi sâni albi 
însângerați, se prăbuşi în nesimţire... 


Capitolul VII - Intenţiile alderman-ului 


"Să nu uit" — îşi spusese domnul de Blancanard 
culcându-se, în ajun, pe patul său, la Lucifer-Hotel — "să 
nu uit că mâine dimineaţă trebuie să mă duc în City, la 
bogatul negustor Adrian Zephyr, care este şi alderman, 
pentru care am o scrisoare de recomandare şi care, se 
pare, este unchiul unei persoane foarte drăguțe." 

Cavalerul nu putu pune în aplicare acest plan decât 
după-amiază. Emoţiile teribile pe care le încercase în 
timpul nopţii, lupta pe care trebuise s-o susțină împotriva 
lui Lucifer-bed, spaima pe care i-o cauzase apariția, în 
camera sa, a unui trup fără cap — toate acestea îl 
zguduiseră, îl zdrobiseră şi-l obosiseră în aşa hal, încât se 
trezise abia spre prânz. 

Pentru ce şi de către cine era recomandat domnul de 
Blancanard fratelui fostului rezident din Nepal? 

Acest cavaler originar din Mans, de altminteri un om 
foarte cumsecade, venise oare la Londra cu alt scop decât 
acela de a vizita "the Great Exhibition” şi de a studia 
funcționarea mecanismelor de la Lucifer-Hotel? 

Este ceea ce vom afla precedându-l la alderman, 
acolo unde — putem s-o spunem pe dată — era aşteptat. 

Desfăcându-şi corespondența primită în acea 
dimineață, grasul Adrian găsise, într-adevăr, următoarea 
scrisoare expediată din Paris şi purtând antetul celebrei 
firme 'Joinson Brothers and Co." de pe strada 
Piramidelor: 


"Domnule şi stimatul nostru compatriot, 
Am primit de curând vizita unei persoane trimise de 


dumneata, prin onorabilul şi foarte distinsul domn Robert 
Vaughant, jurist, prietenul nostru comun, care ne-a pus 


la curent cu intenţiile dumneavoastră în legătură cu miss 
Mary Zephyr, nepoata şi pupila dumneavoastră. Am 
considerat că este o plăcere şi de datoria noastră să 
încercăm să vă fim de folos. 

Mulțumită multiplelor noastre relații şi încrederii pe 
care, prin însăşi îndelungata sa existență, se bucură 
firma, precum şi discreției şi rapidității noastre, credem 
că vă putem afirma că faptul că v-aţi adresat nouă este 
cum nu se poate mai nimerit şi vă vom dovedi acest lucru 
anunțându-vă că, chiar de astăzi, l-am găsit, pentru acea 
tânără persoană, pe soțul care îndeplineşte condiţiile 
dorite de dumneavoastră, condiții asupra cărora 
onorabilul domn Robert Vaughant ne-a făcut confidențe 
discrete. 

Domnul cavaler de Blancanard, descendent al unei 
vechi familii din Sarthe şi posesor al unei averi pe care 
noi o evaluăm la aproximativ cincisprezece mii de lire în 
rente, este holtei. Rezolvarea situației sale matrimoniale 
este destul de dificilă în provincia sa, căci legăturile sale, 
puțin cam prea în văzul lumii, cu cântărețele de la 
şantanul din oraşul Mans, l-au făcut să fie pus la index 
de către familiile burgheze. 

Datorită acestei împrejurări, este cu atât mai dornic 
să găsească o femeie a cărei tinerețe şi frumuseţe să-i 
facă cinste în fața concetățenilor săi, mai ales dacă că 
prezintă şi garanții de onorabilitate ca cele pe care miss 
Zephyr le asigură prin titlul maiorului, tatăl său, prin 
situația dumneavoastră comercială, prin funcția 
dumneavoastră de alderman şi prin  strânsa 
dumneavoastră rudenie cu Franck Zephyr, fostul rezident 
al Companiei Indiilor. 

Domnul cavaler de Blancanard ni s-a adresat nouă 
pentru realizarea acestei ambiţii, iar noi i-am prezentat, 
apreciind aşa cum se cuvine, aceste diverse considerente. 

Fiind, ca toţi francezii, foarte plin de respect față de 
titluri şi situații oficiale, informaţiile pe care i le-am dat i- 
au flatat îndeajuns de mult vanitatea, astfel încât s-a 


decis să facă o călătorie la Londra, înarmat cu o scrisoare 
de recomandare din partea noastră, pentru 
dumneavoastră. 

Veţi primi, aşadar, în scurtă vreme vizita sa, şi nu ne 
îndoim că vă veți înțelege uşor cu dânsul, cu atât mai 
mult cu cât, mulțumită stării de spirit în care l-am adus 
prin prezentarea informaţiilor de mai sus, dânsul nu va 
exprima, desigur, nici o pretenție imediată cu privire la 
zestre, şi se va mulțumi cu speranţe. 

Vom fi fericiți dacă afacerea, astfel descrisă, 
corespunde dorințelor dumneavoastră, şi dacă va putea fi 
dusă la bun sfârşit. V-am fi recunoscători dacă ne-aţi 
confirma primirea prezenței şi vă rugăm, domnule şi 
stimat compatriot, să ne considerați mereu dispuşi să vă 
servim. 


În aşteptarea 
ordinelor dumneavoastră, 
pentru 
"Johnson Frères et Co"., 
Samuel 
Johnson. 


P.S. Condiţiile noastre sunt cele pe care, desigur, vi 
le-a adus la cunoştinţă onorabilul domn R. Vaughant, 
conform rugăminții noastre verbale." 


Departe de a-l mira pe grasul Adrian, citirea acestei 
scrisori îi adusese pe buze un zâmbet: zâmbetul bun al 
unui unchi grijuliu cu soarta nepoatei sale şi care vede 
licărind, într-un viitor apropiat, speranța trandafirie de a 
o instala la casa ei, în condiţii avantajoase. 

Avantajoase pentru el: s-o mărite pe Mary şi să 
păstreze zestrea! Un ideal dublu! I se oferea posibilitatea 
realizării acestui ideal. 

După sosirea la Londra a fratelui său rezidentul, nu 
putuse să-l împiedice pe Franck să se întâlnească în 


prima seară cu Dick şi Mary, dar se descurcase, după 
cum ştim, aşa ca între ei să nu poată avea loc manifestări 
de sentimente prea intime, şi reuşise ca cel puţin până în 
acea zi să evite o nouă întâlnire. 

Este drept că Franck venise din nou la el acasă, a 
doua zi, şi-i ce inse să-i vadă pe Dick şi pe Mary. Dar 
Adrian era în stare de multă şiretenie. 

— Frate, îi răspunsese, Dick e un tânăr care are 
nevoie să se instruiască... Am intenţia ca, în curând, să-i 
dau o slujbă în cadrul firmei mele. Şi pentru a-l forma, l- 
am trimis azi-dimineaţă, la cererea lui, pe continent, 
unde timp de câteva săptămâni îi va vizita pe clienții mei. 
Cât despre Mary, a trebuit şi ea să plece în dimineața 
aceasta, însoțită de o guvernantă, tot la Liverpool, la o 
rudă bătrână a mamei sale, care este pe moarte şi a 
chemat-o la căpătâiul său. 

Ştirea îl nemulțumise profund pe sir Franck. Dar 
explicația, deşi mincinoasă, i se păru satisfăcătoare. 

Fostul rezident, ocupat apoi cu instalarea sa în vila 
pe care o cumpărase, reținut fără îndoială şi de Marchiză, 
care fusese bine dăscălită de către Day-Lily, nu mai 
revenise de atunci în Poultry. 

O asemenea stare de lucruri nu putea totuşi să 
dureze, într-o bună zi Franck tot va afla adevărul şi, în 
orice caz, pretinsa absenţă a tinerilor va trebui, odată şi 
odată, să aibă un sfârşit. 

Dar ceea ce-l făcea pe Adrian să se teamă şi mai tare 
era că Franck, interesându-se prea mult de nepoţii săi, să 
nu vrea să-i ia la el, aşa cum îşi exprimase deja intenția, 
şi să nu vină la el, să-i pună anumite întrebări indiscrete 
cu privire la averea lor şi la gestiunea acesteia. 

Dick împlinise acum vârsta care-l îndreptățea să 
primească rapoarte referitoare la tutela sa. Franck s-ar 
putea mira văzând că alderman-ul amână să i le 
prezinte... lar de aici până la a fi neliniştit în legătură cu 
depunerea propriei sale averi în mâinile alderman-ului, 
nu mai era decât un pas. 


La gândul acesta, grăsanul simţi că i se urcă sângele 
la cap. Căci, dacă zgârcenia lui şi situația încurcată în 
care i se aflau afacerile îi putuseră inspira ideea 
îndrăzneață de a-şi prăda fratele, nu este mai pul în 
adevărat că-i era groaznic de frică de fostul rezident. 

Fără îndoială, Day-Lily îi afirmase că, în cele din 
urmă, Sauton avea să-l scape de orice grijă în legătură cu 
acest frate atât de temut, şi Adrian tânjea după clipa în 
care bunul Sauton — aşa cum îi spunea — îi va lua o 
greutate atât de mare de pe suflet. Totuşi, până atunci, se 
putea aştepta la orice. 

Trebuia, prin urmare, cu orice preț, să-i pună pe 
Dick şi pe Mary în imposibilitate de a se alia cu Franck 
împotriva lui. 

În ceea ce-l privea pe Dick şi modul în care l-ar face 
să dispară pentru un timp, fără a trezi bănuielile 
rezidentului, Adrian nu se hotărâse încă. Dar în legătură 
cu Mary se decisese, aşa cum am văzut, să-i caute un soț 
în Franța; dar un soț care să îndeplinească anumite 
condiții de naivitate, pe care i-ar fi uşor să-l învăluie cu 
vorbe dulci şi de a cărui lipsă de istețime el, Adrian, s-ar 
putea folosi pentru a scăpa, fără a scoate un ban, de 
obligația de a face decontul felului egoist în care îşi 
exercitase tutela. 

Iar firma 'Johnson Frères el Co.", marea agenţie de pe 
strada Piramidelor, din Paris, cunoscută în toată lumea, 
şi căreia i se adresase prin intermediul lui Robert 
Vaughant, îl înştiința că acel soț al visurilor sale fusese, 
în sfârşit, găsii. Ba chiar mai bine! Că se afla la Londra! 

Adrian se simțea deja plin de iubire față de el şi abia 
aştepta să-l siringă la pieptul său de unchi bătrân. 

— Mary, exclamă, astăzi va trebui să te faci 
frumoasă, îți vei pune rochia de mătase şi vei chema 
coaforul. 

— Dar de ce, unchiule? se miră miss Mary, căci 
alderman-ul nu avea obiceiul s-o îndemne, astfel, la 
cheltuieli pentru toaletă. 


— Vom avea musafiri la masă... un prieten, un bun 
prieten al meu, un francez, față de care te rog să-mi faci 
plăceri a de a te arăta atentă şi amabilă... Se trage dintr-o 
familie franceză foarte veche şi de rang foarte nobil şi se 
numeşte cavalerul de Blancanard. Du-te să dai porunci în 
vederea mesei de diseară şi, mai ales, fă-te frumoasă. 

— Îmi voi da silința, unchiule, răspunse cu 
nevinovăție copila. 

Grăsanul, rămas singur în biroul său, închise uşa cu 
zăvorul şi se îndreptă spre casa de bani. 

În bucuria lui, simţea nevoia de a contempla încă o 
dată comoara lui sir Franck, acea comoară pe care o 
considera deja ca fiind bunul său, dar care avea acum — 
credea el — o şansă în plus să nu-i mai scape. 

Casa de bani a alderman-ului Adrian Zephyr era un 
adevărat monument, cu un mecanism de închidere 
extrem de complicat. Un întreg sistem de angrenaje şi de 
resorturi, combinate în chip ciudat şi funcționând 
interdependent, înlocuiau, în acest caz, cuvântul magic 
care deschidea şi închidea peştera lui Ali-Baba. 

Holul mecanicii era aici cel puţin la fel de important 
ca la Lucifer-Hotel. Când deschideai sau când închideai 
acea casă de bani, auzeai, timp de mai bine de o jumătate 
de minut, zgomotul sistemului de orologerie dinăuntru. 
lar pentru a o menţine deschisă sau închisă, nu era de 
ajuns să acționezi multiplele combinaţii ale închizătorii 
sale, ci trebuia să pui în funcțiune, cu ajutorul unui 
buton secret, alte mecanisme de închidere, combinate 
între ele, şi împotriva cărora n-ar fi putut face nimic nici 
cleştii, nici răngile. 

În mod de netăgăduit, acea casă de bani păstra bine 
orice i s-ar fi încredințat. 

Grasul Adrian deschise acea uşă cu un fel de 
religiozitate şi, cu toată siguranța pe care i-o putea oferi 
un sistem de închidere atât de complicat, scoase un oftat 
de uşurare când constată că averea lui sir Franck se afla 
încă acolo, că frumoasele milioane aduse din India de 


către fratele său, rezidentul, nu-şi luaseră în ajun zborul, 
împrăştiindu-se ca un fum. 

Rămase o jumătate de oră în fața casei sale de bani, 
cu ochii mângâiați în mod plăcut de bogăţiile expuse 
privirilor sale şi străbătut de mici fiori de încântare. 

Dar avarii şi hoţii nu sunt niciodată pe deplin 
liniștiți. În timpul acestor momente de adorare a viţelului 
de aur, i se întâmpla uneori — deşi se închidea în biroul 
său întorcând de trei ori cheia în broască — să se ridice 
brusc, alb ca varul, şi să închidă iute uşa casei de bani, 
ca şi cum s-ar fi temut să nu fie surprins, să nu-l vadă 
intrând, deodată, pe sir Franck — acel om pe care îl ura şi 
care putea, în orice clipă, să vină să-i ceară înapoi cele 
trei sute de mii de lire ale sale... 

Halucinaţii! 

Chiar şi astăzi, în pofida bunei sale dispoziții, fu 
cuprins de una dintre acele spaime de nestăpânit şi, ea o 
mişcare instinctivă, tot atât de rapidă ca gândul ce-i 
trecea prin minte, acționă mai întâi faimosul buton, apoi 
încuietoarea ale cărei angrenaje făcură să se audă, din 
interior, obişnuita lor muzică. 

Atât de mare fusese graba cu care făcuse acest 
lucru, încât, închizându-se, uşa de fier fusese cât pe-aci 
să-i apuce mâna. Şi uşa era atât de grea, încât i-ar fi 
retezat-o pe loc, dacă n-ar fi avut grijă să şi-o tragă 
repede înapoi. O adevărată ghilotină!... 

Când se întoarse spre uşa biroului, era livid şi pe 
frunte îi apăruseră picături de sudoare. Constatând că 
era singur, cu totul singur, şi că nimeni nu putuse intra; 
că, încă o dată, nu fusese speriat decât de către propria-i 
imaginație, nu-şi putu reține o înjurătură, mânios 
împotriva lui însuşi. 

"Ce prost sunt", îşi zise, "să mă las pradă unor astfel 
de gânduri!... Dacă ar veni sir Franck, tot ce-aş avea de 
făcut pentru a-i păstra încrederea ar fi să-i arăt că banii 
lui se află acolo şi că sunt în siguranța... Dar, poftim! 
sunt al dracului de nervos şi nu întotdeauna te poți 


stăpâni... Banii mei! Drace! I-i voi arăta cavalerului de 
Blancanard însuşi... Asta îl va orbi cu totul. Va vedea că 
am cu ce garanta şi va înțelege că zestrea lui Mary este 
mult mai bine administrată în mâinile mele decât într-ale 
sale şi că aici trebuie să rămână pentru a face pui... Şi 
văzând-o pe Mary, se va aprinde ca iasca... Lucrurile vor 
merge de la sine. Cât despre Dick, voi găsi eu un mijloc 
să scap şi de el... şi asta cât mai repede cu putinţă, căci, 
dacă nu mă înşel, puşlamaua s-a îndrăgostit de verişoara 
lui şi, dacă va rămâne aici, ar fi în stare să-mi pună bețe- 
n roate." 

Acestea erau gândurile pe care le frământa edilul din 
Londra, aşteptând, nu fără nerăbdare, sosirea domnului 
de Blancanard, cavalerul din Mans... 


Capitolul VIII - Dick şi Mary 


Într-o odăiță a casei din Poultry, care era ocupată 
aproape în întregime de birourile lui Adrian Zephyr, 
alderman-ul din Londra, doi tineri stăteau de vorbă. 

Unul se numea Dick Crankle. 

Numele celuilalt era Mary Zephyr. 

Nepoţi, amândoi, ai alderman-ului, vorbeau ca între 
văr şi verişoară. 

În timpul zilei, tânărul îndeplinea un serviciu în 
birourile unchiului său, căci Adrian nu pierduse prilejul 
de a-l folosi ca slujbaş neplătit şi din partea căruia 
pretindea munca a doi salariați... şi asta sub pretextul 
viclean de a-i face un instructaj într-ale comerțului. 

Dar, observând că alderman-ul se închidea astfel, 
zilnic, timp de aproape o oră, Dick luase obiceiul de a 
profita de acea oră pentru a se duce la verişoara sa şi de 
a sporovăi cu ea, în mod inocent dar plăcut, aproape 
convins că escapadele sale vor rămâne neobservate. 

Ce-şi spuneau? 


Aproape nimic şi o mulțime de lucruri. 

Le făcea plăcere să se vadă, să fie împreună, asta era 
tot. 

Dar în casa aceea în care, fiind amândoi orfani, 
fuseseră primiți, dar în care nu găsiseră o dragoste la 
care să-şi încălzească tinerețea rămasă fără sprijin, ei 
crescuseră apropiindu-se instinctiv unul de celălalt, ca 
nişte puişori rămaşi fără mamă. 

Până acum, sentimentele lor nu fuseseră decât 
frățeşti. Dacă natura lor se transformase pe nesimţite şi 
dacă dragostea se furişase între ei, de când atinseseră 
vârsta iubirii, nu-şi puteau da seama, căci nu intervenise 
nici o întâmplare care să ie deschidă ochii, făcându-i să-şi 
citească în propriile inimi. Dar ştiau totuşi bine că 
singura lor bucurie era să fie împreună, că unica lor 
fericire era să se vadă, să se audă, să se admire. 

Pentru Mary, tot ce spunea Dick era bine spus. 

Pentru Dick, tot ce făcea Mary era bine făcut. 

Nu se gândiseră niciodată la eventualitatea de a fi 
despărțiți, de a trebui să trăiască unul fără celălalt, aşa 
ceva fiind atât de cu neputinţă, încât un asemenea gând 
nici nu le trecuse prin minte. 

Lui Dick i se părea că Mary era ființa cea mai 
drăguță, cea mai minunată din lume. 

Mary nu văzuse încă pe nimeni care să se poată 
compara cu vărul său. 

Erau de ajuns unul pentru celălalt şi sfârşiseră prin 
a se obişnui cu indiferența evidentă a unchiului lor 
Adrian, simțind o nevinovată fericire că se aveau unul pe 
altul şi fără a se gândi mai departe. 

Având firi sensibile şi iubitoare, fuseseră totuşi 
amândoi decepționațţi, la sosirea unchiului Franck, pe 
care ar fi fost încântați să-l îndrăgească şi lângă care un 
fel di instinct le spusese că ar putea găsi acea iubire 
binefăcătoare, acea protecție părintească de care fusese 
lipsită copilăria lor. 

Oare se simțeau sub amenințarea vreunei primejdii, 


şi presimţeau că vor avea nevoie de un apărător? 

Naivi şi lipsiți de experienţă, nu puteau bănui 
infama falsitate a alderman-ului. Dar există unele intuiții 
mai puternice decât judecata şi experiența, şi astfel de 
intuiții au deseori cei naivi şi slabi, aşa cum erau ei. 

Fapt este că-şi puseseră în sir Franck o speranţă, şi 
că acea speranță nu se împlinise, deoarece, de la 
întoarcerea sa din India, sir Franck nu-i văzuse decât o 
singură dată. Este drept că se purtase foarte prietenos cu 
ei, dar de atunci nu mai venise şi se părea că puțin îi 
pasă de existența lor. 

Când erau împreună, singuri, acesta era unul dintre 
principalele lor subiecte de conversație, căci nu 
îndrăzneau să vorbească despre asta nici cu Adrian, nici 
de față cu el care, prima dată când, într-o zi, deschiseseră 
această discuţie, ridicase din umeri şi le dăduse o 
explicație încurcată, pe un ton prin care le dădea bine de 
înțeles că trebuie să nu mai revină asupra subiectului. 

Cu toate acestea, în ciuda aparențelor, ei nu se 
putuseră decide încă să accepte că greşiseră când, 
instinctiv, îşi puseseră încrederea în sir Franck. 

Tot despre asta discutau şi acum. 

— Eu, spuse Mary, eu nu înțeleg nimic. Eram încă 
foarte mică când a murit tata. Dar îmi amintesc perfect 
felul în care vorbea despre fratele său, rezidentul, şi 
despre bunătatea lui. 

— Eu, adăugă Dick, îmi aduc şi eu foarte bine 
aminte ce spunea mama despre unchiul nostru Franck, 
pe care-l iubea mult şi care era atât de curajos. 

— În ziua în care s-a întors şi când a luat masa aici, 
m-a îmbrățişat cu o căldură cu care nu ţin minte să mă fi 
îmbrățişat altcineva decât tata. 

— lar mie mi-a strâns mâna cu atâta sinceritate şi 
m-a privit cu un zâmbet atât de plin de bunătate. Încât 
am simțit că, dac-ai vrea, i-aş da imediat dragostea mea. 

— "Îl iubeşti mult pe vărul tău Dick?", m-a întrebat. 

— Mi-a pus aceeaşi întrebare în legătură cu tine, 


Mary... 

— Eu am izbucnit, în râs şi m-am înroşit puţin când 
m-a întrebat... Căci, cum să nu te iubesc, Dick? 

— Iar eu, Mary, l-am întrebat, la rândul meu, dacă şi 
el nu te iubea deja, doar după ce te văzuse? 

— Şi ce ţi-a răspuns? vru să afle Mary, 
îmbujorându-se. 

— Că eşti o fată foarte drăguță şi că e încântat să 
vadă că ne înțelegem atât de bine. 

— Mi-a spus tot felul de laude la adresa ta, Dick. 

— Este foarte ciudat că n-a mai venit. 

— Tare ciudat, într-adevăr. Eu unul cred că nu se 
poartă astfel din cauza indiferenței. Cu siguranţă a fost 
ocupat cu treburile sale. E posibil chiar să fi fost obligat 
să părăsească Londra. Dar ele îndată ce se va întoarce, îl 
vom vedea venind, şi eu, una, voi fi încântată. 

— Gândesc la fel ca tine, Mary. 

În acea clipă, în camera alăturată se auzi glasul 
alderman-ului. leşind din cabinetul lui, îl căutase pe Dick 
prin birouri şi nu-l găsise. 

— Uite că vine unchiul Adrian! şopti tânărul, foarte 
necăjit, căci ştia că va trebui să se aştepte la vreo 
mustrare aspră dacă va fi prins în flagrant delict de 
escapadă şi de trândăveală. 

Dar era prea târziu pentru a-l putea evita. Alderman- 
ul intră în încăperea în care Dick se afla împreună cu 
verişoara sa. 

Dar, contrar aşteptărilor celor doi tineri, spre marea 
lor mirare, nu le arătă nici o supărare pentru faptul că 
Dick îşi părăsise pentru un timp locul de muncă. În mod 
clar, în acea zi grăsanul era bine-dispus. 

— Ei, bine! Mary, i se adresă zâmbind, îţi pierzi 
timpul sporovăind, în loc să te grăbeşti să te găteşti, aşa 
cum te-am rugat, Hai! Repede, îți spun! Prietenul nostru, 
de Blancanard, poate sosi dintr-o clipă într-alta, şi ţin să 
te vadă cât mai frumoasă. 

Ascultătoare, Mary ieşi, făcându-i vărului său un 


mic semn amical cu mâna. 

Adrian se întoarse către acesta: 

— Tu, nepoate, rămâi aici, trebuie să-ți vorbesc, îi 
spuse. 

Se instală comod într-un fotoliu, cu coatele pe 
braţele acestuia şi cu picioarele întinse şi continuă: 

— la spune-mi, Dick... lată-te ajuns la vârsta 
bărbăţiei, nepoate. Se apropie vremea când trebuie să te 
gândeşti la situația ta. Te-ai hotărât deja ce vrei să faci? 

— Doamne! Unchiule... se bâlbâi tânărul, luat pe 
neaşteptate şi mirat de această întrebare directă. 

— Tatăl tău era marinar, şi o clipă m-am gândit că 
poate i-ai moştenit gustul pentru călătorii şi pentru mare. 
Dar, nu! Acum cred că semeni mai puțin cu el decât cu 
mama ta, regretata mea soră Nancy, care era o femeie 
liniştită şi de casă. 

— Aşa este, unchiule, răspunse tânărul care, într- 
adevăr, se gândise uneori să îmbrăţişeze profesiunea 
tatălui său, dar renunțase, la gândul necesității de a o 
părăsi astfel pe verişoara lui Mary. 

— Aha! Se pare că te simţi bine aici şi că nu vrei să 
te desparți de noi. La drept vorbind, sunt încântat de 
asta... Nedorind decât să-ți fac pe plac, te-am luat, 
aşadar, nepoate, la firma mea comercială, la care-ţi faci 
ucenicia, cu gândul că, într-o bună zi, să-mi devii asociat, 
dacă asta ţi-ar conveni. Ce părere ai, Dick? 

— Cred, unchiule, că sunt foarte mulțumit de 
situația mea şi-ţi sunt foarte recunoscător pentru bunele 
intenții pe care le ai în legătură cu mine... 

— Da, da, cele ce-mi spui exprimă nişte sentimente 
bune, gâfâi grăsanul. Ei, bine! Aşadar, lucrurile stau cât 
se poate de bine. Dar, după părerea mea, stagiul tău aici 
a durat destul. Pentru a deveni un adevărat om de 
afaceri, nu este de ajuns să faci o muncă de birou; 
trebuie să cunoşti oameni, să vezi lumea, să-ți faci relaţii 
şi, aşa cum spun francezii, să devii mai dezghețat. De 
câteva zile, m-am gândit mult la tine, dragul meu Dick, şi 


mi-am spus că pentru tine a sosit ceasul în care trebuie 
să călătoreşti, să înveţi puţin să zbori cu propriile-ţi aripi. 

La aceste cuvinte, Dick tresări şi păli. Să 
călătorească, să plece fără Mary şi s-o lase singură? Aşa 
ceva nu-i surâdea deloc. Emoţia îi spori când Adrian, 
mereu zâmbitor, îi întinse un plic, adăugând: 

— Vei pleca mâine dimineață... Poftim, iată o 
scrisoare adresată firmei "Johnson Frères et Co.", de pe 
strada Piramidelor, la Paris. O vei duce tu însuți. Sunt 
nişte compatrioți, adevăraţi englezi şi adevărați oameni de 
afaceri. Îi rog să-ţi găsească, pe cât de repede cu putinţă, 
un loc în vreo întreprindere comercială, unde îți vei putea 
completa învățătura. 

Dick luă plicul fără a spune nimic. Era atât de 
surprins, încât nu reuşea să scoată nici un cuvânt. 

— Aha! făcu veselul alderman, răsucind cuțitul în 
rană pe care o făcuse în inima tânărului. Sper că ţi-am 
dat o veste care te bucură, nu-i aşa, nepoate? 

— Oh! Unchiule... vru să protesteze Dick, nu ţin atât 
de mult să vă părăsesc... 

— Fără obiecțiuni! îl întrerupse Adrian, pe un ton 
jumătate serios, jumătate glumeţț. Şi mie-mi vă fi greu să 
mă despart de tine, Dick, dar nu ezit să sacrific bucuria 
de a te avea mereu lângă mine, atunci când este în joc 
viitorul tău! 

Apoi, punând în mâna tânărului uluit câteva 
monede de aur, continuă: 

— Uite! Ai aici o duzină de lire, pentru călătorie şi 
pentru cheltuielile de hotel, în aşteptarea postului pe care 
ţi-l vor găsi domnii de la "Johnson Frère et Co.”. Şi acum, 
Dick, băiete, du-te şi-ţi pregăteşte valiza. Îţi dau liber 
pentru tot restul zilei. 

Bietul băiat avea lacrimi în ochi. Cu scrisoarea într-o 
mână, cu banii în cealaltă, rămase o clipă nemişcat, ca 
amețit de acea lovitură neaşteptată. Dar cum să reziste 
împotriva voinței acestui unchi autoritar, sub a cărui 
aparentă francheţțe binevoitoare simţise porunca unei 


voințe foarte hotărâte? 

"Să-l ascult? S-o părăsesc aşa, pe Mary?" se întrebă. 

Nu ştia ce decizie să ia. Se hotări să se ducă să se 
încuie în camera lui, şi acolo, aşezându-se pe pat, începu 
să plângă cu lacrimi fierbinți. 

Nu cobori decât seara, la ora cinei, cu intenția fermă 
de a-l înduioşa pe Adrian. 

Dar întâlni acolo un străin. Care străin nu era altul 
decât domnul de Blancanard: domnul de Blancanard, 
proaspăt, rozuliu, pomădat, frizat, ceruit, lustruit, 
parfumat, gătit ca de duminică, strălucind ca şi cum ar fi 
ieşit dintr-o sticlă plină cu lac, cu mustața răsucită, cu 
zâmbetul pe buze, cu ochii surescitați, cu mijlocul strâns 
în redingota sa cu pulpane largi, cu muşchii picioarelor 
umflându-se sub stofa fină a pantalonului cenuşiu 
deschis. 

Domnul de Blancanard, cuceritor şi victorios! Semet 
şi înălțându-se pe călcâie, fusese privit — când ieşise din 
Lucifer-Hotel — de către cele şapte  domnişoare 
Elphinstone şi de guvernanţă lor, hipnotizate şi înşirate 
în ordine de luptă într-unul din coridoare. 

În trecere, ele primiseră, uluite, salutul pe care el li-l 
făcuse cu pălăria strălucitoare ca un soare. 

Expresia de admiraţie de pe chipurile lor nu-i 
scăpase cavalerului, şi asta îi dăduse curaj şi îndrăzneală 
pentru a se prezenta la alderman-ul Zephyr, înarmat cu 
scrisoarea de recomandare a domnilor "Johnson Frères el 
Co.", în scopul pe care-l ştim. 

Căci, cu toate aerele sale de bravură, nu era, în fond, 
decât un timid, şi frații Johnson i-l descriseseră pe 
alderman ca fiind un personaj destul de important, aşa 
încât era îndeajuns de emoționat la gândul de a se 
prezenta la el, ca pretendent la mâna fermecătoarei sale 
nepoate. 

Dar dovezile de admiraţie pe care cele şapte misses i 
le dădeau cu dărnicie din ajun fuseseră de ajuns pentru 
a-i îmbunătăți enorm impresia despre prestanţa lui, ceea 


ce-i făcuse să i se adreseze grasului Adrian cu un aer 
degajat. 

De altminteri, felul deschis în care vorbea acesta 
sfârşise prin a-l face să se simtă cu totul în largul său şi, 
după ce schimbă o mulțime de saluturi, de plecăciuni şi 
de complimente cu aldermanul, care-l reținuse la masă, 
bunul domn de Blancanard se afla acum ca la el acasă, 
exagerând deja familiaritatea, vorbind tare, pocnindu-şi 
mâinile de coapse, proptindu-se încântat în fotoliu şi tot 
întorcându-şi ochii spre miss Mary, cu o lipsă de jenă 
care o tulbura în mod vădit pe fată. 

Îşi permitea să-i spună: "frumoasă miss!", "delicioasă 
domnişoară!", "fermecătoare blondă!" În felul cel mai 
deplasat posibil, deşi el se considera foarte spiritual. 

Adrian, închizând ochii la stânjeneala nepoatei sale, 
găsea că toate acestea erau foarte în regulă, ba chiar îl 
încuraja pe domnul de Blancanard, făcându-i cu ochiul şi 
adresându-i zâmbete insinuante. 

Pentru a-l înmuia cu totul pe cavalerul din Mans, îi 
turna pahar după pahar, şi ochii cuceritorului de la "Mica 
Polonie" străluceau din ce în ce mai tare. 

Dick şi Mary, neputându-şi face confidente, trebuiau 
să se mulțumească să-l privească uimiți. 

Uneori, în privirile tânărului se aprindea o flacără de 
mânie, când străinul îşi permitea față de verişoara lui 
una dintre expresiile acelea familiare de care am vorbit 
mai înainte. Apoi, Dick se cufunda din nou într-o tristețe 
pe care Mary nu o înțelegea deloc. 

La sfârşitul mesei, cavalerul era în starea în care 
voise alderman-ul să-l aducă: criță sau nici mult nu mal 
lipsea, entuziasmat de primirea ce-i fusese făcută, de 
vinul şi de nepoata lui Adrian însuşi. 

Sub pretextul de a se duce să fumeze o ţigară, 
neguțătorul îl pofti, în cele din urmă, în biroul său. 

Tinerii rămaseră singuri şi Dick putu să-i dezvăluie 
cu febrilitate verişoarei sale motivul tristeții ce-l copleşea: 
inevitabila sa călătorie în Franța, unde unchiul îi cerea să 


plece chiar mâine. 

Mary începu să plângă şi durerea lor comună îi făcu 
să se apropie, să se ia de mână, să simtă deodată câtă 
nevoie aveau unul de celălalt, şi dorința de a se strânge în 
braţe, pentru a nu se mai despărți niciodată. 

Dar simțeau toate acestea, totuşi neputând încă să- 
şi spună că inimile lor nu erau decât una singură şi că, 
pentru a-i despărți, ar fi trebuit să fie smulşi cu forța. 

Când, după ce domnul de Blancanard îşi luase 
rămas bun de la el, alderman-ul reveni în sufragerie, 
unde se aflau încă tinerii, era strălucitor de bucurie: 
cavalerul, cu totul dezlănțuit, nu mai mersese pe ocolite, 
ci îi ceruse de-a dreptul mâna divinei sale nepoate, 
acceptând de mai înainte toate condiţiile. 

Dick şi Mary, auzindu-l venind, îşi şterseseră repede 
lacrimile. 

— Ei, bine! Nepoate, ţi-ai făcut geamantanul? 
întrebă grăsunul. 

— Nu, unchiule... 

— Nu l-ai făcut!... Şi stai aşa, degeaba!... Ştii bine, 
copil nenorocit, că pleci mâine cu primul tren!... Haide, 
haide! Grăbeşte-te, şi lasă-mă singur cu Mary. Trebuie 
să-i vorbesc. 

Dick înţelese că nu avea altceva de făcut decât să se 
prefacă a-i da ascultare. Le ură, unchiului şi verişoarei, 
noapte bună, şi se întoarse în camera lui. 

Dar nu trecuseră nici douăzeci de minute de când se 
afla acolo când, din camera lui Mary, care era alăturată 
de a sa, i se păru că aude un plânset. 

Dintr-un salt fu la uşa fetei şi ciocăni. 

Mary veni să-i deschidă, cu fața şiroind de lacrimi. 

— Mary! Mary! strigă tânărul, speriat, Mary, ce ţi s- 
a-ntâmplat? De ce plângi în halul acesta? 

— Dac-ai şti! 

— Ce anume? 

— Unchiul nostru Adrian vrea să mă căsătorească. 

— să te căsătorească?! Pe tine, Mary? 


Auzind acel cuvânt, bietul băiat se simţise sfâşiat, 
deodată, de o asemenea durere, încât fusese cât pe-aci să 
leşine; simți în trup un frig imens, o sudoare rece pe 
frunte... 

În fața acestei lovituri, inima i se deschisese, sub 
presiunea dragostei şi a geloziei. La simplul gând ca Mary 
îi putea fi luată, că-i va fi luată pentru a fi data altuia, 
înțelesese brusc că duioşia lui era de fapt dragoste. 

Fu copleşit de indignare, de furie, de disperare, de 
voință nebunească, dar de neînlăturat, de a o apăra, de a 
apăra dragostea lor. 

Dar în ciuda durerii sale, simţi o imensă bucurie, 
căci Mary, în dragostea ei, se întorcea spre el că spre 
apărătorul său firesc! Aşadar, îl iubea şi ea! 

— Să te căsătorească! Pe tine, Mary! Şi cu cine, 
sfinte Doamne? 

— Cu străinul din seara aceasta, domnul de 
Blancanard, fu răspunsul rostit printre lacrimi. 

— Cu omul acela! 

Tânărul pronunţă aceste cuvinte însoțindu-le cu un 
gest de mânie şi de amenințare, cu o furie de nedescris. 
Dar, aproape imediat, îşi recapătă calmul. 

— Aşadar, spuse cu glas înăbuşit, aşadar acesta este 
motivul pentru care vrea să mă îndepărteze pe mine! 

Şi, îngenunchind în fața lui Mary, îi cuprinse cu 
duioşie mâinile într-ale lui. 

— Mary, îi spuse, priveşte-mă. 

Ea îl privi adânc, cu ochii ei umezi, a căror 
limpezime nici lacrimile nu reuşeau s-o tulbure. 

— Mary, continuă băiatul, mă iubeşti aşa cum te 
iubesc şi eu, nu-i aşa? 

— Da, Dick, răspunse. Aşa cum mă iubeşti, tot aşa 
te iubesc şi cu. 

— Adineauri am înțeles, Mary... Te iubesc, şi dacă ar 
trebui să te văd devenind nevasta altuia, aş muri. 

— Eu, Dick, simt bine acum că şi eu te iubesc în 
acelaşi fel... 


— Mary, vrei să fii logodnica mea? 

— Sunt deja, Dick. 

Tânărul se ridică în picioare şi ea, îmbujorată, îşi 
puse capul pe umărul vărului său, iar pe părul ei blond, 
el depuse o sărutare. 

Fata îl privi din nou. Nu mai plângea. Ba chiar 
zâmbea. 

— Acum, declară Dick, mă simt puternic... şi poți fi 
liniştită, Mary, blânda mea logodnică... În pofida 
unchiului nostru Adrian, nu voi pleca. 

— Dar ce vei face, dragul meu Dick? 

— Mâine mă voi preface că-i dau ascultare şi că plec. 
Dar voi rămâne la Londra şi vom aranja astfel încât să ne 
vedem într-ascuns, dulce Mary. Vrei să facem aşa? 

— Vreau tot ce vrei tu, frumosul meu Dick. 

— Am destui bani pentru a trăi şase săptămâni şi 
pentru a lua lecţii de scrimă de la căpitanul Dady O'Crab. 

— Vai! Dick, ce vrei să spui? 

— Vreau să spun, Mary, că mai înainte de a trece 
şase săptămâni, îl voi provoca la duel pe acel cavaler de 
Blancanard care s-a comportat astă-seară, față de tine, ca 
un prost-crescut, şi că-l voi ucide! 

În cuvintele lui Dick era o atât de mare hotărâre, 
încât, cu toată vârsta fragedă a celui care-l condamna 
astăzi la moarte, poate că domnul de Blancanard n-ar fi 
fost prea liniştit, dacă le-ar fi auzit... 


Capitolul IX - Halucinaţiile lui sir Franck 


Oricât de greu de închipuit ar putea să pară această 
decadență, cele două surori, Jenny şi Georgina, pe care le 
cunoaştem, prima — sub numele de "Sun-Ray" şi de "Day- 
Lily", pe cea de-a doua — sub cel de "Marchiza", ele erau 
ultimele reprezentante ale unei mari familii irlandeze, 
cândva foarte bogată, mândră şi puternică: familia 


Dunmore. 

Din conacul lor din Kildamit, membrii familiei 
Dunmore  sfidaseră adesea Anglia, ținând la respect 
armatele temutei Elisabeth. 

Dar după completa cucerire a Irlandei, ura 
invadatorului se abătuse îndeosebi asupra lor. 

Cam prin 1830, rămăşiţele dărâmate ale castelului 
din Kildamit fură scoase la mezat de către oamenii legii, şi 
câteva zile mai târziu, doi amărâțţi, însoțiți de o fetiță, 
veniră să se instaleze în Saint-Giles, cel mai sărăcăcios 
cartier al Londrei. 

Oamenii aceia erau soții Dunmore, iar Jenny — fiica 
lor. Erau complet ruinați şi mizeria lor sporise în urma 
naşterii unei a doua copile, care primi numele de 
Georgina. 

Mama deveni muncitoare la fabrica de ace din White- 
Chapel, iar tatăl obţinu o slujbă la marea brutărie 
centrală din Tottenham. Doar trebuiau să mănânce! 

Fabricile de ace sunt ucigaşe... Sunt citate ca nişte 
curiozități muncitoarele care-şi păstrează vederea până la 
vârsta de douăzeci şi şase de ani. 

În scurtă vreme, sărmana irlandeză nu-şi mai putu 
folosi ochii. 

Cu greu îți poți închipui ce înseamnă mizeria la 
Londra; ea ticăloşeşte chiar şi firile cele mai bune. 

Domnul Dunmore se apucase de băutură, la început 
ca să uite, apoi silit de obişnuinţă. 

Pentru a locui, închiriase o pivniță neagră şi umedă 
în care nu era loc decât pentru paiele pe care dormea el şi 
soția sa... Cât despre fetițe, acestea dormeau pe treptele 
de piatră. 

Când mama şi-a pierdut vederea, tatăl a început e-o 
bată. Nu peste multă vreme, ea a murit. Atunci, soțul ei i- 
a vândut trupul, pentru zece shillingi, chirurgilor de la 
Royal-College. La preţul de o jumătate de penny paharul, 
îşi asigură astfel o provizie de două sute de pahare de gin. 

În meseria de frământător de aluat, un bărbat 


puternic poate rezista şase sau şapte ani. Domnul 
Dunmore era puternic, dar băutura grăbise, în cazul său, 
rezultatul fatal: s-a îmbolnăvit de plămâni... 

Într-o seară s-a întors la pivniţa lui, a luat-o de 
mână pe micuța Georgina şi a dus-o pe Oxford-Street, 
acea stradă minunată, care-şi etala bogăţia la doi paşi de 
mizeria irlandezilor. 

A vrut s-o înveţe pe copilă să cerşească şi să fure... 

Georgina avea acum trei ani. După ce-a fost bătută, 
a cerşit, dar deşi a primit altă bătaie, a refuzat cu putere 
să fure. 

Reîntorşi acasă, beţivul furios a continuat s-o bată 
cu frânghia cu care o omorâse pe mama cei. 

Cu începere din acea zi, Georgina deveni un tap 
ispăşitor. 

Nu se putea hotări să fure... Când, din întâmplare, 
avea un penny, cumpăra, ca să le mănânce, tărâțele pe 
care i le vindeau îngrijitorii de la grajdurile învecinate, 
sau coji de cartofi... Pe Bainbridge, în apropiere de pivnița 
lor, se afla o piață publică unde găsea astfel de coji de 
cartofi... 

Aceasta era pâinea zilnică a irlandezului din Saint- 
Giles. 

De când se îmbolnăvise de plămâni, Dunmore nu 
mai frământa aluat. Se apucase să pună scânduri peste 
bălți, care să servească drept punte trecătorilor, în zilele 
ploioase... 

Uneori, Jenny — care nu refuzase, ca sora ei, să fure 
— lipsea. Împreună cu tatăl ei, nopți de-a rândul, şi la 
întoarcere făceau chefuri grozave în pivniță. Dar, curând, 
Jenny nu mai veni decât rareori pe acasă, şi Dunmore era 
mereu furios văzând-o că lucrează pe cont propriu. Îşi 
descărca mânia pe Georgina, pe care încercă s-o 
folosească pentru a obține vreun profit: Astfel, a vândut-o 
o dată directorului de la Princess-Theatre, pentru a juca 
un rol de înger... Altădată, i-a vândut-o intendentei 
spălătoriei din Thames-Street, unde trebuia să calce rufe 


într-un atelier în care lucrau opt sute de muncitoare, 
dintre care cea mai în vârstă nu împlinise cincisprezece 
ani... 

Într-o zi, când Georgina adormise, zdrobită de 
oboseală, intendenta a azvârlit în ea cu un fier de încrețit, 
care a nimerit-o în piept: copila a suferit o lună întreagă, 
zăcând pe paie. 

Cu toate acestea, începea să se formeze şi devenea 
de o frumusețe uimitoare. 

Tatăl ei se gândea să dea o lovitură grozavă. Era 
mult de când nu o mai vânduse, şi asta i se părea 
ciudat... 

Dar n-a avut timpul necesar pentru a-şi pune în 
aplicare acel plan frumos. Într-o dimineață, după o 
excursie nocturnă împreună cu fiica lui mai mare, a fost 
arestat şi, la scurtă vreme după aceea, spânzurat. 

Atunci a încăput Georgina pe mâinile lui Jenny, care 
profitase foarte bine de pe urmele educației paterne şi 
care, datorită uşurinței cu care purta îmbrăcămintea 
bărbătească, reuşea să-i păcălească pe toți poliţiştii 
Scotland-Yard-ului. 

Ştim ce voise şi ce intenţii avea miss Sun-Ray cu 
sora sa. 

Miss Sun-Ray o făcuse pe Georgina să devină 
"Marchiza". Dar după cum domnul Dunmore nu reuşise 
s-o constrângă pe fiica lui să fure, nici ea nu reuşise s-o 
silească pe sora ei să devină metresa bătrânului marchiz 
de Hackney... 

Georgina nu era făcută să fie o curtezană, tot aşa 
cum nu putea fi o hoață. Miss Sun-Ray, ca o persoană 
abilă ce era, se împăcase cu această situație şi, deoarece 
rezistența surorii sale față de dorințele bătrânului 
Hackney nu făcuse decât să sporească poftele 
venerabilului domn, îi fusese cu atât mai uşor să-l 
jecmănească. 

Dar miss Sun-Ray săvârşise o greşeală capitală, şi 
anume, crezuse că lucrurile se vor petrece în acelaşi fel şi 


cu Franck Zephyr şi că fascinanta frumusețe a Marchizei 
îi va smulge repede fostului rezident secretul — dacă avea 
unul şi dacă era, cu adevărat, vinovat de substituirea lui 
Lucifer. 

Este de netăgăduit că frumusețea fără seamăn a 
Georginei produsese asupra lui sir Franck un farmec 
puternic. Frumusețea ei avea strălucirea soarelui şi 
oricine o vedea era orbit. Sir Franck urmase regulă 
generală şi, curând, miss Sun-Ray crezuse că socotelile 
sale se apropiau de clipa succesului. 

Aşa cum prevăzuse ea, sir Franck, cuprins de un 
interes plin de tandrețe față de acea splendidă ființă, 
fusese fericit să se apropie de ea şi nu se putuse apăra de 
emoția pe care i-o inspira, după cum nu reuşise nici să i- 
o ascundă. 

Miss  Sun-Ray se  bizuise, de asemenea, pe 
presupunerea că sir Franck, fiind un bărbat încă tânăr, 
cu o ţinută foarte elegantă şi precedat de o reputaţie de 
erou de roman, sora să se va arăta mai puțin sperioasă 
față de el, decât cu bătrânul ei adorator, marchizul. Şi 
acea speranţă se realizase. 

Sir Franck închiriase o vilă învecinată cu cea a 
Marchizei şi o făcuse, cu siguranță, spre a fi cât mai 
aproape de ea. 

În timpul călătoriei lui miss Sun-Ray în Franţa, 
relaţiile lui sir Franck cu Georgina deveniseră mai 
strânse, în aşa măsură încât închiriase un iaht pe care 
organizase o petrecere în cinstea ei. O plimbase până la 
Dover, cu muzică şi flori, după moda îndrăgostiților 
venețieni. 

Dar ce nu prevăzuse Sun-Ray, a fost că ceea ce avea 
să-l atragă cel mai mult pe rezident în persoana Georginei 
va fi blândețea şi grația copilărească a chipului, 
nevinovăția privirii, castitatea, inocenţa tinerei fete. 

Nu bănuise că, aflând odioasele perversiuni a căror 
victimă fusese Georgina, sir Franck se va institui apărător 
al ei, că va încerca s-o scape de ele, dar că, făcând asta, 


era totuşi un om mult prea cinstit pentru a vrea să joace 
față de ea rolul seducătorului şi că, dacă încerca s-o 
scutească de sâcâielile unui bătrân imoral, nu voia, 
desigur, să-i urmeze marchizului şi să se poarte în acelaşi 
fel ca acesta. 

În ciuda şireteniei şi isteţimii sale, vicleana Sun-Ray 
nu bănuise nici că Georgina, sedusă de frumuseţea lui sir 
Franck şi de generozitatea purtării acestuia, ar fi putut 
să-l iubească cu o dragoste reală şi curată pe cel pe care 
că îi poruncise să-l trădeze şi că chiar acea dragoste va fi 
salvarea fostului rezident. 

Dar se întâmplase tocmai tot ceea ce nu prevăzuse 
miss Sun-Ray. 

Sir Franck, fermecat de blânda frumusețe a 
Georginei, o înconjurase cu atenție şi omagii; dar grijă lui 
față de ea fusese cu atât mai respectuoasă, cu cât fusese 
mai indignat şi mai înduioşat de situația tinerei fete. 

Cât despre aceasta, tandrețea plină de respect şi 
dezinteresată a fostului rezident o făcuse să se simtă 
foarte recunoscătoare şi începuse, biata de ea, să-l 
iubească din toată inima, astfel încât, înfrângându-şi 
groaza pe care i-o inspira sora ei, l-ar fi pus la curent cu 
rolul de trădătoare pe care aceasta voia s-o silească să-l 
joace, dacă nu s-ar fi temut că, prin această dezvăluire, s- 
ar expune disprețului lui. 

Astfel că zilele trecuseră fără ca planul lui Sun-Ray 
să facă măcar un pas spre rezultatul dorit, şi furia ei, din 
cauza acestui eşec, era cu atât mai mare cu cât, acum, 
Georgina o înfrunta, puternică datorită dragostei sale, şi o 
amenința că dacă va continua s-o constrângă, îi va 
destăinui lui sir Franck toate intențiile ei. 

La asemenea cuvinte, nemiloasa soră răspundea cu 
amenințări cu moartea la adresa lui sir Franck... Dar 
Georgina, pe care iubirea o făcea perspicace, ghicise 
punctul slab al lui Jenny şi ştia bine că viața celui pe 
care-l îndrăgea nu va fi în pericol, atâta vreme cât nu va fi 
cunoscut adevărul cu privire la diamant. 


Respectându-l prea mult pe fostul rezident pentru a- 
l crede în stare de furtul de care-l bănuia sora ei, dar fiind 
convinsă că orice negări în această privință ar fi inutile, 
păstra pentru ea această convingere şi nu se purta decât 
aşa cum o îndemna conştiinţa, având grijă doar să 
păstreze stima celui căruia, în secret, îi dăruise inima sa. 

Aceasta fiind situația, miss Sun-Ray se hotări să 
acționeze în alt mod împotriva lui sir Franck, să-l atace 
într-un punct mai slab, cu alte arme. 

Aflând că tânăra hindusă adusă de Sauton din 
Franța era fiica fostului rezident, urzise, în complicitate 
cu banianul, o cu totul nouă intrigă, bazată pe Miraida şi 
pe dragostea părintească a lui sir Franck. 

Împrejurările romanţioase ale naşterii fetei, cele ale 
răpirii sale, convingerea lui sir Franck că Nowla şi fiica lor 
muriseră ucise de nişte fanatici, toate acestea 
contribuiseră, fără îndoială, ca amintirea micuţei Miriam 
să-i fie deosebit de dragă. 

Ce revoluție ar avea loc în inima lui, dacă i s-ar 
spune că Miriam este încă în viață şi cu se află în mâinile 
unor oameni dispuşi să i-o vândă, dar hotărâți s-o 
omoare, cu toate rafinamentele unei cruzimi orientale, 
dacă el ar refuza s-o plătească dându-li-l pe Lucifer! 

Desigur că pentru a-şi salva şi recăpăta fiica, el nu 
va ezita să se ruineze, să sacrifice diamantul atât de dorit 
de duşmanii săi, mai ales dacă aceştia s-ar pricepe să se 
poarte cu dibăcie, pentru a-l impresiona şi a-l emoționa. 

În acest scop, o întreagă punere în scenă fusese 
pregătită de către  Sauton, care-l cunoştea mai 
îndeaproape pe rezident şi firea lui visătoare. 

Încă din prima zi a asocierii sale cu Day-Lily, Sauton 
prevăzuse eşecul manevrelor lui Sun-Ray în legătură cu 
Marchiza şi stătuse îndelung de vorbă cu arhitectul 
însărcinat cu reparaţiile la vila lui sir Franck. 

Aşadar, într-o seară fostul rezident din Nepal — care 
adusese cu sine, din India, obiceiul unor sieste prelungite 
— se culcase pe nişte perne, chiar în încăperea prin ale 


cărei ferestre o putuse contemplă pentru prima dată pe 
Marchiză, sprijinită de balconul vilei învecinate. 

Narghileaua sa se stinsese şi stătea acolo de câteva 
ore, pierdut într-una din acele visări nesfârşite cu care 
era obişnuit, cu ochii pe jumătate închişi şi cu mâinile 
sub cap, care astfel se afla ceva mai ridicat, în starea 
aceea de nehotărâre a minţii, ce nu este somn, dar în 
timpul căreia visătorul pierde puterea de percepere clară 
a lucrurilor. 

Lumina zilei scăzuse încet-încet, venise înserarea, 
învăluind obiectele cu ceața ei cenuşie, făcându-le pe 
nesimţite invizibile şi în cele din urmă, se făcuse 
întuneric şi doar ochiurile fine ale perdelelor, dintr-o 
țesătură albastră foarte fină, cerneau câteva slabe raze 
ale stelelor... 

Şi deodată se produse un fenomen ciudat, de natură 
să-l facă pe rezident; să creadă că dormea şi că visa cu 
adevărat. Şi chiar aşa şi crezu, căci privi ca hipnotizat, 
fără a face nici o mişcare, spectacolul bizar ce i se oferea 
privirii. 

Fără ca partea de încăpere în care se afla să înceteze 
a fi întunecată, fundalul camerei îi apărea acum ca şi 
cum ar îi fost scăldat într-o lumină blândă, ceţțoasă, 
îndepărtată — atât de îndepărtată, încât i se părea că 
peretele se retrăsese şi că adâncimea încăperii se 
dublase. 

În acea lumină stranie şi  lăptoasă, abia 
transparentă, se zăreau nişte forme imprecise, cu contur 
fantastic; ai fi putut spune că erau coloanele unui 
templu. 

Şi deja, în mintea lui sir Franck se trezea o amintire 
însângerată, dar o amintire încă vagă şi neclară, ca şi 
formele pe care le întrezărea. 

Nu era oare acela templul Kouilu al lui Shiva, pagoda 
misterioasă în care oficiau, odinioară, brahmanii din 
tribul Nowlei? Dar iată că lumina devine mai puternică, 
formele zărite mai întâi ca prin ceață se conturează mai 


limpede, iar viziunea pare să se întrupeze! 

Sir Franck nu s-a înşelat. Este chiar templul lui 
Shiva! Este chiar pagoda Sikhs-ilor! 

Deodată, fostului rezident i se păru că visul său îl 
întoarce înapoi cu cincisprezece ani, şi avu o senzaţie 
ciudat de intensă că retrăieşte, într-adevăr, vremurile 
iubirii sale cu Nowla, baiadera... 

Îl copleşi o emoție extraordinară, alcătuită din toate 
bucuriile şi durerile lui trecute, emoția îndrăgostitului 
care, după o lungă absenţă, revine singur, în pelerinaj, să 
viziteze locurile încă pline de ființele cele mai dragi lui, de 
cele mai frumoase şi de cele mai triste amintiri ale sale... 

Şi vraja sub care se afla era atât de puternică, încât, 
cu privirea aţintită asupra viziunii, nu îndrăznea să focă 
nici o mişcare, de teamă să n-o vadă destrămându-se şi 
dispărând. 

Dar, în curând, emoția îl învinse şi, fără să vrea, am 
putea spune, îl făcu să-şi ridice trunchiul, să se aplece 
înainte înfiorat şi respirând greu. 

Nu vedea doar templul lui Shiva, statuile sale 
nemişcate, în veşmintele lor de piatră, vulturii săi cu aripi 
de marmură, şerpii de granit, idolii de aur, de argint şi de 
bronz şi colonadele lui: o vedea, credea c-o vede pe Nowla 
— da, pe Nowla însăşi, Nowla vie, Nowla mereu tânără şi 
frumoasă, încă şi mai frumoasă şi mai tânără decât o 
văzuse, o cunoscuse şi o iubise pe vremea marilor lui 
vânători, pe timpul luptelor sale epice din Katmandu. 

Aruncând spre spate un văl lung şi transparent, roz, 
brodat cu aur, şi înaintând spre mijlocul templului, în 
costumul său de devadasi, de o grație impudică, ea schița 
încet, languros, figurile şi paşii dansului sacru. 

De data aceasta, impresia de realitate era atât de 
puternică, încât sir Franck, ca năucit, începu să se 
îndoiască dacă dormea sau dacă era treaz. Îşi trecu mâna 
peste frunte şi o simți udă de transpirație. Simți şi că pe 
obraji îi alunecau lacrimi. Vru să se repeadă înainte, să 
alerge spre acea vedenie inexplicabilă şi supranaturală. 


Dar, din cauza beznei în care se afla, se lovi de piciorul 
unei mobile şi căzu. 

— Nowla! Nowla! chemă, ridicându-se şi alergând 
din nou. 

Dar brusc, vedenia, lumina, totul  dispăru; 
întunericul deveni din nou adânc, închizându-se în jurul 
lui ca o piatră de mormânt, iar el se izbi cu fruntea de 
peretele camerei, în timp ce un glas îi striga, batjocoritor: 

— Asta nu este Nowla. Este fiica ta, Miriam, şi ceea 
ce ai văzut nu e un vis, căci Miriam trăieşte! 

Întrebându-se dacă n-a înnebunit, Franck ieşi în 
goană din cameră şi chemă slujitorii. 

Când i se aduse lumină, constată că în cameră totul 
era la locul său şi fu nevoit să accepte că fusese victima 
unei năluciri. 

Într-adevăr, cum ar fi putut el să ghicească 
adevărul... şi anume, că acea halucinație care-l 
emoțţionase era opera lui Sauton, care o pusese la cale 
împreună cu Day-Lily, cu ajutorul unui truc foarte 
simplu, ce consta dintr-una din acele oglinzi metalizate 
cu platină, opace dintr-o parte şi transparente din 
cealaltă, care permit să se vadă dintr-o încăpere în cea 
alăturată, fără posibilitatea reciprocității? 

Sir Franck nu putea bănui existența acelui aparat în 
casa sa, pentru simplul motiv că fusese instalat fără 
ştirea lui; iar scena pe care am descris-o ceva mai înainte 
se desfăşurase în spatele acelei oglinzi. Jocul de lumini, 
combinat progresiv pentru a-l obişnui cu ideea de vis şi 
de vedenie, apoi însăşi apariția templului lui Shiva şi a 
dansatoarei, aşa de asemănătoare la chip şi la mers cu 
Nowla, fuseseră atât de perfecte, încât fostul rezident 
crezuse că o revede pe preoteasă, mama copilului său. 

Dar cea pe care o văzuse sir Franck era, cu adevărat, 
Miriam, sau Miraida. 

Cât despre iluzia templului, Sauton putuse cu 
uşurinţă să i-o dea, cu ajutorul unor decoruri vopsite în 
felul decorurilor de teatru şi fixate pe lemnăria camerei de 


alături, în aşa chip încât, deschizând şi închizând 
lambriurile, puteai face ca ele să apară sau să dispară 
instantaneu. 

Această instalație  înşelătoare fusese scopul 
convorbirilor lui Sauton cu arhitectul însărcinat de 
Robert Vaughant cu repararea vilei... 

Aşadar, sir Franck nu fusese victima nici a unui vis, 
nici a unei halucinații, ci chiar a unei mistificări, pusă la 
cale de nişte prestidigitatori dibaci. 

Şi totul putea, realmente, să-l facă pe un om să-şi 
piardă mințile, chiar şi dacă era un bărbat de calitatea 
fostului rezident din Nepal; cu atât mai mult, cu cât 
aceeaşi scenă se repetă de mai multe ori, la intervale de 
câteva zile. 

Totuşi, toate aceste calcule abile aveau să fie 
dejucate de însăşi Miraida, de cea pe care duşmanii lui sir 
Franck se bizuiau acum pentru a-l înfrânge. 

Datorită instalaţiei pe care am descris-o, Miraida, la 
rândul său, nu putea bănui rolul pe care era pusă să-l 
joace, nici că, în camera alăturată, un bărbat — tatăl ei — 
gâfâia, tremurând şi plângând, privind-o cu nesaț, în 
vreme ce, în acea imitație de templu, ea exersa dansuri de 
baiaderă, sub supravegherea lui Sauton. 

Dar Miraida, cu toate că banianul o smulsese la o 
vârstă fragedă din brațele mamei sale, astfel încât să nu 
poată învăţa de la aceasta să iubească numele şi memoria 
tatălui său, Miraida, deci nu pierduse niciodată amintirea 
acelui nume şi, în visurile ei de copil, revăzuse mereu 
chipul acelui bărbat cu privire blândă, care se apleca 
odinioară, atât de adesea, asupra leagănului ei, îşi 
amintise mereu mângâierile lui şi, neexplicându-şi 
ciudățenia destinului ei, păstrase întotdeauna, ca pe un 
secret, în străfundurile inimii, o dragoste naivă şi 
încrezătoare pentru tatăl de care fusese despărțită într-un 
mod atât de violent... 

Îşi amintise mereu, cu spaimă, răpirea sa din palatul 
din Katmandu: incendiul, ţipetele, plânsetul mamei sale, 


groaza ei, când un bărbat cu chipul întunecat şi cu o 
expresie de cruzime venise s-o ia, şi o luase cu el; un 
bărbat, care nu era altul decât Sauton şi pe care, mai 
târziu, îl văzuse martirizând-o pe sărmana Nowla. 

Dar acum Miraida ştia ce primejdie îl amenința pe 
tatăl său. 

Am văzut-o la Lucifer-Hotel, înlăcrimată, după ce 
auzise amenințările rostite de Sauton la adresa lui sir 
Franck, aruncându-se în genunchi în fața banianului şi 
implorându-l să fie îndurător cu fostul rezident. 
Brahmanul o îmbrâncise cu brutalitate. Începând din 
acea zi, sărmana fată nu mai avusese decât un singur 
gând: să scape de Sauton şi să pornească în căutarea lui 
sir Franck, spre a-l preveni. 

Într-o seară, Sauton fu tare supărat că nu-şi putea 
juca, în fața fostului rezident, comedia sa cu vedeniile: 
Miraida, zbătându-se ca o tigroaică, scăpase din mâinile 
hinduselor negre care o păzeau şi fugise. 


Cartea a treia — Trei poliţişti 


Capitolul I - În umbra Westminster-ului 


Întunericul nopţii începea să se lase sub bolțile 
înalte ale sfântului locaş Margaret's Church. Bezna, 
deja adâncă, nu era străpunsă decât, din loc în loc, de 
strălucirea tremurătoare a unei lumânări sau a globului 
luminos al vreunui felinar. 

În naosul pustiu, între şirurile de stâlpi înalți şi 
întunecațţi, o fată stătea îngenuncheată. 

În aripa dinspre nord, doi bărbaţi discutau cu glas 
scăzut şi păreau să se ascundă în spatele cubului de 
piatră şi lemn de stejar, pe care, în zilele de slujbă, se 
urca predicatorul. 

Fata nu era alta decât miss Mary Zephyr. 

Cât despre cei doi bărbaţi, dintre care unul singur, 
Jonathan Girle, ne este cunoscut, se părea că nu cultul 
Sfintei Margareta era scopul prezenței lor în templu, dacă 
este să ne luăm după conversaţia lor. 

— Ei, bine! Domnule marchiz — spunea Jonathan, 
arătând-o pe fată — vi s-a exagerat adevărul, când vi s-a 
lăudat marfa? 

Celălalt — un bătrânel cu spinarea încovoiată, cu păr 
rar şi cu pielea ca pergamentul — avu în privire o sclipire 
pofticioasă. 

— Hm! făcu. Totuşi, este foarte scump. Ştii bine că 
sunt ruinat. Gândeşte-te: patru sute de lire sterline?... 

"Ruinat', spuse în sinea lui Jonathan. "Câtă 
îndrăzneală are bătrânul ăsta vicios... Ce mai hoț!" 

Cu glas tare, exclamă pe un ton batjocoritor: 

— Scump! Patru sute de lire pentru a poseda o 
puicuţă atât de proaspătă! Dar ştiţi, domnule marchiz, că 
Robert şi cu mine riscăm ştreangul! 


— Ah! suspină marchizul Hackney (căci el era), dac- 
ar fi frumoasa Georgina! 

— Pffff! Pentru aceea, milord îmi va permite să-i 
atrag atenţia că nu mai este îndeajuns de bogat... nici 
destul de frumos! Ţinând seama de imensa avere a 
fostului rezident din Nepal, patrimoniul domnului 
marchiz n-ar suferi comparatia... 

Bătrânul, rănit adânc de batjocura "maestrului de 
dans" şi  regăsind în străfundurile sufletului o 
reminiscență a mândriei de altădată, fu gata să dea o 
replică tăioasă, dar se abținu. 

— Încetează cu zeflemisirea, jupâne Girle, spuse. 
Deoarece trebuie s-o uit pe Georgina, accept acest mijloc 
de a mă păcăli pe mine însumi. Măcar ai luat toate 
măsurile?... Nu plătesc decât la livrare, să ştii. Unde este 
Robert? 

— La doi paşi, pe Sanctuary-Street, la colțul grădinii 
Parlamentului. Trăsura lui este pregătită, şi e o trăsură 
de poştă. Odată ce copila va fi închisă înăuntru, e ca şi 
cum ai avea-o între zidurile casei dumitale din 
Richmond... 

— Hm! făcu iar marchizul, puţin îngrijorat. Este cam 
aproape de Scotland-Yard. 

— Nu aveți de ce să vă temeți, milord. Ora este cât se 
poate de propice, şi sub giubeaua lui de vizitiu, Robert 
este de nerecunoscut. 

Împrejurarea că miss Mary Zephyr venea să-şi 
îndeplinească îndatoririle de creştină atât de departe de 
locuinţa unchiului său se datora faptului că Dick, aşa 
cum o anunţase, nu plecase în Franţa şi locuia în acel 
cartier unde, de opt zile, venea să-i întâlnească. 

Tânărul o adusese până la intrarea în Margaret's 
Church, promițându-i să vină s-o ia de acolo, după vizita 
pe care avea să i-o facă bătrânului căpitan Dady, spre a o 
însoți până în preajma locuinţei unchiului. 

Timpul trecea. 

După ce-şi terminase rugăciunea, Mary se aşezase 


pe un scaun, lăsându-se pradă unei visări melancolice, 
pe care liniştea şi singurătatea acelui vast naos, aproape 
întunecat, o favoriza. 

În cele din urmă, fiind cuprinsă de nerăbdare, 
încredințată că Dick fusese împiedicat să-şi ţină 
promisiunea, se hotări să părăsească biserica, temându- 
se să nu-l irite pe unchiul Adrian care era de o 
punctualitate scrupuloasă la orele de masă şi căruia nu-i 
plăcea să aştepte când era vorba de mâncare. 

Fata ieşi prin uşa mică din partea sudică. În 
momentul în care păşea în aleea foarte îngustă şi aproape 
întotdeauna pustie care se întinde în lungul zidului înalt 
şi cenuşiu al abației regale Westminster, i se păru că 
dintr-un ungher se desprind două umbre şi simți că o 
cuprinde o teamă instinctivă... Se gândise, deodată, la 
doctorul Tom!... 

Dar cele două umbre trecură, şi ea îşi continuă 
drumul spre Saint  Margaret-Street,  reproşându-şi 
spaima, când o altă siluetă, de data asta albă, se repezi 
brusc către ea... 

Încă sub influenţa spaimei de mai înainte, deşi era 
curajoasă, fiica maiorului Rowland abia îşi reținu un 
țipăt. 

Din fericire, se linişti repede şi de data aceasta, 
constatând, la lumina unui felinar, că persoana care 
venea aşa grăbită în întâmpinarea ei nu era decât o fată 
foarte tânără, al cărei chip fermecător nu putea inspira 
teamă. 

La drept vorbind, felul în care era îmbrăcată părea 
ciudat, pe o stradă din cartierul West-End, şi într-un 
moment al anului foarte îndepărtat de carnaval. Totuşi, 
târgul cosmopolit din Hyde-Park adusese la Londra o 
lume atât de excentrică, încât nu trebuia să te minunezi 
prea tare dacă întâlneai o hindusă sau o javaneză pe 
Strand sau pe Hollborn. 

Tânăra persoană care venise în fugă spre Mary era o 
hindusă de o rară frumusețe, iar costumul ei era, de fapt, 


aproape o copie fidelă a celui pe care-l purta brahmana, 
preoteasa lui Shiva, pe care am văzut-o în Whimsical- 
City. 

Mirată, fiica maiorului Rowland se întreba ce voia 
oare acea străină care, după ce se repezise aşa la ea, ezita 
să-i vorbească; dar în cele din urmă, aceasta îşi făcu 
curaj şi, salutând cu drăgălăşenie, îi spuse: 

— lertaţi-mă, domnişoară, că vă acostez fără să mă 
cunoaşteţi, dar sunteți femeie şi pe chipul dumneavoastră 
se citeşte bunătatea, şi asta îmi dă curaj să vă întreb 
ceva... 

— Ce doriți? vru să ştie miss Mary, pe care grația şi 
frumusețea, precum şi vocea blândă a necunoscutei o 
îndemnau s-o privească cu simpatie. 

— Domnişoară, n-aţi putea să-mi arătați unde se 
află locuinţa lui sir Franck Zephyr, fostul rezident din 
Nepal? 

— Sir Franck Zephyr! exclamă Mary, intrigată... 

— Trebuie să-l găsesc şi să-i vorbesc. Trebuie 
neapărat. Căci este în mare primejdie. 

— O primejdie! exclamă din nou tânăra englezoaică. 

— O primejdie de moarte! 

Vorbind astfel, mica hindusă dădea toate semnele 
unei mari emoții, şi era imposibil să te îndoieşti de 
sinceritatea ei. 

Mary rămase uluită de cele ce auzea. 

— Dumnezeule sfinte! Domnişoară — spuse profund 
impresionată — nu cunosc adresa lui sir Franck Zephyr... 
Ceea ce-mi spuneți este totuşi de natură să mă sperie mai 
mult decât că puteți închipui... Un pericol de moarte! 
Acum eu sunt cea care vă rog să veniți repede cu mine... 

— Unde vreți să mă duceți? 

— La unchiul meu, alderman-ul Adrian Zephyr, pe 
care trebuie să-l prevenim foarte repede, pentru ca, la 
rândul său, să-l pună în gardă pe sir Franck, fratele său. 

De abia rostise aceste cuvinte, că tânăra hindusă îi 
luă mâinile şi i le acoperi cu sărutări. 


— Sunteţi nepoata lui sir Franck! exclamă, sunteți 


miss Mary! 
— Da, confirmă Mary, tot mai uluită. Dar 
dumneavoastră, domnişoară, cine sunteți 


dumneavoastră, ca să vă interesați atât de mult de sir 
Franck? 

— Sunt Miriam, fiica lui!... Şi sunt fericită că v-am 
întâlnit astfel... Mă veţi ajuta să-l salvez, nu-i aşa? 

— Dumneavoastră, fiica unchiului meu Franck! Dar 
n-am auzit niciodată e-ar avea vreo fiică! 

— Ar dura prea mult să vă explic... Mai întâi trebuie 
să-l salvăm, să-l prevenim de pericolul care-l amenință... 
Luaţi-mă, vă rog, ascundeți-mă undeva... Pentru a porni 
în căutarea lui, am fugit de la duşmanii mei şi ai săi. Nu 
trebuie să mă găsească şi să mă ia din nou la ei. 

— Ei bine! V-am mai spus, veniți cu mine la unchiul 
meu, alderman-ul. 

— Nu! protestă Miriam, căci trebuie să ne ferim mai 
ales de acest om. Este complicele duşmanilor fratelui său! 

— EI! exclamă Mary, al cărei chip blând capătă o 
paloare de moarte. 

Desigur, aşa cum ştim deja, Mary şi vărul ei nu mai 
ignorau anumite răutăți ale unchiului lor Adrian, mai 
ales de la venirea la Londra a lui sir Franck de care, în 
străfundul inimilor lor, se ştiau iubiți şi care, printr-o 
fatalitate cel puţin bizară, rămânea departe de ei, în ciuda 
dragostei pe care o citiseră în primele lui priviri pe care 
nu le puteau uita... Dar chiar dacă-l bănuiau pe 
alderman că este în vreun fel vinovat de unele sâcâieli 
meschine, de aici şi până la a-l crede ia stare de o crimă... 
era cale lungă. 

— Nu vă pot explica toate acestea în câteva cuvinte, 
continuă Miriam. În numele tatălui meu, vă implor să mă 
credeți! Vă jur că ceea ce v-am spus este adevărat! 

În glasul lui Miriam era atâta rugăminte şi spaimă, 
încât miss Mary fu înclinată s-o creadă. Dar, în acelaşi 
timp, era perplexă, neştiind mai mult decât tânăra 


hindusă unde să-l găsească pe Franck. 

— Vai! exclamă, dar ce-mi spuneţi este îngrozitor! Să 
fie posibilă atâta infamie? Ce să facem, Dumnezeule, ce 
să facem?... Ascultaţi, adăugă prinzând-o de braț, să ne 
întoarcem în biserică. Acolo vom putea vorbi mai în 
linişte... Aici am putea fi deranjate... şi trebuie să ştiu tot 
pentru ca, mâine chiar, să-i spun şi vărului meu Dick, 
care va găsi, poate, un mijloc de a ajunge la unchiul 
Franck. 

— Sunt de acord, încuviință Miriam. 

— Mii de trăsnete! Uite-le c-o iau la fugă! şopti 
vizitiul unei trăsuri de poştă care staționa la colțul 
grădinii Parlamentului şi care, de la o vreme, părea să fie 
interesat de întâlnirea celor două fete. 

— Este al naibii de neplăcut pentru noi, i se 
răspunse din interiorul trăsurii. 

— E adevărat că împrejurimile sunt nesigure... 

— Şi se face târziul... Ar trebui să nu pierdem 
premiul bătrânului marchiz de Hackney, ceea ce i-ar 
displăcea foarte mult alderman-ului şi ar cauza proasta 
dispoziție a lui Day-Lily... Tu, Robert, care ai ochi buni, ia 
uită-te puţin, cine este acolo? 

Vizitiul îşi puse o mână streaşină la ochi. 

— Aş putea spune că este Miraida, zise după o 
bucată de timp. Uită-te şi tu, Jonathan. 

Bărbatul din interiorul trăsurii îşi scoase capul la 
portieră, exclamând: 

— Drace! Să fiu afurisit dacă nu-i ea! — cum ar 
spune căpitanul... Chestia asta o să complice rău 
lucrurile, căci acum nu mai e vorba de o singură răpire... 
Pensionara lui Sauton ştie prea multe, ca să fie lăsată de 
capul ei! 

Sări jos pe trotuar, adăugând: 

— Coboară şi tu, Robert. Am aşteptat destul. Vom 
stârni vânatul şi-l vom goni spre cursa de şoareci! 

Fără a răspunde, Robert Vaughant cobori de pe 
capră  trăsurii, părăsindu-şi atelajul şi, în clipa 


următoare, se strecura cu paşi de lup, împreună cu 
Jonathan Girle, în umbră mai întunecată pe care zidurile 
abației Westminster o aruncau în Old-Place-Yard. 

Cele două verişoare mergeau acum ținându-se la 
braț şi vorbeau cu o oarecare însuflețire. Numai că, în 
timp ce în ochii negri ai lui Miriam ardea flacăra marilor 
decizii, în cei albaştri ai lui miss Mary nu se citea decât o 
uimire adâncă şi o tristețe nemărginită. Acea tristețe era o 
dovadă a bunătăţii tinerei englezoaice, căci provenea din 
dezvăluirile uluitoare pe care fiica Nowlei i le făcuse, în 
legătură cu negrele ticăloşii ale unchiului ei Adrian. 

— Este adevărat, şoptea cu un glas frânt, nu te 
puteai duce să-i spui toate aceste lucruri alderman-ului, 
verişoară... Bietul meu cap se zăpăceşte, nu ştiu nici dacă 
eu trebuie să mă întorc sub acoperişul lui. 

— Dumneata! spuse cu vioiciune Miriam, desigur! 
Va trebui să te întorci la el acasă şi să nu laşi să se 
ghicească nimic din cele ce ştii. Dacă n-ai face aşa, i-ai 
trezi bănuielile, şi toată banda ar intra în alertă. Şi este 
necesar ca Sauton şi complicii lui să nu bănuiască 
întâlnirea noastră din seara asta! 

Miss Mary îşi cuprinse capul între palme: 

— O! Este groaznic. Sunt oare cu putință atâtea 
ticăloşii? 

Ajunseră la uşa cea mică a bisericii Sfânta 
Margareta. Miss Mary se întoarse brusc, auzind-o pe 
Miriam că scoase un geamăt înăbuşit. Dintr-un colț 
întunecat al zidului înalt, apăruse deodată un bărbat, 
care o prinsese în brațe şi-i învelise capul cu o giubea 
grea de vizitiu. 

Din nou, cumplita imagine a doctorului Tom trecu 
prin fața ochilor lui Mary şi, în aceeaşi clipă, se simți ea 
însăşi atacată de un al doilea agresor. 

Spaima o făcu pe biata copilă să scoată un adevărat 
strigăt de agonie şi să-şi piardă cunoştinţa. 

— Mii de trăsnete! bombăni cel de-al doilea personaj, 
simțind că trupul inert al englezoaicei îi alunecă din 


strânsoare; puicuța nu-i prudentă nici de doi bani! 

Şi, punând mâna lui mare pe gura victimei, adăugă 
râzând: 

— În felul acesta, amicii noştri de la biroul central 
vor putea să-şi termine liniştiți ceaiul. 

Înfăşură într-o pătură trupul inconştient al lui miss 
Mary şi continuă, în timp ce şi-l sălta pe umeri: 

— Ei bine! Robert, eşti gata? 

Dar, zău aşa, Robert Vaughant nu era deloc gata. În 
ciuda modului strălucit în care începuse atacul său, 
adversara lui nu se dădea bătută la fel de uşor ca cea a 
lui Jonathan. 

După prima clipă de surpriză, Miraida se 
împotrivise, zbătându-se, răsucindu-se ca un şarpe în 
braţele juristului şi, deoarece era îmbrăcată în stofe 
mătăsoase şi alunecoase, reuşise, în cele din urmă, să-i 
scape, după ce-i însângerase fața cu unghiile. 

Capturarea celei pe care o numeau Miraida şi al 
cărei nume era în realitate Miriam, prezenta totuşi, din 
păcate, o importanţă la fel de mare pentru ei ca şi cea a 
lui Mary, Robert şi Jonathan înțeleseseră foarte bine 
acest lucru, în timp ce ascultau conversaţia celor două 
fete. Acum nu mai era vorba de a satisface poftele 
bătrânului marchiz de Hackney, cât de a veghea la 
salvarea asociației, care se afla în primejdie. 

— Vino să mă ajuţi, Jonathan, strigă Robert. 
Turbata asta o să-mi scape! 

Jonathan lăsă jos, pe trotuar, trupul inert al lui 
Mary spre a-i veni în ajutor juristului. 

Între timp, Miraida continua să se zbată, cu 
mişcările unei pantere, alunecând din mâinile celor doi 
scelerați, ori de câte ori aceştia credeau c-au prins-o. Dar 
ea nu părea că vrea să fugă şi se tot rotea în jurul lui 
Mary, în timp ce asociații încercau s-o împingă către 
colțul întunecat, unde gândeau că vor reuşi să pună 
mâna pe ea. 

— Mary! Mary! o chemă tânăra hindusă, într-un 


moment în care aproape atingea trupul verişoarei sale. 

Mary nu răspundea. 

Atunci, crezând că crimă premeditată fusese deja 
săvârşită, Miraida — care-i recunoscuse pe cei doi bandiți 
şi ştia bine că sunt în stare să asasineze o fată — începu 
să cheme în ajutor, cu o voce puternică. 

Aceste strigăte făceau ca situația nemernicilor să 
devină periculoasă, ținând seama de vecinătatea cu 
Scotland-Yard-ul. 

— Ticăloasa!  ocări Robert. Vrea să ne vadă 
spânzurați! 

— N-avem încotro, replică Jonathan, trebuie să-i 
închidem pliscul! 

Unind fapta cu vorba, îşi scoaseră cuţitele şi se 
repeziră spre hindusă care, stând dreaptă lângă trupul 
verişoarei sale, continua să strige dar îi aştepta fără 
măcar să pălească. 

Se părea că, de data aceasta, s-a zis cu biata fată, 
când un voinic înalt, ieşit ca din pământ, sau căzut din 
cer, apăru, iute ca fulgerul, între ea şi cei care o atacau 
şi, lovind cu pumnii şi cu picioarele cu o uluitoare 
agilitate şi putere. Îi trimise în două clipe, pe Robert şi pe 
Jonathan să îmbrăţțişeze caldarâmul, care la stânga, care 
la dreapta... 


Capitolul II - Un parizian brav, amator de lupte cu pumnii 
şi cu picioarele 


Cine era oare acel bărbat care, din prima ciocnire, îi 
adormise atât de frumos pe jurist şi pe maestrul de dans, 
şi pe care amândoi păruseră că-l cunosc? 

Era pur şi simplu, Jehan Marasquin, acelaşi parizian 
care asistase la lupta numărului 28 de la "curente" cu sir 
Franck, la sosirea acestuia în Londra. 

În vremurile acelea, atât de apropiate şi deja atât de 


îndepărtate, Marasquin era un biet amărât... 

De atunci, câta glorie în jurul lui!... 

La câteva zile după deschiderea Expoziţiei, Joe 
Tomkins, patronul unei public-house situate la stânga de 
Covent-Garden, organizase o mare gală — un "fun" — 
nume care, în capitala celor Trei-Regate, se dă întâlnirilor 
de box. 

Pentru acest gen de atracții, acea public-house a lui 
Joe era, cu siguranță, casa cu cel mai bun văd din 
Londra, căci în afară de o serie de boxeri de mâna a doua, 
vedeai acolo, aproape întotdeauna, celebrități ca: Adams, 
Martin de Jedburg şi Spitting-Box, care stăpâneau la 
perfecție ştiinţa loviturii de pumn. 

Aşa încât, în acea seară, Joe avea sală plină, ba 
chiar fusese nevoit să refuze amatori de spectacol. Ringul 
însuşi era invidiat de spectatori care se rezemau de stâlpii 
de sprijin ai acoperişului, pe care stâlpi, între ghirlandele 
de flori, erau atârnate pancarte în cinstea şi spre gloria 
campionilor. 

Primul rând de spectatori era alcătuit, aproape în 
exclusivitate, din oameni cu pumni monstruoşi, cu braţe 
musculoase, cu pectorali puternici, şi nu era greu de 
ghicit că erau profesionişti ai acestui joc sălbatic. 

Pe băncile şi pe scaunele din alte rânduri, luase loc 
adevăratul public, în mijlocul căruia l-am fi putut, 
recunoaşte pe gentlemanul Pip, venit acolo să petreacă 
împreună cu sora sa Swab, cu prietena Suki şi cu Jehan 
Murasquin, cu care făcuse cunoştinţă. 

În spatele lor se aflau Jonathan Girle şi Robert 
Vaughant. 

La început, lucrurile s-au desfăşurat cum nu se 
poate mai bine: câţiva boxeri au fost desfigurațţi, spre 
marea bucurie a acelui public cumsecade: câteva fălci au 
fost sfărâmate, în zgomotul aplauzelor; dar, la sfârşit, 
ultimul învingător, după ce-şi turtise adversarul — un biet 
muncitor din docuri, care venise acolo sperând să câştige 
o pâine pentru familia sa — avu nefericita idee de a râde 


batjocoritor, numindu-l: "Parizian!" 

Era o insultă gratuită adusă leagănului lui Jehan 
Marasquin. Deveni livid şi se ridică, în pofida eforturilor 
lui Pip de a-l reține. 

— Parizian! strigă. Parizian, grămada asta de cârpe 
vechi, care zace acolo, în nisip?... Aşadar, n-ai văzut 
niciodată un parizian?... Orice păpuşar v-ar da de-a dura, 
pe toți câți sunteți! 

Un murmur de dezaprobare întâmpina această 
fanfaronadă. Exasperat, Jehan îşi suflecă mânecile şi 
îndrăzni să rostească această sfidare incredibilă: 

— Poftim! Nu cer decât trei minute, ca să culc la 
pământ trei dintre voi... E prea mult, un minut de om? 

Spectatorii erau cât pe-aci să-l huiduiască pe 
lunganul de parizian, cu înfumurarea lui, dar când îl 
priviră mai bine, începură să zâmbească. 

Robert Vaughant şi Jonathan Girle, ale căror locuri 
le permiteau să-l vadă îndeaproape, fuseseră primii care-i 
cântăriseră din ochi, cu milă, brațele lungi şi slabe, torsul 
nu prea dezvoltat. Îi preziceau, in petto, o mică lecţie care 
să-l facă să-şi potolească îngâmfarea şi, când Jehan vru 
să-şi părăsească locul, gentlemanul Pip a fost singurul 
care a încercat să-l sfătuiască să nu rişte o asemenea 
aventură. 

Dar nu mai era timp, căci boxerii provocaţi nu voiau 
să renunţe la o victorie uşoară. 

— Suntem gata? întrebă parizianul, trecând printre 
doi indivizi puternici, instalați în rândul întâi, şi care erau 
dintre cei provocațţi. 

— Hai, fă-te-ncoace, băiete, îi răspunse fiorosul 
Spitting-Box. 

Jehan Marasquin mai întrebă: 

— Are cineva, aici, un ceas? 

— Eu! zise Pip, care, lăsând la o parte orice mândrie 
națională, îl plângea sincer pe noul său prieten. 

— Atunci, numără minutele! spuse Jehan, făcând un 
salt mortal pentru a ateriza în poziție de gardă în fața lui 


Spitting-Box. 

Contrar aşteptărilor, acel spectacol suplimentar se 
încheie rapid prin scoaterea din luptă a trei campioni 
englezi, iar cele trei minute nici nu se scurseseră când 
ultimul dintre favoriți, urmând exemplul dat de ceilalți 
doi, se prăvălea în nisipul arenei, cu un urlet de fiară 
rănită. 

Stupoarea era atât de mare în sală, încât acea 
victorie neaşteptată fu întâmpinată cu o adevărată tăcere 
de doliu. 

Lupta franceză cu mâinile şi picioarele înfrânsese 
boxul englezesc. 

Vedetele lui Joe Tomkins: Adams, Martin de Jedburg 
şi  Spitting-Box aveau, fiecare, urma  călcâiului 
parizianului imprimată pe frunte. 


kkk 


Recunoscându-l, în persoana vlăjganului care tocmai 
îi făcuse să se rostogolească, la stânga şi la dreapta, pe 
pavajul aleii unde le atacaseră pe cele două fele, pe 
cumplitul parizian din şedinţa de pomină ai cărei martori 
fuseseră, Jonathan Girle şi Robert Vaughant se gândiră, 
mai întâi, să fugă. 

Totuşi, după ce se ridicară, se întoarseră spre el, cu 
cuțitele ridicate. 

— Aha! constată, simplu, vlăjganul Jocul continuă!... 
"Şişuri' împotriva lui Marasquin — pentru doamne: 
Jehan! Foarte bine, prieteni "inglişi”, să-i dăm înainte cu 
bătaia! 

Şi, renunțând la poziția de boxer pe care o luase ca 
să-i înfrunte, se dădu peste cap, mâinile îi atinseră 
pământul, în timp ce picioarele izbeau, din nou, unul 
falca lui Robert, celălalt pieptul lui Jonathan, care se 
prăbuşiră, gemând amândoi deodată. 

— Poftim! spuse parizianul ridicându-se şi salutând 
ca la paradă, pe duşmanii săi aflați la pământ. Asta a fost 


mica "savată" francez, dacă voi vrut înca, eu la dispoziție 
vostru imediat, a6h, yes!55; 

Well! Ticăloşii căpătaseră ce meritau. Se îndepărtară 
cu coada-ntre picioare, şontâc-şontâc, mulțumindu-se cu 
atât, în vreme ce Marasquin se grăbea să acorde ajutor 
celor două fete. 

După câteva clipe, mulțumită îngrijirilor date de 
Miriam şi de Marasquin, miss Mary Zephyr îşi reveni în 
simţiri. Jehan Marasquin aştepta această întoarcere la 
viață pentru a-şi oferi serviciile. 

— Domnişoarelor, le spuse, sunt fericit că am sosit 
la momentul potrivit pentru a vă scoate dintr-o situație 
dificilă. 

Hindusa îi adresă o privire plină de recunoştinţă. 

— Bandiţii au fost arestați? întrebă Mary. 

— Nu! răspunse Jehan. Dar fiți liniştită. Primul 
cuplet al cântecului meu le-a fost de ajuns şi, fără a mai 
aştepta refrenul, au şters-o englezeşte — chiar că-i cazul 
să spunem aşa. 

Robert şi Jonathan dispăruseră, într-adevăr, lăsând 
la locul luptei, că pradă de război, pătura şi pelerina de 
vizitiu — mai darnici, fără îndoială, să pună o distanță 
respectabilă între persoana lor şi pantoful parizianului, 
decât să se încăpățâneze să furnizeze came proaspătă 
acelui căpcăun rău, marchizul de Hackney. 

La drept vorbind, în aceste împrejurări grave, lucrul 
cel mai grabnic pe care-l aveau de făcut era să alerge 
după noi ordine şi să-l prevină pe Day-Lily în legătură cu 
fuga Miraidei, despre întâlnirea ei cu miss Mary şi despre 
primejdiosul apărător pe care li-l adusese întâmplarea. 

Nu trebuia oare să fie luate, cât mai repede, măsuri 
împotriva inconvenientelor inevitabile, împotriva 
primejdiei, chiar, pe care indiscreţiile tinerei indiene le-ar 
putea cauza asociații i? 

— Acum,  adăugă  Marasquin, dacă permiteți, 
domnişoarelor, vă voi conduce la dumneavoastră acasă. 
Străzile acestui oraş nu prezintă mai multă siguranță 


decât cele din Paris: iar dumneavoastră tocmai v-aţi 
convins că fetele tinere pot întâmpina primejdii. 

Auzind această propunere, cele două fete se priviră 
încurcate. Era bine oare să-l pună pe acest necunoscut la 
curent cu treburile lor? Da? La urma urmei, Marasquin le 
făcuse un serviciu foarte important; avea un chip atât de 
sincer şi părea atât de plin de bunăvoință, încât miss 
Mary crezu că se poate încrede în el. 

— Ei, bine! Domnule, trebuie să vă mărturisim ceva 
şi, eventual, ați putea să ne mai faceți un serviciu?... V- 
am fi foarte recunoscătoare. 

— Spuneţi, domnişoarelor, şi dacă nu depinde decât 
de mine să vă dovedesc că francezii sunt nişte oameni 
politicoşi... 

— lată, zise Mary. Aş accepta pentru mine oferta 
dumneavoastră, atât de îndatoritoare. Dar sunt foarte 
încurcată în legătură cu verişoara mea, care nu ştie unde 
să se ducă. Eu sunt nepoata alderman-ului Adrian 
Zephyr. Din motive pe care nu vi le pot destăinui, este 
imposibil s-o iau cu mine acasă pe această biată copilă şi, 
dimpotrivă, trebuie să-i ascund unchiului meu faptul că 
m-am întâlnit cu ea. 

— Ca să vezi! se miră Marasquin. lată o situaţie 
bizară! Va să zică părinții dumneavoastră nu se află la 
Londra? 

— Ba da, explică Miriam. Tatăl meu este aici... Eu 
am scăpat din mâinile unor bandiți care mă 
sechestraseră. Vreau să ajung la tatăl meu... dar nu-i 
cunosc adresa... Cu toate acestea, trebuie să-l găsesc, cu 
orice preţ. 

Marasquin era din ce în ce mai mirat. 

— Cum se numeşte tatăl dumitale? 

— Sir Franck Zephyr. 

— Oho! Aducătorul lui Lucifer!... Este un adevărat 
leu: l-am văzut doborând un om cu un simplu 
bobârnac... Dar — continuă, după o clipă — ora este prost 
aleasă ca să scotoceşti Londra, în căutarea cuiva căruia 


nu-i cunoaşteţi adresa... Pe de altă parte, domnişoară, nu 
puteți rămâne în stradă. Dar mă gândesc că mâine va fi 
destul timp să-l căutăm pe tatăl dumneavoastră, şi vă 
promit să mă ocup de asta în mod eficace. Până atunci, 
dacă vreți să mă ascultați şi dacă aveți încredere în mine, 
vă voi conduce într-un loc în care, nu numai că veți fi la 
adăpost de doctorul Tom sau de bandiții de care fugiți, 
dar în care veți găsi şi toate înlesnirile necesare unei 
persoane de sexul şi de vârsta dumneavoastră. Persoana 
la care vreau să vă conduc este o doamnă bună, o 
comerciantă cumsecade din Paris, compatrioata şi 
verişoara mea. Am întâlnit-o alaltăieri în Hyde-Park şi 
locuieşte la Lucifer-Hotel, unde m-a invitat s-o vizitez. Nu 
are copii şi este marele regret la vieţii sale... Când va afla 
necazurile dumneavoastră, vă va primi ca pe o fiică. Vreți 
să vă prezint doamnei Dupoteau. de la magazinul "Darul 
de nuntă", verişoara mea? 

Felul în care vorbea Marasquin te convingea de buna 
lui credinţă. 

— Accept, răspunse Miriam. 

— Ei bine, trase parizianul concluzia, să mergem 
acolo, fără a mai pierde timpul. 

Cu toată marea întârziere pe care i-o cauzase, mai 
întâi aşteptarea vărului său, apoi întâlnirea cu Miriam şi, 
în fine, atacul asociațţilor lui Day-Lily, miss Mary, 
nedorind să se despartă de verişoara ei înainte de a vedea 
pe mâinile cui va fi dată, îi însoți pe aceasta şi pe 
Marasquin, care se îndreptară spre White-Hall. 

În curând, ajunşi la Lucifer-Hotel, Jehan întrebă de 
doamna Dupoteau. 

Negrişorul Will şopti imediat ceva într-un tub, 
pentru a o înştiința pe expozantă că două dame şi un 
domn o rugau să vină în salon. 

Domnul Dupoteau tocmai se reîntorsese la hotel. Era 
îngrozitor de prost-dispus pentru că, în acea zi, la 
expoziție, chiar în fața vitrinei sale — ca să vezi, ce 
ghinion! — se inaugurase distribuirea automată a ginului, 


printr-un sistem Lucifer. 

— Ce înseamnă asta? întrebă, auzind cuvintele 
pronunțate în tubul acustic. Te cheamă în salon un 
domn?... Rămâi aici, doamnă Dupoteau, mă duc eu 
însumi! 

— Ei, na-ți-o! exclamă Cesarine, poate că pentru cele 
două doamne vrei să cobori. Te cunosc eu bine, domnule 
Dupoteaul!... Îţi interzic să te mişti din loc! 

Şi, plină de majestuozitate, prudenta Cesarine ieşi, 
închizând uşa cu cheia, în nasul soțului său. 

După cum prevăzuse Marasquin, doamna Dupoteau 
scoase un țipăt de bucurie când îl văzu pe vlăjganul pe 
care-l numea verişor şi care, în familie, era considerat a 
nu fi tocmai uşă de biserică, dar față de care ea era 
singura care se arătase indulgentă. 

În câteva cuvinte o puse la curent pe bună doamnă 
cu serviciul pe care venea să i-l ceară pentru Miriam. Fu 
foarte elocvent şi reuşi s-o facă să înțeleagă că dacă n-ar 
fi de acord s-o primească la ea, asta ar însemna, cu 
siguranţă, o nouă victimă pentru doctorul Tom. 

Trebuie să recunoaştem că Miriam produsese o 
adâncă impresie asupra lui Jehan  Marasquin. 
Nepăsătorul din ajun, mereu gata să râdă, începuse, de la 
întâlnirea cu fata, să-şi facă griji şi simțea în inimă 
şoptindu-i o voce până atunci necunoscută. 

Pentru a o înduioşa pe doamna Dupoteau, ar fi fost 
de ajuns numele doctorului Tom. 

După ce le pusese fetelor câteva întrebări, buna 
Cesarine înțelese şi că în situația lor exista un adevărat 
mister. Fu încântată să aibă de jucat un rol şi-i deschise 
tinerei brațele ei materne. 

Îi pofti pe cei trei să urce la apartament. Şi, 
deoarece, după câteva cuvinte schimbate, vederea lui 
Mary şi a lui Miriam părea să fi descrețit cu totul fruntea 
lui Celeste, ai cărui ochi rotunzi şi scotocitori se fixau mai 
ales asupra costumului strălucitor al hindusei, Cesarine 
îi spuse deodată, cu o voce care nu glumea deloc: 


— Nu le mai privi pe tinerele acestea, domnule 
Dupoteau... şi adu-ţi aminte că eşti un om însurat. Îţi vei 
instala în anticameră un pat de campanie, şi te rog să nu 
uiţi că, de acum înainte, camera asta ne este rezervată, 
domnişoarei şi mic... 

"Ciudat gust", gândi inventatorul jiletcilor-patrafir, 
surprins. "Să-ţi împărți culcuşul cu o păgână!... N-ar mai 
lipsi decât ca numele ei să fie tot Lucifer!" 

Acum, miss Mary era complet liniştită în ceea ce 
privea soarta lui Miriam. 

Marasquin îi jură din nou fetei, sărutându-i pe furiş 
vârful degetelor, că, începând chiar de a doua zi de 
dimineaţă, va porni în căutarea lui sir Franck şi că-l va 
găsi. 

La rândul său, Mary pornise să-şi informeze vărul, 
pe Dick, despre cele ce se întâmplau, şi afirmă că şi 
tânărul va porni în căutare, în acelaşi scop. 

Îşi luă apoi rămas bun de la hindusă şi de la soții 
Dupoteau şi se lăsă însoţită până în Poultry de către 
Marasquin, care ţinea să-şi păstreze până la capăt rolul 
de cavaler politicos. 


Capitolul III - Lecţie de scrimă şi lecţie de luptă liberă 


Între timp, Andrew-Ellick-Isaiah-Otto Uckrill, deşi 
prin inimă aparținea serviciului de supraveghere a lui 
miss Mary Zephyr, fiica regretatului său binefăcător şi 
stăpân, maiorul Rowland, aparținea în acelaşi timp şi 
serviciului secret central al Scotland-Yard-ului. 

Fiind un om conştiincios şi dornic să-şi câştige 
corect salariul pe care i-l asigură acest post, nu putea — 
pentru treburile lui de inimă — să se dezintereseze total 
de cerinţele acestuia. 

La ordinul Lordului Chief Justice, trebuise să se 
ocupe de o afacere care nu avea nimic comun, nici cu cea 


a lui sir Franck Zephyr, nici cu cea a doctorului Tom şi, 
oricâtă activitate desfăşurase pentru a o încheia cât mai 
repede, acea afacere îl silise să lipsească din Londra timp 
de câteva zile, în nişte momente cum nu se poate mai 
nepotrivite. 

Aşa încât, întorcându-se la Londra, era destul de 
îngrijorat şi de posomorât. În timpul absenței sale, trăise 
într-o groază continuă, oricât de mare îi era încrederea în 
căpitanul Dady O'Crab şi în gentlemanul Pip. 

Desigur, avea conştiinţa împăcată şi putea să-şi 
spună că, până în acea zi, supravegherea pe care o 
organizase în jurul lui miss Mary şi a lui sir Franck 
dăduse rezultate foarte bune... Îi demascase pe duşmanii 
lor şi dăduse în vileag secretul planurilor lor mârşave... 
Le cunoştea intențiile şi calea pe care aveau de gând să-şi 
pună în aplicare maşinațţiile... 

În mod indirect, credea chiar că se află pe pista cea 
bună în legătură cu faimosul doctor Tom, care făcea să 
tremure Londra şi a cărui capturare ar fi fost de ajuns 
pentru a-l imortaliza pe iscusitul copoi care ar reuşi s-o 
înfăptuiască. 

Dar primejdia continua să amenințe pe cei pe care 
îşi luase sarcina să-i protejeze şi, atâta vreme cât această 
primejdie subzista, nu putea avea nici inima, nici mintea 
liniştită. 

La urma urmei, nu devenise polițist decât pentru a 
veghea asupra lui miss Mary. Nu amorul lui propriu era 
în joc, ci grija pentru fiica maiorului Rowland. Ceea ce 
voia, era să asigure liniştea drăgălaşei şi dragei lui 
protejate, şi înțelegea şi faptul că însăşi rudenia fetei cu 
alderman-ul îi impunea o mare discreție. Din dragoste 
pentru ea şi din respect pentru memoria lui Rowland, nu 
voia ca numele de Zephyr să fie dezonorat prin scandalul 
pe care l-ar isca darea în vileag a ticăloşiilor lui Adrian, şi 
sarcina lui devenea mai complicată prin faptul că trebuia 
să dejoace aceste ticăloşii, fără a-l compromite public pe 
autor. 


Dar cum să ajungă la un astfel de rezultat?... Cum 
ar putea face neputincioasă banda de scelerați înrăiți din 
care făcea parte alderman-ul, şi cum să-l facă pe acesta 
să înapoieze milioanele fostului rezident, fără a aresta 
întreaga asociaţie, inclusiv pe Adrian? 

Şi încă, pentru ca această arestare să fie posibilă, ar 
fi trebuit ca Uckrill să poată prezenta dovada de 
netăgăduit a vinovăţiei alderman-ului şi a complicilor săi. 
Dar această dovadă n-o avea şi îi va lipsi atâta vreme cât 
banda nu va începe, cât de puţin, să-şi pună în aplicare 
planurile. 

"Bătrâna doamnă" din Londra — acesta este numele 
dat, în Asia, Companiei Indiilor — este o doamnă foarte 
puternică şi toată lumea îi face curte, oamenii de la 
Scotland-Yard ca şi toți ceilalți. 

Dar, deoarece sir Franck Zephyr era în cele mai 
proaste relații cu acea bătrână doamnă, poate că acesteia 
nu i-ar fi părut rău ca lui să i se-ntâmple o nenorocire... 
Uckrill înțelegea prea bine că ar fi prea puţin ajutat de 
biroul central, într-o afacere în care era vorba de a-l 
proteja pe fostul rezident din Nepal. 

Trebuia, aşadar, să acționeze singur, cu ajutorul lui 
Pip şi al lui Dady, aşa cum făcuse şi până acum. 

lată pentru ce bunul Adrian simţea cum în fiecare zi 
îi creşte îngrijorarea şi iată de ce era atât de posomorât 
când cobori din tren, Ia întoarcerea din călătoria pe care 
trebuise s-o facă la ordinele biroului central, şi în cursul 
căreia neliniştea sa sporise din cauza incertitudinilor 
absenței. 

"Ah!" îşi spunea, "ar exista, desigur, un mijloc prin 
care s-ar rezolva totul: să-l pun pe sir Franck însuşi la 
curent cu cele ce se întâmpla. Prevenit de trădarea 
alderman-ului, i-ar cere înapoi banii şi, fiind un om care 
nu se teme de nimic, poate că ar reuşi să-i obţină. În 
orice caz, problema banilor nu este decât secundară şi ar 
veni pe urmă. Ar începe prin a o lua la el pe nepoata lui 
Mary, şi acesta ar fi deja lucrul principal. Apoi, avertizat 


că-l amenință un atac ticălos, ar lua seama... Un bărbat 
ca el, care se păzeşte, face cât patru, şi, în plus. Pip, Dady 
şi cu mine vom fi acolo spre a-i veni în ajutor. Cred chiar 
că şi tânărul Dick nu s-ar da înapoi, când ar afla că este 
vorba să-şi apere verişoara... Da, da, toate astea sunt 
foarte bune. Dar până atunci, ar fi necesare două lucruri: 
mai întâi, ca sir Franck să fie cu adevărat omul de inimă 
pe care-l sper, iar apoi, să mă creadă pe cuvânt... iar eu 
nu pot face decât presupuneri, vai! Doar presupuneri, în 
legătură cu inima fostului rezident. Felul în care se 
poartă cu nepoţii săi nu este de natură să mă liniştească 
cu totul în legătură cu el. Şi eu, care mă bizuisem atâta 
pe sir Franck! De când a sosit la Londra, nu s-a ocupat 
deloc de ei şi nu are ochi decât pentru Marchiza aceea. 
Asta este o indiferenţă la care nu mă aşteptam şi care mă 
face să mă tem că nu va lua în mână, cu căldură, cauza 
apărării rudelor sale orfane, atunci când va sosi 
momentul. Doar dacă şi asta n-o fi fiind rezultatul 
vreunei manevre a alderman-ului... În afară de asta, este 
clar că sir Franck are o încredere absolută în fratele lui, 
deoarece i-a dat pe mână, în mod atât de imprudent şi 
fără nici o garanție, milioanele sale. Dacă eu, care pentru 
el sunt un necunoscut, în ciuda unicului serviciu pe care 
i l-am făcut în ziua sosirii sale, mă duc la el şi-i spun că 
fratele său este un hoț şi, ca dovadă a celor ce susțin, îi 
povestesc că gentlemanul Pip, ascuns într-un horn, a 
auzit un monolog foarte lămuritor al alderman-ului, cu 
siguranţă că o asemenea afirmaţie n-ar fi de ajuns. Îmi va 
râde în nas, doar dacă nu mi-ar trage în mutră un pumn 
ca acela pe care l-am văzut administrându-l, atât de 
magistral, numărului 28 de la «curente». Este posibil, e 
chiar probabil." 

Astfel monologa în minte, foarte nehotărât, bunul 
Uckrill, îndreptându-se spre Scotland-Yard. 

"Haide!" îşi zise. "Mi se pare că nu astăzi voi găsi 
soluția salvatoare!" 

Şi, totuşi, nu se putea împiedica să-şi continue 


raționamentul. 

"Ah!" îşi spunea, "toate s-ar aranja dacă aş putea să- 
i inspir lui sir Franck o încredere totală, dac-aş putea 
câştiga această încredere făcându-i un serviciu 
important! Am crezut, timp de o clipă, că găsisem prilejul, 
în noaptea în care bătrânul Dady, ieşind din Lucifer-Hotel, 
mi-a spus că tânăra hindusă adusă din Franța de 
banditul acela de Sauton este fiica fostului rezident — 
chiar acea copilă care i-a fost răpită în timpul incendiului 
palatului său şi pe care o crede moartă, sau pe care, cel 
puțin, nu speră s-o mai găsească. Să-l ajut să-şi 
regăsească fiica!... Ar fi însemnat să-i devin, pe loc, 
prieten! Mă gândisem la asta numaidecât. Dar ultima 
nelegiuire a doctorului Tom m-a ținut ocupat în tot restul 
acelei nopţi, iar a doua zi, ca şi cum mi-ar fi ghicit 
intenţiile, canalia de banian o făcuse dispărută pe 
micuță!... Unde a ascuns-0?... Mister... Şi simt că tocmai 
acest mister ar trebui să-l limpezesc." 

Bunul Andrew ajunsese aici cu gândurile sale, când 
sosi la uşa acelei căsuțe în care am avut plăcerea să 
facem cunoştinţă cu gentlemanul Pip şi cu căpitanul 
Dady O'Crab, în ziua în care acel tânăr, deghizat în coşar, 
îl înfuriase pe tovarăşul său în aşa hal, încât, cu 
siguranță, reverendului Barlow i-au țiuit urechile. 

Urcă scara până la primul etaj şi acolo se opri o 
clipă, înainte de a intra, mirat, de o ciudată hărmălaie 
care răzbătea din apartament. S-ar fi zis că avea loc o 
luptă. 

După ce împinse uşa, Uckrill intră, dar nimeni nu-i 
observă prezența, într-atât de active şi de absorbite de 
lupta lor erau cele două personaje care se aflau acolo şi 
care erau încleştate, într-adevăr, într-o luptă, dar într- 
una paşnică. 

Primul dintre personaje era căpitanul Dady O'Crab. 

Bătrânul cel înalt îşi scosese haina şi ţinea în mână 
o spadă cu lama lată (din fericire, cu vârful acoperit de o 
apărătoare) pe care o rotea, sărind când spre dreapta, 


când spre stânga, printr-o singură depărtare a picioarelor 
lui lungi, fandând, retrăgându-se cu o agilitate 
extraordinară, ghemuindu-se ca o fiară, cu fulgere în 
ochi, cu nările dilatate şi reprezentând de minune un don 
Quichote comic şi înspăimântător, luptându-se împotriva 
unor uriaşi imaginari şi a cărui caricaturizare şi 
exagerată luare în derâdere l-au făcut atât de cunoscut. 

Şi înjura şi ocăra, aşa cum numai el era în stare s-o 
facă, amestecând, în mod ciudat, printre blestemele şi 
răcnetele sale, nişte sfaturi pe care i le dădea 
adversarului, mai bine-zis elevului său... căci ceea ce se 
petrecea acolo era o lecţie de scrimă, iar el era profesorul! 

O lecţie originală şi un profesor pitoresc, cum altul 
greu ai găsi. 

Celălalt — elevul — avea pe față o mască şi, la 
început. Uckrill nu l-a putut recunoaşte, căci căpitanul îi 
dădea de furcă într-atâta, încât nu-i permitea să stea 
nemişcat nici măcar o jumătate de secundă. 

— Unu, doi! Fandează! urlă căpitanul. Parează 


cvarta!... Retrage-te!...  Parează  terța!  Loveşte!... 
Degajează!... Taie!... Degajează!... Fii mai vioi, piele de 
anghilă!... Lovitură directă!... Adânc! aşa, adânc!... Şi 


pareaz-o şi pe-asta!... Şi pe asta!... Dar parează odată!... 
Şi ripostă? O uiţi, tinere. Haide! O lovitură rapidă şi 
energică!... O fentă!... Izbeşte fierul!... La mine!... Bun!... 
Foarte bine, de data asta! Piele de anghilă! Piele de 
anghilă!... Dac-aş avea cei douăzeci de ani ai tăi!... Îţi voi 
arăta imediat o lovitură de-a mea, o lovitură pe care n-ar 
para-o nici Dumnezeu, dacă l-ar ataca Satana, o mie de 
milioane de coarne ale iadului!... Dar pentru acum, 
ajunge! Mi-e  sete!...  Atenţie!... Două  reveniri!... 
Salutare!... Asta era ca să-ți mulțumesc. 

Îşi puse într-un colț ruginitura şi-şi şterse fruntea cu 
fularul lui mare, în carouri. 

— Ah! zise, treaba asta mă întinereşte! 

Era, într-adevăr, radios. Putea să înjure după pofta 
inimii, căci jumătate din prețul lecţiilor sale era de ajuns 


pentru a-i plăti blestemele! 

Abia atunci îl zări pe Uckrill, care încă nici nu 
mişcase, nici nu vorbise. 

— la te uită! zise, eşti aici, jupâne Andrew?! Ah! Piele 
de anghilă! Mă bucur să văd că te-ai întors sănătos! 

Uckrill nu-i răspunse. Rămăsese cu gura căscată, 
văzându-l pe elevul lui Dady O'Crab scoțându-şi, gâfâind, 
masca, şi recunoscându-l pe Dick. 

— Dick Crankle, tânărul Dick Crankle, vărul lui 
miss Mary Zephyr! exclamă. 

Dick nu-l cunoştea pe Uckrill. Îl privi, foarte mirat de 
această exclamațţie. 

— Aşadar, mă cunoaşteţi, domnule? întrebă. 

Uckrill era pe cât de surprins, pe atât de încântat de 
această întâlnire. 

— lertați-mă, îi răspunse, dacă vorbele mele v-au 
putut părea deplasate. Vă cunosc fiindcă v-am văzut 
uneori în tovărăşia lui miss Mary Zephyr, drăguța 
dumneavoastră verişoară şi fiica fostului şi veneratului 
meu stăpân, maiorul Rowland. 

— L-aţi cunoscut şi l-aţi slujit pe maior? 

— Mă laud cu aceasta! replică Uckrill — şi, deşi 
evenimentele m-au despărțit de mititica lui fiică, miss 
Mary, încă din copilăria acesteia, întreaga inimă şi tot 
devotamentul meu îi aparține încă. 

Efectul acestor cuvinte fu că Dick îl privi pe Uckrill 
părând că acordă mai multă atenţie chipului său cinstit. 

— Nu ştiu, răspunse, decât un singur om care să 
poată vorbi aşa că dumneata... Acel om se numeşte 
Uckrill... El este cel care a stat lângă maior în ultimele 
sale clipe. 

— Ei, bine! zise Andrew emoţionat, acel om sunt 
eu!... Dar cum se face că dumneavoastră, tinere domn, 
cunoaşteţi atâtea lucruri? 

— Le ştiu, pentru că miss Mary mi-a vorbit adeseori 
despre ele! Şi sunt fericit că vă întâlnesc, domnule 
Uckrill, căci verişoara mea v-a păstrat o amintire foarte 


frumoasă, şi pot să vă spun că oricine este prietenul ei 
este şi al meu! 

Ar fi trudă zadarnică să încerci să descrii încântarea 
numărului 3, când auzi aceste cuvinte. Râdea şi plângea 
totodată, bietul băiat! 

— Sunt cu atât mai bucuros că v-am întâlnit, 
domnule Uckrill — continuă Dick, întinzându-i mâna — cu 
cât voi putea să vă încredințez un secret. 

— Un secret? 

— De vreme ce-i sunteți încă atât de devotat lui miss 
Mary Zephyr! 

— l-am jurat tatălui său să veghez mereu asupra ei, 
de departe, cât şi de aproape. 

— Ei bine! S-ar putea să am nevoie de ajutorul 
dumneavoastră spre a o apăra. Acesta este motivul 
pentru care, de opt zile, am părăsit casa unchiului meu, 
alderman-ul, şi trăiesc, ascuns, în Londra. 

— S-o apărați? Dar ce primejdie o amenință? 

— Unchiul nostru Adrian vrea s-o căsătorească, 
împotriva voinței sale, cu un om pe care nu-l iubeşte, şi 
am jurat să împiedic acest lucru... 

— Aţi făcut foarte bine, tinere domn! nu se putu 
împiedica să exclame Uckrill. Dar cum gândiţi să 
procedați şi ce fel de colaborare îmi cereți? 

— Mai întâi, spuse Dick, cu mândrie şi naivitate, 
Mary şi cu mine ne-am logodit. 

— Asta, replică Uckrill, o prevăzusem şi o aprob. 

— Şi m-am gândit, adăugă Dick, că cel mai bun 
mijloc de a-l împiedica pe acest domn de Blancanard să 
se însoare cu ea, este să-l ucid. 

"Ah!" gândi Uckrill, "este, cu adevărat, un mijloc 
radical! Va să zică ticălosul de alderman vrea să-şi dea 
nepoata acelui Blancanard, zăpăcitului acela de francez... 
Da, da, îi ghicesc calculele!" 

Dick continuă: 

— Şi aşa vă explicaţi de ce mă găsiţi aici, luând lecţii 
de scrimă cu căpitanul Dady O'Crab. Îl cunoşteam, 


deoarece l-am auzit într-o zi pe gentlemanul Day-Lily 
arătându-i-l unchiului meu Adrian şi spunând: "Iată-l pe 
căpitanul Dady O'Crab, un spadasin grozav!" Şi pentru 
că-l văzusem pe căpitan intrând în casa aceasta, m-am 
gândit că aici este locuinţa lui şi am venit să-l rog să mă 
înveţe o lovitură secretă... 

Auzind ultimele cuvinte rostite de tânăr, căpitanul se 
umflă în pene. 

— Da, zise, întorcându-se către Dick, şi pot să mă 
laud că, în pofida vârstei mele, sunt încă în stare să te 
învăţ să mânuieşti în mod eficace un vârf de spadă, piele 
de anghilă şi burduhan al lui Jehova! 

Între timp, Uckrill redevenise visător: dacă Mary îl 
iubea pe Dick, el trebuia să aibă grijă de Dick tot atât cât 
de Mary, şi perspectivă aceasta, a unui duel al cărui 
rezultat i-ar putea fi fatal tânărului, nu-i surâdea deloc. 

Învăţase să nu aibă încredere în dueluri şi trista 
soartă a maiorului Rowland îi era mereu prezentă în 
minte. 

— Ehei! făcu căpitanul Dady O'Crab, după ce 
absorbise cu religiozitate jumătate din grogul său. Acest, 
tânăr domn Dick are o bună încheietură a mâinii şi 
aptitudini reale, şi Blancanard-ul despre care e vorba va 
face bine să se păzească... 

Dar, fără a şti dacă domnul de Blancanard era sau 
nu un bun adversar de temut pentru logodnicul lui miss 
Mary. Uckrill, care asistase la ultima parte a lecției 
căpitanului, îşi dăduse bine seama că Dick era complet 
lipsit de experiență. Pe de altă parte, ştia bine şi că 
bătrânul O'Crab nu mai era în stare să-i arate şi altceva, 
în materie de scrimă, decât rotiri şi împunsături ale 
spadei pe care le cunoaşte orice mânuitor al acesteia. 

Dacă odinioară căpitanul fusese considerat un 
spadasin pe care nu era bine să-l calci pe bătătură, asta o 
datorase nu ştiinţei sale, dar mai ales forței lui 
neobişnuite şi lungimii extraordinare a braţelor şi a fentei 
sale. O spadă în mâna lui devenea o lance... Dick, care 


era de înălțime mijlocie, nu avea aceste avantaje. 

De aceea, adresându-se lui Dick; reluă vorba: 

— Bravo! Tinere domn!... Vreţi s-o apărați pe 
drăgălaşa dumneavoastră Mary! Asta dovedeşte o inimă 
curajoasă, şi nu eu v-aş opri de la aşa ceva... Dar dacă 
vreți să ascultați sfatul unui om prudent, poate că nu 
acesta-i modul în care ar trebui să procedați... V-aţi 
gândit la ce s-ar întâmpla, dacă norocul duelului s-ar 
întoarce împotriva dumneavoastră?... Draga copilă ar 
rămâne singură, fără sprijin şi încă şi mai nefericită decât 
acum... 

Această remarcă era îndreptăţită. Îl făcu pe Dick să 
pălească. Dar tinerii sunt plini de elan şi de încredere: 

— Atâta rău! zise. Nu mi-e teamă, şi se pare că nu, 
se poate să fiu învins, apărând o asemenea cauză. 

— Ascultaţi-mă, spuse Uckrill, există unele lucruri 
pe care eu le ştiu şi dumneavoastră nu le puteți cunoaşte. 
Îmi sunt cunoscute pentru că de multă vreme am 
organizat în jurul dumneavoastră, al lui Mary şi al 
unchiului dumneavoastră Adrian, o supraveghere secretă. 
Am făcut asta pentru că, în ceasul morții sale, i-am jurat 
binefăcătorului meu, maiorul Rowland, care — vai! Am 
fost martor la asta — sub pretextul unui duel, a fost atras 
într-o cursă de către nişte netrebnici cu care, din păcate, 
nu pot să mă îndoiesc, unchiul dumneavoastră, 
alderman-ul, era în înțelegere... 

— Ce vreți să spuneți? exclamă Dick. 

— Ascultaţi-mă: clipele sunt prețioase. Nu pot să vă 
dau explicaţii lungi, dar vă jur că vă spun adevărul şi vă 
conjur să mă credeți, dacă vreți s-o salvați pe draga 
noastră Mary... Ea şi dumneavoastră, ca şi unchiul 
dumneavoastră Franck, sunteți înconjurați de duşmani, 
de duşmani de moarte... Acel Blancanard despre care 
vorbiți nu este decât un figurant neînsemnat. Nu el 
reprezintă adevăratul pericol şi, chiar dacă-l omorâți, 
primejdia va continua să existe... Mă credeţi şi îmi 
permiteți să vă îndrum? 


Uckrill vorbise pe un ton atât de grav, iar fața lui 
reflecta o asemenea sinceritate, arătându-i că-i poartă un 
real interes, încât Dick se simți zguduit. 

— Da. Nu vă înţeleg încă prea limpede, dar vă cred. 
Primejdia aceea de care-mi vorbiţi, o simțeam deja 
planând asupra noastră. Şi ceea ce mi-a povestit Mary, pe 
care am văzut-o adineauri, nu este de natură să mă 
liniştească. Închipuiţi-vă că ieri, biata fată era aproape să 
moară de spaimă... A fost atacată pe stradă şi ar fi fost cu 
siguranță, răpită, cine ştie? Poate chiar asasinată, de n-ar 
fi fost intervenţia unui trecător care i-a pus pe fugă pe cei 
care au atacat-o. Aşa că am implorat-o să nu mai iasă, 
deşi mi se frânge inima la gândul de-a nu o mai vedea. 

Vorbind astfel, bietul băiat avea, într-adevăr, lacrimi 
în ochi. 

Apoi, bombardat cu întrebări de către Uckrill, pe 
care ultimele cuvinte îl neliniştiseră cumplit, povesti, nu 
fără a fi întrerupt de blestemele indignate ale căpitanului 
Dady O'Crab, ciudata întâlnire a lui miss Mary cu o 
tânără hindusă care i se adresase, disperată, întrebând-o 
unde locuia sir Franck; relată cum acea tânără hindusă, 
numită Miriam sau Miraida, îi afirmase cu este fiica 
fostului rezident şi că pornise în căutarea lui spre a-l 
avertiza în legătură cu o primejdie de moarte care-l 
amenința; cum doi bărbaţi se aruncaseră, deodată, 
asupra fetelor, şi cu siguranţă le-ar fi pregătit o soartă 
cumplită, dacă Marasquin n-ar fi venit din întâmplare în 
ajutorul lor; şi cum acelaşi Marasquin o condusese pe 
Miraida la Lucifer-Hotel, spre a o lăsa în grija unei femei 
cumsecade, pe nume doamna Dupoteau. 

Ascultând această povestire, făcută cu un glas 
înfierbântat, Uckrill îşi luase capul în mâini. 

Când îşi ridică fruntea, Dick fu mirat că-i vede un 
zâmbet vesel în privire şi un surâs pe buze. 

— Miraida!  Miraida!  Regăsită! exclamă Andrew. 
Sunteţi chiar sigur de cele ce spuneți?... Atunci, 
înseamnă că Dumnezeu este cu noi!... Şi, deoarece miss 


Mary a scăpat teafără din atacul acelor bandiți, oricât ar 
fi putut să sufere de pe urma unei atari emotii, da! Afirm 
că ceea ce i s-a întâmplat este un noroc!... Miraida 
regăsită şi alăturându-ni-se nouă, în lupta pentru 
salvarea tatălui ei, împotriva tuturor nemernicilor acelora! 
lată o întâmplare care ne va fi de folos Mulțumită ei, ne 
tom putea adresa lui sir Franck, spunându-i numele 
duşmanilor săi; îi vom dezvălui ce maşinațţii se urzesc în 
jurul său! 

— Aşadar, unchiul meu Franck se află la Londra? 
întrebă Dick, mirat la culme. Unchiul meu alderman-ul 
ne spusese contrariul. 

— Unchiul dumneavoastră alderman-ul v-a înşelat, 
şi avea motivele lui s-o facă. Căci, nu vă supăraţi că vă 
spun, acest om este unul dintre cei care vă ameninţă şi 
de care trebuie să vă feriți. Voi fi în curând în situația de 
a vă dovedi această afirmație, şi-mi pare foarte bine, căci 
voi putea vorbi în acelaşi fel şi cu sir Franck. La sir 
Franck trebuie să mergeţi, domnule Dick! Lui trebuie să-i 
povestiți necazurile dumneavoastră şi să-i cereți protecția 
pentru Mary!... Acesta-i sfatul pe care țineam să vi-l dau, 
tinere domn! Şi de multă vreme voiam eu să-i vorbesc lui 
Sir Franck! Dar nu îndrăzneam, de teamă că nu m-ar 
crede când i-aş denunța trădarea fratelui său. Acum, 
totul este cum nu se poate mai bine!... Nu va refuza să 
dea crezare vorbelor celor care-i vor reda fiica! 

Îşi luă din nou capul în mâini şi rămase câteva clipe 
tăcut... 

Îngrijorat. Dick îl aştepta să se explice. 

În cele din urmă, Uckrill se duse să ia de pe cămin o 
călimară şi o pană şi, întinzându-i-le tânărului, îi spuse: 

— Scrieţi ceea ce vă voi dicta! 

Dick, covârşit, îi dădu ascultare. 

Scrisoarea pe care Uckrill a dictat-o era scurtă şi nu 
foarte clară, dar trebuia să fie de ajuns pentru a-l aduce 
pe Franck la o întâlnire pe care i-o fixa Dick şi în cursul 
căreia îi va fi redată fiica. Iată textul, acelei scrisori: 


Dragă unchiule Franck, 


Mary şi cu mine te credeam plecat din Londra. Am 
fost înşelați, când ni s-a afirmat acest lucru. Poate că ţi s- 
a spus o minciună asemănătoare în legătură cu noi, spre 
a te împiedica să mai vii să ne vezi. 

Astăzi am aflai adevărul. Am aflat şi că miss Mary şi 
cu mine avem un mod deosebit şi imediat nevoie de 
protecția dumitale, şi sper că nu ne-o vei refuza, căci sunt 
convins că ne iubeşti lot aşa cum te iubim şi noi. 

Aş avea multe lucruri să-ți spun, lucruri care te vor 
întrista... dar îți voi face şi o bucurie imensă: fiica 
dumitale Miriam este în viață, se află la Londra; te caută! 

Te rog să vii mâine la petrecerea nocturnă de la 
"Lucifer-Hotel" şi vei putea s-o strângi la piept! 

Verişoara mea Mary va fi şi ea acolo, şi ţi-o voi da în 
pază. 

Aşadar, pe mâine, la miezul nopții. 

Nepotul dumitale iubitor, 


CRANKLE 


— Repede, căpitane, porunci Uckrill, du scrisoarea 
aceasta lui sir Franck! 

— Piele de anghilă! zise căpitanul luând misiva şi 
plecând spre a se supune ordinelor superiorului său. În 
ochii jupânului Andrew sunt scântei! Cred că petrecerea 
asta nocturnă de la Lucifer-Hotel nu va fi lipsită de 
niscaiva întâmplări interesante... 

— Şi acum, tinere domn — continuă Uckrill, după ce 
Dady ieşise — vă spuneam adineauri că un duel cu 
domnul de Blancanard ar fi inutil. Dar nu este rău ca un 
băiat de vârsta dumneavoastră să ştie să ţină o sabie. 
Dacă sunteți de acord, voi completa eu practica pe care 
ați început-o cu acest respectabil bătrân, dându-vă, eu 


însumi, o lecţie de luptă... Nu se ştie ce se poate 
întâmpla. 

Dick îşi reluă spada. 

Uckrill apucă spada cu lamă lată pe care Dady o 
rezemase într-un colț şi cei doi bărbați luară poziția de 
gardă. 

O oră mai târziu, logodnicul lui miss Mary Zephyr 
cunoştea perfect şi executa de minune însăşi lovitura 
secretă pe care o folosise Day-Lily pentru a-l ucide pe 
maiorul Rowland, precum şi o parare şi o ripostă, rod al 
inventivității polițistului sentimental. 


Capitolul IV - Petrecerea nocturnă 


Acea petrecere nocturnă de la Lucifer-Hotel, la care 
Uckrill îl făcuse pe Dick Crankle să-i dea întâlnire lui sir 
Franck Zephyr, era cea dinţii, cea care, împreună cu 
inaugurarea  Crystal-Palace-ului şi  steeple-chase-ului 
special de pe peluzele din New-Market, avea să constituie 
trio-ul marilor solemnități din acea stagiune atât de plină. 

Anunţțată cu multă vreme înainte, avea să adune la 
un loc pe toţi eleganţii şi pe toate elegantele Londrei, dar 
pentru a nu-i da la o parte pe expozanțţii străini, se 
precizase pe invitații că vor fi admise şi costumele 
naționale, la fel de bine ca şi hainele negre şi toaletele de 
bal. Începând chiar de la orele zece seara, în Pall-Mall era 
o agitaţie extraordinară. 

În centrul peluzei în trepte prin care se intra în 
Lucifer-Hotel, o cărare largă, acoperită cu covoare 
orientale, urca spre vestibul. 

Acest vestibul, cu ghirlandele sale strălucitoare şi 
miile de lămpi ce iluminau strada, părea a fi peristilul 
unui palat de zâne. 

Pe trotuarul opus de pe Pall-Mall, chiar în fata 
peronului, se afla o mulțime alcătuită din amărâți care 


veniseră să privească acea sărbătoare a ochilor: 
muncitoare şi cockneys, cerşetoare şi oameni nevoiaşi, 
stăteau cu picioarele în noroi: o ploaie măruntă şi rece le 
cădea pe umeri, dar ei rămâneau... 

Puțin lipsise ca ploaia continuă să facă să rateze 
acea primă petrecere nocturnă, sau cel puţin i-ar fi 
anulat cea mai frumoasă parte a programului, căci, în 
afară de marea sală de bal de sub cupolă, Lucifer-Hotel 
poseda nişte grădini minunate, pe frumusețea şi confortul 
cărora Jos Paxton (fondatorul anonim) se bizuia mai ales 
pentru a-şi uimi clientela, forțând-o să revină. 

Terasa sălii de bal, cu balustradele sale de marmură 
albă, cobora, făcând două ocoluri complete ale sălii, în 
acel parc înconjurat de ziduri înalte, ascunse sub 
verdeață, şi care se întindea pe întreg amplasamentul 
actual al piaţetei Saint-James. 

În spaţiile de trecere, oglinzi mari, montate pe zidul 
împrejmuitor, dublau, prin iluzie, întinderea grădinilor. 

Te puteai crede, acolo în plin secol al 
şaptesprezecelea! 

După minunata peluză, urma un bowling-green sau 
peluză "Charles 1" şi teii enormi, tăiați ca nişte arcade. 
Apoi, vedeai statui acoperite de muşchi şi ascunse în 
tufişuri de verdeață, fântâni țâşnitoare, driade, tritoni, 
totul înconjurat de un cerc de tufe de merişor seculare, 
transplantate acolo cu mare cheltuială şi cărora, prin 
tăieri savante, li se dăduseră sute de forme arhitecturale 
sau fantastice. 

Uriaşii copaci era urmați de numeroase labirinturi în 
care Cupidon şi Psyche se jucau, în care Pan hârjonea 
păstorițe, în care Diana cobora la izvor; în fine, o sută de 
grupuri statuare, aranjate potrivit capriciului lasciv al 
artei. În epoca  îndrăgostitului duce George de 
Buckingham. 

Pe scurt, un adevărat paradis mitologic! 

Dar cum să mergi, în toaletă de bal, să respiri 
mireasma florilor sub ploaie? 


Arhitectul Palatului de Cristal anunţase petrecerea: 
cu orice preț, nu voia să dea o dezmințţire. 

Aşa încât, într-o dimineaţă, domnul Céleste 
Dupoteau, care-şi tundea barba în fața ferestrei sale, fu 
uimit vădind că o armată de muncitori invadează grădina, 
deasupra căreia se înălță, ca prin minune, un acoperiş 
transparent. 

Această excentricitate trebuie să-i fi costat un preț 
nebunesc pe acționarii Lucifer-Hotel-ului, dar petrecerea 
avu loc la ora anunțată, în condiţiile anunțate, şi întreaga 
Londră se afla în acea zi acolo, dorind să vadă de aproape 
minunile acelui parc închis într-o seră şi splendorile 
celebrei clădiri mecanizate. 

În mijlocul sălii de festivități, pe care o parfumau 
caldele miresme ale unor flori exotice, împrăştiate peste 
tot din abundență, se înălța estrada orchestrei alcătuite 
din o sută cincizeci de executanți. 

Printre muzicanți se aflau Jonathan Girle şi Robert, 
Vaughant, grimațţi şi deghizați după obiceiul lor. 

Cei doi nu erau, de altminteri, singurii care se 
strecuraseră acolo, şi dirijorul făcuse o recrutare deosebit 
de norocoasă asigurându-şi colaborarea căpitanului Dady 
O'Crab. Bătrânul Dady ţinea cimbalele cu o gravitate 
dezarmantă. 

De altfel, cu excepţia asigurării muzicii, personalul 
de la Lucifer-Hotel nu fusese mărit, administratorii având 
o încredere nemărginită în sistemele lor mecanice. 

La capătul peronului, la intrarea în vestibul, se aflau 
patru uşi-barieră automate, care nu permiteau trecerea 
decât câte unei singure persoane, şi numai contra plății 
taxei băneşti. Între aceste uşi-barieră rămăsese un spaţiu 
liber pentru persoanele care posedau invitaţii. Acolo 
stătea, în chip de controlor, Will. 

Ceva mai departe, vestiarul funcționa cu aceeaşi 
simplitate. În  grill-room, în  coffee-bar, serviciul 
consumatorilor se efectua potrivit unui tarif afişat. 

Către orele unsprezece şi jumătate, balul se 


desfăşura în deplina sa splendoare. Mulțimea compactă şi 
pestriță abia dacă avea loc să se mişte. La drept vorbind, 
marea varietate a costumelor dădea acestei petreceri un 
aspect de bal costumat. Nici chiar organizatorii Expoziţiei 
nu ştiau că era atât de bogată în străini. Vedeai din 
abundență mantii spaniole. 

În sala mare se dansa: în salonul lung din dreapta se 
jucau, cu dibăcie, jocuri de noroc, şi lumea se înghesuia 
mai ales în jurul bătrânului marchiz de Hackney, care 
ținea banca, riscându-şi astăzi toată averea. 

Dintre cele două saloane din dreapta, unul era 
ocupat de o recepţie dată de nişte persoane din înalta 
societate, celălalt era gol. 

În grădină, în care era o lume nebună, un întreg 
boschet fusese transformat în bufet — bufet pe care 
mistres Bridgeth îl onora din plin. 

Orchestra, care tocmai terminase un cadril de 
Mussard, ataca un vals în momentul în care îl întâlnim 
pe domnul cavaler de Blancanard, invitat de drept, ca toți 
cei găzduiți la Lucifer-Hotel. 

Domnul de Blancanard, înălțându-se pe vârful 
picioarelor, îl căuta cu privirea pe alderman, căci 
presupunea că viitorul său unchi nu-i va refuza s-o 
strângă la piept, într-un vals permis, pe cea pe care 
îndrăznea deja s-o considere ca fiind logodnica sa. 

Recăzând pe călcâie, cavalerul din Mans se pomeni 
în mijlocul unui cerc de domnişoare deghizate. Erau cele 
şapte orfane ale maiorului Elphinstone. 

Datorită dragostei, aceste fete blonde deveniseră 
ingenioase: vrând să onoreze obiectul cultului lor comun, 
se costumaseră, toate, în poloneze. 

Din ziua în care se deschisese Marca Expoziţie, zi în 
care crezuseră că văd în el pe unul dintre eroii celor şapte 
visuri ale lor, cele şapte misses se întreceau, care mai de 
care, în toalete, bretoane şi cârlionți provocatori, în 
zâmbete şi suspine studiate savant în fața oglinzii din 
dormitorul lor comun, fără a neglija nimic pentru a atrage 


atenţia acestui unic adorator, pe care cerul li-l aruncase 
ca pe o pradă pe ideea circulară ('ring-row') din Hyde- 
Park. 

Cu începere din acea zi, fiecare, pe rând, strecurase 
discret cartea ei de vizită între degetele gentilomului din 
Mans, şi ne reamintim mirarea care-l cuprinsese pe 
cavaler la citirea acelor cartonaşe, toate identice. 

Profund măgulit, totuşi, de atenţiile cu care îl 
înconjurau, domnul de Blancanard considerase că este o 
politică bună să întrețină, spre propriul său profit, 
eroarea acestor tinere fete întreprinzătoare, deşi pudice. 

Şi ca urmare, răspunzând jocului lor ca un adevărat 
Don Juan, lucrase atât de bine, cu o privire încărcată de 
efluvii amoroase, încât nu numai că fiecare dintre surori 
îşi închipuia că fusese preferata ocheadelor sale, dar 
chiar şi guvernanta Bridgeth, ea însăşi, credea cu este 
iubită nebuneşte şi nu mai impunea tăcere gunguritului 
dezordonat al inimii sale, încă fecioară. 

Trecând deci, fără ezitare, de la teorie la acțiune, 
cavalerul o apucă de mijloc, la nimereală, pe una dintre 
cele şapte poloneze care îl înconjurau şi o trase în vârtejul 
febril al valsului, în timp ce celelalte şapte se resemnau 
să-şi aştepte rândul. 

Impetuozitatea acelui elan a fost atât de mare încât 
perechea a îmbrâncit şi a despărțit — fără ca domnul de 
Blancanard să le recunoască — tocmai pe cele două 
persoane pe care le căuta înainte de a fi atacat de cele 
şapte adoratoare, adică pe alderman-ul Adrian şi pe 
nepoata sa Mary Zephyr. 

Să nu-i facem din asta un reproş, căci, despărțindu-i 
astfel, i-a făcut fetei, în mod inconştient, un adevărat 
serviciu. 

De fapt, miss Zephyr nu se afla la bal împreună cu 
unchiul său, alderman-ul. 

Venise acolo singură, şi ar fi fost foarte neplăcut 
surprinsă dacă s-ar fi întâlnit nas în nas cu el, ceea ce s- 
ar fi produs, dacă izbitura cavalerului şi a dansatoarei 


sale nu i-ar fi împins departe unul de celălalt, în mulțime. 

Pentru ce se afla miss Mary, singură, la petrecerea 
nocturnă de la Lucifer-Hotel? Singură şi fără ştirea 
tutorelui său?... 

Pur şi simplu pentru că, imediat după plecarea 
aldermanului, care nu-i oferise s-o ia cu el, auzise în 
geamul camerei sale zgomotul câtorva pietricele aruncate 
uşor de pe mica lane pe care l-am văzut, mai înainte, pe 
A.-E.-I.-O. Uckrill venind atât de melancolic sub ferestrele 
ei. 

Acest zgomot era un semnal asupra căruia se 
înțelesese cu vărul său Dick. Deschisese fereastra şi la 
picioare îi căzuse o pietricică înfăşurată într-o hârtie. 
Biletul era din partea lui Dick. 

O ruga să se îmbrace de bal şi să coboare în stradă, 
unde Jehan Marasquin, salvatorul ei din ajun, o aştepta 
spre a o conduce la Lucifer-Hotel. 

O sfătuia, de asemenea, să-şi ia o mantie sub care 
să-şi ascundă, pe cât posibil, chipul. 

Miss Mary îi dăduse ascultare şi acum se afla acolo, 
amestecată în mulțimea aceea de dansatori şi izolată 
numai în aparență, căci Marasquin — devenit în mod 
hotărât un aliat şi respectând cu scrupulozitate ordinul 
dat de Uckrill — mergea la câțiva paşi de ea, fără ao 
pierde din privire, şi veghea, fără să pară c-o face, asupra 
siguranței sale. 

— Să mergem prefăcându-ne că nu suntem 
împreună — îi spusese acel bun parizian — şi vă voi 
conduce la balul în care trebuie să vă întâlniți cu domnul 
Dick şi cu unchiul dumneavoastră Franck. Dar, mai întâi, 
trebuie s-o găsim pe verişoara mea Dupoteau şi pe 
domnişoara Miraida. Ştiu unde trebuie să se afle... 

Înţelegând că urma să aibă loc un eveniment decisiv, 
plină de teamă dar şi de speranţă, tremurând şi 
înfiorându-se, totuşi foarte hotărâtă şi curajoasă, tânăra 
fată se lăsa condusă. 

"Doamne!" — se ruga totuşi în sinea sa —, "fă ca 


unchiul Adrian să nu-l întâlnească pe Dick, la bal, înainte 
de sosirea unchiului Franck!... El, care-l crede plecat în 
Franța!... Ar fi o scenă cumplită!..." 

În mai multe rânduri, se simţise urmărită şi 
observată de un individ bizar, cu chipul slab şi bronzat, ai 
cărui ochi negri ardeau ca jeratecul. I se păruse că acea 
privire de foc o însoţeşte cu o încăpățânare ciudată şi 
neliniştitoare. 

De ce, într-o asemenea aglomeraţie, bărbatul acela 
se afla mereu în drumul ei? Putea oare acea întâlnire, 
repetată de trei sau de patru ori, să fie numai rodul 
întâmplării? 

În zadar încerca să raţioneze şi-şi afirma sieşi că 
imaginația ei îngrozită şi surescitată de ciudățenia 
situaţiei era cea care-i crea temeri neîndreptățite. 

La un moment dat, când bărbatul se afla aproape de 
ea, i se păru că-l vede tresărind şi că privirea i se 
îndreaptă către intrare, cu o expresie de furie, de ură şi 
de cruzime de nedescris, pe care rictusul felin al chipului 
său întunecat o făcea şi mai înspăimântătoare. 

Cu siguranță, o asemenea expresie nu putea fi o 
mimică firească. 

Fata urmări direcția acelei priviri şi zări fața calmă şi 
bărbătească a lui sir Franck Zephyr. 

Dar, în loc să se bucure, simți că spaima îi sporeşte, 
într-atât ochii necunoscutului, ațintiți asupra fostului 
rezident, trădau o furie şi o amenințare necruțătoare... 
Nu te puteai înşela asupra sentimentelor lui. 

Acel bărbat — Mary înțelegea acum — nu putea fi 
decât Sauton banianul, şi că ştia de la Miriam la ce le 
puteai aştepta din partea lui. 

În mod instinctiv, era pe punctul de a se repezi către 
unchiul ei, spre a căuta lângă el un refugiu, cât şi pentru 
a-l avertiza să se păzească; pentru a-i spune ce primejdie 
îl ameninţă, şi ca să i-l arate pe duşman. 

Dar în acea clipă, Marasquin o apucă de mână şi o 
trase spre grădină. 


— Veniţi, spuse, pe aici le vom găsi pe doamna 
Dupoteau şi pe Miriam, iar domnul Dick ni se va alătura 
lângă ele. 


Capitolul V - În timpul balului 


Sir Franck Zephyr nu era singur. Avea la braț o 
femeie tânără, strălucitoare de frumusețe, şi trecerea 
acestei perechi produse o adevărată senzaţie. 

Bărbaţii şi femeile se înghesuiau: primii, spre a o 
admira pe frumoasa Georgina, a cărei bogată toaletă de 
bal îi lăsa dezgoliți minunațţii umeri tineri; femeile, pentru 
a-l vedea pe sir Franck care, prin faptele sale, făcuse să 
se vorbească atâta despre el. 

Erau escortaţi de şoapte pline de admirație. 

Cu toate acestea, Franck şi Georgina treceau printre 
grupuri fără a da atenţie murmurelor măgulitoare. 

Nu-şi vorbeau. Deşi fericită şi mândră că se sprijinea 
pe brațul bărbatului pe care-l iubea, Marchiza era tristă 
şi o cută de îngrijorare se săpase în colțul frumoaselor ei 
buze. Cât despre fostul rezident, palid şi vădit preocupat, 
cerceta sala cu o privire prea febrilă pentru ca, văzând-o, 
să nu citeşti în ea altceva decât o simplă curiozitate. 
Georgina simțea că brațul de care se sprijinea tremură. 

Tristeţea sărmanei, micuţei Marchize era foarte 
firească. Sir Franck nu-i ascunsese ce anume venise să 
caute la acel bal şi, dacă ea ţinuse să-l însoțească, o 
făcuse fără îndoială pentru că simţea că ceasul despărțirii 
se apropia, că alto îndatoriri îl chemau pe acel bărbat, 
care, cu atâta generozitate, devenise prietenul ei, şi 
pentru că voia să rămână lângă el până la capăt, să 
profite de ultima oră pe care el mai putea să i-o acorde. 

Simțea bine că inima lui sir Franck nu mai era lângă 
ea, că-l chemau alte iubiri. 

Vai! Ea sperase, timp de o clipă, că el îi va ghici 
dragostea! Sperase că o va iubi! 

Acel vis frumos se sfârşise, desigur! Înţelegând că el 
va reîntâlni fericirea, că îl aştepta o bucurie imensă, 


îndurerată la gândul că ea nu contribuise prin nimic la 
acea fericire şi geloasă, doar puţin, pe cei cărora el le-o va 
datora, se închidea, sărmana, în suferința ei mută şi 
gândea că totuşi totul era bine, de vreme ce el avea să fie 
fericit! 

La rândul său, sir Franck era cuprins de o profundă 
nelinişte. De câteva zile, se simţea tulburat. 

Acele puternice năluciri al căror secret erau doar 
stratagemele lui Sauton, dar a căror cauză el nu reuşea s- 
o ghicească, neputând nici să le găsească o explicaţie 
logică; mai ales acele apariţii repetate ale unei fete tinere 
semănând în mod atât de ciudat cu Nowla, încât i se 
părea că o revede pe mama lui Miriam, aşa cum o 
cunoscuse cu cincisprezece ani mai devreme; faptul de a 
o vodcă nu numai în vis, ci chiar în realitate; acele vedenii 
inexplicabile, care îi apăreau cu o senzaţie de realitate 
aproape tangibilă; apoi felul în care totul dispărea, 
lăsându-l sub impresia unor vise minunate — toate 
acestea erau de natură să-i creeze în minte o mare 
confuzie. 

Ajunsese să se îndoiască de simțurile şi de rațiunea 
sa, să nu mai ştie unde începea visul, unde se sfârşea 
realitatea. 

Într-o astfel de stare de spirit îl găsise scrisoarea 
nepotului său Dick, care-i sporise şi mai mult neliniştea. 

Ce putea însemna acea misivă misterioasă? 

Despre ce duşmani înverşunați să-i aducă pieirea 
voia să-i vorbească Dick? 

Pentru ce fratele său, alderman-ul, îl înşelase, 
afirmându-i că Dick nu se afla la Londra? 

De ce nepoata lui avea o nevoie atât de mare şi de 
urgentă de protecţia lui, încât i se adresă o chemare atât 
de insistentă? 

Şi, mai ales, cine îi vorbise lui Dick despre trecutul 
său? 

Cum de cunoştea tânărul acesta povestea naşterii lui 
Miriam şi, mai ales, — mai ales! — cum putea Dick să-i 


prezică regăsirea fiicei sale? 

Totul era inexplicabil. 

Tremurând de nerăbdare, venise în seara aceasta la 
Lucifer-Hotel spre a găsi cheia acestei enigme şi, crezând 
că este încă victima unui vis, se lăsa totuşi pradă unor 
speranţe pe care le califica drept nebunii, unor îndoieli pi 
care inima lui nu acceptă să le considere zadarnice. 

Deodată, o mână îi fu pusă pe umăr. 

Tresări ca la contactul unui fier înroşit şi, 
întorcându-se brusc, se pomeni față în față cu acel bărbat 
îmbrăcat în negru, cu înfăţişare ciudată, care în ziua 
sosirii sale îi făcuse serviciul de a-l scăpa de o adunătură 
de cockneys şi de obsesiile numărului 28 de la "curente" 
— într-un cuvânt, în fața lui Andrew-Ellick-Isaiah-Otto 
Uckrill numărul 3. 

Andrew-Ellick-Isaiah-Otto Uckrill îşi apăsa degetul 
arătător pe buze, ca pentru a-l sfătui să tacă. 

— Milord caută pe cineva? îl întrebă abia şoptit. 
Dacă milord binevoieşte să mă urmeze, îl voi conduce 
către persoana pe care speră s-o întâlnească. 

— Cine v-a trimis la mine? întrebă Franck. 

— Nepotul dumneavoastră, milord, tânărul domn 
Dick Crankle. 

— Vă urmez! încuviință sir Franck, nerăbdător. 

Cu de la sine hotărâre, Georgina părăsi brațul 
cavalerului său şi, cu frumosul ei glas, blând şi proaspăt, 
care tremura puțin, cu tot efortul pe care-l făcea spre a 
şi-l stăpâni, spuse: 

— Duceţi-vă, sir Franck. Vă voi aştepta pe terasă. 

În orice altă împrejurare, sir Franck s-ar fi simţit 
dator s-o însoțească pe Georgina până la scaunul pe care 
avea să stea aşteptându-l. Din nefericire pentru ea, fostul 
rezident simţea că înnebuneşte... Îl urmă pe Uckrill şi o 
lăsă pe Marchiză, care-şi înghițea lacrimile, să se îndrepte 
singură spre terasă. Ardea de nerăbdare să-i pună 
întrebări ghidului său. 

Dar Uckrill îşi duse din nou degetul la buze şi porni 


repede, străbătând mulțimea şi îndreptându-se către 
salonul pe care l-am văzut neocupat. 

La uşa salonului se afla o femeie ce părea că stă de 
pază. Era doamna Dupoteau, din ce în ce mai încântată 
de a juca un rol — un adevărat rol — în această aventură, 
şi care veghea, după ce — fără a cere permisiunea — îşi 
pusese în buzunar cheia acelui salon, în care mai înainte 
intraseră Mary şi Miriam. 

Un semn din partea lui Uckrill fu de ajuns pentru a 
i-l face cunoscut pe sir Franck, şi doamna se grăbi să 
deschidă uşa, făcându-i o plecăciune adâncă fostului 
rezident, gata să leşine de emoție în fața acestui bărbat 
despre care auzise vorbindu-se ca despre un nabab, 
aproape un rege, şi mândră de a-l sluji în măsura 
posibilităților sale. 

"Ei! totul merge bine!", îşi spuse Uckrill, frecându-şi 
palmele, după ce-l văzuse pe sir Franck intrând în 
salonul în care avea să-şi întâlnească fiica şi nepoata. "Sir 
Franck va fi acum un om prevenit: se va feri şi îşi va lua 
chiar el sarcina de a încheia socotelile cu alderman-ul. 
Dar asta nu-i tot. Îmi rămâne să-i urmăresc pe complicii 
lui Adrian, să-i aduc în imposibilitate de a face rău. Fuga 
Miraidei trebuie să le fi trezit temerile, cu atât mai mult 
cu cât ticăloşii de Robert şi Jonathan au văzut-o în 
tovărăşia lui miss Mary. Probabil că acum se aşteaptă să 
li se încurce treburile, şi poate că, astfel avertizaţi, pun la 
cale vreo nouă mârşăvie împotriva noastră. În scara 
aceasta, l-am pus pe bătrânul Dady pe urmele lui Day- 
Lily; cât despre gentlemanul Pip, l-am rugat să nu-i 
piardă din ochi pe Robert şi pe Jonathan. Acum a sosit 
momentul să mă duc să obțin informații." 

Înainte de a se îndepărta spre a-i găsi pe Dady şi pe 
Pip, îi mai făcu doamnei Dupoteau o ultimă recomandare: 

— Mai ales, îi spuse, aveţi grijă ca nimeni să nu intre 
în acest salon. Vi-l voi trimite pe Marasquin să vă dea o 
mână de ajutor, dacă va fi nevoie. 

— Fiți liniştit, răspunse bună femeie. Ca cineva să 


intre acolo, ar trebui să treacă peste trupul meu! 

Spunând aceste cuvinte, întindea mâna cu 
solemnitate, ca pentru un jurământ. 

Uckrill le ştia acum pe cele două fete sub protecția 
fostului rezident. Aşadar, scopul recomandării sale fusese 
acela de a-i menaja lui sir Franck câteva clipe de linişte, 
necesare acelui tată căruia îi era dat să-şi regăsească aşa 
de pe neaşteptate copila pe care o plânsese atât de mult 
timp... De altminteri, avea de gând să se întoarcă peste 
câteva clipe cu oamenii săi, pentru a asigura retragerea 
lui sir Franck, a lui Mary şi a lui Miriam. 

Nu s-ar fi îndepărtat astfel, dacă ar fi bănuit că, 
stând la pândă la numai câțiva paşi depărtare, în spatele 
unei perdele, un bărbat — care nu era altul decât Sauton 
— asistase la sosirea, mai întâi a tinerei hinduse, apoi a 
fostului rezident. Acum îi urmărea mişcările, cu o privire 
arzătoare. 

Când polițistul, îndreptându-se spre locul din sală 
unde ştia că-l va întâlni pe Pip, se pierdu în mulțime, o 
bucurie infernală străluci în ochii banianului. 

leşind din ascunzătoare, trecu la rândul său printre 
grupurile de dansatori şi printre oamenii care se plimbau 
şi se repezi spre zona în care era instalată orchestra. 

Ajunse acolo în clipa în care Uckrill, găsindu-l pe 
Pip, schimba cu el câteva cuvinte şoptite. 

Prelungindu-se ea o viperă în lungul estradei, pe o 
latură a acesteia unde nu putea fi văzut nici de Andrew, 
nici de subordonatul său, Sauton făcu un semn cu mâna 
către doi din muzicanți, care nu erau alții decât Robert 
Vaughant şi Jonathan Girle. 

Jonathan clipi din ochi spre banian, în semn că-l 
înțelesese, şi acesta din urmă se reîntoarse în mulțime. 

Tocmai atunci, intrarea în sala de bal a unui nou 
personaj producea o senzaţie egală cu cea pe care o 
cauzase sosirea lui sir Franck şi a Marchizei. 

Se înghesuiau, se îmbrânceau toți pentru a-l vedea 
pe sir Japhet Holover de Over Peover, proprietarul acelui 


cal faimos, Lucifer, a cărui victorie la cursele de la New- 
market, ce urmau să se desfăşoare a doua zi, părea să fie 
atât de certă, încât acel gentilom îşi angajase în pariuri 
cea mai mare parie a averii sale. 

— O informaţie! zise domnul de Blancanard care, 
mereu escortat de cele şapte misses Elphinstone, pe care 
le valsa pe rând, tocmai îl întâlnise pe compatriotul său 
Dupoteau. Vrei o informație bună? Ei, bine! Pariază pe 
Lucifer! 

— Eu! exclamă domnul Dupoteau, care avea în 
continuare pică pe calul lui sir Japhet. Eu nu joc 
niciodată la curse. Dar, dacă aş paria, aş face-o împotriva 
animalului ăsta ticălos. 

— Ai greşi, dragul meu, ai greşi! 

— Asta rămâne de văzut! exclamă fabricantul de 
jiletci de flanelă, răspunzând parcă unei provocări. 

Din întâmplare, în timp ce discutau astfel, amândoi 
se aflau lângă uşa la care Ceâsarine, credincioasă 
ordinului dat de Uckrill, stătea în continuare de pază, 
solemnă ca un horseguarăd. 

— Vai! Dumnezeule! zise, auzind vocea puternică a 
soțului ei. Poftim! lată că Celeste vorbeşte despre pariuri 
ta curse... Nenorocitul este în stare să ne ruineze! 
Domnule Dupoteau, ia vino, te rog, aici!... 

Se repezi către tovarăşul ei de viață şi-l înhăță de o 
pulpană a hainei, trăgându-l spre uşa salonului, în timp 
ce-l dăscălea pe bietul om, care era tare ruşinat. 

Dar, fără ca ea să poată bănui cât de cât, clipa ei de 
neatenție fusese de ajuns pentru ca un bărbat să se 
strecoare între acea uşă şi perdeaua groasă care o 
acoperea... 

Cât de speriată ar fi fost biata femeie, dacă ar li 
bănuit că în spatele ei, despărțit de ea doar prin grosimea 
unei stofe, stătea acum ascuns înspăimântătorul 
personaj al cărui nume, el singur, făcea să-i treacă fiori 
de groază prin grăsime — pe scurt, doctorul Tom, 
cumplitul şi fantasticul Tom! 


La rândul său, antrenat de  domnişoarele 
Elphinstone cavalerul intrase în salonul alăturat celui în 
care se aflau sir Franck, miss Mary şi Miriam. Acolo, 
aşezate în semicerc în jurul cavalerului lor, orfanele 
maiorului se aflau din nou sub vraja cuvintelor sale, iar el 
le ținea o conferință despre oraşul Mans şi malurile râului 
Sarthe şi despre locuinţa sa. 

Căci, pe dealul din Mans, poseda o casă superbă, şi 
poate că în curând va mai avea una pe malurile Tamisei 
dacă, aşa cum spera, un eveniment dorit cu ardoare l-ar 
stabili la Londra pentru o parte a anului. 

Ce eveniment? 

S-a înţeles, desigur, că domnul de Blancanard făcea 
astfel aluzie la apropiata lui căsătorie cu miss Mary 
Zephyr. Dar machiavelicul seducător se ferea să dea 
explicații şi, vorbind despre acel eveniment şi rotindu-şi 
privirile incendiare, le ducea de nas pe cele şapte misses, 
făcând-o pe fiecare dintre ele să creadă că ea, personal, 
era ţinta unei aluzii pasionate şi delicate din partea 
eroului pentru care luptau. 

— Desigur, domnişoarelor, continua cuceritorul, am 
călătorit mult în regiune, dar totuşi niciodată nu i-am 
depăşit granițele, decât pentru a mă duce la Paris sau la 
Londra. Dar toate au un sfârşit pe lumea asta, şi chiar şi 
cel mai aventuros excursionist, ca şi cel mai îndrăzneț 
marinar, sfârşeşte prin a visa să arunce ancora în lacul 
cu ape limpezi şi liniştite al căsătoriei... 

Cele şapte misses se aplecară simultan, coborându- 
şi pudic privirile, pentru a-i arăta cavalerului că au 
înțeles. 

— În cursul călătoriilor mele, continuă domnul de 
Blancanard, am văzut multe femei, dar nici una nu m-a 
vrăjit în măsura în care mă simt astfel în clipa de față. Nu 
mai speram să întâlnesc idealul visai, când, în această 
călătorie la Londra... 

— L-aţi găsit, în fine! exclamă Appolonia. 

— Binecuvântată călătorie!... gânguri Arabella. 


America, Austria, Africa şi Achaia  scoaseră 
exclamațţii asemănătoare... 

Seducătorul zâmbi triumfător. 

— Voi fi discret, afirmă. Păstrez în cele mai adânci 
străfunduri ale inimii mele numele celei care va împărți 
cu mine viaţa mea, ţesută din glorii şi trudă. Înainte de a- 
i dezvălui, ei singură, puterea sentimentului pe care l-a 
făcut să se nască în mine, vreau să fiu sigur că sunt iubit 
pentru mine însumi, iubit fără interese. Dragostea 
absolută, contopirea a două ființe tinere şi frumoase, 
visul unor  încântări  paradisiace, dragostea care 
disprețuieşte instituțiile meschine al căror principal scop, 
ca în cazul căsătoriei, este acela de a asigura clauzele 
unei negocieri!... lată visul meu!... 

Dar n-am sfârşi niciodată, dacă ar trebui să relatăm, 
în detaliu. Întreaga înşiruire de exclamațţii ditirambice ale 
domnului de Blancanard. Să spunem numai că, atunci 
când părăsi salonul în care stătuse cu cele şapte misses 
pentru îi le conduce la bufetul pe care mistress Bridgeth 
nu-l părăsise, conferința lui produsese rezultatul scontat. 
Datorită absenței doamnei governess, reuşise să lege 
aripile blonde ale angelicelor ființe: toate, începând cu 
Appolonia şi încheind cu Alba, îi dăduseră rendez-vous 
pentru a doua zi în cabinetul alăturat al dormitorului lor 
comun, cabinet ocupat de către neglijenta Bridgeth. 

Era, desigur, o încurcătură oarecum stânjenitoare în 
această întâlnire fixată de către şapte persoane, la aceeaşi 
oră şi în acelaşi loc. Dar, atâta pagubă! Domnul de 
Blancanard avea acum o încredere atât de mare în 
propria-i persoană, încât nu-şi făcea griji. Se simțea în 
stare să iasă învingător chiar şi din situații mai dificile. 
Era o joacă de copil, pentru un şmecher de calibrul lui. 


Capitolul VI - Mario 


Între timp, prima parte a balului — programul era 
alcătuit din două părți — tocmai se încheiase. 

Este fapt ştiut că dansatorii, la Londra, ca şi 
oriunde, sunt neobosiţi, dar o jumătate de oră de antract 
nu le putea fi indiferentă muzicanților, căci le permitea să 
"sufle" puţin, ceea ce constituie un joc de cuvinte 
îngrozitor pentru o orchestră compusă în cea mai mare 
parte din instrumente de suflat şi căreia i se îngăduie să 
se odihnească. 

Cei mai mulți dintre muzicanți părăsiseră estrada şi 
se năpustiseră, şi ei, spre bufete. 

Cât despre căpitanul O'Crab, care folosise până 
atunci cimbalele cu măiestria despre care am mai vorbit, 
deşi acel exercițiu nu implică nici un efort al plămânilor, 
îşi depusese instrumentele — cu gravitate şi în mod 
metodic, aşa cum obişnuia să facă orice treabă — şi se 
îndreptase către grădină, ca un om căruia nu-i pare rău 
să aibă prilejul să respire puţin. 

Trebuie să spunem că A.-E.-l.-O. Uckrill, trecând 
prin fața estradei, îi făcuse cu mâna un semn, care 
trebuie să fi fost un semnal convenit între ei, căci 
căpitanul îi răspunsese făcând cu ochiul, tot aşa cum, cu 
câteva clipe mai devreme, Jonathan Girle şi Robert 
Vaughant răspunseseră la semnalul lui Sauton. 

Odată ajuns în grădină, căpitanul merse liniştit către 
un boschet lângă care îl aştepta Uckrill, în tovărăşia lui 
Pip şi a lui Marasquin. 

— Ei, bine! Căpitane? întrebă, simplu, Uckrill. 

— Ei bine! Jupâne Andrew, răspunse catecumenul 
preşedintelui Barlow al Societăţii împotriva Înjurăturilor, 
părerea mea este, piele de anghilă! Că s-ar putea prea 
bine ca astă seară să avem nişte neplăceri. Da, este 
probabil şi chiar sigur, dacă mă iau după cele ce discutau 
ticăloşii aceia de Robert şi Jonathan, care fac şi ei parte 
din orchestră şi lângă care am stat, cât de aproape mi-au 
permis funcțiunile mele de cimbalist. 

— Într-adevăr, căpitane, spuse gentlemanul Pip, cu 


glasul său subţirel. În acest caz, eşti mai norocos decât 
mine, căci eu degeaba m-am zgâit toată seara la ticăloşii 
ăştia drăgălaşi — cum îi numeşti câteodată, şi pe un ton 
care arată bine stima pe care o ai față de ei, păcătos înrăit 
ce eşti! Nu şi-au părăsit locul nici o clipă, aşa cum tocmai 
i-am spus şi jupânului Andrew şi, drept urmare, nu le-am 
putut surprinde nici un gest de natură să ne îngrijoreze. 

Dady O'Crab ridică disprețuitor din umeri şi nici 
măcar nu-i răspunse celui care-l întrerupsese. 

— lată un tânăr care vorbeşte ne-ntrebat, spuse, 
adresându-i-se lui Uckrill. Şi în plus, o face pentru a 
spune lucruri inutile... Întreruperea lui m-a făcut să-mi 
pierd şirul gândurilor, şi aveam să vă spun lucruri 
interesante. Robert şi Jonathan nu se feresc de mine şi 
le-am putut auzi conversaţia... O conversaţie edificatoare, 
piele de anghilă! Day-Lily, alderman-ul şi ceilalți sunt 
cumplit de furioşi din cauza fugii micii hinduse, care i-a 
pus în imposibilitate de a acționa împotriva lui Sir Franck 
aşa cum aveau intenţia. În plus, sunt îngrijoraţi ştiind că 
Miraida s-a întâlnit cu miss Mary, şi sunt hotărâți să facă 
orice spre a le împiedica să ajungă la fostul rezident. Căci 
nu se îndoiesc de faptul că Miraida a fugit pentru a-l 
preveni în legătură cu maşinațţiile lor. 

— Cât despre a le împiedica, spuse Uckrill, asta le-ar 
fi greu: cele două fete se află, în acest moment, împreună 
cu sir Franck şi, dacă mi-au urmat întocmai 
recomandările, l-au prevenit să se ferească. 

— Ei! interveni Dady, exact acest lucru ar trebui, să 
nu-i lăsăm să-l ghicească. Miss Sun-Ray este o persoană 
care nu merge pe ocolite. Ea ştie bine că dacă sir Franck 
ar fi prevenit de Miraida, împotriva lui nu s-ar mai putea 
face nimic prin vicleşuguri, şi este hotărâtă să recurgă, 
fără întârziere, la soluții extreme, lăsându-l pe Sauton să 
acționeze. Ştii prea bine, jupâne Andrew, că pentru 
această femeie viața unui om nu atârnă greu, şi n-aş mai 
da nici un penny pe zilele rezidentului, dacă ea ar crede 
că ar câştiga ceva de pe urma morții lui. Dar asta nu-i 


tot. 

— Şi ce mai este? întrebă Uckrill. 

— Caracterul lui Sun-Ray nu-i permite să suporte că 
secretele ei să fie în posesia cuiva care ar avea interes să 
le dezvăluie. Trebuie să ne temem şi pentru miss Mary 
Zephyr. 

Auzind aceste cuvinte, Uckrill tresări puternic. 

— Crezi, Dady, că ar fi într-atât de infamă încât să 
atenteze la viața acestei copile? 

— Se pare că este o treabă gata hotărâtă... Ah! 
Tânărul domn Dick n-a greşit venind să-mi ceară câteva 
lecţii practice cu băl rina mea spadă! Şi, din fericire, 
suntem şi noi aici, pentru a-i da o mână de ajutor, mii de 
milioane de coarne de draci!... Poftim, asta mă costă încă 
un penny! 

În ciuda admiraţiei sale pentru miss Sun-Ray, acea 
duşmancă demnă de el, bătrânul cel înalt nu putea, de 
data asta, să-şi ascundă indignarea şi, ca întotdeauna, 
emoția se tradusese printr-o înjurătură. 

Se pregătea deja să-şi scoală carnețelul din buzunar 
ca să înregistreze amenda pe care o merita, dar Uckrill îi 
puse mâna pe braț. 

— Lasă, bătrâne Dady, îți vei aduce conturile la zi 
mai târziu, şi poți chiar să înjuri cât pofteşti, îți voi plăti 
eu amenzile. Dar să nu pierdem timp. Asta este tot ceea 
ce ştii? 

— Crăpar-ar preşedintele Barlow şi  îneca-i-ar 
diavolul nevasta în apă sfințită, bombăni căpitanul, 
profitând imediat de acest chilipir nesperat. Nu, nu-i tot! 
Din păcate, nu-i tot, căci în cele ce vă voi spune este o 
parte bună, dar şi una rea. Pot vorbi în fața tânărului 
gentleman? 

Tânărul gentleman era Pip. 

— Vorbeşte!... Vorbeşte! îl îndemnă Uckrill. 

— Ei, bine! Dacă până mâine-seară îi putem scăpa 
pe rezident şi pe cele două fete de atacurile acelor ticăloşi, 
vom pune mâna pe toată banda şi nu va trebui să ne mai 


temem de nimic. 

— Cum aşa? 

— lată! După cum ştiţi, mâine trebuie să se 
desfăşoare cursele de la Newmarket. Aşadar, mâine va 
trebui să aibă loc lovitura cea mare organizată de către 
Day-Lily împotriva calului lui sir Japhet Holover de Over 
Peover. Şi, în legătură cu asta, jupâne Andrew, şi tu, 
canalie de Pip, căruia vreau să-ți dau un sfat bun, în 
ciuda faptului că-l necăjeşti mereu pe un bătrân 
respectabil, precum şi dumneata, domnule Marasquin, 
căruia îți doresc binele, pentru că te-ai declarat aliatul 
nostru în afacerea aceasta dificilă, vă sfătuim, dacă 
jucaţi, să pariaţi împotriva lui Lucifer... Căci Luci fer nu 
va ajunge primul nici dacă lui Belzebut îi cresc aripi de 
serafim!... Dar, uite că iar mă iau cu vorba şi mă 
îndepărtez de subiectul principal al discuţiei noastre. Pe 
toate fericirile infernului şi pe caznele din Paradis! Dar ce 
ziceam, oare? 

— Spuneai, căpitane, că... 

— A! Da, îmi amintesc! Ei, bine, deci! Mâine-seară, 
sir Japhet: va fi un om ruinat, şi pe ruina lui îşi 
întemeiază  Day-Lily speranța că-i va cumpăra 
complicitatea, astfel încât să poată fura diamantul 
reginei. Şi Day-Lily nu va avea mult de aşteptat, căci 
chiar mâine sir Japhet va fi de gardă la vitrina blindată. 
Deoarece eu sunt cel care i-am vârât în cap lui miss Sun- 
Ray afacerea asta şi care i-am promis colaborarea câtorva 
băieți buni, prieteni de-ai mei, frumoasa copilă, acea 
ticăloasă vrednică de tot disprețul, mi-a transmis să fiu 
pregătit. l-am adus aici, astă-seară, pe amicii respectivi 
şi, peste câteva clipe, urmează să discutăm cu că, pentru 
a primi ultimele dispoziții. Aşadar, dacă Satana, uitând 
numeroasele bucurii pe care i le-am făcut în cursul 
carierei mele deja lungi, nu se aliază cu ea împotriva 
voastră, mâine seară, jupâne Andrew, vei putea pune 
mâna pe ea şi pe complicii ei. Asta este tot ce aveam să vă 
spun. 


La auzul acestor veşti, chipul lui Uckrill, de obicei 
atât de impasibil, trădă o puternică emoție. 

Marasquin interveni: 

— Dacă îmi este permis să spun şi eu un cuvințel, 
zise, cred că pot afirma că onorabilul căpitan nu se 
înşeală. 

— Deci ştii şi dumneata ceva? îl întrebă Uckrill. 

— lată, răspunse Marasquin. După ce tocmai o 
condusesem, urmându-vă ordinul, domnule Uckrill, pe 
miss Mary la verişoara mea Dupoteau, împreună cu 
drăgălaşa Miriam, pentru ai cărei ochi frumoşi m-aş lăsa 
spânzurat; şi în vreme ce porneam în căutarea 
dumneavoastră, l-am văzut pe acel Day-Lily sau pe acea 
miss Sun-Ray, cum vreți să-i ziceți, plimbându-se prin 
grădină şi vorbind agitat, deşi în şoaptă, cu un personaj 
despic care încă nu v-am auzit vorbind... Eu nu sunt 
polițist, nici prin fire, nici prin meserie, dar am crezut că, 
de data asta, n-aş face o prostie şi nici o faptă reprobabilă 
încercând să trag cu urechea la ce vorbea ticăloasa cu 
acel necunoscut şi, fără zgomot, m-am strecurat într-o 
tufă mare de merişor, ce părea să se afle acolo special 
pentru a-mi servi drept ascunzătoare şi post de 
observație. 

— Foarte bine! nu se putu împiedica să-l aprobe 
Uckrill. 

— La început am crezut că m-am dat de gol, căci 
abia mă ghemuisem în merişorul meu, când i-am văzut 
pe Sun-Ray şi pe necunoscut despărțindu-se brusc, dar 
am înțeles repede motivul acestei mişcări: pe alee tocmai 
apăruse o femeie, şi acea femeie, întorcându-se ca şi cum 
s-ar fi temut să nu fie spionată, merse în întâmpinarea 
bărbatului pe care-l părăsise Sun-Ray, desigur pentru a-l 
putea lăsa pe acesta să discute între patru ochi cu noua- 
venită. 

— Pe coamele lui Barlow! Pe aureola Satanei; 
exclamă Dady O'Crab. Lucrurile devin interesante. 

— Mai mult decât vă-nchipuiţi, spuse Marasquin, 


căci după scena la care am asistat în felul acesta, încă 
mă întreb dacă n-am visat. Aşadar, am văzut mai întâi că 
Sun-Ray nu plecase cu adevărat. Se retrăsese numai 
puţin mai departe şi aştepta acolo, probabil cu gândul de 
a reveni după ce însoțitorul ei va fi încheiat vorba cu 
interlocutoarea lui. 

— Şi cine era, totuşi, noua-sosită? 

— Nu vă voi spune numele ei, pentru că nu l-am 
auzit pronunțându-se. Dar ceea ce vă pot spune, este ea 
era o ducesă, deoarece bărbatul i-a dat acest titlu, atunci 
când ea i s-a adresat. 

— O ducesă! Drace! şopti gentlemanul Pip. Na, 
poftim, că acum avem de-a face cu înalta societate! 

— O ducesă, nici mai mult, nici mai puţin, întări 
Marasquin, şi nu era un titlu dat în glumă. Nu, vă dau 
cuvântul meu că doamna avea o înfăţişare nobilă şi 
mândră, şi era minunat de tânără şi de frumoasă. Deşi se 
ascundea cât putea de bine sub mantia ei şi se trăgea cât 
mai în umbră, mi-am putut da bine seama de felul cum 
arăta, în clipa în care nişte focuri de artificii au luminat 
tocmai colțul în care stătea. Cât despre bărbat, vai! 
Prieteni! 

— Ei, ce-i cu el? 

— Era un bătrân înalt, cu trunchiul drept, în pofida 
vârstei, căci avea părul alb ca zăpada... Dar acelaşi motiv 
pentru care am putut s-o văd pe ducesă, mi-a permis să 
văd şi chipul ui. Şi niciodată, dar niciodată, nu mi-a fost 
dat să văd o fată mai hidoasă, mai diformă, mai crestată, 
mai roasă de cicatrice şi mai plină de zbârcituri. De aceea 
vă spuneam că mi se pare că am visat: femeia, ducesă, 
doamnă frumoasă cu chipul tânăr şi înfăţişare de regină, 
era ca în extaz în fața acelui bătrân oribil, îi săruta 
mâinile şi îi făcea declarații de dragoste. 

— Pe Belzebut! blestemă Dady O'Crab, iată ceva 
ciudat, într-adevăr. 

— Ea îi numea Mario al ei, mult-iubitul, frumosul, 
marele, dragul ei Mario, stăpânul ei. Spunea că-i este 


sclavă, jucăria lui! Şi culmea este că el abia dacă-i 
răspundea şi făcea mutre de indiferenţă şi de dispreţ. 

— Şi asta-i tot? întrebă Uckrill. Tonte astea nu au 
legătură cu preocupările noastre şi cu treaba noastră din 
astă-seară. 

— lertaţi-mă, zise Marasquin. Fiind cam departe şi 
pentru că ei vorbeau în şoapte, nu puteam auzi limpede 
tot ce-şi spuneau... Nu am înțeles decât un singur lucru 
care confirmă cele spuse adineauri de căpitanul Dady 
O'Crab... Da, am înțeles că ducesa era o doamnă 
aparținând casei reginei şi că, din dragoste pentru cel pe 
care-l numea Mario, din pasiune pentru bătrânul acela 
care o dispreţuia, ea îşi trăda suverană. Căci, într-adevăr, 
l-a anunțat — părând hipnotizată şi forțată de privirea lui, 
şi tremurând toată — că sir Japhet Holover de Over 
Peover va fi, mâine-seară, de gardă la vitrina blindată. 
După ce a aflat asta, bătrânul n-a mai întrebat nimic şi a 
concediat-o, fără măcar să-i mulțumească. 

— lată ceva ciudat! zise Uckrill. 

— Staţi, că nu s-a terminat, adăugă Marasquin. De 
abia plecase ducesă, când în locul ei sosi o altă femeie, cu 
siguranță tot o doamnă din nobilime, şi am asistat la o 
scenă asemănătoare. Numai că aceasta, în loc să-i aducă 
acelui cumplit Mario o informaţie, îi aducea un portofel 
burdugşit de bancnote. El a luat banii şi a gonit-o pe 
femeie, tot aşa cura făcuse cu cealaltă... Iată un voinic 
care, nu-i aşa, pare să se buciuc de mare succes la sexul 
frumos... Şi zău dacă este ceva de înțeles. Era uşor de 
văzut că, la un semn al acelui bătrân cu fața hidoasă, 
cele două ființe tinere, frumoase şi bogate care, totuşi, cu 
siguranța nu duc lipsă de adoratori, s-ar fi supus, cu 
toată noblețea lor, acceptând orice josnicie. 

— Lua-l-ar Satana pe reverendul Barlow! înjură 
Dady O'Crab. Ce-mi spui dumneata nu mă miră decât pe 
jumătate, căci femeile, mieluşelele astea blânde şi 
ticăloasele astea delicioase, sunt, uneori, nişte ființe 
ciudate. Drace! Creierul lor se deranjează uşor!... Am 


cunoscut — este mult de-atunci — un om care avea o 
putere asemănătoare cu cea a Lui Mario ăsta al dumitale, 
şi oricine se apropia de el îi devenea, pe dată, sclav. Da, 
da, cu o privire, cu un gest, îți răsucea conştiinţa, ca pe o 
piele de anghilă — coadă de drac şi blestemăţie a cerului! 
Chiar că-i cazul s-o spun! Dar acela nu era un bătrân 
hidos, nici pe departe. Era, dimpotrivă, un marchiz tânăr, 
un om elegant, un nobil strălucitor minunat de frumos şi 
puternic, vă rog să mă credeți. Se pricepuse să organizeze 
într-o singură familie, decisă să-i asculte orbeşte 
poruncile, pe cei o sută de mii de hoți pe care-i cuprindea 
Londra, la acea vreme. Se numea Rio-Santo. 

— Rio! Mario! îl întrerupse Marasquin. Dac-ar fi 
acelaşi!? 

Dady O'Crab ridică din umeri şi continuă: 

— Rio-Santo! Ah! Când mă gândesc la vremurile 
acelea, simt iar fiori de entuziasm alergându-mi pe sub 
pielea asta bătrână şi tăbăcită, şi parcă întineresc! Dar 
regretatul meu văr, căpitanul Paddy O'Chrane, al cărui 
nume este respectat şi astăzi de câțiva cheflii care-au 
supraviețuit din acea epocă, îi era devotat ca un cățeluş, 
şi mi-a vorbit adesea despre marchiz, pe vremea când îmi 
făceam ucenicia cu el!... Rio-Santo: un nume care trebuie 
să rămână înscris pentru totdeauna în inima oricărui bun 
irlandez, căci ceea ce visa şi ceea ce ar fi realizat, dacă 
fatalitatea nu ar fi fost mai puternică decât geniul său, 
era eliberarea nefericitei Irlande, era Irlanda, devenită — 
la rândul ei — stăpâna celor care o oprimaseră! Ah! Piele 
de anghină! Piele de anghină!... Nu, te înşeli, domnule 
Marasquin, când presupui că faimosul Rio-Santo şi 
bătrânul dumitale ar putea îi una şi aceeaşi persoană 
Căci cel despre care vă vorbesc a murit de mult. Trădat 
de destinul său şi dat pe mâna tribunalelor engleze, a fost 
condamnat la pedeapsă capitală; nişte prieteni devotați i- 
au oferit, este drept, mijlocul de a evada, dar a fost ucis 
în timpul tentativei sale. 

— Nu mi-am terminat  istorisirea, continuă 


Marasquin, după ce căpitanul ajunsese la capătul acestei 
lungi şi entuziaste tirade. Dar nu va dura mult să-i spun 
urmarea, care cred că-L va interesa pe jupânul Andrew. 

— Ascult, zise Uckrill. 

— Ei, bine! Aşadar, când acel şir de vizitatoare 
misterioase şi îndrăgostite l-au lăsat singur pe bătrân, 
miss Sun-Ray veni şi ea la el. Dar, puteți să nu mă 
credeți dacă nu vreţi, chiar şi ea, ticăloasa asta, este 
îndrăgostită de bătrân, şi-i vorbeşte arătându-i aceeaşi 
iubire şi acelaşi respect, cu aceleaşi demonstraţii de 
pasiune. Fără succes, de altfel. În chip vădit, el nu se afla 
acolo decât pentru afaceri oneroase, căci a respins-o şi 
singurele cuvinte pe care i le-a spus au fost pentru a-i 
aduce la cunoştinţă cele ce-i povestise ducesa în legătură 
cu sir Japhet. Aşadar, de la acest bărbat a aflat miss 
Sun-Ray că sir Japhet va fi mâine-seară de gardă la 
vitrina blindată şi, deoarece Sun-Ray pare să-l asculte 
întru toate, se poate trage concluzia că pentru acest 
bărbat şi la inspiraţia lui a conceput ea furtul lui Lucifer. 


kk 


Deoarece, în acea clipă, antractul lua sfârşit, 
muzicanții care se răspândiseră prin grădină se întorceau 
spre estradă. 

— Trebuie să-mi iau cimbalele? îl întrebă Dady 
O'Crab pe Uckrill. 

— Nu, zise jupânul Andrew. Am nevoie de dumneata, 
Dady, şi de tine, Pip, şi de dumneata, Marasquin. Dacă 
tânărul Dick ar fi cu noi, n-ar fi în plus nici el. După toate 
câte le-am aflat, cred că va trebui să fim în forță, pentru a 
apăra ieşirea din salon a lui sir Franck, a lui miss Mary şi 
a lui Miriam... Day-Lily şi acoliții săi vor avea mâine prea 
multă treabă, nu se vor putea ocupa de rezident şi de cele 
două fete... Mă tem că vor încerca să le captureze chiar 
astă-seară, dacă vor bănui că se află la bal... şi, din 
păcate, asta este foarte probabil... Haideţi, nu avem timp 


de pierdut aici. 

Porni repede către sala de bal, urmat, de cei doi 
asociați şi de aliatul său, Marasquin. 

Trecând prin fata orchestrei, observă cu îngrijorare 
că Robert Vaughant şi Jonathan Girle, ca şi Dady, nu-şi 
reluaseră locurile. 


Capitolul VII - Provocarea 


În vreme ce Uckrill asculta — aşa cum am văzut mai 
înainte — raportul lui Pip, al lui Dady OCrab şi al lui 
Marasquin, grasul alderman Adrian Zephyr — care, ca un 
demn emul al lui mistress Bridgeth, făcuse îndelungate 
staționări la bufet şi care, în ciuda propriei sale 
capacități, căzuse în admiraţie în fața celei a guvernantei 
domnişoarelor Elphinstone — simţise deodată că este tras 
de o pulpană a hainei. Întorcându-se, se pomenise sub 
privirea supărată a lui Day-Lily. 

— Cum? Ce? se bâlbâise, foarte înspăimântat de 
expresia de mânie de pe chipul acelei miss Sun-Ray, care 
îi inspira în aceeaşi măsură teamă şi dragoste. 

— Ţi-ai pus în minte să ne duci la pierzanie? şuieră 
glăsciorul mânios al lui Day-Lily. 

— Buna mea Sun-Ray... 

Day-Lily bătu enervată cu piciorul în pardoseală: 

— Încă o dată, dezvață-te să mă numeşti astfel! 
Pentru dumneata, ca şi pentru oricine altcineva, nu sunt 
o femeie; şi mai ales aici, unde imprudenţele dumitale de 
vorbire ar putea să ne coste scump. 

— Iertare, scuză-mă, mi-a scăpat, draga mea Sun.-... 
sau, mai degrabă, dragul meu Day-Lily! Suflă, cu glas 
tremurător, pântecoasa persoană. Dar şi dumneata, mă 
sperii cu privirile astea furioase. 

— Gata cu vorba, i-o reteză celălalt, şi răspunde-mi 
la întrebări. 


— Spune! 

— Ce idee trăsnită ţi-a trecut prin cap, s-o aduci aici 
pe nepoata dumitale miss Mary? Nu-ţi spusesem că s-a 
întâlnit cu fata fratelui dumitale şi nu te prevenisem de 
primejdia care ne amenință dacă aceste guralive 
buclucaşe şi-au pus cumva în minte să-l avertizeze pe 
rezident?... Miraida ne cunoaşte toate secretele şi, dacă a 
scăpat din mâinile lui Sauton, poți fi sigur că n-a făcut-o 
pentru a se duce să se plimbe, de una singură, pe străzile 
Londrei... Cu siguranță, nepoata dumitale Mary este 
acum şi ea la curent cu complotul nostru... Aşadar, dacă 
miss Mary îl întâlneşte aici pe rezident şi dacă are timp 
să-i vorbească, totul este pierdut! 

Alderman-ul slobozi un hohot de râs, plin de 
încredere: 

— Da, sigur, replică, ceea ce-mi spui este adevărat, 
şi ar trebui să ne temem, dacă Mary ar fi la bal... Dar ar 
însemna să mă crezi prea prost, dacă ţi-ai închipui că am 
adus-o cu mine... Linişteşte-te, aşadar: în clipa asta, 
nepoata mea doarme buştean în camera ei. Ha! Ha! Cine 
ţi-a putut îndruga o asemenea poveste? 

Era gata să continue să râdă. Dar o nouă privire 
mânioasă a lui Day-Lily îi opri brusc acea veselie prea 
sigură de sine. 

— Dacă nu dumneata ai adus-o, atunci — 
blestemată să fie — este şi mai rău! Căci, în acest caz, 
înseamnă că a plecat de acasă fără ştirea dumitale... Şi 
dacă-i aşa, intenția ei de a se întâlni cu sir Franck este 
clară... Îţi repet: fata este aici... Robert şi Jonathan au 
văzut-o. 

De data aceasta, alderman-ul era năucit de spaimă. 
Faţa lui, ca o lună plină şi roşie, se coloră succesiv în alb, 
spre a redeveni stacojie, apoi violetă. 

— Robert şi Jonathan au văzut-o?! bâlbâi. Apoi 
brusc: — Repede! Să alergăm! S-o căutăm... Ai dreptate! 
Nu trebuie să-l vadă pe rezident! Pe toții dumnezeii, nu! 
Nu trebuie să-l vadă. 


Tocmai  zărise în închipuire  înspăimântătoarea 
imagine a fratelui său, încunoştințat de toate ticăloşiile 
lui şi venind în faţa lui pentru a-i cere înapoi milioanele 
pe care i le încredințase spre păstrare... Şi-i era încă şi 
mai frică de sir Franck decât de Day-Lily! 

— Îţi închipui că n-am căutat-o?! ripostă Day-Lily. 
Am scotocit balul prin toate ungherele. Cu siguranţă, 
lucrul de care ne temem s-a şi întâmplat, căci l-am căutat 
pe rezident şi n-am reuşit să-l găsesc nici pe el. Sora mea, 
Georgina, venise la braţul lui, şi acum stă singură, pe 
terasă. Dar mi-a fost imposibil s-o fac să vorbească şi s-o 
silesc să-mi spună unde i-a plecat cavalerul. Netoata s-a 
îndrăgostit de el, este cea mai proastă farsă pe care şi-o 
poate juca ei însăşi, dacă nu vrea să-l trădeze... Fie 
blestemată! Fie blestemată! Ea, ca şi toți cei care mi se 
vor pune de-a curmezişul drumului, din duşmănie sau 
din prostie, mi-o vor plăti scump! 

Auzind tonul cu care erau rostite aceste fraze 
amenințătoare, alderman-ul Adrian Zephyr simţi că i se 
face pielea ca de găină. 

— Din fericire — şopti timid, ca pentru a-şi câştiga, 
prin dovada voinței de a se purta cum trebuie, dreptul pe 
care l-ar avea de a nu fi cuprins în acea amenințări — din 
fericire, m-am scăpat la timp de nepotul meu Dick, şi cel 
puţin din partea lui n-avem de ce ne teme, deoarece este 
departe... 

Se întrerupse brusc şi rămase cu gura căscată, cu 
ochii holbați, continuând să-şi schimbe culoarea cu 
uşurinţa unui cameleon. Fraza i se pierdu într-o bâlbâială 
neinteligibilă. Stătea acolo, prostit — o statuie a uluielii! 

Cu siguranţă, s-ar fi ferit să-i spună lui Day-Lily care 
era cauza uimirii sale. Dar vai! Nu-şi putuse ascunde 
stupefacția şi lui Day-Lily îi fu de ajuns să-i urmărească 
privirea pentru a vedea care anume fusese cauza uimirii 
grăsanului. 

Cauza era tânărul Dick Crankle în persoană. Dick! 
Chiar acela despre care alderman-ul afirma în acea clipă 


că se află departe, pe continent! Chiar acela pe care, exact 
atunci, se felicita că-l îmbarcase spre Franța! 

Dick se afla la Londra! Era aici, la bal! 

Şi pe loc, în mintea alderman-ului, ca şi în cea a lui 
Day-Lily, se închegă un raționament asemănător cu cel 
pe care-l făcea mai adineauri Sun-Ray, în legătură cu 
prezența lui miss Mary la Lucifer-Hotel. 

Dacă Dick, fără ştirea unchiului său şi împotriva 
ordinelor lui, rămăsese la Londra în loc să plece la Paris, 
însemna că avusese, pentru a se purta astfel, un motiv 
foarte serios. 

Cei doi complici înțelegeau adevărul: Dick era 
îndrăgostit de Mary; rămăsese pentru ea; fata îl pusese la 
curent cu pericolul care-l amenința pe sir Franck şi, ca şi 
ea, venise acolo, în acea seară, pentru a-i avertiza pe 
fostul rezident, la nevoie spre a-i veni în ajutor, să-l 
apere... 

— Suntem trădați! scrâşni printre dinți Day-Lily, şi 
toate trăsăturile feții i se contractară, dând micului său 
chip o expresie de cumplită mânie. 

— O! spuse alderman-ul, dar n-o să admitem aşa 
ceva! Îl voi lua pe ştrengar de urechi şi-l voi duce acasă! 

— Haida-de! râse batjocoritor Day-Lily. Problemele 
grave se rezolvă prin soluții drastice!... Ceea ce trebuie 
făcut este să-l lichidăm pe tânărul acesta... şi-mi iau eu 
această sarcină. N-ar fi prima dată când mi-ai datora 
pierderea utilă a unui membru al familiei dumitale. Ba 
chiar cred că, în ritmul în care evoluează lucrurile, acesta 
nu va fi ultimul pentru care îţi voi oferi prilejul să porți 
doliu... 

După ce vorbise astfel, fără a aştepta replica grasului 
Adrian care, în zăpăceala lui, nu ştia ce atitudine să ia, 
Day-Lily înaintă spre grupurile de oameni şi începu să 
manevreze în aşa fel încât să se afle în drumul celui care- 
o iubea pe miss Mary. 

Cât despre Dick, acesta parcurgea balul în toate 
direcţiile, cu mintea agitată de gânduri nu mai puţin 


războinice... Împrejurarea că nu se afla lângă unchiul său 
Franck sau împreună cu Uckrill se datora faptului că-şi 
închipuise că, înainte de a li se alătura, ar putea să 
pornească în căutarea rivalului său, cavalerul de 
Blancanard, spre a-l provoca la un duel pe viață şi pe 
moarte. 

Cavalerul — fiind înconjurat de cele şapte misses 
Elphinstone, toate lungi cât nişte jandarmi — avusese 
norocul să scape privirilor duşmanului său. 

Această urmărire inutilă îl făcuse totuşi să piardă 
timp şi, promițându-şi să-l găsească pe domnul de 
Blancanard, Dick, care era tot atât de grăbit să-şi 
întâlnească unchiul şi logodnica, socoti că era vremea să 
se ducă în salonul în care, potrivit indicaţiilor lui Uckrill, 
trebuiau să se afle sir Franck şi miss Zephyr, împreună 
cu Miriam. 

Şi acesta fu momentul în care miss Sun-Ray îi ieşi în 
cale... 

În graba sa şi fiind preocupat de atâtea griji, nu-l 
văzu pe Day-Lily care, mergând acum în sens contrar, 
veni să se ciocnească cu el, în mod intenționat şi destul 
de puternic spre a-i opri elanul. 

— Prost neîndemânatic ce eşti! strigă imediat 
complicea alderman-ului, însoțindu-şi insulta cu un gest 
mânios, ca şi cum acea izbitură, pe care o provocase cu 
bună ştiinţă, ar fi fost din vina tânărului. 

Din ajun, Uckrill şi Dick avuseseră să-şi spună 
multe lucruri. Ca urmare, Andrew-Ellick-Isaiah-Otto, 
emoţionat de viteza cu care se precipitau evenimentele, 
omisese să-i spună lui Dick că Day-Lily, în ciuda 
prestanței cu care purta veşminte bărbăteşti, nu era 
altcineva decât o ticăloasă aparținând sexului frumos, 
căruia îi sunt permise toate insolențele. 

Auzind acea injurie, tânărul nostru — care, de 
altminteri, era foarte surescitat de vânătoarea lui de 
Blancanard'5% şi se afla într-o stare de spirit războinică — 
simţi că devine stacojiu. 


— Vă rog să mă scuzaţi — zise totuşi, crezând că, 
mergând repede, se făcuse vinovat de o stângăcie. 

— Nu există scuză pentru mucoşii prost-crescuți... le 
dai o lecţie! ripostă Day-Lily cu furie. 

Şi mănuşa lui atinse obrazul logodnicului lui miss 
Mary. 

La rândul său, Dick se repezi la adversarul lui, şi ar 
fi urmat o scenă de luptă corp la corp, dacă oamenii din 
jurul lor nu ar fi intervenit să-i despartă pe cei doi... 

Tocmai atunci, Uckrill, Dady OCrab, Pip şi 
Marasquin se apropiau şi ei de salon. 

— Pe aureola Satanei şi pe coarnele blestemate ale 
lui Barlow, înjură căpitanul. Micuţul şi-a scos pintenii... 
Dar, drace! Cu cine are de-a face?! 

Se pregătea să sară în ajutorul lui Dick, ascultând 
elanul sângelui său de bătăuş bătrân, când, întrebându-l 
din priviri pe Uckrill, văzu cu mirare că jupânul Andrew îi 
face semn să lase lucrurile să se desfăşoare... 

Nu ştia că şeful completase, în felul său, lecţia de 
scrimă pe care el însuşi i-o dăduse tânărului Crankle... 

"Aha!" gândi. "Înţeleg! Jupânul Andrew crede că 
Sun-Ray nu este încă destul de ocupată, pentru moment, 
şi vrea să-i dea de lucru. Pe osânda veşnică a tuturor 
sufletelor păgâne! E un raționament tare isteț!" 

— Domnule! îi strigă lui Day-Lily, Dick — care din 
roşi, devenise violet. Îmi vei da satisfacție pentru această 
insultă! 

— Dar cum nu! Micuţule. La ordinele dumitale! 

— Martorii mei, continuă Dick, îi vor aştepta pe ai 
dumitale, peste o oră, pe terasă. 

— Ne-am înțeles, replică sarcastic Day-Lily. Ai mei le 
vor sta la dispoziție, mucosule. Trebuie totuşi să te previn 
chiar acum că ocupațiile mele nu-mi permit să fixăm 
întâlnirea mâine. Aşadar, dacă binevoieşti, o vom stabili 
pentru poimâine, la prima oră. 

— Martorii dumitale vor preciza aceste detalii, 
domnule... 


"Ha! Ha!" rânji în sinea sa Dady O'Crab, 'ticăloasa se 
gândeşte la toate... Ocupațiile sale!... Pentru mâine!... Le 
ştim noi! Dar ceea ce nu bănuieşte, este că poimâine îi va 
fi greu să-şi încrucişeze spada cu acest băiat drăguţ, doar 
dacă lordul Chief Justice nu va merge cu condescendența 
până la a-i acorda, în acest scop. O oră de libertate!" 

La zgomotul altercaţiei, uşa salonului în fața căruia 
doamna Dupoteau continua să stea de pază, şi asupra 
căreia vegheau acum şi Uckrill şi asociaţii săi, se 
deschise, lăsându-l să iasă pe sir Franck Zephyr. 

Deoarece  perdeaua  recăzuse aproape imediat, 
acoperind uşa, nici doamna Dupoteau, nici Uckrill — a 
căror atenție era distrasă, de altfel, de apariția 
rezidentului şi care nu bănuiau că, poate de mai bine de 
o oră, un bărbat, înzestrat cu acea putere de imobilitate 
pe care o au fachirii, stătea acolo, ascuns în spatele acelei 
draperii — nu văzuseră deloc că Sauton intrase, la rândul 
său, în salon. 

Zgomotul certei îi împiedică, de asemenea, să audă 
țipătul de groază nebună pe care apariția neaşteptată a 
hindusului li-l smulsese lui miss Mary şi Miraidei. 


Capitolul VIII - Dubla răpire 


Scena ce se desfăşurase între sir Franck şi acea fiică 
pe care nu mai sperase s-o revadă fusese emoţionantă. 

Cu o mişcare de elan irezistibil, rezidentul se 
repezise spre Miriam, spre Miriam a lui. O vedea şi o ţinea 
în brațe, de data aceasta nu în vis, şi nici înşelat de o 
halucinație, ci aievea; şi o strângea nebuneşte la piept, 
acoperind-o cu mângâieri, râzând şi plângând totodată; 
luând-o pe genunchi, ca şi cum ar fi fost încă aceeaşi 
copilă, micuță şi drăgălaşă, ca pe vremea când îi fusese 
răpită; căutând, spre a i le spune, cele mai dulci, cele mai 
tandre cuvinte. Rămăsese aşa mult timp, ca în extaz, cu 


inima plină de o bucurie de nedescris, nevăzând-o decât 
pe ea, negândindu-se decât la ea, uitând, în beţia lui, 
trecutul şi viitorul, cufundat în încântarea clipei prezente. 

— Tu, în viață! Tu, în viață! Tu, Miriam! Tu, fiica 
mea! Dac-ai şti! Dac-ai şti cât te-am plâns!... Trăieşte! 
Trăieşte! Fiica mea trăieşte! O ţin aici, în brațele mele! 
Este oare cu putință? Da, este adevărat! Nenorocire 
aceluia care ar veni acum, să se aşeze între ea şi mine! O! 
Nu te voi mai pierde, ţi-o jur! Acum voi veghea asupra 
ta!... Miriam! Miriam! Miriam! Fiica mea!... Ah! Cum 
semeni cu mama ta!... Nowla! O revăd pe sărmana şi 
mult-iubita mea Nowla!... Dar tu? Mă iubeşti, aşadar? Mă 
iubeşti, de vreme ce ai fugit de la cel care vrea să te înveţe 
să mă urăşti!... Sunt ani întregi, ani de durere, de când 
am fost despărțit de tine! Mă întreb, acum, cum de-am 
putut trăi fără tine! Aş muri, dacă te-aş pierde din nou! 
Nu mă vei părăsi, nu-i aşa? Acum mi-am uitat toată 
tristețea! La orizont nu mai există altceva decât fericire!... 
Dar spune-mi, fiica mea mult-iubită, cine ţi-a făcut 
cunoscut numele tatălui tău şi cine te-a învățat să-l 
iubeşti, pe tine, pe care un duşman de moarte te răpise 
iubirii mele, pe tine care, cu siguranță, n-ai auzit decât 
cuvinte de ură şi de amenințare la adresa mea? 

Şi în încântătoarea incoerență a acestor cuvinte se 
întrerupea, clipă de clipă, pentru a o săruta, iar şi iar. 

Miss Mary se trăsese, discret, mai la o parte, pentru 
a nu tulbura aceste prime efuziuni, şi spectacolul era aşa 
de înduioşător, încât nu se putea reține să nu plângă 
încetişor. 

Cât despre Miriam, îi înapoia tatălui său mângâierile 
şi se simțea, draga de ea, cuprinsă de o bucurie 
necunoscută, de încântătoarea căldură a acelei iubiri 
paterne de care tinerețea ei fusese lipsită. 

— Cum am învățat să te iubesc? spunea. Nu ştiu... 
Din cele mai îndepărtate timpuri de care îmi amintesc, ți- 
am văzut întotdeauna chipul aplecat asupra leagănului 
meu şi urmărindu-mi joaca... Şi te iubeam mult, pe 


vremea aceea, şi nimic n-a putut, vreodată, să-mi şteargă 
din inimă imaginea ta iubită, tată dragă... Numele tău? 
Mama este aceea care mi l-a spus mai târziu, când eram 
încă destul de mică, deoarece sunt de mult despărțită de 
ea. Dar mămica mea îmi spusese să nu uit niciodată acel 
nume drag. Şi fiindcă nu puteam să-l rostesc cu glas tare 
în timpul persecuției noastre, mi-l repetam fără încetare, 
pe şoptite, pentru mine... plină, totodată, de tristețe şi de 
speranță... Speranţa este cea care t-a împlinit, tată, căci 
iată-mă, în sfârşit şi pentru totdeauna, alături de tine! 

Într-un elan de adoraţie, sir Franck exclamă: 

— Mama ta! Mama ta, copilă! Când îmi vorbeşti, îmi 
pare că o aud pe ca vorbindu-mi aievea. Ai ochii ei, gura, 
zâmbetul, glasul ei! La vârsta ta, era aşa cum eşti tu 
astăzi. Vai! Pentru ce bucuria pe care o simt regăsindu-te 
şi îmbrăţişându-le este amestecată cu durerea de a te 
vedea fără ea? De ce nu este şi ea aici, cu noi! 

— O vom găsi şi pe ea, spuse Miriam. Eşti puternic, 
tată, şi ştii că Sauton se teme de tine! 

— S-o regăsim? strigă sir Franck, năucit de 
speranță. S-o regăsim, spui? Aşadar, trăieşte? Să fie oare 
în viață? Nowla! Ascultă, copilă, cuvintele tale sunt în 
stare să-mi ia mințile. Ce vrei să spui? Să-mi regăsesc 
fiica şi s-o regăsesc pe Nowla! Nowla în viață, ca şi 
Miriam, ar fi o fericire prea mare. În viaţă! Căci tu eşti 
aici, nu-i aşa? Chiar tu eşti cea pe care o ţin îmbrățişată, 
şi nu o umbră, un abur care se va destrăma, va dispare 
sub sărutările mele? 

— Nu, spuse Miriam, mama nu este mai moartă 
decât mine. Cred asta, o simt, sunt convinsă. Sauton ne- 
a despărțit pentru că ştia bine că ea mi-ar fi vorbit de 
tine, în ciuda opreliştii sale. Dar Sauton ne-a lăsat în 
viață cu scopul de a-şi pregăti răzbunarea împotriva ta, 
deoarece ne urăşte tot atât de mult ca şi pe tine. Şi dacă 
mama ar fi murit, mi-ar fi spus-o, nu m-ar fi scutit de o 
astfel de durere. Pentru a o regăsi pe mama, trebuie să-l 
găsim pe Sauton, şi asta nu va fi greu. Da, el mă caută cu 


siguranță; mă caută şi, în plus, ştiu că dă neîncetat 
târcoale în jurul tău. Te urmăreşte ca o umbră. 

— Mai spune! o îndemnă sir Franck, sorbindu-i 
cuvintele de pe buze, admirându-i frumusețea, încântat 
de curajul şi de energia ei. 

— De câte ori nu am tremurat şi n-am plâns, 
continuă Miriam, gândindu-mă că o primejdie 
necunoscută te ameninţă fără încetare, că — fără să ştii — 
arma lui otrăvită este mereu suspendată deasupra 
capului tău şi că, poate, dintr-o clipă într-alta, îl voi vedea 
revenind spre a-mi arăta pumnalul lui mahrat pătat de 
sângele tatălui meu. Pentru asta am vrut să fug, să te 
caut şi să te previn. Acum, nu mai îmi este frică! Căci ştiu 
că eşti mai puternic şi mai curajos decât tigrii din junglele 
noastre şi că vei putea să-ți priveşti duşmanul în față, că 
vei merge spre el şi-l vei zdrobi cu piciorul, ca pe un 
şarpe... Mi-am întipărit bine în minte drumul care duce 
de aici la locul de unde am fugit, şi te voi conduce acolo! 
Dar mai întâi, va trebui să folosim împotriva lui 
vicleşuguri şi, în felul acesta, o vom regăsi pe mama şi o 
vom elibera. Apoi, îl vei ucide, nu-i aşa? 

— Nu te înşeli, copilă, răspunse sir Franck cu un ton 
grav. Îl voi ucide! 

Gândul că Nowla trăia, gândul că putea s-o 
regăsească şi pe ea, şi că nu trebuia să mai piardă nici o 
clipă, atât datorită nerăbdării de a alerga spre ea, cât şi 
pentru că acum era mai expusă ca niciodată la 
represaliile sălbatice ale lui Sauton, gândul acesta îi 
pusese foc în vine. 

Se ridică brusc. 

— Să ne grăbim! spuse. Du-mă acolo unde mi-ai 
spus! Mama ta ne aşteaptă, sper. Ne cheamă, fără 
îndoială. Şi s-ar putea ca, peste o oră, să fie prea târziu. 

— Da, spuse miss Mary, înaintând din colţul în care 
stătuse până atunci. Dar, aşa cum a spus adineauri 
Miriam, e nevoie de şiretenie. Sauton nu este singurul tău 
duşman, unchiule. Eşti înconjurat de oameni care-ţi 


doresc moartea şi-ţi râvnesc averea. Din fericire, bunul 
Uckrill şi alți prieteni vor fi alături de tine. Şi apoi, vărul 
Dick nu a venit încă, dar şi el este acum în primejdie de 
moarte. Te implor să-l ajutăm. 

— Ai dreptate, draga mea Mary, încuviință fostul 
rezident, redus la realitatea nevoilor prezentului. lartă-mă 
că te-am uitat, cuprins fiind de emoţiile pe care le trăiesc. 
Ştiu bine că ţie îți datorez, în parte, fericirea de a-mi fi 
regăsit fiica. De acum înainte, Dick şi cu tine veți avea în 
mine un apărător şi un tată, aşa cum aş fi fost, dacă nu 
eram înşelat — încă nu înțeleg în ce scop... Trebuie să mă 
gândesc mai întâi la securitatea voastră. Dar mi-ai spus 
ce duşmani mă ameninţă, fără a-mi spune în ce primejdie 
vă aflați voi doi şi pentru ce aţi apelat la sprijinul meu. 
Fratele meu, alderman-ul... 

— Verişoara mea Miriam îți va spune că el se 
numără printre cei de care trebuie să ne temem şi tot de 
el trebuie să se ferească şi Dick, replică miss Mary. 

Sir Franck se întoarse către fiica sa, ca pentru a-i 
cere să explice cuvintele lui Mary. 

Dar în clipa în care Miriam deschisese gura spre a 
vorbi şi a-i spune tot ce ştia despre maşinațţiile lui Adrian 
şi despre complicitatea lui cu Day-Lily şi Sauton, la uşa 
salonului se auzi un zgomot de glasuri şi rezidentul crezu 
că recunoaşte vocea Marchizei. 

Îşi aminti, deodată, de felul în care o părăsise pe 
biata Georgina, lăsând-o singură, fără n:ci un cuvânt de 
scuză şi expusă, în mulțimea aceea, la orice ar fi putut s- 
o aştepte pe o femeie frumoasă ca ea din partea unor 
oameni grosolani. 

Odată cu sunetul acelei voci, auzea o zarvă, un 
zgomot de ceartă, şi se temu că Georgina — față de care, 
la urma urmei, era răspunzător, căci venise la bal 
împreună cu el — să nu fi fost insultată. Era dator să se 
ducă să-i dea ajutor sau, cel puţin, să meargă să vadă ce 
se întâmpla afară. 

Deschise brusc uşa şi ieşi din salon. 


Era, într-adevăr, o ceartă, dar vocea pe care o auzise 
sir Franck nu era cea a Georginei... era a lui miss Sun- 
Ray, care avea o mare asemănare cu cea a surorii sale. 

Dick, văzându-l apărând pe unchiul său, alergă spre 
el ca să-i explice ce anume se întâmpla şi motivul 
altercaţiei sale cu Day-Lily. 

Acesta fusese momentul de care Sauton profitase 
pentru a intra în salon unde, cu siguranță, nici miss 
Mary, nici Miriam nu se aşteptau la apariţia lui. 

În trecere, sir Franck îi zărise pe Uckrill şi pe 
asociații săi şi un semn al polițistului îi spusese că ei 
stăteau de pază. Crezu, deci, că poate alerga până la 
terasă, unde îi dăduse întâlnire Marchiza. Îi va explica 
necesitatea în care se afla de a se despărți de ea şi o va 
conduce la trăsura ei sau, la nevoie, va ruga pe altcineva 
s-o însoţească... 

Dar în zadar scotoci terasa cu privirile. Fără 
îndoială, obosind să-l aştepte, Georgina plecase. 

Reveni, tot alergând, în salon. 

Căutarea îi luase abia trei minute şi, în răstimpul 
acesta, nici Uckrill, nici Dady O'Crab, nici Pip, nici 
Marasquin, nici doamna Dupoteau nu se depărtaseră... 

Când sir Franck, urmat de Dick, deschise uşa 
salonului, scoase un strigăt de uimire, în care se simțea 
şi groază şi mânie: salonul era gol, iar fereastra, ce dădea 
spre o zonă neluminată a grădinii, era larg deschisă. 

Strigătul lui Franck fusese însoțit de cel al lui Dick 
şi, auzind acea dublă exclamaţie, Uckrill şi ceilalți dădură 
fugă, cu excepția lui Pip, care alergă spre orchestră. 

Când Pip se întoarse, la rândul său, în salon, găsi pe 
sir Franck şi pe toate celelalte personaje consternate, 
mute de uimire. Doar Dady O'Crab înjura îngrozitor, ceea 
ce, de altfel, nu lămurea cu nimic lucrurile. 

— Robert şi Jonathan Au mai sunt la locul lor, pe 
estradă, anunţă Pip. 

— Ei sunt cei care au dat lovitura, afirmă Uckrill. 

— Cu siguranţă, întări Marasquin care, sub zidurile 


ce împrejmuiau Margaret's Church, asistase la lupta lui 
Miriam împotriva celor doi ticăloşi. Dar, în mod sigur, n- 
au putut s-o facă singuri. Aşadar, cine le-a deschis 
fereastra? 

— Eu — se jură solemn doamna Dupoteau, albă ca 
varul şi clănțănind din dinți — eu nu mi-am luat ochii de 
la gaura cheii. 

— Vă întrebaţi cine este făptaşul? strigă deodată cu 
putere sir Franck, după ce-şi strânsese capul în mâini, ca 
într-o menghine, mai-mai să-l spargă. Sauton este 
acela!... 

— Sauton este făptaşul! răspunseră ceilalți ca un 
erou trist al glasurilor ce-i răspund preotului când acesta 
rosteşte cuvintele de îngropăciune la un mormânt. 

Şi toți se priviră, pălind. 

Poate că Uckrill era cel mai palid dintre toți. 

— Să ne grăbim! strigă glasul detunător al lui sir 
Franck, asemănător cu răcnetul leului. 

Îşi frângea mâinile. 

— Vai! adăugă, cu disperare. Să ne grăbim! Să ne 
grăbim încotro? Şi sărmana mea Miriam, care trebuia să 
mă conducă acolo unde l-aş găsi pe Sauton! 

Uckrill veni în fața lui sir Franck. 

— Dacă fiica dumneavoastră, milord, vorbea astfel 
gândindu-se la locul de unde fugise spre a porni în 
căutarea dumneavoastră, pot şi eu să vă conduc acolo. 

— Ar fi trebuit să fim deja pe drum! exclamă 
rezidentul. 

— Vă însoțesc, strigă Dick, cu lacrimi în glas. 

— Voi, le porunci Uckrill lui Pip, lui Dady şi lui 
Marasquin, scotociți repede sălile de bal şi întregul hotel. 
Apoi, dacă nu descoperiți nimic, veniți să vă alăturați 
nouă în Grădinile Cremonei. 

Deja, sir Franck îl trăgea după el. 

leşiră în goană din hotel, în vreme ce subordonații 
lui Uckrill îi executau ordinele, iar doamna Dupoteau, 
îngrozită, îl lua pe Celeste în camera lor, închizând uşa şi 


răsucind cheia de două ori în broască. 

Locul în care Uckrill îi ducea pe sir Franck şi pe Dick 
era vila Marchizei. 

În timp ce trăsura ce-i purta înainta în galop către 
grădini, Uckrill îi explică lui sir Franck că acolo o 
ascundea Sauton, de câtăva vreme, pe Miraida, astfel 
încât să o ţină în apropiere de rezident, atunci când urma 
să-i joace una dintre acele farse cu apariții care, mai 
multe zile de-a rândul, îl înnebuniseră pe nefericitul tată. 

Mut, sir Franck îl asculta... 

— Acolo, spunea Uckrill, vom avea, poate, o şansă la 
o sută de a-l găsi pe Sauton şi pe celelalte două fete, pe 
care le-a răpit, mai mult ca sigur, cu ajutorul lui Robert 
Vaughant şi al lui Jonathan Girle. 

"Aşadar", gândea sir Franck, "Miriam se afla la 
Georgina, şi Georgina nu-mi spusese nimic!..." 

Îl sfâşia o bănuială: Oare Georgina era complicea 
duşmanilor săi? De ce dispăruse şi ea de la bal? 

Această bănuială i se întări şi mai mult când, sosind 
la vila Marchizei, constatară că Georgina, care totuşi 
plecase de la bal, nu se întorsese încă acasă... 

Pentru a pătrunde la ea, sir Franck, Dick şi Uckrill 
trecuseră prin fereastra căsuței închiriate de polițist, 
Coborâră astfel, cu toţii, prin acelaşi procedeu care, aşa 
cum am explicat, era folosit de pungaşi pentru a scăpa de 
urmărirea oamenilor Scotland-Yard-ului. 

Dar nu numai că Georgina nu era acasă, dar — şi 
mai ales asta îi interesa pe rezident şi pe însoțitorii săi — 
nu exista nici o urmă, nici a lui Sauton, a lui Robert şi a 
lui Jonathan, şi nici a lui Mary şi a Miraidei. 


Capitolul IX - Înainte de curse 


Newmarket este un orăşel drăguţ din comitatul 
Suffolk. Liniştea sa provincială nu durează, în fiecare an, 


decât pe timpul celor cinci luni de iarnă. 

Atunci domneşte acolo o pace pe care nu am putea-o 
compara, găsind-o mai adâncă, decât cu cea a orăşelului 
nostru Chantilly57. 

Dar odată cu revenirea anotimpurilor frumoase, acel 
pustiu se populează, şi numărul locuitorilor, care abia de 
atingea două mii de suflete, se face de cinci ori mai mare. 

Terenurile sale de curse nu au pereche în lume: nici 
un alt teren nu posedă iarba lui elastică şi totodată 
rezistentă. 

Începând cu 1753, iarba de la Newmarket a devenit 
proprietatea Jockey-Club-ului, care a instalat acolo sute 
de inovații. 

Astfel, dacă tribunele publice sunt fixe şi situate în 
partea stângă a terenului, către Cambridge, tribuna 
juriului — dimpotrivă — este mobilă. Poate fi dusă de la 
un capăt la altul al câmpului, în funcție de limita cursei, 
iar stâlpii liniei de sosire sunt montați cam pretutindeni. 

Este bine să remarcăm aici că juriul sportiv englez 
nu are aceleaşi libertăți ca al nostru58. 

De cealaltă parte a Canalului Mânecii, aceste 
funcțiuni sunt cât se poate de serioase, iar regulamentele 
ce se referă la ele sunt foarte severe. 

Într-adevăr, cei care fac parte din juriu nu pot asista 
la cântărire; li se cere să nu acorde nici o atenție, nici 
jocheilor, nici cailor. Trebuie să-l numească pe învingător 
doar prin culoarea sa, şi se poate spune chiar că ei nu 
văd decât începutul şi sfârşitul cursei, căci caii vin din 
grajduri pe teren pe un drum circular şi ocolit. 

Ziua de 15 iunie 1851 a fost memorabilă pentru 
Newmarket. 

Niciodată, de când se putea ține minte, nu venise o 
asemenea omenire la terenurile de curse. Explicaţia era 
că urma să se alerge pentru Marele Premiu al Expoziţiei şi 
că Lucifer, admirabilul cai al lui sir Japhet Holover de 
Over Peover, gentilomul care aparținea casei reginei, avea 
să se prezinte, el singur, din partea Angliei, spre a lupta 


pentru acest premiu împotriva celor mai renumiţi cai din 
acele două lumi: cea veche şi cea nouă. 

La drept vorbind, victoria nu lăsa nici o urmă de 
îndoială nimănui, căci Lucifer era în plină formă şi 
câştigase, fără nici un efort, două dintre cele mai dificile 
curse din stagiunea precedentă. 

În incinta în care sunt cântăriți jocheii, printre 
obişnuiţi, deputaţi ai Camerei Lorzilor sau ai Camerei 
Comunelor, proprietari sau noblemen, bancheri sau 
clubmen, se plimba alderman-ul Adrian Zephyr, în 
compania lui Day-Lily. 

Veselul Adrian avea mutra jalnică din zilele în care 
Day-Lily îi cerea bani, pe care nu îndrăznea să-i refuze. 

Într-adevăr, din ajun era foarte neliniştit... 

Nepotul şi nepoata lui — acum nu se mai putea îndoi 
— îi cunoşteau reaua credință, şi desigur i-o făcuseră 
cunoscută fratelui său Franck. 

Ce va rezulta din această nenorocită dezvăluire? 

Ce va spune şi ce va face rezidentul? 

Mary — răpită de Sauton, Miriam — smulsă din nou 
tatălui său, în clipa în care acesta o regăsise! Deşi toate 
acestea se făcuseră fără ştirea lui, era şi el amestecat, 
fiind asociatul unor nemernici care acționau împotriva lui 
sir Franck, şi era nevoit să înțeleagă că sir Franck, dacă 
ar ieşi învingător din bătălia care avea să aibă loc, îl va 
cuprinde în răzbunarea sa, în cumplita sa răzbunare. 

Tremura gândindu-se la ce era în stare Sauton, 
fanaticul şi sălbaticul Sauton, să le facă celor două fete 
pe care le răpise la petrecerea de la Lucifer-Hotel... 

Ştia bine că sir Franck, care poate l-ar fi iertat că 
voise să-l jefuiască, nu-i va ierta moartea fiicei şi pe cea a 
nepoatei sale. 

În mod clar, Day-Lily îl atrăsese într-o treabă 
periculoasă şi oricâtă încredere ar fi avut în geniul 
infernal al acestei Sun-Ray, care-i mai făcuse şi alte 
servicii, se simţea ca pe un vulcan: îi era frică! 

Desigur, se luaseră măsurile cele mai bune... Dar 


posibilitățile nu sunt certitudini. 

Şi, de exemplu — degeaba îi spunea şi-l împingea 
Sun-Ray —, el, Adrian Zephyr, nu s-ar resemna niciodată 
să joace nici măcar un penny din frumoşii şi dragii lui 
bani, nici pentru, nici împotriva lui Lucifer!... 

Day-Lily, era, dimpotrivă, într-o foarte bună 
dispoziție, îşi bătea joc de temerile exagerate ale 
alderman-ului. 

— Lasă, spunea, fratele dumitale Franck, cât este el 
de fost rezident şi oricâte aere de erou şi-ar da, nu mai e 
acum un om de care să te temi. Aseară credea că ne-a 
prins; astăzi, noi suntem cei mai tari. Zici că e avertizat în 
legătură cu planurile noastre? Ei, bine! Atâta pagubă! Ne 
va fi cu atât mai uşor să tratăm cu el. Sauton a dat o 
lovitură de maestru punând mâna pe fete şi, deoarece 
Sauton doreşte tot atât cât noi, ba chiar mai mult, să 
redobândească diamantul, nu va face prostia de a le jupui 
de vii, deoarece le poate folosi pentru a răscumpăra 
ochiul zeului său... Sauton ăsta este un fanatic, dar şi un 
om cu simț practic. Va negocia — în numele nostru, al 
tuturor, bineînțeles — cu rezidentul; apoi după realizarea 
negocierii, îl va ucide totuşi pe rezident, ceea ce cred că 
este de natură să te liniştească pe deplin... Pe de altă 
parte, în noaptea asta — mă auzi? Chiar în noaptea asta 
— vom jefui Marea Expoziţie, şi asta, cu ajutorul lui sir 
Japhet... Mâine, totul se va fi terminat... Vom fi stăpânii 
Koh-i-noor-ului, precum şi ai milioanelor lui Sir Franck, şi 
nu va mai exista absolut nimeni care să ne bănuiască sau 
să ne facă necazuri... Şi vei avea şanse să devii Lord- 
Primar, dragă prietene! 

— Dar dacă sir Japhet refuză să intre în asociaţia 
noastră? ripostă grasul Adrian, nu prea convins. Dacă 
refuză să pună, în locul diamantului din vitrină, 
diamantul fals a cărui tăiere ai comandat-o şi căruia 
preparatul lui Sauton i-a dat o strălucire şi mai aprinsă 
decât cea a Koh-i-noor-ului însuşi? 

— În cazul acesta, care nu este deloc probabil, dar 


pe care trebuie, într-adevăr, să-l prevedem, vom putea 
recurge la incendierea Palatului-de-Crislal, conform 
planului bunului nostru asociat, căpitanul Dady O'Crab, 
cu ajutorul lui şi al câtorva prieteni de-ai săi... Nici nu mă 
gândesc să aştept măcar o zi în plus, căci, ai dreptate, 
acum trebuie să acționăm repede şi cu duritate... Dady şi 
prietenii lui sunt pregătiți... Azi-noapte, la Lucifer-Hotel, 
am luat ultimele măsuri. Aşadar, n-aş avea de făcut decât 
un semn. 

— Ah! Sun-Ray! oftă alderman-ul, oarecum liniştit şi 
neascunzându-şi admirația față de atâta îndrăzneală şi 
hotărâre de care el, cu siguranţă, ar fi fost incapabil. Eşti 
o fată fermecătoare şi o femeie extraordinară! Dar 
suprimarea rezidentului nu va fi de ajuns pentru a ne 
asigura securitatea. 

— Înţeleg, ripostă Day-Lily. Te referi la nepotul 
dumitale, Dick. Uiţi, deci, sărman prieten, că mâine mă 
voi duela cu el, chiar în locul în care l-am înfruntat pe 
maiorul Rowland, unchiul lui şi fratele dumitale? Şi un 
duel cu mine, ştii bine... 

— Da! Da! se grăbi să spună alderman-ul, pălind. 
Dar vlăjganul acela în negru. Uckrill? 

— Acela? De el se va ocupa Dady O'Crab, şi cu Dady, 
soarta îi este asigurată... 

— Dar Marasquin? 

— Robert şi Jonathan şi-au luat deja revanşa față de 
el, ieri. Dar vor insista să-ncheie complet socotelile cu 
el... Pe toți dracii! Mă faci să pierd timpul pălăvrăgind. 
Tocmai acum trebuie să mă întâlnesc cu ei, şi se apropie 
şi clipa în care va alerga Lucifer!... Pe mâine, dragul meu 
Adrian! Îţi voi face o vizită ca să te liniştesc pe deplin şi să 
ne facem micile noastre socoteli. Dacă Marea Expoziţie va 
arde în noaptea asta, să nu faci gălbinare focul nu va 
ajunge până în Poultry... 

Şi, răsucindu-se pe călcâie, Day-Lily, cu monoclul în 
ochi, îl părăsi pe grasul alderman care, la rândul său, se 
îndreptă spre tribuna municipală, cu pas lent şi calculat 


cu strictețe, spre a nu face să crească temperatura 
pântecoasei sale persoane. 

Regina tocmai îşi făcuse apariţia în tribună regală. 

După ce o salutase cu urale, mulțimea se potolea. O 
linişte adâncă se lăsase asupra tuturor acelor oameni 
care se pregăteau să urle. 

Până în acel moment, cursele alergate nu dăduseră 
naştere decât curiozității banale față de un spectacol 
obişnuit. Dar, pentru Marele Premiu al Expoziţiei, intra în 
joc mândria națională, căci primii doi competitori mai 
serioşi ai calului lui sir Japhet erau un armăsar din 
Louisiana, numit Libertad, în care americanii îşi puneau 
toate speranţele, şi o mică iapă franceză, Aubergine, ale 
cărei state de serviciu, puțin cunoscute, lăsau un câmp 
larg presupunerilor şi surprizelor. 

Chiar în acea dimineață, domnul cavaler de 
Blancanard se întâlnise cu soții Dupoteau la King's Cross 
Station, gara terminus a căii ferate Great Northern Line, şi 
cei trei compatrioți luaseră loc în acelaşi compartiment. 

În timpul călătoriei, cavalerul din Mans fusese cel 
care susținuse conversaţia, cu obişnuita lui volubilitate, 
uluindu-l pe expozantul jiletcilor-patrafir cu promisiunea 
de a-l face să obțină medalia de onoare prin intermediul 
alderman-ului Adrian Zephyr, viitor Lord-Primar, tutorele 
logodnicei sale. 

Dar comerciantul se revoltase față de lipsa de 
patriotism a cavalerului, când aflase că este mai hotărât 
ca niciodată să parieze pe calul lui sir Japhet, pe acel cal 
care furase numele jiletcilor sale din flanelă. 

În tot restul nopţii în care avusese loc petrecerea de 
la Lucifer-Hotel, creierul său funcţionase cu furie şi-şi 
spusese că datoria lui era să susțină mândria națională şi 
propria-i onoare pariind — şi pariind mult — împotriva lui 
Lucifer! 

Doamna Dupoteau, încă speriată de dispariția lui 
miss Mary şi a lui Miriam, nu găsise puterea de a 
combate aceste intenții imprudenţe. 


— Dar, domnule, îi spusese Dupoteau cavalerului ce 
Blancanard, eu nu-ţi voi imita greşeala. În viața mea n- 
am jucat, dar astăzi aduc douăzeci de mii de franci, nici o 
centimă mai puţin, în scopul de a-i miza toți Aubergine, 
iapa franceză! 

Domnul de Blancanard avea o mutră dispreţuitoare. 
"Douăzeci de mii de franci! Ptiu! Ce înseamnă asta?" 
părea să spună acea mutră... "Noi, în Mans, suntem mai 
grozavi!" În realitate, el se hotărâse să nu rişte o miză mai 
mare de o liră sterlină, adică douăzeci şi cinci de franci. 

Auzindu-l pe domnul Dupoteau vorbind despre 
intenția lui de a paria douăzeci de mii pe un cal, 
Cesarine, care până atunci nu luase parte la conversație, 
suspină adânc Dar nu avu timp să spună nimic, căci 
trenul ajunsese în gară. 

Coborârea din tren se efectuase fără incidente şi 
domnul de Blancanard, foarte aferat, de-abia se osteni să 
le salute pe cele şapte misses Elphinstone, a căror familie 
numeroasă călătorise în compartimentul alăturat celui în 
care se aflase el, fără ca inima lui să-i spună acest lucru. 

Era grăbit să meargă la grajdurile lui sir Japhet spre 
a constata starea bună a calului cu "great consequence", 
şi avea de gând să se folosească, pentru a obține liberă 
trecerea, de cunoştinţa lui cu doctorul lui Lucifer, 
cunoştinţă pe care o făcuse pe Leicester-Ship. 

Dar în timp ce blondele orfane şi a lor governess se 
duceau cu paşi mari spre cel mai apropiat restaurant 
(mimaseră totuşi ceva, în tren), în vreme ce domnul şi 
doamna Dupoteau intrau în mica biserică din Newmarket 
pentru a admira monumentele funerare ale lui George I- 
ul şi George al II-lea, precum şi al lui Frompton, dresor la 
curtea reginei Ann, — singurele atracții din zonă —, 
cavalerul nu reuşi în tentativa lui şi se pomeni refuzându- 
i-se, fără milă, intrarea în "equipage house" (grajdul) 
baronetului. 

Fu deci obligat, în ciuda îndrăznelii sale, să renunțe 
la intenţiile inițiale şi să se ducă, destul de jignit, direct 


spre terenul de curse, unde întâmplarea făcu să se 
întâlnească din nou, nas în nas, cu domnul Dupoteau. 

Dacă, fără a ţine seama de argumentele pe care el le 
susținuse, cei de la grajduri — "riding-masters" şi "groomi" 
se opuseseră să-l lase pe calul Lucifer să fie văzut de un 
străin, explicația era că, de două zile, oamenii de la 
grajdul lui sir Japhet Holover erau cuprinşi de o ciudată 
spaimă. 

Animalul pe ale cărui picioare urmau să se mizeze 
multe averi, părea să fie deosebit de nervos. Această 
surescitare a lui Lucifer coincisese cu sosirea a doi 
gentlemeni elin Londra, care aduseseră un bileţel scris de 
mâna baronetului, prin care le încredința, lor personal, 
misiunea de a veghea zi şi noapte asupra calului său, 
până în momentul cursei, şi le dădea celorlalți ordinul să- 
i asculte pe cei doi. 

Servitorii lui sir Japhet se înclinaseră în fața acestui 
ordin fără a se mira prea tare, căci îl ştiau pe lord destul 
de "lunatic". 

Dar noua atitudine a calului în care îşi puneau, ei 
înşişi, mari speranțe, deoarece sir Japhet urma să le 
împartă valoarea premiului, îi îngrijora foarte mult. 

Cu toate acestea, nici unul dintre ei nu remarcase 
coincidența pe care am semnalat-o. Noii-veniţi erau nişte 
camarazi mult prea buni şi nişte gentlemeni prea corecți 
pentru a putea fi bănuiţi. 

De altminteri, fiecare găsea explicaţii plauzibile 
pentru nervozitatea calului. Cei patru gentlemeni pe care 
i-am văzut, la bordul lui "Leicester-Ship”, alcătuind garda 
de onoare a lui Luci fer, exprimau, în legătură cu acest 
subiect, păreri foarte variate: 

— Apa din țara aceasta este sălcie şi nu-i place lui 
Lucifer, afirma cu gravitate cel care era tutorele lui. 

— Cred, mai curând, că-l supără căldura, răspundea 
medicul. 

— Sau, pentru că simte apropierea cursei, îşi dădea 
părerea antrenorul. 


— N-aţi ghicit, domnilor, intervenea valetul lui 
Lucifer. În acest anotimp iarba din Newmarket este 
populată de muşte, a căror apropiere îl incomodează şi-l 
calcă pe nervi. 

Totuşi, oricât de raţionale ar fi fost aceste ipoteze, 
domnii se înşelau. 

Purtările proaste ale sărmanului cal nu aveau drept 
cauză nici cursa apropiată, de care nu fusese înştiințat, 
nici apa, nici căldura, nici chiar muştele, ci regimul 
neobişnuit pe care i-l impuneau Robert Vaughant şi 
Jonathan Girle, noii săi slujitori. În timpul zilei, aceştia se 
descurcau astfel încât să-l țină la post, iar după venirea 
nopții îi condimentau ovăzul cu piper şi-i îndoiau apa cu 
rachiu de ienupăr. 

Şi asta, bineînţeles, în nişte proporţii calculate în 
mod judicios şi insuficiente pentru a-l înnebuni de tot şi 
prea repede pe bietul animal, dar care-l pregăteau lotuşi 
să suporte doza puternică pe care i-o păstrau, pentru 
ziua cursei, asociaţii lui Day-Lily. 

Dar cum îşi procuraseră Jonathan Girle şi Robert 
Vaughant autograful cu care îşi asiguraseră puterea de a 
administra grajdul lui sir Japhet? 

Într-un mod foarte simplu şi fără a-l deranja câtuşi 
de puțin pe "excentricul' baronet care, poate, nu s-ar fi 
pretat la combinațiile lor cu amabilitatea dorită. 

În cursul consfătuirii de la Lucifer-Hotel, la care 
asistase şi căpitanul Dady O'Crab, Day-Lily spusese: 

— Sir Japhet a mizat deja pe calul sau mai mult de 
două mii de lire sterline, întreaga lui avere, ceea ce 
constituie o imprudenţa. El este, totodată, unul dintre 
nobilii ce aparțin casei reginei şi care pot, într-una din 
zile, să fie de gardă la una din cele trei uşi de fier ale 
pivniței în care, în fiecare seară, este coborâtă vitrina 
blindată. 

lar căpitanul Dady O'Crab răspunsese: 

— Ți-am ghicit gândul, ticăloasă demnă de dispreț, 
fata mea dragă. Vrei să-l corupi pe baronet. Şi, pentru ca 


el să devină coruptibil, trebuie mai întâi să se ruineze, 
adică să piardă pariul. 

Intrarea în slujbă a lui Robert şi a lui Jonathan în 
grajdurile lui sir Japhet nu era decât începutul punerii în 
execuție a programului lui Day-Lily. 

Datorită talentelor sale de caligraf, Robert Vaughant, 
care mai făcuse şi multe altele în viața sa, imitase la 
perfecție scrisul nobleman-ului de a cărei prezență la 
Newmarket nu aveau a se teme, deoarece el era de 
serviciu la Buckingham-Palace, lângă suverana sa. 

Pe lângă toate acestea, norocul îi era propice 
tenebroasei asociații, căci Day-Lily aflase în ajun că sir 
Japhet avea să fie de gardă, la prima uşă de fier a 
subteranelor Crystal-Palace-ului, chiar în seara curselor 
de la Newmarket. 

Dar Day-Lily nu ştia şi că această coincidenţă nu era 
rodul întâmplării, ci rezultatul unor manevre făcute cu 
abilitate pe lângă regină, de către una dintre cele mai 
influente doamne de onoare ale sale: de către tânăra 
ducesă îndrăgostită în chip atât de ciudat de Mario, 
bătrânul cu fața distrusă de cicatrice. 

În noaptea precedentă, Robert şi Jonathan fuseseră 
nevoiți să-şi părăsească rapid postul, pentru a se duce la 
petrecerea de la Lucifer-Hotel. Dar avuseseră grijă să le 
administreze un narcotic puternic tuturor oamenilor de la 
grajdul baronetului şi nimeni nu le observase absența. 


Capitolul X - Beţia unui cal 


Clopotul de la incinta în care se făcea cântărirea 
jocheilor anunţase ieşirea concurenţilor, când nişte urale 
frenetice, izbucnind din partea de jos a tribunelor, se 
propagară rapid spre peluze. 

Sir Japhet, proprietar al acelui cal unic pentru care 
englezii pariau astăzi toți ca unul, tocmai apăruse pe cea 


mai înaltă banchetă a lojei sale. 

Pe el îl salută mulțimea. 

Este drept că sir Japhet era puţin palid, dar nici o 
trăsătură a chipului său nu-i trăda cumplita tensiune a 
nervilor. Cu asentimentul reginei, părăsise tribuna regală 
şi se pregătea să-şi aprecieze calul, doar cercetându-l cu 
privirea când avea să iasă de la cântărire, căci trecuseră 
mai multe zile de când nu-l mai văzuse. 

Unul câte unul, caii intrară pe pista cea mare, 
nechezând, executând volte, făcând apoi un mic galop de 
încercare. 

Acum, se aflau în linie cinci cai, printre care 
Libertad, americanul, şi Aubergine, iapa franceză al cărei 
jocheu purta o tunică albă cu mâneci roşii şi o caschetă 
aurie. 

Dar Lucifer lipsea. 

Văzând agitația ce se stârnise în interiorul incintei 
de cântărire, se putea ghici că minunatul campion englez 
crea dificultăţi la intrarea pe pistă. 

În cele din urmă, culorile albastru-deschis şi 
argintiu ale baronetului apărură pe deasupra capetelor. 

Lucifer trecu prin poartă ca o săgeată, se întoarse în 
scurt pentru a intra în rând, făcând să zboare bulgări de 
pământ în capul curioşilor ce se îmbulzeau lângă barieră, 
şi porni cu călărețul său într-un galop splendid, care-l 
făcu pe domnul de Blancanard să scoată un strigăt de 
admirație. 

— Ah! Mii de trăsnete! Ce cal! Pariezi împotriva mea, 
domnule Dupoteau? Între compatrioți, este inutil să-i 
facem să câştige pe bookmaker-i. 

Adevărul este că, văzându-l pe Lucifer atât de vioi, 
regreta că nu jucase decât douăzeci şi cinci de franci pe 
picioarele unui animal aşa de splendid. 

Cunoscătorii avuseseră un moment de surpriză, 
observând că grumazul calului lucea deja de transpirație; 
îşi dădeau bine seama că jocheul nu-şi stăpânea calul. 

O uimire dureroasă îl țintui locului pe sir Japhet, 


calm în aparență, dar devenit şi mai palid. 

Fiind un om abil, starter-ul dădu semnalul de 
plecare în momentul în care jocheul baronetului, purtat 
în continuare într-o alergare nebună, tocmai reuşise, 
printr-o curbă savantă, să-l aducă pe Lucifer la linie. 

Lucifer făcu un salt extraordinar şi luă imediat 
conducerea, cu pieptul la pământ, aplecându-şi capul 
până la picioare, câştigând în trei secunde zece lungimi 
față de Libertad, care era urmat de aproape de Auborgine. 

— Lucifer! Lucifer! se strigă în tribune. 

Iar peluza repeta acest nume cu strigăte de bucurie. 

— Ei, bine! insistă domnul de Blancanard, nu ai 
încredere în solvabilitatea mea, domnule vânzător de 
jiletci? Văd că nu mai pariezi! 

Domnul Dupoteau tremura pe picioarele lui groase. 
Făcuse cea mai grozavă nebunie din viața lui. Scos din 
fire de glumele cavalerului din Mans, pierzându-şi capul 
cuprins de febra generală, pariase pe iapă, cu zece la 
unu, nu numai cei douăzeci de mii de franci în bancnote 
pe care-i adusese, dar şi alți patruzeci de mii de franci în 
cecuri, în total şaizeci de mii de franci, pâinea 
bătrânețţilor sale. 

Dar numele unui Lucifer, un Lucifer cave nu era al 
lui, repetat pe toate tonurile de două sute de mii de guri, 
îi zbârnâia în urechi ca un strigăt de luptă. 

Acel om cumsecade îşi închipuia, cu adevărat, că în 
joc era onoarea Franței. 

— Domnule, îi răspuns — cavalerului, am mizat tot, 
absolut tot, cu excepția totuşi a zestrei soției mele, care 
nu-mi aparține. Dar dacă nu pot face nimic mai mult 
pentru țara mea, voi avea, cel puţin, în caz de înfrângere, 
mulțumirea de a nu mă fi îndoit de ea. Aţi putea spune 
acelaşi lucru? 

— Bravo! murmură domnul de Blancanard, ai vorbit 
cum se cuvine! Nu-mi purta pică, dragul meu compatriot. 
Eu am pus zece mii de lire pe Lucifer. Dacă va câştiga, 
aşa cum este probabil, vino să mă vizitezi în Mans. Îţi voi 


rezerva, pentru monologul patriotic, un loc la cafeneaua 
"Mica Polonie”. 

Între timp, pe acoperitul uneia dintre tribune se 
profilau pe cerul limpede patru siluete de bărbați. 

Desigur, locul acela era călduros, dar foarte bine ales 
pentru cineva care nu voia să piardă nici un detaliu al 
cursei şi care dorea să poată vorbi, fără a se teme de nişte 
urechi indiscrete. 

Făcându-şi rost de o scară pentru a ajunge la acel 
post de observație înalt, Day-Lily. Day O'Crab, Robert 
Vaughant şi Jonathan Girle îşi propuseseră tocmai acest 
dublu scop. Toţi patru, cu binoclul la ochi, urmăreau cu 
interes  peripeţiile  întrecerii de pe iarbă, purtând, 
totodată, o conversație însuflețită. 

— Măcar, întrebă Day-Lily, măcar imbecilii de 
grăjdari n-au bănuit nimic? 

— Nimic, răspunse Jonathan. Scrisoarea 
baronetului i-a convins pe deplin. 

— Cum a-ți procedat? 

— Aşa cum ne înțelesesem: fiind stăpânii tulului pe 
timpul nopții, l-am obişnuit cu gin diluat cu apă. Apoi, azi 
dimineaţă, la ora unsprezece, după ce i-am piperat copios 
ovăzul, Robert i-a dat să bea o găleată de gin amestecat 
cu rom, Puteţi vedea efectul! 

— O găleată de apă şi de rom! Cuptor al infernului! 
exclamă căpitanul, uluit. Ah! Nicely, soția mea 
necredincioasă şi mult-iubită, n-ar fi avut niciodată ideea 
generoasă de a-mi oferi un asemenea pahar cu grog... 
Sfâşia-mi-ar măruntaiele coarnele Satanei! 

— Hm! făcu Day-Lily, răspunzând ultimelor cuvinte 
ale lui Jonathan, efectul nu este concludent... trebuie să 
mai vedem... Aşa beat cum este, afurisitul ăsta de cal ar 
putea totuşi să ne joace o festă neplăcută. 

Într-adevăr, datorită eforturilor eroice pe care jocheul 
său le făcea pentru a-l menține pe pistă, Lucifer mergea 
încă bine şi avea şanse să câştige; cel puțin aşa se putea 
crede de către cei din tribune, care-l vedeau ținând mereu 


locul întâi. 

Dar călărețul, acoperit de transpiraţie şi de spuma 
însângerată a calului său, nu mai nutrea această 
speranță şi, dacă încă mai lupta, o făcea mai puţin 
pentru onoare, cât pentru a-şi salva viaţa, într-atât era de 
epuizat de săriturile înspăimântătoare ale acelui cal 
nebun. 

— O! Nu vă temeti, afirmă Jonathan Girle, cu un 
zâmbet sinistru, nu va ajunge întreg la capăt. 

Binoclul pe care până atunci Day-Lily îl ținuse 
încontinuu la ochi, fu lăsat o clipă în jos, căci — urmând 
calul lui sir Japhet — toți concurenții tocmai pieriseră din 
vedere, unul câte unul, la capătul pistei de iarbă, în 
spatele unui pâlc de pini pitici. 

Miss Sun-Ray avea mici picături de transpiraţie pe 
tâmple. 

— Şi dumneata, bătrâne Dady, îl întrebă, ce zici? 
Crezi că Lucifer ar putea câştiga? 

— Dacă cred una ca asta, burtă de căprioară! 
exclamă căpitanul. Dacă cred una ca-asta!... Ah! Sun- 
Ray, ticăloasă blestemată, adevărata mea prietenă, din 
partea unui asemenea bețiv te poți aştepta la toate 
surprizele neplăcute! Da, cred, să n-am parte de gin în 
ceruri! 

În fond, nu spusese asta decât ca s-o tachineze, iar 
ultima înjurătură era destinată să mascheze bucuria pe 
care o simțea făcând să turbeze puţin pe cea al cărei fals 
complice era. 

Dar această glumă nu-şi făcu întregul efect pe care-l 
aştepta, căci cavalcada depăşise pâlcul de copaci şi toate 
binoclurile îşi reluaseră urmărirea. Deodată, un blestem 
imens ieşi din două sute de mii de guri. 

Lucifer reapăruse şi încă mai conducea cursa. Dar 
calul lui sir Japhet îşi răsturnase jocheul în spatele 
păduricii de pini. 

Din postul de observaţie, Day-Lily lăsă să-i scape un 
suspin adânc de satisfacție. 


— Sir Japhet este-al nostru! jubilă complicea lui 
Adrian. 

Acum toți caii se apropiau de sfârşitul traseului. Se 
înscriau cu toată viteza pe linia dreaptă care trece prin 
fața  tribunei regale, urmărindu-l, la un număr 
considerabil de lungimi, pe Lucifer. Acesta, asemeni unui 
fantastic armăsar al apocalipsului, părea că nici nu mai 
atinge pământul, într-atât de înspăimântătoare îi erau 
salturile şi de vertiginoasă alergarea. 

După ce prima stupoare trecu şi înainte de a lua cu 
asalt incinta pentru cântăriri, ca orice mulțime care se 
respectă şi care a fost jefuită, oamenii îmbulziți pe peluză 
şi fierbând de mânie se buluceau la bariere spre a asista 
la sosirea cailor ce păreau a fi conduşi de Lucifer, al cărui 
nechezat ciudat semăna cu sunetul unei trompete. 

Era un moment de răgaz. 

Nu departe de potou, pe care calul alb fără călăreț îl 
depăşise ca un uragan, patronul "Darului de Nuntă” îşi 
flutura batista şi strigă, mai să-şi spargă plămânii: 

— Aubergine! Aubergine! 

Împotriva oricărei aşteptări, tunica albă şi roşie cu 
toca aurie sosea, într-adevăr. 

lapa franceză trecu prima potoul, distanțându-l pe 
Libertad, campionul american. 

Apoi sosiră, într-un vârtej, şi ceilalți cai, fremătând 
pământul cu o trepidare asemănătoare tunetului. 

Şi când totul părea că s-a terminat, se auzi un 
zgomot ca cel al unei tobe uriaşe, urmat de un fel de urlet 
fără nume, ce-i făcu pe toți să se înfioare. 

Era cel mai splendid dintre caii englezi care, 
repezindu-se, cu ochii înroşiți, acoperit de o spumă 
însângerată, cu capul aplecat, ca un berbec, se izbise de 
gardul de scânduri al tribunei juriului şi, cu fruntea 
zdrobită, îşi trâmbița horcăitul de agonie. 

Acest: epilog neaşteptat avu darul să potolească 
mulțimea. Moartea aceluia care, cu o clipă mai înainte, 
fusese idolul ei, o făcu să înțeleagă că ar fi nedemn să 


aleagă tocmai acea clipă, pentru a-l ataca pe baronetul 
ruinai, care fusese văzut coborând din loja sa şi ducându- 
se, împleticit, să-şi reia locul în cortegiul tinerei suverane. 

Poate că domnul de Blancanard, care nu jucase şi 
nu pierduse decât douăzeci şi cinci de franci, era singurul 
care nu era deloc partizan al iertării lui sir Japhet: îl 
consideră răspunzător pentru pierderea lui... 

Se agita că toți dracii, strigând că pierduse zece mii 
de lire, că era o înşelătorie aranjată dinainte, şi sperând 
să-şi atragă vecinii la o reclamă ţie în masă. Îi făcea rău 
mai ales să vadă bucuria soților Dupoteau, care-i sporea 
necazul... 

Într-adevăr, Celeste şi Cesarine nici nu puteau crede 
într-o fericire atât de mare. 

Şase sute de mii de franci! 

Şase sute de mii de franci! O avere — şi încă ce 
avere, pentru acei oameni cumsecade! — câştigată dintr-o 
aruncare a zarurilor! 

— Ah! Dragul meu compatriot, îi spunea cavalerului 
domnul Dupoteau, pe care norocul îl făcea deja spiritual. 
Ei, bine, îmi veți spune şi acum că în Mans sunteți mai 
grozavi? Îmi veţi permite să vă ofer, în amintirea acestei 
zile fericite, o duzină din flanelele mele tip patrafir? 

Acest exces de generozitate al expozantului nu-l 
făcea totuşi să neglijeze treburile serioase. 

Cesarine, pe care nouă situație o făcuse să le uite pe 
cele ale nopții precedente, pornise în goană, împreună cu 
soțul ei, către cei doi bookmakeri la care pariaseră. Şi 
numai după ce constatară, cu grijă, valabilitatea cecurilor 
ce le fuseseră remise, se hotărâră să plece, braț: la braț, 
îmbujorați ca nişte pătlăgele roşii şi plutind de fericire! 

Pe acoperişul tribunei, Day-Lily triumfa. 

Ruina baronetului, pe care o pusese la cale şi pe 
care o pregătiseră complicii săi, nu putea veni într-un 
moment mai potrivit ca acela. Contând pe ea, pariase şi el 
şi câştigase o sumă considerabilă, care avea să servească 
acum la coruperea lui sir Japhet însuşi. Conştiinţa 


lordului avea să fie cumpărată cu produsul ruinei sale. 

Sub efectul şocului suferit recent, sir Japhet, zdrobit 
şi zăpăcit, va ceda, cu siguranţă, în fața ofertelor pe care i 
le va face chiar în acea seară. 

— Îi avem la mână, repeta, şi este ca şi cum am avea 
deja şi soarele din vitrina blindată!... 

Day-Lily era totuşi o persoană înțeleaptă, purtând de 
minune costumul sexului tare şi având îndrăzneala 
acestuia, dar care nu renunțase pentru totdeauna la 
prudența şi şiretenia firească a adevăratului său sex, şi 
nu ignoră că neprevăzutul are întotdeauna un rol 
important într-o partidă de importanta celei care o juca... 

Împotriva oricărei aşteptări, un eveniment 
neînsemnat este uneori suficient pentru a face să dea 
greş treaba cea mai bine concepută şi cea mai bine 
pregătită. 

Se mai temea încă, vag, de acest neprevăzult... 

Atentă la toate, observase foarte bine că A.-E.-I.-O. 
Uckrill, omul acela îmbrăcat în negru care, de câtva timp, 
se afla prea des în drumul ei, nu apăruse astăzi la 
Newmarket. 

Or, în ajun, îl văzuse pe acelaşi Uckrill ieşind din 
Lucifer-Hotel împreună cu sir Franck şi cu Dick Crankle, 
şi înțelegea, tot atât de bine, că fostul rezident nu putuse 
petrece ziua aceea la Londra, unde rămăsese şi el, fără a 
întreprinde căutări insistente spre a-şi găsi fiica şi 
nepoata. 

În plus, Day-Lily nu uitase rolul jucat de Uckrill cu 
prilejul duelului său cu maiorul Rowland. 

Deoarece Uckrill era acum aliatul lui sir Franck, era 
probabil ca rezidentul să fie la curent cu împrejurările 
ciudate ale acelui duel şi să vrea să-şi răzbune fratele. 

Dintr-o clipă într-alta, era posibil ca sir Franck să-i 
ceară socoteală alderman-ului pentru trecut şi pentru 
prezent şi Day-Lily, neavând o încredere absolută în 
curajul grasului Adrian, se putea teme de o slăbiciune 
sau o prostie din partea lui, care ar compromite întreaga 


asociație. 

Şi mai era o împrejurare care-i producea îngrijorare: 
sora ei, Georgina, care în ajun se afla la bal împreună cu 
sir Franck, nu se întorsese în acea noapte la vila sa din 
grădinile Cremonei şi nu apăruse nici la cursele din 
Newmarket. 

Georgina se îndrăgostise de sir Franck — Day-Lily 
putuse constata prea bine acest lucru — şi de mai multe 
ori o amenințase pe Sun-Ray că-i va dezvălui fostului 
rezident din Nepal tot ce se urzea împotriva lui. 

Să fi pus oare Georgina în aplicare acea amenințare? 

Era posibil. 

Aşa că, fără a pierde timp, Day-Lily, urmat de Robert 
şi de Jonathan, se îndreptă către gară, şi în trenul care-i 
readucea la Londra în tovărăşia căpitanului Day O'Crab, 
îi făcu acestuia tot felul de recomandări, pentru ca fix la 
miezul nopţii să fie gata să acționeze şi să pornească 
jefuirea Crystal-Palace-ului cu ajutorul celor câțiva băieți 
buni pe care, după cum afirma, reuşise să-i racoleze în 
ultimele şase săptămâni. Asta, în eventualitatea — pe care 
era bine s-o prevadă — a unei neînțelegeri cu sir Japhet 
Holover de Over Peover. 

Cu orice preț, prin viclenie sau prin forță, trebuia să 
se termine totul chiar în acea noapte, şi să nu i se lase lui 
sir Franck timp să pună beţțe-n roate afacerii, în cazul în 
care ar fi descoperit-o. 

Cât despre sir Franck însuşi, trebuia ca Sauton să ia 
asupră-şi să-l lichideze cât mai curând şi, după toate 
aparențele, banianul nu se va lăsa rugat să o facă. 

Mai rămânea tânărul Dick. 

În ceea ce-l privea pe acesta, Day-Lily era convins că 
va termina uşor cu el, chiar a doua zi dimineaţă, când îl 
va avea la vârful spadei sale. 

Dar ceea ce miss Sun-Ray se feri totuşi să le explice 
acoliților ei, era faptul că, după ce-i va fi folosit pentru a 
scoate castanele din foc, ea avea de gând să se scape şi de 
ei, ca şi Sauton şi de alderman. Desigur, odată stăpână 


pe suma enormă reprezentată de diamantul pe care avea 
să-l subtilizeze cu ajutorul lor, se va grăbi să o depună la 
picioarele misteriosului Mario, a cărui sclavă devenise 
printr-o pasiune inexplicabilă şi care, absorbit, fără 
îndoială de cine ştie ce plan gigantic în legătură cu care 
rămânea mut, nici măcar nu binevoia să-şi plece o privire 
de recunoştinţă asupra devotamentului şi iubirii ei. 


Capitolul XI - Lovitura de pumnal Mahrat 


Mica burghezie din capitala Insulelor Britanice 
neputând merge la cursele din Newmarket din cauza 
cheltuielilor pe care le implica distanța până acolo, 
aleseseră — prin intermediul organizatorilor de festivități 
— aceeaşi zi pentru ascensiunea lui Lucifer, balonul 
domnului Batifold. 

Din păcate, această petrecere a fost ratată din toate 
punctele de vedere, nu din cauza aeronautului, 
compatriot al domnului Dupoteau, ci chiar din vina 
aerostatului său, deoarece învelişul de tafta al acestuia 
fusese deteriorat, în mai multe locuri, de către vameşii de 
la Boulogne-sur-Mer, care — ne mai aducem aminte, 
poate — avuseseră chef să desfăşoare cu totul nefericitul 
baron. 

A.-E.-I.-O. Uckrill rămăsese la Londra. 

Îi păsa de manifestarea sportivă tot atât de puţin cât 
de ascensiunea  aerostatică. Vedea apropiindu-se 
deznodământul şi lucrase toată ziua la conceperea unui 
plan de luptă, precum şi la strângerea, în mâinile sale, a 
tuturor firelor intrigii. 

Tocmai se reintorsese la căsuţa pe care o închiriase 
în grădinile Cremonei — casă al cărui spate dădea 
totodată spre boschetele locuinţei lui sir Franck Zephyr şi 
spre cele ale vilei Marchizei — când îl văzu venind pe 
căpitanul Dady O'Crab. Acesta, reîntors de la Newmarket, 


se grăbea să-i spună şefului său tot ceea ce ştia el însuşi. 

— Piele de anghilă! şefule, zise căpitanul intrând, 
treaba este programată pentru astă-seară. 

— Ce-mi spui nu e o noutate pentru mine, răspunse 
Uckrill. Nu ţi-o prevestisem, noaptea trecută, la balul de 
la Lucifer-Hotel? Fără a fi, ca dumneata, bătrâne Dady, 
confidentul lui miss Sun-Ray, mă gândeam că lucrurile 
au ajuns într-un punct în care acea ticăloasă nu le va 
mai lăsa să tărăgăneze. Deşi Sauton a reuşit să le 
răpească pe miss Mary şi pe cea pe care el o numeşte 
Miraida, dar pe care noi o cunoaştem sub adevăratul ei 
nume de Miriam, sceleratul are toate motivele să se 
teamă că rezidentul este prevenit, acum, de uneltirile 
sale. Cu toate precauţiile mele, miss Sun-Ray şi-a dat 
seama şi de supravegherea mea... Se simte demascată şi 
vrea să grăbească sfârşitul... Ei, bine! Bătrâne Dady, 
vreau să-ți dau o dovadă de mare încredere... 

— Piele de anghilă, zise căpitanul, foarte măgulit. Vă 
ascult, domnule. 

— lată! zise Uckrill. Pentru a potoli toate temerile lui 
Sun-Ray, este necesar ca eu să nu apar în nimic din lot 
ce urmează să se întâmple. Ea trebuie să mă creadă 
ocupat de cu totul altceva decât de afacerile sale. De 
altminteri, nici nu pot, cu adevărat, să mă ocup astăzi 
decât de sir Franck şi de căutarea celor două fete. Dacă 
diamantul reginei este amenințat, îmi pare rău, dar pe 
mine unul mă interesează mai ales miss Mary, fiica 
maiorului Rowland, veneratul meu stăpân... Dacă 
sărmana n-o fi murit deja, victimă a infamului Sauton, se 
află totuşi într-o cumplită primejdie, şi numai de ea 
trebuie să mă îngrijesc. Pe de altă parte, este drept ca 
dumneata să faci astfel încât tot ce este în legătură cu 
diamantul — tentativa aceasta de furt a lui Lucifer care 
urmează şi aibă loc în scara asta şi referitor la care Day- 
Lily ţi-a făcut confidențe, atât de prosteşte — să se 
întoarcă împotriva acestor scelerați şi să ai beneficiul 
unei capturări pe care, îmi închipui, ai pregătit-o... Îţi las 


deci în seamă conducerea afacerii. Dumitale îți revine 
misiunea şi onoarea de a le juca lui Sun-Ray şi bandei 
sale renghiul pe care-l merită. În seara asta vor fi 
absorbiți cu totul de treburile lor. Cât despre mine, cu voi 
profita de acest răgaz şi, cu ajutorul lui Dumnezeu, voi 
ajunge încă la timp la miss Mary. 

Dady O'Crab simţea că-i vine să se dea peste cap de 
bucurie. Dar era un om cu bun-simt: ştia că este frumos 
să te arăţi modest. 

Se mulțumi să-i jure lui Uckrill — condimentându-şi 
afirmaţiile prin multiple exclamații: "Piele de anghilă!" — 
că încrederea lui era justificată şi că se angaja să-i 
asigure libertatea de acțiune reținându-l pe Day-Lily şi pe 
complicii săi cât mai mult timp posibil. 

— Aţi dat de urma refugiului lui Sauton, smulge-i-ar 
Satana măruntaiele? întrebă. 

— Ca şi Pip şi ca mine, răspunse Uckrill, l-ai urmărit 
şi dumneata îndeajuns pentru a şti felul în care scapă şi, 
în ciuda activității mele, nici de ieri încoace n-am fost mai 
norocos. De foarte multe ori, fiind aproape în spatele lui, 
l-am văzut dispărând, fără a putea ghici unde intrase, în 
labirintul acela de străduțe din Commercial. Dar, în 
dimineața aceasta, mi-a venit ideea de a pătrunde în 
subteranele din Whimsical-City. 

— Aha! făcu Dady O'Crab. Şi ați descoperit ceva? 

— N-am descoperit nimic în ceea ce priveşte locul 
exact în care trebuie să le fi ascuns pe nepoata şi pe fiica 
lui sir Franck. Totuşi, împreună cu acesta şi cu tânărul 
Dick Crankle, care mă însoțeau în căutările mele, am 
întâlnit pe cineva care îmi pare a fi de bun augur, deşi 
este o întâlnire tristă! 

— Pe cine aţi întâlnit? 

— Am găsit-o pe Marchiză. 

— Pe sora lui Sun-Ray? 

— Chiar ca... şi în ce hal, biata Georgina, atât de 
drăguță! Căci, nimic de zis, este — sau, mai curând, era — 
o persoană cu adevărat demnă de admiraţie. 


— Să fi  murit?... Blestem asupra tuturor 
oamenilor!... Cu excepția noastră, domnule. 

— N-a murit, dar nici mult nu mal are... lată, pe 
scurt, ce s-a întâmplat: ieri, când sir Franck şi-a dat 
seama de dispariția fiicei şi a nepoatei sale, şi când, în 
mod logic, a tras concluzia că făptaşul era, cu siguranţă, 
Sauton, rezidentul — care o adusese la bal pe Marchiză şi 
n-o mai găsise nici la Lucifer-Hotel, nici la ea acasă — a 
fost cuprins de-o bănuială. Şi-a spus că sora lui Sun-Ray 
era, poate, de acord cu duşmanii lui, şi părea cu atât mai 
îndreptăţit să creadă asta, cu cât astăzi la prânz Georgina 
încă nu se întorsese acasă. 

— Fără îndoială, rezidentul se înşeală — interveni 
căpitanul — căci dac-ar fi aşa, Day-Lily ar şti acest lucru. 
Şi tocmai că — jur pe amintirea lui Nicely, soția mea 
necredincioasă şi mult-iubită — Day-Lily se crede, şi el, 
trădat de Marchiză. 

— Ceea ce-mi spui, Dady, am gândit şi eu după ce 
am discutat puţin cu sir Franck despre relaţiile sale cu 
frumoasa Georgina... După câte mi-a spus despre ea, 
impresia mea era că Georgina este o fată cumsecade, 
incapabilă de acțiunea pe care sora ei îi cerea s-o 
înfăptuiască... Dar această impresie s-a schimbat în 
convingere, când am văzut ceea ce mi-a fost dat să văd 
mai apoi. 

— Piele de anghilă! jupâne Andrew, mă faci curios. 

— Închipuie-ţi, Dady, că sir Franck, tânărul Dick şi 
cu mine, obosiţi de toate cercetările noastre zadarnice pe 
Commercial şi nemaiştiind ce să facem, ne hotărâsem să 
venim să cerem ajutorul Scotland-Yard-ului — ceea ce, 
între noi fie vorba, n-ar fi servit la nimic — când, 
ajungând pe Pretty-Lane, aleea subterană care ajunge în 
Bedford-Street, mi-a venit ideea să cobor încă o dală în 
galeriile prin care trecusem chiar în aceeaşi dimineaţă, 
fără să descoperim nimic anormal. Şi de câteva minute 
mergeam fără zgomot în bezna subteranului, când mi s-a 
părut că aud un geamăt înăbuşit, un glas de femeie atât 


de slab, încât a trebuit să ne ținem respirația ca să 
ascultăm şi să ne convingem că nu ne înşelasem. Îţi poţi 
imagina că aveam de ce fi emoționațţi. "Este ea: e fiica 
mea!" a strigat rezidentul. "E Mary!" a strigat, la rândul 
său, tânărul Dick Crankle... 

— Parcă şi ghicesc, jupâne Andrew, că nu era nici 
una nici alta, ci Marchiza, îl întrerupse Dady O'Crab. 

— Nu te înşeli, căpitane. Ghidându-ne după gemete, 
am ajuns curând, într-adevăr, lângă nefericita prin 
apropierea căreia trecusem de dimineață fără a o vedea şi 
care, în acea clipă, fusese fără îndoială leşinata, zăcând 
în întunecime, într-un colț a zidului, astfel încât nu 
avusese puterea de a ne chema... De data aceasta, după 
ce am făcut lumină, am putut s-o vedem, întinsă pe jos — 
şi, la început, n-am recunoscut-o, într-atât era de palidă 
şi de desfigurată. În jurul ei era o baltă de sânge şi, ceva 
mai încolo, pe pământul subteranului, urme însângerate 
ne arătau că reuşise să se târască pe o distanță de cel 
puțin 100 de metri, până când, total lipsită de forțe, 
ajunsese să leşine acolo... Primele noastre sentimente au 
fost amestecate: de bucurie şi de milă. Ar fi greu să 
descrii simțămintele care-l agitau pe sir Franck. Avea 
lacrimi în ochi... Marchiza!... Cum de se afla acolo?... Ce 
venise să facă într-un asemenea loc, şi cine putuse s-o 
aducă în aşa stare?... Pe lângă neliniştea noastră în 
legătură cu celelalte două fete pe care le căutam şi pentru 
care ne temeam de o soartă asemănătoare acestea erau 
întrebările care se înfățişau minţilor noastre, dar nişte 
întrebări fără răspuns, căci nici nu te puteai gândi s-o 
poți interoga. Sărmana nu era în stare; să scoată nici o 
vorbă... În clipa în care ajunsesem lângă că, leşinase din 
nou... 

— Coarne de soți înşelați! nu se mai putu abține 
căpitanul să ocărască. 

— Era încă în rochia ei de bal, continuă Uckrill, dar 
în ce hal, sărmana! Şi trebuia să deducem că venise acolo 
direct, când plecase, în noaptea precedentă, de la Lucifer- 


Hotel, şi că în aceeaşi noapte, fusese lovită de un asasin... 
În timp ce o transportam — căci nu puteam să o lăsăm să 
moară acolo — aceste deducții se întăreau în mintea mea 
şi, deodată, mi s-a părut că am descoperit cheia 
misterului... Aici era din nou amestecat Sauton! 

— Canalia! O fată atât de frumoasă! lertaţi-mă, 
jupâne Uckrill, că vă întrerup, dar accept să plătesc o 
amendă reverendului Barlow pentru a avea plăcerea să-i 
urez acestui Sauton toate flăcările iadului şi lovitura de 
trident care-l va azvârli în cazanul cel mare! 

— Dovada că făptaşul era, într-adevăr, Sauton, 
continuă Uckrill, am căpătat-o când, după ce am adus 
aici — cu trăsura lui Jim, care tocmai trecea pe Bedford- 
Street — trupul în nesimţire al bietei Marchize, am văzut 
rana ei: o lovitură de pumnal sub sânul stâng, la două 
degete de inimă, făcuse în pieptul alb al nenorocitei o 
plagă oribilă. La vederea rănii, rezidentul nu a ezitat şi 
numele lui Sauton i-a venit pe buze: "Arma care a lovit 
această femeie este un pumnal mahrat otrăvit. Nimic nu o 
poate salva pe această sărmană fată, efectul veninului 
este mult prea avansat. Credeţi că este leşinată, însă ea 
doarme... Dar cu câteva ore înainte de a muri, se va trezi 
din cauza unei crize de dureri... în acea clipă, vom putea, 
eventual, să-i punem întrebări... Nu trebuie s-o părăsim 
nici o secundă... Dacă Sauton este cel care a lovit-o, este 
important să ştim şi pentru ce." lată situația în care ne 
aflăm, încheie Uckrill. Deoarece somnul Georginei va 
dura multe ore, i-am lăsat lângă ea pe sir Franck şi pe 
tânărul Dick şi m-am ocupat, bătrâne Dady, de afacerea 
Koh-i-noor-ului, al cărei deznodământ ştiam că va trebui 
să aibă loc astă-seară... Dacă nu puteam cere nimic 
Lordului Chief-Justice în vederea protejării rezidentului, 
m-am gândit că nu acelaşi lucru se aplică diamantului 
reginei, tată, aşadar, un document legal pe care l-am 
obținut de la Lordul Chief-Justice şi care-i dă pentru astă- 
seară, celui care-l poartă, puteri depline față de orice om 
al legii, ofițer sau subordonat de poliție, de care s-ar face 


simțită nevoia. Acest document ţi-l înmânez, iar această 
putere ţi-o deleg. Eu rămân acum lângă Marchiză de pe 
ale cărei buze voi avea, poate, posibilitatea să culeg o 
informatic importantă... Cât despre dumneata, iată-te 
stăpân, pentru o noapte, asupra capitalei Angliei. 
Foloseşte-ți bine puterea! 

— Servi-mi-ar de grog sudoarea celor pedepsiţi în 
infern! — răspunse Dady O'Crab uluit — dacă, având 
autoritatea pe care mi-o dați, nu reuşesc să pun mâna pe 
toată banda asta de ticăloşi care v-au făcut atâtea griji, 
domnule, în legătură cu cei pe care-i iubiți! lar pentru ce 
aveţi de făcut, la rândul dumneavoastră, vă urez succes! 

Cu inima plină de mândrie, căpitanul îşi luă rămas 
bun de la şeful său, spre a se duce cât mai repede la Day- 
Lily, cu care-şi dăduse întâlnire, căci se apropia noaptea, 
şi nu era timp de pierdut. 

Cu adevărat, documentul pe care i-l înmânase 
Uckrill şi care-i conferea o autoritate atât de mare nu 
avea să-i fie inutil. 

Aşa cum se înțelesese cu miss Sun-Ray, prevăzând 
cazul în care, pentru a fura Koh-i-noor-ul, s-ar pune în 
aplicare planul său, căpitanul luase legătura, de câteva 
săptămâni, cu câţiva dintre prietenii lui. Aceştia urmau 
să creeze o puternică diversiune, în mai multe puncte ale 
Hyde-Park-ului, în vreme ce el însuşi, împreună cu Day- 
Lily, Robert şi Jonathan ar încerca să ajungă la vitrina 
blindată. 

Intenționase să  adoarmă în felul acesta, 
neîncrederea celor al căror fals complice era, şi să-i aducă 
în situaţia în care să fie prinşi în flagrant delict de atentat 
la diamantul reginei ceea ce ar fi permis arestarea 
ticăloşilor. 

Cu toate acestea, până acum mintea căpitanului 
fusese obsedată de o îndoială: prietenii cu care se 
înțelesese şi a căror colaborare şi-o asigurase 
promițându-le o recompensă mulțumitoare, erau, de fapt, 
tovarăşi de pe vremea vieţii sale aventuroase, dintre acei 


"Gentilomi ai Nopţii”, pirați ai Tamisei, al căror şef temut 
şi respectat fusese cândva şi care, într-adevăr, îl ascultau 
fără a se lăsa rugați, când era vorba de dat vreo lovitură, 
dar despre care ar fi fost imprudent să afirme că sunt de 
o cinste scrupuloasă. 

Să dai drumul, noaptea, printre bogăţiile din Marea 
Expoziție, unor astfel de oameni, era o treabă cam 
riscantă. Dady O'Crab ştia bine acest lucru, căci nu toți 
erau convertiți, aşa ca el, nici nu se înscriseseră, pentru 
a-şi face iertat trecutul, la reverendul Barlow de la White- 
Friars, ca membri ai Societăţii împotriva Înjurăturilor. 

Documentul pe care i-l înmânase Uckrill îl liniştea 
pe deplin. 

Pentru a-i înşela şi mai bine pe Day-Lily şi pe acoliţii 
săi, avea să se folosească şi în continuare de acei oameni 
cumsecade, dintre care mulți le erau cunoscuţi, dar, spre 
mai mare siguranţă. Îi va încadra cu câţiva funcţionari ai 
serviciului afacerilor curente care, deghizați şi 
amestecându-se printre ei, vor asigura, printr-o 
vecinătate cinstită, corecta punere în aplicare a planului 
său. 

Şi aşa se face că, după ce în acea seară porțile Hyde- 
Park-ului au fost închise, ca de obicei, paznicul şef care-şi 
făcea rondul înaintea căderii nopții, scotocind cu privirea 
tufişurile şi dând ocol clădirilor, rămase uluit văzând 
silueta întunecată a unui personaj care, nepărând c-ar 
vrea să se ascundă, se plimba în fața lui, cu mâinile în 
buzunare. 

— Hei! Amice! strigă, văd că te-ai lăsat închis în 
parc! 

Bărbatul se întoarse şi veni spre el. 

— Bună seara, domnule Braud! 

— Ei, poftim! zise paznicul-şef, recunoscând glasul şi 
mirându-se foarte. Eşti chiar dumneata, domnule Pip? 
Cum se face că te afli aici? 

— Precum spui, m-am lăsat închis... 

— Dinadins? 


— Dinadins! 

Deşi îl cunoştea pe Pip, domnul Braud se simți puțin 
încurcat. 

— Linişteşte-te, îi spuse Pip, zâmbind la vederea 
îndoielii pe care o citea, ca într-o carte deschisă, pe chipul 
paznicului-şef. Nu mă aflu aici nici pentru a-ți lua locul, 
nici pentru a-ți atrage necazuri, domnule Braud. Am 
venit, dimpotrivă, pentru a-ți oferi prilejul de a-i face 
Maiestăţii Sale Reginei un mare serviciu!... De altminteri, 
iată un document care, dacă este nevoie, îți va dovedi că 
este vorba de treburi serioase. 

Vorbind astfel, îi arăta gardianului ordinul înmânat 
de Uckrill lui Dady OCrab şi care purta semnătura 
Lordului Chief Justice. 

După ce-l citise la lumina lanternei sale, domnul 
Brand salută plin de respect. 

— Ce aveți să-mi cereți, domnule Pip? întrebă. 

— Cheia porții de la grilajul mare al parcului. 

Domnul Braud tresări... Dar ordinul Lordului Chief 
Justice era formal. 

— În plus, adăugă gentlemanul Pip, legănându-se pe 
picioarele sale scurte, când voi deschide acea poartă 
pentru a lăsa să intre patru persoane, printre care se va 
afla şi numărul 2, căpitanul Dady O'Crab, simpaticul 
blasfemator pocăit şi incorijibil, te vei repezi la acele 
persoane ca pentru a le bara trecerea. Căpitanul te va 
apuca de gât, te va trânti la pământ, te va lega fedeleş, şi- 
ți va lua cheile de la celelalte porți, toate acestea fără a 
uita să înjure... Te vei preface că opui rezistenţă, dar vei 
avea grijă să fii cât mai slab. 

Domnul Braud îl privi pe Pip cu o profundă mirare. 

— Fără alte explicaţii, dar pentru a te linişti şi mai 
mult, află că este vorba de o afacere condusă de numărul 
Su 

— Domnul Andrew? 

— El însuşi. 

— Ei bine! Atunci e-n ordine. Dacă este amestecat şi 


domnul Uckrill, nu mai obiectez, fu de acord domnul 
Braud. Voi asculta orbeşte. 

— Foarte bine! spuse Pip. Treaba este programată 
pentru miezul nopții. Până atunci dau o raită. 

Pătrunse printre tufişuri şi se îndreptă către un 
anumit punct al grilajului, unde Dady O'Crab îl aştepta, 
pe afară. 

— S-a făcut, bătrâne Dady, îl anunţă. lată-ţi 
zdreanța de hârtie. 

Şi, printre bare, îi înapoie împuternicirea Lordului 
Chief Justice, pe care căpitanul i-o încredințase cu câteva 
clipe înainte, pentru a o folosi aşa cum am văzut. 


Capitolul XII - Vitrina blindată 


Era în jur de orele unsprezece. 

Cam la acea oră, Dady OCrab se întâlnea cu Day- 
Lily, Robert şi Jonathan, în colțul străzii Oxford. 

Miss Sun-Ray părea să fie sub efectul unei puternice 
enervări şi nu avea stăpânirea de sine obişnuită. 

Dady O'Crab îşi dădu seama de asta după felul 
brusc în care înainta spre el şi după nervozitatea cu care- 
i strânse brațul — gest care-i smulse un blestem 
înspăimântător. 

— Ai aflat vestea, căpitane? 

— Ce veste, dulce scelerată? 

— Sir Japhet s-a sinucis chiar în trenul regal cu care 
se întorcea de la Newmarket! Şi s-a ales praful de planul 
meu de substituire a diamantului. 

— Pe măruntaiele tuturor regilor! ocări căpitanul. 
Iată, într-adevăr, o ştire neplăcută! 

Day-Lily continuă: 

— Trebuie să recunosc că ideea mea era mai puțin 
bună decât a dumitale, căci se baza pe viața unui om pe 
care l-am împins la disperare! Aşa încât, acum, totul 


depinde de dumneata. Socotisem că voi reuşi prin 
viclenie, dar m-am convins că va trebui să folosim forța... 
La urma urmei, ruina lui sir Japhet tot ne-a fost bună la 
ceva, pentru că astă-seară, de gardă la Lucifer nu vor fi 
decât două persoane, în loc de trei. Aşa că totuşi în seara 
aceasta vom acționa. Oamenii dumitale sunt gata? 

— Nu aşteaptă decât semnalul, draga mea. Tânărul 
gentleman Pip — un şnapan simpatic şi un foarte drag 
prieten al meu — se află la ora asta în interiorul parcului, 
gata să ne deschidă intrarea de la Grosvenor-Gate, a cărei 
cheie a reuşit să şi-o procure... Odată înăuntru, cunosc 
un mijloc prin care să-i fac să intre şi pe ceilalți şi — 
grădini de trandafiri ale iadului! — te rog să mă crezi că 
sunt nişte oameni hotărâți. 

— Câţi sunt? 

— Patruzeci, nu mai mulți, împărțiți în cinci grupuri, 
fiecare la câte una din porţile pe care li le vom deschide şi 
care, pentru a-şi face curaj, precum şi spre a nu trezi 
bănuielile oamenilor de la Scotland-Yard, beau acum, 
cuminţi şi fără a părea că se cunosc între ei. În bodegile 
de pe South-Andley-Street. Nu va trebui decât să mă fac 
văzut în compania dumitale, pentru a-i înştiința că a sosit 
momentul. 

— Ei bine! zise Day-Lily, nu trebuie să mai stăm pe 
gânduri. Hai să mergem imediat. Robert şi Jonathan vor 
rămâne aici, de pază, şi vor veni să ni se alăture, peste o 
jumătate de oră, la intrarea de la Grosvenor-Gate. 

— Piele de anghilă! Sun-Ray! Să-i dăm drumul, ce 
dracu! Este o adevărată plăcere să vezi o ticăloasă atât de 
hotărâtă ca dumneata şi cred, pe coarnele domnului 
Putifar, că peste o oră vom avea diamantul... Ah! Mă 
gândeam eu că planul meu este cel mai bun, dar nu 
spuneam nimic, ca să nu te jignesc. Dar văd că am făcut 
bine că mi-am luat dinainte toate măsurile... Te bizuiai pe 
complicitatea lui sir Japhet. Şi sir Japhet a murit... Eu, 
dimpotrivă, pentru a intra în pivnițe, contam pe isteții 
nea şi pe dimensiunile mici ale domnului Pip. Spre 


ruşinea mea, avortonul acesta a putut să facă ceea ce eu 
n-aş fi reuşit. 

— Ce anume? întrebă Day-Lily, în timp ce mergea 
alături de căpitan. 

— Un lucru fără de care, sir Japhet fiind mort, 
dumneata şi cu mine n-am fi avut nici o şansă de a 
ajunge vreodată până la vitrina blindată. A pătruns la 
arhitectul Palatului de Cristal şi i-a furat planul pivniţelor. 
Burtă de alderman! — şi cea a lui Adrian Zephyr este 
remarcabilă, nu-i aşa?... Cu ajutorul acestui plan al 
pivniţelor, ne va fi uşor să găsim intrarea lor. Aceasta se 
deschide în exteriorul zidurilor, în spatele tufişurilor de la 
Concert-Hall. 

Day-Lily avea deja această informație, pe care o 
obținuse de la Mario, omul cu fața plină de cicatrice... 
care, la rândul său, o căpătase — probabil — de la una 
dintre ducesele sale... 

Dar Day-Lily nu vorbea nimănui despre Mario şi nu 
socoti necesar să-i dezvăluie lui Day O'Crab faptul că ştia 
tot atât de multe ca şi el; se mulțumi să-l urmeze de 
acum înainte în tăcere, în tavernele în care se aflau 
prietenii căpitanului şi oamenii poliției, deghizați, pe care 
li-i alăturase. 

Suna miezul nopţii când Dady O'Crab şi Day-Lily, 
reîntorşi la Grosvenor-Gate, îi găsiră acolo pe Robert şi pe 
Jonathan... 

Începând din acea clipă, evenimentele aveau să se 
desfăşoare repede, mai repede decât ar fi dorit miss Sun- 
Ray, dacă ar fi putut bănui încotro se îndrepta şi că se 
apropia de înfrângere, în momentul în care se credea atât 
de aproape de succes. 

Aşa cum anunţase Dady O'Crab, gentlemanul Pip 
deschise grilajul din Grosvenor-Gate, şi domnul Braud, 
paznicul-şef, se lăsă să fie legat fedeleş de către căpitan, 
fără prea multă rezistenţă, potrivit înțelegerii. 

I se luară cheile celorlalte porţi care, după ce fură 
deschise la rândul lor, permiseră intrarea câte unui grup 


de bărbați cu mutre suspecte, de natură să inspire o 
deplină încredere lui Day-Lily, lui Robert şi lui Jonathan. 

Conform ordinelor pe care Day-Lily li le repetă pe 
şoptite, aceşti oameni trebuiau să se împrăştie în toate 
zonele Expoziţiei, iar la un semnal dat, să incendieze şi să 
jefuiască, abătând astfel atenția paznicilor însărcinați cu 
supravegherea zonelor din preajma pivniţelor. 

Apoi, mica trupă alcătuită din Pip, Dady, Day-Lily, 
Robert şi Jonathan se îndreptă către boschetul pe care 
căpitanul îl indicase adineauri ca fiind cel ce ascundea 
intrarea în subterane. 

După ce uşa ce masca acest boschet a fost forțată, 
potrivit tuturor regulilor artei, de către doi tovarăşi ai lui 
Robert şi Jonathan, experți în astfel de operații, intrară 
cu toţii fără zgomot sub bolta întunecoasă şi înaintară pe 
dibuite, fiecare ținând mâna pe spinarea celui din fața sa. 

Deodată, stătură locului... 

Day-Lily, care mergea în față, se oprise brusc, uimit 
de spectacolul ciudat ce se oferea privirilor sale: o sală 
mare circulară şi cu o boltă înaltă, ca interiorul unei 
biserici, dar în care tabernacolul era înlocuit prin vitrină 
blindată, flancată de cele două coloane ale ascensorului 
care, zilnic, o făcea să urce din nou la lumină. 

O lampă, ascunsă în partea de sus a vitrinei, îşi 
trimitea, cu ajutorul unui reflector, întreaga lumină 
asupra Ochiului-lui-Shiva, ale cărui fațade străluceau în 
mijlocul tenebrelor. 

În jurul vitrinei erau dispuse trei paturi de 
campanie, alcătuind cele trei vârfuri ale unui triunghi 
echilateral. 

Pe unul din paturi dormea unul din paznici, ţinând 
în mână spada scoasă din teacă: pe al doilea, un altul 
lungit, părea adâncit într-o lectură, iar pe al treilea — cel 
care probabil ar fi trebuit să fie ocupat de sir Japhet — nu 
se afla nimeni. 

La urma urmei, gura lumii şi imaginaţia gazetarilor 
amplificaseră foarte mult importanţa porților de fier care, 


în realitate, nici nu existau. 

Săbiile paznicilor era singurul fier care s-ar fi putut 
interpune între improbabilii atacatori şi diamantul 
reginei. 

În acea noapte nu existau decât două "porţi" de fier, 
adică două spade. 

Ceea ce urmă, fu fulgerător. 

Robert şi Jonathan, cu pumnalul ridicat, se avântară 
către cei doi paznici, crezându-se urmați de gentlemanul 
Pip şi de căpitanul Dady O'Crab, în vreme ce Day-Lily, 
care nu voise să lase acea grijă în seama nimănui, se 
grăbea să pună stăpânire pe zeul Sikhs-ilor... Koh-i-noor- 
ul! Muntele de lumină!... 

Dar, chiar în acea clipă, căpitanul Dady O'Crab 
slobozi o  înjurătură formidabilă, şi Robert, ca şi 
Jonathan, se pomeniră apucaţi de guler şi dezarmaţi de 
mâinile experte ale falşilor băieți buni ai căpitanului: 
prinşi în flagrant delict! 

Deoarece unul dintre paznici acoperise lampa — aşa 
cum avea ordin să facă în caz de atac — diamantul se 
stinsese. 

— Scormoni-i-ar coarnele Satanei şalele reverendului 
Barlow! exclamă deodată glasul dezamăgit al bravului 
căpitan. Piele de anghilă! Piele de anghilă! Ticăloasa mi-a 
alunecat printre degete! 

— Şi mie! i se alătură vocea lui Pip. 

Într-adevăr, dintr-un salt, amândoi se repeziseră 
spre miss Sun-Ray, dar se izbiseră unul de altul, 
nereuşind să prindă altceva decât vidul... 

Cât despre domnul Braud, paznicul-şef, acesta 
aduse lumină, dar din întuneric nu se iviră decât nişte 
mutre dezumflate. 

Day-Lily dispăruse cu uşurinţa şi fluiditatea unui 
duh. 

Şi dacă nestemata suveranei, nepăsătoare față de 
primejdia prin care trecuse, se odihnea în continuare pe 
pernă să de satin alb, multiplicându-şi văpăile irizate prin 


lentilele de cristal ale vitrinei luminate din nou, dacă 
Marea Expoziţie Universală nu mai era amenințată de nici 
un pericol, cel puțin pentru moment, nu acelaşi lucru se 
putea spune despre vieţile omeneşti pe care bandiții le 
țineau în puterea lor, deoarece Day-Lily, sufletul 
dăunătoarei asociaţii, era în libertate. 

— Blestemat să fie! spuse căpitanul când, o oră mai 
târziu, se afla în prezența lui Uckrill, povestindu-i 
aventura. Blestemat să fie! Asta, jupâne Andrew, este o 
lovitură a iadului, sau dacă nu-i aşa, sunt de acord să 
dorm câte zile oi mai avea, între Satan şi nevastă-sa!... 
Poftim ce am realizat! Eu, care contam pe aruncarea asta 
de năvod, pentru a-mi încununa cariera şi a mă retrage 
dintr-o meserie ce mă împinge să înjur fără pauză şi în 
care compromit pâinea uscată a bătrâneţilor mele! De 
vreme ce toate blestemele mele de astăzi nu mi-au ajutat 
să pun mâna pe scelerata aia de Sun-Ray — pe ştreangul 
tuturor spânzuraţilor de la Newgate! — va trebui să i le 
plătesc lui Barlow, şi suma va atinge o cifră atât de 
fabuloasă, încât voi muri pe paie înainte de-a putea s-o 
achit... sau, dacă nu-i aşa, Satana să mă... Adică: Piele 
de anghilă! Piele de anghilă! 

Dar, spre marea lui mirare, Uckrill nu-i făcu 
reproşuri. Dimpotrivă, chipul bunului A.-E.-1.-O. Uckrill 
se lumină de un zâmbet. 

— Consolează-te, căpitane, îi spuse. Răul nu este 
decât pe jumătate făcut, căci ai reuşit să-i prinzi pe 
Robert şi pe Jonathan, să stabileşti vinovăția lui Sun- 
Ray, să împiedici furtul diamantului... În afară de asta, 
dându-le o ocupaţie acestor ticăloşi, mi-ai permis, mie, să 
acționez la rândul meu: să acționez în linişte! Şi sunt în 
măsură să-ți dau o veste bună. 

— Aha! Ia povestiți-ne, jupâne Andrew... 

— Îţi aminteşti ce-ţi spuneam în legătură cu 
Marchiza... că este o fată cumsecade, incapabilă — după 
părerea mea — de o faptă rea? 

— Da! Da! Piele de anghilă! Cu chipul acela de înger, 


nu putea avea un suflet de demon... ca sora ei Sun-Ray, 
de exemplu, care este şi ca o ființă frumoasă, dar a cărei 
răutate i se poate citi uşor în ochi. Dar cum se simte, 
acea sărmană Georgina? 

Faţa lui Uckrill se întunecă. 

— Sir Franck, tânărul Dick, miss Mary şi Miriam se 
roagă, în clipa de față, lângă patul ei de moarte. 

Cu pioşenie, căpitanul îşi scoase pălăria şi şopti, 
emoționat, câteva cuvinte: 

— Păcat... fată frumoasă... piele de anghilă! 

Apoi, acoperindu-şi din nou cu pălăria fruntea 
pleşuvă, adăugă: 

— la te uită! Ia te uită! Va să zică le-aţi regăsit pe 
cele două micuţe? Pariez zece blesteme contra douăzeci 
de shillingi că ea, sărmana Marchiză, este cea care v-a 
ajutat să obţineţi acest rezultat fericit, aşa-i, jupâne 
Andrew? 

— Şi ţi-ai câştiga pariul, Dady, răspunse Uckrill. 

Apoi, pe scurt, îi aduse la cunoştinţă căpitanului ce 
se întâmplase în timpul absenței sale. 

Aşa cum prevăzuse sir Franck, Georgina — după ce 
rămăsese încă aproape două ore într-un fel de letargie — 
se trezise din acel prim somn de moarte, provocat de 
arma otrăvită care o lovise. 

Mai întâi fusese chinuită de o criză cumplită, 
frumoasa ei tinerețe zbătându-se cu disperare la 
apropierea nopții definitive, şi Uckrill, care, cu toată 
tristețea acelui spectacol, nu-şi abandonase ideea de a o 
face să vorbească, pierduse speranța să poată obţine de la 
ea relatarea împrejurărilor în care fusese rănită de 
Sauton. 

Căci Sauton fusese autorul acestei crime. Nu exista 
nici o îndoială, nu numai datorită naturii rănii, ci şi 
pentru că printre tipetele pe care i le smulgea durerea, 
numele hindusului revenea fără încetare pe buzele ei, şi 
fiindcă în delirul său, cu ochii măriți de spaimă, sărmana 
vedea — credea că-l vede — pe banian sărind asupra ei, cu 


pumnalul ridicat!... 

Cu toate acestea, puțin câte puţin, nefericita 
Georgina sfârşise prin a se calma şi, recunoscându-l pe 
sir Franck care o ținea de mână şi se apleca îngrijorat 
asupra ei, îi zâmbise printre lacrimi. 

Apoi, printr-un efort eroic, sau mai curând printr-un 
miracol datorat iubirii ei pentru rezident, reuşise să 
vorbească, abia şoptit, şi să implore să fie dusă fără nici o 
clipă de întârziere în acelaşi loc în care, de dimineaţă, 
fusese găsită scăldată în propriu-i sânge, şi-i jurase lui sir 
Franck că-l va conduce la intrarea bârlogului în care 
Sauton, ajutat de Robert şi de Jonathan, le dusese pe 
Mary şi pe Miriam. 

Îi văzuse pe Sauton şi pe complici săi traversând 
grădina şi ducându-şi prada. În timp ce-l aştepta pe 
Franck la balul de la Lucifer-Hotel, pe terasă pe care-i 
dăduse întâlnire... 

Fără a înţelege ce se putuse întâmpla, ghicise că era 
vorba de o răpire şi se repezise pe urmele lor, foarte 
hotărâtă să afle unde se duceau, pentru a se întoarce să-l 
înştiințeze pe rezident. 

Şi într-adevăr, pornind cu curaj în urmărirea lor, 
prin subteranele din Whimsical-City, descoperise secretul 
ascunzătorii lui Sauton. Dar tocmai atunci, banianul, 
observând că ea îl urmărise, se întorsese din mers şi o 
lovise. 

Dispoziţia locurilor, amplasamentul exact al intrării 
în bârlogul lui Sauton îi rămăseseră întipărite în minte, 
şi-acum — va fi fericită să moară, deoarece moartea ei 
putea aduce fericirea lui sir Franck, ajutându-l să le 
găsească pe ființele dragi pe care le plângea. 

— Căci acum nu mai sunt nevoită să tac, spunea 
sărmana fată, şi pot să-ți dezvălui străfundurile inimii 
mele, o! Iubit prieten! Ţie, a cărui prietenie a fost ca un 
balsam pentru toate durerile; ție, pe care te iubeam şi pe 
care voiau să mă silească să te trădez. Nu te întrista! Nu 
pierd mare lucru murind. Viața mea nu era decât tristețe 


şi spaimă. Să fiu a ta, să fiu iubită de tine, iubită cu o 
dragoste ca cea pe care ţi-o port!... Aveam presentimentul 
că aşa ceva nu era posibil. Dar puteam să-ți închin 
devotamentul meu, şi Dumnezeu a îngăduit ca această 
dorință să-mie fie îndeplinită. Acum nu mai doresc nimic 
altceva... 

Sir Franck o ascultase cu o înduioşare neînchipuit 
de mare pe acea ființă adorabilă, pe care ar fi iubit-o, 
dacă inima lui, atât de greu încercată, ar mai fi fost în 
stare de o altă iubire decât cea pentru amintirea Nowlei, 
şi care îi sacrifica viața ei cu atâta simplitate şi cu o 
asemenea generozitate. 

Văzând-o în starea aceea jalnică, sir Franck ezita să- 
i îndeplinească rugămintea, impunându-i încă o oboseală 
cumplită, oricât de imens i-ar fi fost interesul pentru 
călătoria pe care îl îndemna s-o facă. 

Dar Georgina insistase: 

— Nu te gândi la mine, te implor, bunul, nobilul meu 
Franck. Eu sunt condamnată, nimic nu mă mai poate 
salva. Ezitând, le pierzi, poate, pe Mary şi pe Miriam, căci 
cel care m-a lovit şi care le ține în puterea sa este un 
fanatic: cu siguranță nu le va ierta... Cine ştie dacă, 
măcar, mai este încă timp!... Grăbeşte-te! Grăbeşte-te! 
Puterile mă părăsesc, şi peste o clipă s-ar putea să fie 
prea târziu. 

Înnebunit, rezidentul nu ştia ce să facă. Dar Uckrill 
nu voia să asculte mai multe. La ordinele sale, trăsura lui 
Jim rămăsese în fața vilei lui sir Franck. 

Ajutat de Dick, o transportase pe biata Georgina şi o 
culcase pe pernele trăsurii. Apoi, recurgând la ajutorul a 
doi poliţişti de la "afacerile curente", care, la poruncă lui, 
se înarmaseră cu torţe, tristul cortegiu mersese prin 
subteranele "Cetăţii Stranii', până la locul în care, în 
aceeaşi dimineață, o găsiseră pe Georgina, leşinată. 

Acolo trebuiseră să se ghideze după urmele 
însângerate pe care sărmana fată, târându-se, le lăsase 
pe jos. 


Apoi, cu ochii strălucind de febră şi cu o voce care, 
datorită sublimului faptei pe care o săvârşea, căpătase 
putere, Georgina, purtată cu grijă în brațe de către 
Uckrill, Dick şi sir Franck, în urma celor doi oameni 
echipați cu torţe, dăduse indicaţiile necesare pentru 
descoperirea intrării bârlogului lui Sauton: o uşă ascunsă 
în zid, de care părea să nu se deosebească mulțumită 
unui camuflaj atât de dibaci, încât, până în acea zi, le 
scăpase celor trei numere din "familia" lui Uckrill. 

De multe ori îl urmăriseră până acolo pe bani an, şi 
întotdeauna, profitând de întunericul din subteran, ci 
dispăruse prin acea uşă. 

Dacă, în noaptea precedentă, Georgina putuse afla 
acest secret, explicaţia era că Sauton, însoțit de Robert şi 
Jonathan şi îngreunat de trupurile celor două prizoniere 
pe care le cărau, nu putuse acţiona cu rapiditatea 
obişnuită. 

Urmarea istorisirii lui Uckrill fu scurtă: uşa aceea, 
găsită cu ajutorul indicaţiilor sărmanei Marchize, fusese 
forțată fără zgomot, şi Uckrill, Dick, sir Franck şi cei doi 
poliţişti se pomeniseră în pivnița casei în care doctorul 
Tom, silind-o pe Nowla, sora sa, să-i slujească drept 
preoteasă, putea să se dedea, în deplină siguranţă şi la 
adăpost de orice bănuială, infamelor sale sacrificii 
umane. 

Ajungând, fără zgomot, în atelierul aranjat în chip de 
Kovilu, în vederea săvârşirii practicilor fanatice, un 
spectacol ciudat şi cumplit li se înfățişase vederii: 

Oribilul conclav de zei, luminat sinistru de trei focuri 
sacre,  profilând pe albeața pereţilor siluetele lor 
înspăimântătoare şi dominat de înalta şi hidoasa statuie 
de bronz a lui Shiva, al cărui ochi unic, deşi lipsit de 
pupilă, absorbea flăcările unui altar misterios, părea să 
ardă sinistru, răspândind asupra tuturor acelor siluete 
dâre de luciri însângerate. 

Pe pieptul zeului de bronz, încă lipiți şi deformaţi în 
mod îngrozitor, se vedeau cei doi sini de fecioară de la 


ultimul sacrificiu. 

În mijlocul acelui sanctuar infernal, Sauton, într-un 
acces de furie frenetică, cu spume la gură, cu ochii 
ieşindu-i din orbite, încă şi mai  hidos decât 
monstruoasele lui divinități, şi purtând costumul său de 
preot shivait, executa în fața lor un dans cu convulsiuni, 
proferând cuvinte de neînțeles. 

Într-un colț, palide, despletite, înnebunite de groază, 
strângându-se una lângă cealaltă, ca nişte porumbiţe 
speriate la vederea unui uliu, se aflau cele două fete, miss 
Mary şi Miriam... şi, în genunchi, târându-se la picioarele 
fratelui său, gemând, implorând, disperată, Nowla cerea 
îndurare pentru fiica ei. 

El, bestia brutală, tigrul, răspundea scrâşnind din 
dinți, cu gura plină de spume: 

— Nu! Nu! Nici o milă! Taci, femeie! Preoteasă 
pângărită! Fata asta este rodul crimei tale, fructul 
păcatului tău. Este însăşi crimă ta!... Prea îndelung am 
cruțat-o, sperând că o voi putea folosi chiar pe ea pentru 
îndeplinirea răzbunării rasei mele şi că, în felul acesta, 
pângărirea va fi de două ori răscumpărată!... Dar vipera, 
fiica străinului căruia îi datorăm decăderea noastră, a 
profitat de clemența mea, încercând să trădeze din nou, 
aşa cum tu însăți ne-ai trădat... Taci, îți spun!... Fata 
trebuie să moară, şi sângele unei fecioare trebuie să-i fie 
plăcut lui Shiva. Mai ales sângele ei îl va face să ne fie 
favorabil... 

Datorită ţipetelor înnebunite ale Nowlei şi urletelor 
nebunului reuşiseră sir Franck, Uckrill şi cei doi tovarăşi 
ai lor să ajungă până la sanctuar, fără ca hindusul să-şi 
dea seama de apropierea lor. 

Era şi timpul! lar Georgiana avusese dreptate să-i 
spună rezidentului să se grăbească. Dementul dezlănțuit 
se repezea, cu un pumnal în mână, spre cele două fețe ce 
stăteau strâns îmbrățişate, în timp ce Nowla scotea un 
țipăt ascuţit, de groază nebună. Fără îndoială, avea să le 
sacrifice pe amândouă deodată. 


Era şi timpul. 

Mai înainte ca arma ridicată să coboare, se auzi o 
împuşcătură, şi Sauton, lovit în frunte de un glonte, se 
prăbuşi... 

Sir Franck, ţinând în mână pistolul său încă 
fumegând, îl țintuia deja la podea, punându-i piciorul pe 
gât, în vreme ce cele trei femei, eliberate în chip atât de 
neaşteptat, alergau, la rândul lor, către rezident, 
înconjurându-l cu braţele şi plângând de fericire. 

— Unchiule! 

— Tată! 

— Franck! Iubitul meu Franck! Zeul meu! Salvatorul 
meu! Viața mea! 

Ce dulce realitate! Ce trezire dintr-un coşmar 
îngrozitor pentru cele trei sărmane ființe!... Pentru Nowla, 
care, după atâția ani de martiriu de neînchipuit, îl 
regăsea, în sfârşit, pe tatăl copilei sale, şi chiar şi pe 
aceasta!... Pentru sir Franck, care regăsea şi strângea la 
piept, aievea de astă dată, pe cele două ființe pe care le 
plânsese atâta vreme!... Pentru Dick, care o regăsea şi el 
pe Mary, după atâtea spaime!... Pentru Mary, care-l 
regăsea pe Dick!... Şi pentru bunul A.-E.-I.-O. Uckrill, 
căruia i se datorau, la urma urmei, toate aceste bucurii şi 
care suferise şi el atât de mult din cauza nesiguranței cu 
privire la soarta celei pe care jurase s-o apere. 

Cu toate acestea, o umbră de doliu avea să se lase 
peste această bucurie: sărmana, micuța Marchiză murise 
aproape imediat, dar nu mai înainte de a şti că 
devotamentul ei dăduse roade. 

lar acum, sir Franck, cu ochii plini de lacrimi, 
Nowla, care nu mai putea fi geloasă, Mary, Miriam, toți 
cei care îi erau atât de devotați, se aflau acolo, în vila 
rezidentului, unde fusese adusă, pentru a-i împodobi cu 
flori patul de moarte. 


Capitolul XIII - Casa de bani - ghilotină 


Astfel a fost ratată încercarea de furt al diamantului 
reginei, atentat îndrăzneț care, atunci când a fost 
cunoscut, a provocat în Londra o emoție extraordinară şi 
i-a făcut să se indigneze pe bunii englezi, care găsiră, 
totuşi, în acest eveniment, un prilej de a se mândri că au 
o poliție aşa de bine organizată. 

În felul acesta, capitala Regatelor Unite a fost 
scăpată, în aceeaşi noapte, de obsesia acelui cumplit 
doctor Tom — personaj asemănător unui căpcăun şi care 
nu putea fi prins, ale cărui fapte sângeroase sunt folosite 
şi astăzi în povestiri populare fantastice şi al cărui nume 
nu este niciodată rostit decât tremurând. 

Gloria acestui dublu succes le revenea de drept lui 
Pip — numărul 1, căpitanul Dady O'Crab — numărul 2, de 
la Societatea împotriva înjurăturilor, şi, mai ales, bunului 
Andrew-Ellick-Isaiah-Otto Uckrill — numărul 3. 

Sir Franck nu uitase serviciile ce-i fuseseră făcute. 

Ca urmare a recunoştinței sale, Pip deveni aproape 
cu adevărat un gentleman; căpitanul Dady O Crab, care 
nu-şi putea încălca angajamentele față de reverendul 
Barlow, se văzu înzestrat cu o rentă specială, destinată 
achitării fără târguiala a tuturor încălcărilor regulei 
severe a societății White-Friars, astfel că, de atunci 
înainte, putu să înjure liniştit şi după pofta inimii până la 
sfârşitul zilelor sale, deoarece îşi răscumpărare toate 
înjurăturile. 

Cât despre Uckrill, părăsi, în sfârşit, acea meserie de 
polițist pentru care fusese dotat de natură cu aptitudini 
atât de minunate, dar pe care nu se resemnase s-o aleagă 
decât din pur devotament pentru fiica fostului său 
stăpân... 

Mulțumită  câştigului pe care-l avuseseră cu 
Aubergine, domnul şi doamna Dupoteau nu mai aveau 
nevoie să fie răsplătiți pentru ospitalitatea pe care o 
oferiseră lui Miriam, dar mândria expozantului jiletcilor 


de flanelă-patrafir nu fu mai puțin măgulită când află că 
juriul de la Marea Expoziție Universală îi decernase o 
medalie pentru ingeniozitatea invenţiei sale. 

În dimineaţa ce a urmat nopţii în care eşuase 
tentativa de furt a diamantului reginei, din Tamisa a fost 
pescuit cadavrul unui bătrân. A fost imposibil să i se 
stabilească identitatea, dar Marasquin l-a recunoscut, 
după părul său alb, ca o coamă de leu, şi după faţa arsă 
îngrozitor de o substanţă corosivă, ca fiind bărbatul care, 
în timpul petrecerii nocturne de la Lucifer-Hotel, discutase 
în chip atât de misterios cu mai multe doamne nobile şi 
cu Day-Lily... 

Să fi fost acela, aşa cum pretindea căpitanul Dady 
O'Crab, faimosul Rio-Santo care, după nereuşita unei 
vaste conspirații, se desfigurase el însumi, pentru a face 
apoi o nouă încercare gigantică de răsculare a Irlandei 
împotriva asupritorului englez? 

Acest mister n-a putut fi limpezit. 

Toţi cei ce avuseseră un amestec în atentatul 
împotriva Koh-i-noor-ului trebuiau, de altfel, să răspundă 
şi pentru celelalte crime de care erau vinovați. 

Day-Lily, după ce reuşise să-i scape lui Dady O'Crab 
în subteranele din Hyde-Park nu a căzut totuşi în mâinile 
justiției. 

Cu toate acestea, în furia ei de a nu fi reuşit, acea 
ticăloasă de Sun-Ray, însetată să se răzbune măcar pe 
unul dintre cei cărora le datora, în parte, eşecul său, îşi 
adusese aminte că a doua zi dimineața trebuia să se 
dueleze cu tânărul Dick Crankle, şi avusese îndrăzneala 
să se ducă la locul fixat pentru acea întâlnire. 

Dick, care-şi dăduse cuvântul de onoare că va fi 
acolo, se prezentase şi el. 

Locul ales se afla pe înălțimile colinei Primrose, chiar 
acolo unde, cu zece ani în urmă, ea îl ucisese pe maiorul 
Rowland, tatăl lui Mary, făcând astfel ca aceasta să intre 
sub tutela alderman-ului Adrian. 

Sun-Ray se credea sigură pe sine şi, deoarece duelul 


se desfăşura fără martori, nu se îndoia că-i pregătise lui 
Dick o soartă asemănătoare cu cea a maiorului... 

Dar Uckrill, care asistase la duelul de odinioară, 
completase în felul său lecţiile de scrimă pe care Dady 
O'Crab le dădea tânărului. 

Spada lui Dick îl atinsese pe Day-Lily drept în inimă, 
chiar în locul în care, cândva, spada lui Day-Lily îl lovise 
pe tatăl logodnicei sale. 

Chiar în ceasul în care Dick o răzbuna astfel pe miss 
Mary, sir Franck Zephyr se ducea la fratele său 
alderman-ul. Cunoscând acum ticăloşia lui Adrian, avea 
de gând ca mai întâi să-i ceară serios socoteala pentru 
purtarea sa, iar apoi să-şi retragă averea pe care i-o 
încredințase spre depozitare. 

Aşa cum i se întâmpla adesea, având o manie 
comună tuturor avarilor, Adrian se afla în contemplare în 
fața milioanelor pe care se felicita că şi le însuşise. Stătea 
în genunchi în extaz în fața grămezilor de aur şi de 
bancnote, cu nasul vârât în casa de bani — în acea casă 
de bani formidabilă, echipată cu un sistem de închidere 
cu angrenaje şi resorturi atât de complicate încât, atunci 
când o închideai, se auzea timp de un minut întreg 
clinchetul zăvoarelor şi al rotițelor... 

În acea dimineaţă, rezidentul intrase fără a se face 
anunțat, şi alderman-ul se îngrozise atât de tare văzându- 
l că intră cu o expresie aşa de aspră, încât, printr-o 
mişcare instinctivă şi grăbită, apăsase pe faimosul buton 
cu ajutorul căruia uşa grea de fier cădea cu forța şi cu 
rapiditatea unei ghilotine. 

Şi aceea fusese ultima dată când veselul englez 
manipulase sistemul de închidere al casei de bani, căci 
dacă apăsase repede butonul, în emoția să nu-şi 
retrăsese la fel de repede capul. 

Căzând ca un ciocan hidraulic, uşa de fier îl 
răsturnase şi se închisese în ciuda obstacolului. 

Fusese o execuţie oribilă. Capul alderman-ului, 
despărțit de trup, dispăruse în interiorul casei de bani, 


lăsând sub ochii lui sir Franck un trunchi mutilat în chip 
hidos... 

Adrian nu trebuise să mai dea vreo altă socoteală în 
legătură cu tutela nepoților săi. 

Moartea  alderman-ului îl lipsea de înalta lui 
protecție pe domnul de Blancanard şi, bineînțeles, Dick şi 
nu acesta a fost cel care s-a căsătorit cu miss Mary 
Zephyr. 

Cât despre cavalerul originar din Mans, nu 
aşteptase, de fapt, acest eveniment pentru a se întoarce, 
grăbit, în Franța. 

Într-adevăr, mergând în cabinetul lui mistress 
Bridgeth, alăturat dormitorului comun al celor şapte 
misses Elphinshone şi în care fiecare dintre aceste şapte 
fiice ale  Albionului îi dăduseră întâlnire, fusese 
întâmpinat nu de Alba, nici de Appolonia, nici de Africa, 
nici de Austria, şi de nici una dintre acele blonde caiere 
de in fân, ci de însăşi doamna governess care, 
surprinzând secretul  domnişoarelor, le muştruluise 
zdravăn, apoi le anunţase că se va duce în locul lor la 
rendez-vous, pentru a-l soma pe cavaler să se pronunţe şi 
să o aleagă pe una dintre ele, amenințându-l cu 
tribunalele engleze care nu glumesc când este vorba de 
pudoarea domnişoarelor. 

Chiar a doua zi, cavalerul se reîntorsese în Mans, 
jurându-se că nu va mai ieşi din acel oraş, lucru ce le-ar 
fi încântat pe cântărețele de la cafeneaua "La Petite 
Pologne"! 

Şi acesta a fost motivul pentru care cele şapte 
domnişoare Elphinstone şi-au reluat fuga lor nebună prin 
lume, în căutarea a şapte nababi, sau a şapte prinți, sau 
a şapte eliberatori ai vreunei țări, oricare ar fi ea. 


Marea Expoziţie: prima manifestare internațională de 
acest fel, a fost organizată în 1851, la Londra, într-o clădire 
special construită în acest scop şi denumită Crystal-Palace 
(Palatul de Cristal). Vezi şi nota de subsol de la pagina 63. (n.t) 

Corbeille Nuptiale (lb. franceză) — Darul de Nuntă. (n.t.) 

8; Esquire (lb. engleză): termen onorific folosit în 
continuarea unui nume de bărbat, căruia nu i se specifică 
titlul de nobleţe. (n.t) 

m By God (lb. engleză) — Pentru Dumnezeu! (n.t.) 

5; Bareges: Stațiune balneară în regiunea Hautes-Pyrénées, 
din Franța, cunoscută pentru apele sale termale. (n.t.) 

6 Exprimare într-o franceză stâlcită, cu influenţe engleze, a 
cărei traducere ar fi: "Fiti atenți, vă rog!... Calul lui sir Japhnet 
tocmai a făcut cura de ape la Bareges!... Uşurel! Pentru 
Dumnezeu, uşurel, vă rog!". (n.t.) 

m Exprimare stâlcită, traductibilă prin: "Aş vrea să ştiu 
dacă sunteți căsătorit?” (n.t.) 

8; Idem: "Aş vrea să ştiu dacă aveți mulți copii mici?" (n.t.) 

9 Idem: "Este calul lui Sir Japhet...", "Consecințe grave! Este 
Koh-i-noor-ul... Purtătorul de lumină... aşa cum spuneţi voi: 
Lucifer." De notat că în lb. hindusă Koh-i-noor înseamnă 
"purtător de lumină”, iar Lucifer provine din 1b. latină (lux — 
lumină; fero — a face), însemnând "făcător de lumină". (n.t.) 

ao Exprimare  stâlcită, traductibilă prin: "Bădăranule! 
Lucifer obişnuia să spargă capul celor care-l priveau în boxa 
lui... şi dacă aveţi mulţi copii mici..." (n.t.) 

an Day-Lily (lb. engleză) — Crin-de-dimineaţă. (n.t.) 

az Miss Sun-Ray (lb. engleză) — domnişoara Rază-de-Soare. 
(n.t.) 

a3; Pale-ale (lb. engleză) — bere blondă. (n.t.) 

aa Steeple-chase (lb. engleză) — cursă cu obstacole. (n.t.) 

as; Alderman (lb. engleză) — magistrat municipal. (n.t.) 

a6, Venus (mitol.): zeița frumuseții şi a dragostei, la romani. 
(n.t.) 

az Pumnal mahrat: pumnal pe care membrii tribului 
maharat, din India, îl foloseau înmuindu-i vârful în otravă, 
pentru a-şi ucide duşmanii. (n.t.) 

us Banian (cuvânt hindus, care înseamnă negustor): 
membru ai unei secte brahmane. (n.t.) 

a9, Devadasi (cuvânt sanscrit, însemnând "servitoarea 
zeilor"): Dansatoare sacră din India brahmană, ataşată, pe 


vremuri, unui templu. (n.t.) 

20; Rupie: monedă indiană. (n.t.) 

21 Deccan sau Dekkan: partea peninsulară a Indiei. (n.t) 

223 Spleen (lb. engleză) — splin, plictis, dezgust de viață. 
(n.t.) 

23; Rara avis (în lb. latină — pasăre rară) — soi rar. (n.t.) 

24 Lunatic man (lb. engleză) — omul lunatic, nebun. (n.t.) 

25; Walter Raleigh (sir) (1552-1618): marinar şi om de stat 
englez, favorit ai reginei Elisabeta I-a, care l-a copleşit cu 
daruri. A organizat mai multe expediţii în America, dar şi-a 
atras ura lui Iacob I-ul, care l-a condamnat la decapitare. I se 
atribuie introducerea, în Anglia, a cartofului şi a tutunului. 
(t) 

26, Shiva (Şiva sau Çiva): Zeu al vechilor locuitori ai Indiei, 
care, împreună cu Brahma şi Vishnu, alcătuiau o trinitate 
divină. Era considerat ca fiind un zeu reproducător, aşa cum 
Brahma era creator, iar Vishnu conservator. I se atribuie 1008 
nume şi epitete, printre care: Vibhava (Strălucitorul); Dava- 
natha (Ziditorul Lumii); Hara (Distrugătorul); Jivitantaka (Cel 
care curmă Viața); Mrida (Milostivul); Bhasmacuddhi-kara (Cel 
care purifică prin Scrum); Tri-locana (Cel cu trei Ochi); al 
treilea, în frunte, este ochiul arzător cu ajutorul căruia, potrivit 
mitului, l-a pedepsit pe un alt zeu — Kâma — care, în vreme ce 
Shiva practica asceza, a încercat să-i insufle dorința iubirii cu 
zeița Parvati. (n.t.) 

enz Cypai (cuvânt portughez, împrumutat din persană: 
cipahi): soldat autohton al Companiei, apoi al armatei engleze 
din India. (n.t.) 

28 Cytera sau Cerigo: insulă grecească din marea Egee, 
unde există un templu al Afroditei, zeița dragostei. (n.t.) 

29 Peristil (arh.): galerie cu coloane, în jurul unei clădiri. 
t) 

to; Palladium: a) (ist.) — paladiu, statuie de lemn a zeiței 
greceşti Palas-Atena; b) (fig.) — garanție, chezăşie, pavăză. (n.t.) 

un Turnul ~ (Londrei): ansamblu de clădiri construit pe 
malul stâng al Tamisei de către Wilhelm Cuceritorul. A fost 
folosit ca închisoare de stat până în 1820. Actualmente este 
arsenal şi muzeu de arme. (n.t.) 

82 Cochney: locuitor al Londrei, în special al părții sale de 
est. (n.t.) 

3; Coachman (lb. engleză) — vizitiu. (n.t.) 

g4 Sergeant (lb. engleză) — sergent. (n.t.) 


5; Lordul Chief Justice (lb. engleză): Preşedintele Secţiei 


Regale a Înaltei Curți de Justiție şi Preşedinte al Curţii 
Criminale. (n.t.) 

486 Botany-Bay: Colonie de condamnaţi englezi, înființată în 
1789 în golful cu acelaşi nume de pe coasta sud-estică, a 
Australiei. (n.t.) 

g7 Pence (lb. engleză): plural al cuvântului penny — unitate 
monetară divizionară engleza, egală cu 1/2 dintr-un shilling. 
(n.t.) 

8 Referire la acțiuni şi personaje din romanul "Les 
mystères de Londres" ("Misterele Londrei"), de Paul Feval-tatăl. 
(n.t.) 

9 Palatul de Cristal (în lb. engleză: Crystal-Palace): 
Proiectat de sir Joseph Paxton, a fost una dintre cele mai 
remarcabile clădiri construite în Anglia în secolul al XIX-lea, 
fiind destinat Marii Expoziţii Universale (The Great Exhibition) 
organizate în 1851. Iniţial, clădirea a fost înălțată în Hyde-Park 
şi a fost strămutată în Sydenham în 1852. Ideea de a organiza 
o expoziție universală a fost concepută în 1849, când s-a şi 
inițiat un concurs, care a fost câştigat de sir Paxton. Proiectul 
şi construcția au fost gata într-un timp record de nouă luni. 
Intreaga structură a fost distrusă într-un incendiu în 1936. 
(n.t.) 

o; Ladies (sg. Lady) (lb. engleză) — doamne. 

4 Misses (sg. Miss) (lb. engleză) — domnişoare. (n.t.) 


442; Quos ego (lb. latină): Cuvinte suspensive al căror înțeles 
este: "Ar trebui ca eu..." Au fost puse de Virgiliu (Eneida) în 
gura lui Neptun, care era iritat de furia dezlănțuită de vânturi 
asupra mării. Rostite de un superior, exprimă mânia şi 
amenințarea. (n.t.) 

443; Petite-Pologne (lb. franceză) — Mica Polonie. (n.t.) 

444 Beware of pickpockets, gentleman! (lb. engleză) — Ia 
seama la hoţii de buzunare, domnule! (n.t.) 

5) "Préné gâde aux pickpockets": traducere stâlcită, în 
franceză, folosită de autor, în textul original, pentru a reda 
cuvintele rostite în limba engleză mai înainte. (n.t.) 

46 Horse-guards (lb. engleză): regimentul cavaleriei de 
gardă. (n.t.) 

“n Lodging-house (lb. engleză), casă cu apartamente/camere 
de închiriat. (n.t.) 

as; Penaţii: zei ai locuinţei la romani şi la etrusci. În 
expresie: "a-şi instala penatții" — a-şi stabili domiciliul. (n.t.) 

49 Bed (lb. engleză) — pat. (n.t.) 

509 A6h]... C'était ioune formality indispensable pour lé 


constetecheune: amestec de engleză şi franceză stâlcită, 
traductibil prin: Ah!... Era o formalitate indispensabilă pentru 
constatare. (n.t.) 

isa Commercial: prescurtarea de la Commercial-Street (lb. 
engleză) — strada Comerţului. (n.t.) 

52 Lordul  Chief-Justice (lb. engleză) — Preşedintele 
Tribunalului. (n.t.) 

53; Languti: un soi de centură sau brâu din pânză vopsită, 
cu care negrii şi indienii îşi înfăşoară coapsele. (n.t.) 

54 (Saint) Margaret's Church (lb. engleză) — Biserica Sfintei 
Margareta. (n.t.) 

55; Exprimarea, ce imită o engleză stâlcită, din textul 
original francez, este: "C'ete le petite savate franceze, si vô volé 
encore, jé éte de souite à la disposicheun, de vô aôh, yes!" 

56, Joc de cuvinte în textul original, căci în limba franceză 
numele Blancanard poate fi considerat ca fiind alcătuit din 
cuvintele "blanc" — alb şi "canard" — rață. (n.t.) 

57 Autorul, fiind francez, ia ca termeni de comparație locuri 
şi situaţii similare din Franţa. (n.t.) 

83; Vezi nota de la pagina precedentă. (n.t.) 


